
CUVÂNT ÎNAINTE 


Viața lui Alexandru Cel Mare constituie o grandioasă pagină 
în istoria lumii. Şi aceasta nu atât din cauza strălucitelor şi 
uimitoarelor victorii sau romantismului trăsăturilor sale de 
caracter şi nici din cauza sfârşitului tragic al eroului, ci pentru 
unitatea pe care, pentru un moment, tânărul, dar genialul 
macedonean, a reuşit s-o dea unei mari părți din lumea pe 
atunci cunoscută. 

Campaniile lui Alexandru au deschis omenirii noi perspective 
care au dus pe plan filozofic la ideea unităţii „întregii lumi”, la 
concepția unei societăți unitare cel puțin sub aspect politic şi 
cultural. Această idee nu a însemnat continuarea alteia mai 
vechi, căci lumea elină rămăsese în practică, ca şi în teorie, la 
statul cetate; polis-ul grec. Platon şi Aristotel îi teoretizaseră 
valoarea, iar Atena şi Sparta îi confirmaseră limitele, fără a-i 
crea perspectiva dezvoltării. 

Pax macedonica instaurată de îndrăzneţul macedonean avea 
să uşureze circulația bunurilor, a ideilor şi oamenilor şi să 
obişnuiască lumea din vremea sa cu un nou concept; acela al 
statului cosmopolit. Dacă sub aspectul populației, statele 
componente ale imperiului clădit de Alexandru rămân 
eterogene, sub aspectul civilizației şi culturii, prezintă 
surprinzătoare elemente unitare. Ca limbă oficială a întregului 
imperiu se impune elina comună, întemeiată pe cel mai de 
seamă dialect grec: cel atic. În privinta civilizatiei se 
estompează tot mai mult diferențele locale, care tind să se 
omogenizeze într-o anumită măsură. „Sunt multe cetăți - afirma 
Poseidippos în sec. III î. e. n. - dar o singura Grecie”. 

Unitatea politică - de nuanță monarhică - şi cea culturală - 
de factură elină - ce caracteriza structura noului stat făurit de 
Alexandru, este cunoscută în istorie sub numele de „elenism”, 
termen pe care istoricul Droysen, profund cunoscător al epocii, 
l-a pus în circulație încă din 1836. 

Statul creat de Alexandru, unitar sub aspect politic, a fost 
acela care a uşurat din punct de vedere economic schimburile 
comerciale frânate până atunci de tendințele locale, iar, din 
punct de vedere cultural, aderarea la spiritualitatea greacă. Cine 
accepta elenizarea - inclusiv „barbarul” - avea un loc de egal în 
noua patrie în care cetățenia nu mai era un privilegiu al naşterii, 
ci o legătură social-politică. 


Ideea unității lumii, în sensul elenistic al termenului, a fost 
reluată, pe un alt plan şi cu mai multă certitudine organizatorică 
de către Caius lulius Caesar, cel mai ilustru dintre romani. 

Tradițiile elenistice au fost vehiculate şi dezvoltate de 
imperiul roman, a cărui capitală, Roma, devenise în multe 
privințe un oraş cu puternice trăsături elenistice. 

Această notă de civilizație greacă este comună nu numai 
Capitalei, dar şi provinciilor şi chiar ținuturilor din afara 
fruntariilor romane: a celor africane - din Sudan şi până în 
Sahara - şi a celor ce se întindeau dincolo de Asia Mică, până în 
India şi legendara Chină. 

Cartea de faţă înfăţişează viata unui om pe care istoria l-a 
aşezat în Panteonul ei. De aceea am socotit că trebuie s-o 
scriem aşa cum a fost, deşi biografului onest nu-i este uşor să-i 
refacă conturul purificându-l de aluviunile legendelor apocrife. 
Pe de altă parte ne-am străduit să-i dam şi eroului putinţa de a 
se prezenta singur, căci numai astfel va putea cititorul să 
înțeleagă pe deplin viața şi faptele marilor genii.! 

1 Documentaţia acestei cărţi se bizuie în primul rând pe izvoarele istorice 

Daskalakis şi D. Tudor. Mulţumim totodată, pe această cale, colegului Sabin 
Belu pentru ajutorul ce ne-a acordat ca referent al lucrării. 


PREGĂTIRILE 


I ÎNAINTE DE ALEXANDRU 


Dincolo de hotarul de miazănoapte al Greciei antice se 
întindea, între semeţul masiv al Olympului, Alpii Dinarici, munţii 
Rodopi şi Marea Egee, ţara Macedoniei. Puțin mai întinsă decât 
Albania de azi, Macedonia era în cea mai mare parte a ei o ţară 
muntoasă, străbătută de trei mari fluvii: Haliakmon?, Axios? și 
Strymonf. Văile largi ale apelor şi şesul numit Emathia, ce se 
întindea de-a lungul țărmului mării, de la muntele Olympului şi 
până la vărsarea Strymon-ului în Marea Egee, alcătuiau câmpia. 

Tot de Macedonia aparţine şi peninsula Chalcidică”ce se 
termină prin trei promontorii alungiţi care o fac asemănătoare 
unei mâini. Dintre aceste promontorii cel răsăritean era şi cel 
mai cunoscut datorită muntelui Athos, care atinge înălţimea de 
aproape 2 000 m. Multă vreme porturile din această peninsulă 
au fost în stăpânirea grecilor. 

Ca şi astăzi, clima Macedoniei cunoştea contraste 
pronunţate. În interiorul ţării iernile erau grele, iar zăpada 
răscolită de vânturi acoperea din belşug solul. Verile, în schimb, 
erau calde şi bogate în ploi. Pe ţărmul mării contrastele însă nu 
erau atât de violente, deoarece iernile erau mai dulci, datorită 
mării Mediterane. 

Mai toate locurile şi aşezările aveau pitorescul lor. Munţii 
acoperiţi de păduri bogate se ridicau falnici, iarna, în mantie 
albă, iar vara în cetină verde, spre albastrul adânc al cerului, 
profilându-şi până în depărtare contururile. 

Văile erau udate de ape repezi şi limpezi, iar vegetaţia 
uneori sălbatică de pe coastele mării contrasta cu nuanţa verde- 
albăstruie a mării. 

Macedonia era o ţară bogată mai ales în comparaţie cu 
ţinuturile înconjurătoare ale Greciei şi Illyriei, cu care se 
mărginea spre apus. Materialul lemnos din pădurile seculare de 
stejar şi conifere servea pentru construcţii de tot felul, fiind în 
mare cantitate cumpărat de negustorii greci. Numeroase turme 
şi herghelii de cai - caii macedoneni erau vestiți în acea vreme - 
îşi găseau hrana în păşunile cu iarbă deasă şi grasă ce 
acopereau înălțimile, iar pe luncile apelor şi pe câmpia dinspre 

3 Azi Vardar. 
+ Azi Struma. 

mare, mai ales spre peninsula Chalcidică se cultivau cereale, 
pomi roditori şi viţa de vie. 

Nici subsolul nu era sărac: aveau bogate mine de aur şi 
argint. 

Aşezată la o răscruce de drumuri, Macedonia a cunoscut 
toate avantajele şi dezavantajele inerente unei asemenea 
poziţii: aceleaşi căi de comunicaţie au slujit şi schimbului de 
mărfuri şi invaziei triburilor duşmane. 

Macedonenii erau oameni dârji, obişnuiţi şi cu greutăţile 
climei şi cu ale războiului, deoarece adesea erau hărţuiţi de 
triburile vecine. lubeau cu pasiune caii şi vinul şi erau pricepuţi 
în folosirea armelor. 

Aşezaţi între  seminţiile greceşti şi cele  traco-illirice, 
macedonenii alcătuiau un popor aparte. Istoricul Tucidide îi 
socotea, faţă de greci, barbari, iar scriitorii secolului al IV-lea 
î.e.n. îi priveau ca fiind cu totul deosebiți de seminţiile greceşti. 
De altfel atât în epoca lui Alexandru, cât şi mai târziu, pe 
vremea diadohilor, macedonenii aveau conştiinţa limpede că nu 
aparţin marii familii a elinilor. 

Din cauza aşezării ţării lor, ei nu s-au putut sustrage 
influențelor şi uneori amestecului cu elemente străine, fie 
greceşti, fie traco-illirice care s-au manifestat, cele dintâi, mai 
ales asupra aristocrației, iar celelalte asupra poporului de jos. 

Limba veche a macedonenilor nu ne este cunoscută, căci 
până acum nu există nici texte şi nici inscripţii care să îngăduie 
reconstrucţia structurii ei. Glosele şi numele de locuri şi de 
persoane ce s-au păstrat nu sunt suficiente pentru a ne informa 
în mod satisfăcător. Doar gramatica comparativă a limbilor 
vechi ne poate da câteva puncte de orientare şi de sprijin. 

Limba indoeuropeană, ca mai toate limbile europene, şi-a 
păstrat individualitatea ei caracteristică cu toate influenţele pe 
care limba greacă şi cea traco-illirică le-au exercitat; prima - 
asupra limbajului păturii culte, iar cea de-a doua asupra vorbirii 
populare. 

Procesul de plămădire a statului macedonean a început cu 
vreo 700 de ani înaintea erei noastre şi a durat vreo două 
secole. În urma unor adânci frământări interne şi a unor 
înverşunate ciocniri între familiile aristocratice şi autoritatea 


6 Herodot |, 56; VIII, 43 opiniază într-o înrudire între dialectul doric şi graiul 
macedonean. 


regală, aceasta din urmă a biruit, punând temelia unui stat 
monarhic. 

Primul rege al noului stat macedonean a fost Alexandru | 
(495-450 î.e.n.). Silit în cursul invaziei perşilor să se supună 
acestora şi chiar să-i însoţească în campaniile purtate împotriva 
grecilor, el şi-a schimbat, îndată după alungarea cotropitorilor, 
atitudinea, redobândindu-şi independenţa. A restabilit apoi 
statornice relaţii comerciale şi culturale cu cetăţile greceşti, 
pentru care politică a şi fost poreclit „amicul grecilor”. Istoricul 
Herodot ne informează că el însuşi s-a bucurat de o fastuoasă 
ospitalitate la curtea regelui Macedoniei şi aceeaşi bună primire 
a avut-o şi marele poet grec Pindar. 

La finele secolului IV î.e.n., sub domnia regelui Archelaos 
(413-399 î.e.n.), statul macedonean se consolidează. Se ridică 
cetăţi întărite, se construiesc drumuri pietruite, armata este 
organizată pe noi baze, iar circulaţia monetară se 
îmbunătăţeşte. Noua capitală a regatului, Pella, a fost 
înfrumuseţată cu monumente de artă şi construcţii somptuoase, 
dintre care cel mai de seamă a fost palatul regal. Decorată cu 
fresce de către pictorul grec Zeuxis, reşedinţa regală a primit ca 
oaspeţi artişti de seamă şi poeţi de frunte din Grecia, printre 
care şi Euripide, a cărui piesă intitulată Archelaos are o temă 
macedoneană. 

După Archelaos, asasinat în anul 399 î.e.n., au urmat câteva 
decenii de lupte interne care - favorizate şi de primejdia din 
afară - au ameninţat procesul de centralizare al statului. 
Catastrofa a fost evitată prin urcarea pe tron a unuia din cei mai 
destoinici generali şi oameni politici ai vremii: Filip al II-lea (359- 
336 î.e.n.). 

In copilărie noul rege trăise ca ostatic la Teba, unde avusese 
prilejul să cunoască atât civilizaţia şi cultura greacă, cât şi 
organizarea militară pe care Epaminonda o dăduse oştilor 
tebane. Filip era orator talentat şi era manierat ca un aristocrat 
atenian, dar asemenea macedonenilor, era viteaz, cutezător şi 
răbdător şi-i plăcea vinul şi vânătoarea. Spirit viclean, dar 
adesea generos, ştia să citească în caracterele oamenilor, să-i 
aprecieze la valoarea lor reală şi să profite de slăbiciunile lor. 
Ştia totodată să folosească momentul - pe atunci se spunea că 
zeii îi sunt favorabili - şi avea iscusinţa de a înţelege mersul 
lucrurilor, pe care adesea îl grăbea, cu tact şi uneori cu aur. 


A fost în acelaşi timp un talentat militar ce a ştiut să-şi 
organizeze o armată permanentă bine instruită. Aristocraţii 
slujeau la trupele călări, iar ţăranii în unităţile de pedestraşi. Cu 
toţii erau gata la cea dintâi chemare să pornească la luptă. Cu 
această armată va reuşi Filip să facă din statul macedonean 
hegemonul lumii greceşti. 

După ce respinse atacurile illirilor, Filip al Il-lea având nevoie 
să-şi asigure căile de comunicaţie maritimă îşi îndreaptă privirea 
spre marea Egee, spre peninsula Chalcidică, unde oraşele- 
porturi se găseau în stăpânirea coloniilor ateniene. Profitând de 
neînțelegerile dintre acestea, el atacă pe neaşteptate şi ocupă 
coloniile Amphipolis şi Potidea unde-şi instală garnizoane. 
Cetatea Atenei, preocupată de soluţionarea problemelor pe care 
le ridica confederaţia maritimă din care făcea parte, n-a putut 
interveni prompt pentru a-şi salva coloniile din peninsulă, deşi 
oratorul Demostene ceru intervenţia imediată a trupelor, 
dezvăluind primejdia pe care o reprezenta regatul macedonean. 
Victoriile lui Filip al lIl-lea întrerupeau legăturile Atenei cu 
regiunile limitrofe Mării Negre, cu care grecii aveau - precum se 
ştie - legături comerciale strânse. Întreaga economie maritimă 
ateniană era amenințată. Discursurile lui Demostene, 
capodopere ale oratoriei din toate timpurile, sunt o pledoarie 
caldă şi convingătoare pentru interesele greceşti, pentru 
libertatea ameninţată a Atenei şi pentru onoarea ei de hegemon 
al lumii greceşti. În dorinţa de a apăra aceste interese, marele 
orator s-a gândit chiar la o alianţă cu rivalii de odinioară a 
atenienilor, cu perşii. 

Împotriva lui Demostene s-au ridicat aşa-zişii partizani ai 
păcii, oratorul Eschine şi retorul Isocrate. Aceştia poate convinşi 
şi de bogatele daruri ale macedonenilor - luptau pentru o 
înţelegere cu Filip, pe care, după părerea lor, ar fi fost bine să-l 
pună în fruntea tuturor oştilor greceşti pentru a porni împreună 
împotriva „barbarilor” perşi. 

Prin toate aceste elemente duelul Demostene-Filip deveni şi 
mai viu şi mai plin de semnificaţii. Vestmântul în care acesta era 
îmbrăcat era acela al unei tragedii clasice: o ciocnire violentă 
între pasiunile şi ideile umane de totdeauna. Dorinţa de 
dominare se înfruntă cu sentimentele nobile de apărare a patriei 
şi a libertăţii, iar admiraţia pentru cei doi eroi se împleteşte cu 
compasiunea pentru acela care, apărându-şi patria, cade la 


datorie. 

În curând, datorită luptelor dintre cetăţile greceşti, pricinuite 
de neînțelegerile lor religioase, Filip al ll-lea reuşi să-şi 
consolideze timp de un deceniu (355-345 î.e.n.) şi mai mult 
poziţia sa în Grecia. Zadarnice au fost discursurile lui 
Demostene - Philipicele şi Olynthicile”; „războiul sfânt” dintre 
cetăţile greceşti a dus la consolidarea dominaţiei macedonene. 
O solie condusă de Filocrate - secretarul adunării poporului 
atenian - din care făceau parte şi Demostene şi Eschine fusese 
trimisă în capitala Macedoniei, Pella, ca să semneze pacea prin 
care Atena recunoştea toate cuceririle pe care Filip le făcuse în 
nordul Greciei. 

La Atena frământările şi neînțelegerile continuau. Lupta 
dintre grupările politice era în toi. Isocrate, membru marcant al 
partidului păcii, se adresă în mod public lui Filip, rugându-l să fie 
arbitrul între  polis-urile greceşti, să primească comanda 
supremă a oştilor macedonene şi greceşti pe care să le conducă 
spre lumea persană, unde să întemeieze noi şi rodnice colonii. 

Filip al II-lea cunoştea de visu realităţile din Grecia, unde-şi 
petrecuse în tinereţe multă vreme ca ostatic. El ştia că polisurile 
greceşti sunt slabe şi incapabile să-şi făurească unitatea 
politică, din pricina ambițiilor mărunte ce măcinau păturile 
conducătoare. Dar şi grecii dispreţuiau pe macedoneni - de la 
care, după cum se exprima Demostene, nu puteai dobândi „nici 
un sclav bun”. Cetățile greceşti nu bănuiau reala primejdie ce le 
ameninţa existenţa. 

lată de ce regele macedonean îşi putea continua opera sa de 
cuceriri, profitând de neînțelegerile dintre cetăţile Eladei. 

În anul 340 î.e.n. izbucni din nou „războiul sfânt” între 
polisurile greceşti. Acest fapt dădu încă o dată prilej lui Filip să 
intervină în treburile Greciei. Demostene dădu ca întotdeauna 
semnalul de alarmă. La Cheroneea în Beoţia trupele lui Filip se 
ciocniră, în anul 338 î.e.n., cu cele ateniene. Armata 
macedoneană număra 30 000 de pedestraşi şi 2 000 de ostaşi 
călări, comandati de fiul lui Filip al Il-lea, tânărul Alexandru, în 
vârstă de 18 ani. Oştile greceşti, în rândurile cărora se afla şi 


7 Primele erau numite aşa, deoarece erau îndreptate împotriva lui Filip al Il- 
lea, iar celelalte, deoarece fuseseră pronunţate cu ocazia atacului pe care 
regele macedonean îl porni împotriva celui mai puternic oraş din Chalcidica, 
Olynthul, aliat al Atenei. 


Demostene, luptară cu multă vitejie, dar atacul cavaleriei 
macedonene, condusă de Alexandru, hotărî destinul luptei. 
Armatele Eladei fură înfrânte; 1 000 de atenieni căzură în luptă, 
iar 2 000 fură luaţi prizonieri. 

După biruinţă multe cetăţi greceşti au fost pedepsite; cu 
cetatea Atena însă Filip se purtă cu oarecare generozitate, ceea 
ce îi făcu pe atenieni să-i acorde cetăţenia şi să-i ridice o statuie 
cu inscripţia: „Binefăcătorului patriei”. 

Steaua favorabilă a lui Filip strălucea acum în toată măreţia 
ei. In curând şi partea sudică a Greciei, Peloponesul, îi 
recunoscu supremaţia. Pentru a-şi oficializa stăpânirea, Filip 
convocă pe reprezentanţii cetăților greceşti, la Corint, în anul 
337 î.e.n.; toate, cu excepţia Spartei, îşi trimiseră delegaţi la 
adunare. Cu această ocazie se constitui o ligă pan-elenică a 
polisurilor greceşti, care, încheind un tratat de alianţă, statornici 
O „pace generală” şi decretă pregătirea războiului contra 
Persiei. Filip al II-lea fu învestit cu funcţia de generalisim. 

Supremaţia macedoneană însă n-a însemnat transformarea 
Greciei într-o provincie alipită Macedoniei. Cetățile greceşti au 
rămas, ca şi înainte, libere să-şi rezolve treburile lor interne, dar 
în domeniul politicii externe ca şi a problemelor militare 
cuvântul hotărâtor îl aveau macedonenii. 

Filip reuşi să facă din statul macedonean cel dintâi stat din 
marea ligă greco-macedoneană. Dar nu acest lucru constituia 
pentru el ţinta finală. In mintea sa supremaţia europeană a 
Macedoniei însemna doar preludiul alcătuirii unui stat mondial 
care să cuprindă, pe lângă lumea mediteraneană, şi întinderile 
nesfârşite ale imperiului persan. Grecul Isocrate ne informează 
destul de limpede despre acest plan al regelui, pe care însă 
Filip, fiind asasinat la vârsta de patruzeci şi şapte de ani, nu-l 
putu duce la îndeplinire. 

După asasinarea lui Filip al II-lea, în anul 336 î.e.n., la tronul 
Macedoniei urmă fiul său, Alexandru. 


II COPILUL LUI FILIP - FIUL LUI ARISTOTEL 


Alexandru s-a născut la sfârşitul lunii iunie a anului 356 î.e.n. 
în palatul din capitala Macedoniei, Pella. Istoricii din antichitate 
au acoperit cu vălul unor povestiri fantastice naşterea celui care 
pentru un moment va deveni stăpânul lumii pe atunci 
cunoscute, iar după moartea eroului nenumărate legende 
privitoare la isprăvile lui îi vor răspândi pretutindeni numele şi 
faima, asemuindu-l cu zeii. De altfel era obişnuit în antichitate 
ca „viitorimea” să aureoleze naşterea şi faptele oamenilor de 
seamă, prin intervenţia miraculoasă a zeilor atotputernici. 

Înainte de căsătorie, mama lui Alexandru, Olimpia, avusese 
un vis. Se făcea că un trăsnet năprasnic i-a lovit pântecele şi din 
lovitură scăpărase o scânteie care, transformându-se într-un foc 
uriaş, cuprinse cele patru părţi ale lumii. La rândul său regele 
Filip visase, după căsătorie, că pusese o pecete pe pântecele 
soţiei, a cărei urmă înfăţişa chipul unui leu. Şi mai toţi cei ce 
interpretaseră aceste vise susțineau că ele prevesteau o soartă 
deosebită copilului care se va naşte şi care la fire va fi 
asemenea leului. 

Olimpia, mama lui Alexandru, era, se spune, o femeie rea - 
energică şi capricioasă - dar nu lipsită de frumuseţe, de 
inteligenţă şi de graţie. Ea era fiica regelui Epirului, la a cărui 
curte se impuseseră obiceiurile şi cultura greacă. 

Pe viitorul ei bărbat, pe regele Filip, l-a întâlnit din 
întâmplare - alţii spun însă că totul a fost pus la cale - cu ocazia 
unei sărbători religioase ce se celebrase la Samotrace, oraş şi 
insulă cu acelaşi nume, aflată în Marea Tracică cam la 
jumătatea drumului dintre Macedonia şi strâmtoarea 
Hellespontului. 

Scriitorii vechi ne mai menţionează că cei doi s-au luat din 
dragoste. Cu toate acestea căsătoria n-a fost armonioasă decât 
vreo câţiva ani. Certurile au început de timpuriu şi se pare că 
ambii soţi erau vinovaţi: Filip - deoarece petrecea cu frumoasele 
dansatoare şi curtezane greceşti, Olimpia din pricina 
ciudăţeniilor ei. Ea avea o mare pasiune pentru misterele 
religioase ale epocii, la care lua parte asiduă. Alcătuite din 
practici magice şi vrăjitoreşti, din orgii ce aminteau de cele 
tracice, ele comportau şi unele ritualuri obscene. Aceste 
mistere, mult deosebite de practicile religioase obişnuite ale 
grecilor şi chiar ale macedonenilor, atrăgeau mai ales păturile 


inculte, pe cei cu imaginaţie maladivă şi pe femeile dornice de 
tot ce era taină şi iniţiere magică. 

Se pare însă că Olimpia nu era numai o practicantă a unui 
astfel de cult, dar şi o zeloasă căutătoare de prozeliţi. Plutarh ne 
informează că devenise vestită în jocurile cu şerpi îmblânziţi, pe 
care-i aducea şi în apartamentul familial. Dacă acest fapt a fost 
- cum susţin unii - realul motiv, sau - după alţii - numai un 
pretext al rupturii dintre cei doi soţi e greu de spus. 

Se pare că în familia regală s-a întâmplat ceea ce de obicei 
se întâmplă în familiile în care părinţii nu se înţeleg: încercările 
unuia sau altuia din părinţi de a-şi alia pe copii. Este ceea ce 
probabil a făcut şi Olimpia cu Alexandru. Totuşi antipatia pe 
care Alexandru a manifestat-o uneori faţă de tatăl său nu era 
numai un simplu ecou al resentimentelor mamei, ci se datora şi 
observaţiilor sale directe şi a condamnării comportamentului 
imoral al lui Filip. 

Când acesta se căsători pentru a doua oară, în anul 337 
î.e.n., cu Cleopatra, de care se îndrăgostise ca un tânăr, avu loc 
un incident neplăcut şi de rău augur pentru Filip. Ca de obicei se 
băuse mult, potrivit obiceiului macedonean, iar Attalus, tatăl 
Cleopatrei, ridicându-se să toasteze, ridică paharul în cinstea 
celui care se va naşte din această căsătorie şi care va conduce 
destinele statului macedonean. Auzind acestea şi simțindu-se pe 
drept jignit, Alexandru întrebă: „Dar eu ce sunt?” şi lovi cu 
putere pe Attalus. 

Filip, mânios, se ridică de la locul său şi scoțând sabia se 
năpusti asupra propriului său fiu, dar, sub influenţa vinului băut 
peste măsură, se prăbuşi fără vlagă. Atunci Alexandru începu să 
râdă, spunând: „lată, macedoneni, acesta-i generalul care vrând 
să treacă din Europa pentru a cuceri Asia, nu e în stare să 
meargă de la o masă la alta”. 

A doua zi Alexandru plecă în Illyria, de unde reveni ceva mai 
târziu, la insistenţele tatălui său. 

Indiferent de raporturile dintre Filip şi Alexandru, cel dintâi a 
fost demiurgul istoriei fiului său. 

Foarte inteligent şi abil, Filip avea cunoştinţe, idei şi planuri 
care întreceau cu mult pe ale contemporanilor săi. Se spune că 
tot ce a realizat fiul a fost conceput de tatăl său, sau, cu alte 
cuvinte, Filip este acela care a pus temeliile marii construcţii pe 
care o va desăvârşi Alexandru. 


Alexandru era frumos la înfăţişare. De statură mijlocie, avea 
un trup bine legat şi mult mai vânjos decât părea la prima 
vedere. Işi purta capul uşor înclinat spre umărul stâng, iar părul, 
buclat, dezvăluia o frunte inteligentă. Ochii, pătrunzători, 
fascinau pe cei care-l priveau, inspirându-le ori venerație, ori 
teamă. Faţa-i era albă, iar vocea-i puternică avea un timbru ce 
incinta pe toţi cei cu care vorbea. lmbrăcat îngrijit, ras 
întotdeauna - deşi pe atunci era la modă barba - Alexandru 
deveni după moarte un simbol, un arbiter al eleganţei demne. 

Dovedea de mic o seriozitate matură şi-l interesau 
problemele importante. Se spune că într-o zi, în lipsa tatălui său, 
primi la curte, ca oaspeţi, pe solii regelui perşilor. Intrebările pe 
care Alexandru le puse acestora - despre lungimea şi primejdia 
drumurilor străbătute, despre curajul perşilor în războaie şi 
despre virtuțile regelui lor - au mirat mult pe oaspeţi, care, la 
plecare, au spus că văd în acest copil un conducător a cărui 
faimă va întrece pe aceea a tatălui său. 

De altfel se povestea că ori de câte ori Filip câştiga vreo 
bătălie sau cucerea vreo cetate, Alexandru spunea îngrijorat 
celor cu care se juca: „Tatăl meu va cuceri totul şi mie nu-mi va 
lăsa nimic de seamă, mare şi strălucit, pe care să-l săvârşesc 
împreună cu voi”. Ambiţios, Alexandru dorea să înfrunte soarta 
prin curaj şi prin virtute şi de aceea spunea că cei curajoşi pot 
cuceri totul, iar pentru îndrăzneţi nimic nu-i greu. Audaces 
fortuna adiuvat!’ 

Într-o altă zi, Philonicos din Tesalia i-a adus regelui Filip un 
cal, numit Bucefal, pe care voia să i-l vândă. In zadar au încercat 
însă câţiva buni călăreţi ai lui Filip să încalece calul, căci acesta, 
aproape sălbatic, nu lăsa pe nimeni să se apropie de el. Regele 
era gata să renunţe la cumpărarea calului, când Alexandru ceru 
voie tatălui său să încerce el să-l strunească. 

„Şi dacă nu vei reuşi ce vei face?” îl întrebă Filip. 

„Voi plăti eu preţul calului”, răspunse Alexandru. Regele se 
învoi şi Alexandru se apropie de cal, apucă cu grijă frâul şi 
întoarse calul cu faţa spre soare, căci - după cum se părea - 
calul se speria de umbra sa. Apoi mângâindu-l uşor, s-a aruncat 
pe el şi-l porni într-un galop furtunos. Cei din jur priveau cu 
admiraţie şi calul sălbatic, şi pe iscusitul călăreț, iar când acesta 
descălecă mândru, tatăl său se apropie de el şi sărutându-l, cu 


8 Soarta ajută pe cei îndrăzneţi. 


lacrimi în ochi, i-a zis: 

„Fiule, caută-ţi un regat pe măsura ta, căci Macedonia e prea 
mică pentru tine”. 

Felul său de a fi, simplu şi natural, l-a făcut iubit şi de 
prietenii şi de soldaţii săi. Se întrecea cu aceştia în tot felul de 
exerciţii şi nu se deosebea de ei nici prin haine şi nici prin 
comportament. În îndeplinirea îndatoririlor ostăşeşti însă nu se 
lăsa întrecut de nimeni. De aceea va fi îndrăgit şi deopotrivă 
respectat de toţi. 

Pentru vin nu avea la început pasiunea despre care vorbesc 
unii. Este adevărat că în serile în care discuţiile se prelungeau 
până târziu cu prieteni sau cunoscuţi, obişnuia să bea ceva mai 
mult, dar aceasta o făcea nu de dragul băuturii, ci pentru a 
anima discuţia. 

De fapt nici vinul, nici petrecerile, nici odihna sau alte plăceri 
nu-i erau piedici la acţiunile sale. O dovedeşte viaţa sa scurtă, 
dar atât de bogată în fapte. La vigoarea trupului ţinea mult şi de 
aceea îşi găsea întotdeauna timp pentru a-şi deprinde trupul cu 
fel de fel de exerciţii războinice. 

Spre sfârşitul vieţii însă îi plăcea să fie adulat, devenise 
vanitos; cauza poate o constituia mândria şi ambiția sa, iar 
vanitatea i-o susțineau linguşitorii care, ca totdeauna în istorie, 
trăgeau foloase din risipa laudelor. lar cei cinstiţi trebuiau 
adesea să le imite pilda, căci altfel puteau fi bănuiţi de lipsă de 
respect sau chiar de vini mai grave. 

Unul din marile merite ale lui Filip a fost acela de a fi ştiut să 
dea o educaţie complexă fiului său, pregătindu-l pentru cariera 
monarhică şi ostăşească. 

Până la vârsta de treisprezece ani Alexandru a fost instruit 
de o rudă săracă din partea mamei, Leonidas, care-i va da o 
educaţie foarte severă, de tip spartan. Multă vreme nu va uita 
Alexandru de vergile lui Leonidas. 

În anul 343 Alexandru, împreună cu alţi copii de la curte, va 
avea ca preceptor pe marele filozof grec Aristotel din Stagira, 
prieten intim cu regele Filip al Il-lea. Acestuia, Aristotel i-a cerut 
deopotrivă ajutorul spiritual şi material. Cu Filip a chibzuit 
stagiritul organizarea ştiinţifică a investigaţiilor sale şi tot de la 
el a obţinut ajutoare materiale în vederea realizării lor. 

Cunoscând bine firea fiului său care se lăsa mai adesea 
cârmuit de sfaturi decât de forţă, Filip i-a încredinţat educaţia 


acestuia marelui filozof”. Aristotel a dat elevului său multe 
învățături preţioase privind morala şi filozofia, făcându-l părtaş 
la toate secretele vastelor sale cunoştinţe, spre deosebire de 
„profesorii” epocii care nu-şi prea trădau tainele învățăturilor lor 
proprii. Aşa credem că trebuiesc interpretate cuvintele lui 
Plutarh, care afirmă despre Alexandru că a gustat învățături 
ascunse şi adânci ce nu erau îndeobşte răspândite în mulţime. 
Din fire îi plăcea să citească şi să înveţe. Aristotel i-a mărit şi 
mai mult dragostea pentru lectură. Se povesteşte că purta cu el 
lliada pe care - numind-o merindea drumului pentru virtuțile 
războinice - o ţinea cu grijă sub pernă, alături de sabie, chiar şi 
noaptea. Cu aceeaşi pasiune citea însă şi pe tragicii şi pe liricii 
greci. De la Aristotel a deprins tânărul macedonean şi 
curiozitatea şi gustul pentru ştiinţele naturii şi în special pentru 
medicină. Adesea el îngrijea pe prietenii săi bolnavi, cărora le 
dădea nu numai sfaturi, dar le prescria şi unele reţete medicale. 

Alexandru ţinea foarte mult la Aristotel, de la care învățase 
atâtea lucruri folositoare. El însuşi spunea că dacă tatăl său i-a 
dat viaţa - supremul bun al omului - Aristotel i-a împodobit-o cu 
tot ce e frumos şi nobil, făcându-i-o plăcută şi utilă. 

Dar dacă Aristotel l-a iniţiat în ştiinţa şi literatura epocii, tatăl 
său l-a deprins cu problemele mari ale politicii şi războiului. Încă 
de pe când avea 16 ani îi dădu comanda unei părţi a cavaleriei 
şi-i supraveghea în continuu pregătirea militară şi formarea 
calităţilor de conducător politic. 

Este adevărat că Alexandru era înzestrat cu multe şi alese 
calităţi care-l predestinau unui viitor strălucit, dar în firea sa mai 
persistau unele trăsături violente şi capricioase. Sfaturile şi 
educaţia primită i-au întărit talentele, dar nu i-au putut stăvili 
întrutotul pornirile. Acest fapt a făcut ca spre sfârşitul vieţii sale, 
când s-a îndepărtat şi mai mult de la frumoasele precepte 
recomandate lui încă din tinereţe, el a pierdut din stima şi din 
admiraţia celor din jur. 

Trei ani l-a avut Alexandru preceptor pe Aristotel (343-340 
î.e.n.). Impreună cu ceilalţi copii de la curte, studiase, sub ochiul 


“lată textul unei scrisori pe care Filip o trimisese, în acest scop, stagiritului: 
„Filip către Aristotel, sănătate. Destinul m-a învrednicit cu un fiu. Mulţumesc 
zeilor nu atât pentru că mi l-au dăruit, ci mai cu osebire că a văzut lumina 
zilei în timpul vieţii tale. Fără îndoială că învăţat şi crescut de tine, va fi 
vrednic şi de tatăl său şi de împărăţia pe care într-o zi va trebui s-o 
cârmuiască.” 


ager al stagiritului, departe de frământările capitalei, în mica şi 
liniştita localitate Mieza. Se povesteşte că pe vremea istoricului 
Plutarh - deci după cinci secole - încă se mai puteau vedea 
băncile pe care stătuseră Alexandru şi colegii săi, urmărind 
lecţiile marelui filozof şi savant grec. 

În anul 340 î.e.n. tânărul Alexandru se reîntoarce la Pella. 
Chiar în acel an Filip al II-lea, plecând într-o lungă expediţie 
împotriva tracilor din Balcani, lăsă ca locţiitor pe fiul său care 
abia împlinise doar şaisprezece ani. 

Mai târziu, în lupta de la Cheronea din anul 338 î.e.n., 
Alexandru s-a distins pe câmpul de luptă, decizând, prin atacul 
cavaleriei pe care o conducea, soarta bătăliei. Apoi tatăl său i-a 
încredinţat o misiune diplomatică la Atena unde, mergând 
pentru prima şi ultima dată, avea să se entuziasmeze în faţa 
minunatelor monumente de pe Acropole. 

Pentru virtuțile sale ostăşeşti, Filip al II-lea îşi preţuia foarte 
mult copilul şi se bucura nespus de mult când auzea cum 
macedonenii îl numeau pe Alexandru rege, iar pe el doar simplu 
general. 

În anul 337 î.e.n. Filip se despărţi de Olimpia, mama lui 
Alexandru, şi se logodi cu tânăra Cleopatra. Din această pricină 
între tată şi fiu se produse o ruptură. Alexandru se retrase 
împreună cu mama în Epir, iar o parte din prietenii lui intimi au 
fost exilați din Macedonia. Curând însă - prin intervenţia 
corintianului Demaratos - Alexandru se împăcă cu tatăl său. 

După un an, în 336 î.e.n., Filip căzu însă victima unei 
conspirații, pe când lua parte la serbările organizate cu ocazia 
căsătoriei fiicei sale, Cleopatra, sora lui Alexandru, cu regele 
Epirului. Pe când mergea în procesiune spre teatru, în robă albă 
şi neînarmat, unul dintre conjuraţi - Pausanias - se năpusti 
asupra lui, ucigându-l cu un pumnal. Dar şi el fu ucis imediat, 
căzând de pe calul cu care voia să fugă şi care se poticnise într- 
un butuc de viţă de vie. 

Aflând de moartea soţului ei, Olimpia - care se pare că n-a 
fost străină de conspirație - se reîntoarse în Macedonia şi 
ordonă să se facă funerarii somptuoase atât pentru Filip cât şi 
pentru asasinul acestuia. Olimpia nu se simţi însă cu totul 
răzbunată şi ordonă - pe când Alexandru lipsea de acasă - ca 
cea de a doua soţie, Cleopatra, să fie omorâtă împreună cu 
copilul pe care-l născuse din căsătoria sa cu Filip. 


Se pare că Alexandru îşi dojeni cu asprime mama pentru 
fapta sa, dar relaţiile dintre ei n-au fost tulburate de această 
crimă. 

Urcarea lui Alexandru pe tron n-a fost un eveniment redus la 
o simplă luare în posesiune. În Macedonia nu existau reguli 
precise privind succesiunea la tron; principiul masculinităţii şi a 
primogeniturii nu-şi făcuse încă apariţia. Oricând putea izbucni o 
luptă înverşunată între pretendenţii la tronul lui Filip. Rudele, 
prietenii, aristocrații, generalii etc., cu toţii puteau pretinde a fi 
rege, invocând cele mai variate pretexte. Cu toate acestea marii 
comandanţi ai oştirii, rămaşi credincioşi familiei lui Filip, oferiră 
tronul celui care dovedise încă din fragedă copilărie că posedă 
toate calităţile cerute unui conducător de stat. 

Urcându-se pe tron la vârsta de douăzeci de ani, Alexandru 
dădu de la început dovadă de fermitate şi curaj. După ce-şi 
lichidă fără milă pe toţi rivalii - printre care şi pe fratele său 
Caranos - precum şi pe conjuraţii care uciseseră pe rege, 
Alexandru restabili liniştea şi ordinea în interiorul statului. 


III FRĂMÂNTĂRI ÎN GRECIA 


Vestea asasinării lui Filip pricinui puternice frământări în 
Grecia, renăscând nădejdea eliberării polisurilor de sub 
stăpânirea macedoneană. Demostene reapăru din nou pe arena 
politică rămasă fără protagonişti câtva timp. Atenienii 
sărbătoriră chiar moartea regelui macedonean, decretând 
onoruri publice în memoria omorâtorului. Curând, la apelul lui 
Demostene, cetăţile greceşti începură să se agite, pretextând că 
jurământul de credinţă pe care-l depuseră înaintea lui Filip în 
oraşul Corint, nu le obligau şi faţă de fiul acestuia. 

Soli elini plecară în Persia ca şi în alte părţi, ca să încheie 
alianţe împotriva macedonenilor. Demostene era convins că 
aceştia, conduşi de un „copil necopt” - cum îl numea el pe 
Alexandru - vor putea fi cu uşurinţă înfrânți şi zăvorâţi în 
propriile lor hotare. Cetățile greceşti începură pregătirile de 
război. Atena îşi întări flota şi trupele de pedestraşi, iar Teba 
izgoni garnizoana macedoneană. Sparta la rândul ei, care de 
altfel refuzase să depună jurământ de credinţă lui Filip, era gata 
să intervină în orice moment. 

La început Alexandru încredinţă cetăţile greceşti, prin soli, 
de bunăvoința pe care le-o poartă, dar deoarece soseau ştiri 
amenințătoare de la duşmanii din părţile de miazănoapte, se 
hotărî, fără a zăbovi, să intervină în Grecia, spre a preveni astfel 
o posibilă coaliţie a tuturor vrăşmaşilor dinafară. Era pe la 
sfârşitul verii anului 336 î.e.n. Alexandru dădu cu această ocazie 
o primă dovadă a promptitudinii sale remarcabile, atât în luarea 
hotărârilor, cât şi în ducerea lor la îndeplinire. Ocolind valea 
râului Tempe, tânărul general îşi făcu apariţia pe neaşteptate în 
Tesalia, căzând în spatele trupelor tesaliene. Luaţi prin 
surprindere, ostaşii depuseră armele. Alexandru convocă pe mai 
marii ţării cărora, chezăşuindu-le drepturile şi libertăţile, le ceru 
să-l recunoască, ca şi pe tatăl său, şef al ligii tesaliene. 
Recunoscându-l ca atare, tesalienii se îndatorară pe deasupra 
să-l însoţească şi mai departe spre miazăzi, pentru a-l ajuta să 
potolească răzmeriţa polisurilor. 

Rapiditatea cu care Alexandru pătrunse în Tesalia şi modul 
în care reuşi s-o pacifice, îi impresionă profund pe greci, care 
începură a da înapoi. La Termopile tânărul rege macedonean 
convocă reprezentanţii cetăților greceşti - amficţioniile - ca să-i 
recunoască printr-un decret, ca şi lui Filip, hegemonia. 


Dar dintre cei prezenţi lipseau împuterniciţii Tebei, Atenei şi, 
ca de obicei, ai Spartei. Fără a mai sta pe gânduri. Alexandru se 
îndreptă în grabă spre Câmpia Beoţiei, înăbuşind în faşă, la 
Teba, răscoala care tocmai se urzea. 

Când atenienii - cărora le plăcea mai mult să discute decât 
să acţioneze - aflară că Teba se găseşte în stăpânirea lui 
Alexandru, îşi pierdură şi curajul şi speranţa. Spre a evita o 
situaţie similară, Atena trimise în grabă o solie la Alexandru, 
căruia, cerându-i iertare pentru faptul că nu-l recunoscuse de 
îndată ca hegemon al întregii Grecii, îi făgădui deplină ascultare. 

Tânărul rege primi cu multă solicitudine pe atenieni. 
lertându-i, Alexandru reînnoi cu aceştia tratatul pe care tatăl său 
îl încheiase odinioară cu Atena. Solii se întoarseră cu o bună 
impresie despre tânărul general pe care, drept recunoştinţă, 
cetatea avea să-l copleşească cu şi mai multe onoruri decât pe 
Filip. 

Alexandru îşi continuă marşul până la Corint. Adunându-se 
aici solii polisurilor greceşti spre a chibzui războiul împotriva 
perşilor - proiectat încă din timpul regelui Filip al II-lea - aceştia 
au votat ca expediţia să fie condusă de Alexandru. Cu această 
ocazie toată aristocrația intelectuală grecească de acolo s-a 
adunat în jurul lui Alexandru - fost elev al marelui Aristotel - 
spre a-l felicita şi a-i ura succes în marea expediţie. 
Macedoneanul se aştepta ca şi filozoful Diogene din Sinope, care 
locuia pe atunci la Corint, să vină şi, asemenea celorlalţi, să i se 
prezinte!0. Neînfăţişându-se, Alexandru însuşi s-a dus să-l caute. 
L-a găsit întins la soare, având ca adăpost doar un butoi stricat. 
Ridicându-se puţin la venirea lui Alexandru, care era însoţit de 
ostaşi şi lume, l-a privit cu indiferenţă şi s-a aşezat din nou cu 
faţa la soare. Regele i-a dat bineţe şi l-a întrebat dacă n-are vreo 
dorinţă. Filozoful i-a răspuns scurt: 

„Dă-te la o parte din faţa soarelui, că-mi întuneci vederea!” 

Macedoneanului i-a plăcut mult răspunsul şi adresându-se 
celor ce-l însoțeau, le-a spus: 

„Dacă n-aş fi cine sunt, aş dori să fiu Diogene”. 


19 Unii biografi plasează acest eveniment în anul următor (335 î.e.n). 


IV RĂZBOAIELE CU TRACII, GEŢII ŞI ILLIRII 


Consolidându-şi dominaţia asupra Greciei, Alexandru mai 
trebuia, înainte de a porni împotriva perşilor, să-şi întărească 
poziţia la miazănoapte. Aici primejdia triburilor traco-illirice 
deveni, după asasinarea lui Filip, tot mai mare. Acum, socoteau 
conducătorii acestora - când în fruntea statului macedonean se 
află un copil - vor putea ei să rupă lanţurile de dependenţă care- 
i lega de macedoneni şi să-şi reia nestingheriţi incursiunile de 
pradă. 

În primăvara anului 335 î.e.n. tânărul rege porni din 
Amphipolisi: spre miazănoapte şi trecând fluviul Nestos? a 
ajuns, după un marş de zece zile, la poalele munţilor Haemus”. 
Aici Alexandru fu întâmpinat de războinicii triburilor tracilor 
liberi, hotărâți să oprească cu orice preţ trecerea invadatorilor 
prin defileul munţilor!:*. Tracii, după obiceiul lor, adunaseră pe 
povârnişul munţilor un mare număr de care, ce urmau să fie 
slobozite la momentul potrivit, peste duşmanul din vale. 
Chibzuind cu comandanții săi, Alexandru hotărî ca în momentul 
în care tracii vor da drumul carelor, ostaşii macedoneni să rupă 
rândurile şi să se împrăştie; iar dacă locul nu va permite, atunci 
soldaţii să se arunce la pământ şi să se acopere cu scuturile, 
puse unele lângă altele, dând astfel putinţă carelor să treacă 
peste ei în viteză, fără a-i vătăma. 

Lucrurile s-au desfăşurat aşa cum prevăzuse Alexandru, iar 
soldaţii, folosind tactica indicată, au scăpat cu toţii de primejdia 
de a fi răniţi sau omorâţi. După aceea soldaţii macedoneni, 
scoțând obişnuitele lor strigăte de luptă, trecură la atac. Tracii 
nu putură rezista; aruncând armele, fugiră care încotro. Pe 
câmpul de luptă pierdură o mie cinci sute de luptători, iar 
femeile şi copiii care-i însoțeau, ca şi toate lucrurile pe care le 
aveau cu ei, căzură pradă în mâna macedonenilor. 

De aici Alexandru trecând munţii a ajuns în câmpie, unde se 
aflau triburile triballilor, ce se întindea la o distanţă de trei zile 
de malurile fluviului - Dunărea. Regele lor, Syrmos, aflând de 
expediţia lui Alexandru, îşi puse mai întâi la adăpost femeile şi 
copiii. 

11 Azi Neohori, la gura fluviului Strymon (Grecia). 
12 Azi fluviul Mesta, ce se varsă în Marea Egee. 


13 Azi Balcanii din Bulgaria. 
14 Probabil prin pasul Şipca de azi. 


Dar şi oastea triballilor fu surprinsă de Alexandru - după cât 
se pare - în valea râului Iskăr din Bulgaria de azi}. La început 
lupta a fost nedecisă, tribalii luptând cu multă vitejie şi dispreţ 
faţă de moarte. Până la urmă însă atacul falangei şi a cavaleriei 
macedonene puse în derută oastea triballilor, care se împrăştie, 
fugind în pădurile din apropiere. Pieriră trei mii de traci şi numai 
vreo cincizeci de macedoneni. 

După trei zile de marş Alexandru ajunse cu trupele sale la 
malurile fluviului Istru16. Aici îl aşteptau câteva corăbii de război 
venite în ajutorul său din cetatea dorică a Bizanțului”. Ele veniră 
pe Marea Neagră, până la gurile Istrului şi de aici înaintară în 
susul fluviului cam până la locul de vărsare a râului Iskăr din 
Bulgaria de azi. Imbarcând de îndată pe corăbii pedestraşii şi 
călăreţii, Alexandru dădu poruncă să se atace insula pe care se 
retrăseseră o parte din cetele înarmate ale triballilor. Atacul nu 
reuşi deoarece acestea rezistară cu înverşunare, iar Alexandru 
neavând corăbii suficiente, nu putea ataca cu tot efectivul 
forţelor de care dispunea. 

Renunţând să mai cucerească insula, Alexandru se hotărî să 
treacă pe malul stâng al Dunării împotriva geților care, 
aşteptându-se deja să fie atacați, erau gata cu vreo patru mii de 
călăreţi şi vreo zece mii de pedestraşi, să curme orice tentativă 
de debarcare. 

Tânărul rege macedonean nu stătu însă pe gânduri şi ordonă 
trecerea Istrului. In acest scop folosi cele câteva corăbii 
bizantine care-i veniseră în ajutor şi, mai ales, luntrile 
băştinaşilor pe care aceştia le aveau pentru pescuit, pentru 
piraterie sau pentru vizitele ce le făceau prietenilor de pe ţărmul 
de miazănoapte al fluviului. În plus, Alexandru porunci ca pieile 
corturilor să fie umplute cu paie şi cusute unele de altele, 
folosindu-le în chip de plute. În felul acesta patru mii de 
pedestraşi şi vreo mie cinci sute de călăreţi trecură, în timpul 
nopţii, apele bătrânului fluviu. Dimineaţa macedonenii începură 
să înainteze prin holdele bogate, culcând cu lăncile grâul ce le 
îngreuna marşul. După ce ieşiră din holde, trupele se rânduiră în 
ordine de bătaie. 

Inspăimântaţi de prezenţa unor trupe care, reuşind să treacă 


15 Se varsă în Dunăre, cam în faţa oraşului nostru Corabia. 
16 Istros, azi Dunărea. 
1 Aşezată pe Bosfor în Turcia. Azi Istambul. 


fără pod un fluviu atât de adânc, porniseră deja la atac, geții 
fugiră, retrăgându-se într-o cetate ce se afla la vreo cinci 
kilometri de Istru. Dar dându-şi seama că nu vor putea rezista în 
faţa unei oştiri atât de bine organizate, ei părăsiră cetatea, 
împreună cu femeile şi copiii, pierzându-se în câmpia fără sfârşit 
a Dunării. 

Alexandru intră în cetate şi după ce o prădă, o incendie, apoi 
trimise prăzile în patrie, aducând jertfe de mulţumire zeilor 
nemuritori şi divinității fluviului care-i fusese favorabil. Tot în 
aceeaşi zi se întoarse, fără pierderi, în tabără. 

Uimite de succesul pe care-l obținuse Alexandru, popoarele 
din jur îi trimiseră de îndată solii prin care îl încredinţară de 
prietenia şi bunele lor sentimente. 

După ce, prin înfrângerea tracilor, tânărul rege îşi asigură 
hotarul de miazănoapte al stăpânirilor sale, se pregăti să se 
reîntoarcă în ţară. Dar tocmai atunci află, prin iscoade, că 
triburile de illiri conduse de Cleitos şi Glaucias, s-au răzvrătit. Cu 
iuţeala ce-l caracteriza, Alexandru cobori pe valea Erigonului!$, 
ajungând în apropierea cetăţii Pelion!. Trupele lui Cleitos 
ocupaseră vârfurile semeţe ale munţilor împăduriţi ce 
înconjurau cetatea, aşteptând să-i atace pe macedoneni când 
aceştia vor încerca s-o cucerească. 

Alexandru porni la atac, dar illirii rezistară. Totuşi, printr-o 
manevră abilă, tânărul rege reuşi să-i împingă în cetate, pe care 
o izolă apoi prin valuri de apărare, cu intenţia de a-i sili să se 
predea fără luptă. 

A doua zi însă sosi în împrejurimi şi Glaucias cu o puternică 
armată. Prins între cele două oştiri - cei asediați în cetate şi 
trupele lui Glaucias - Alexandru avea acum de făcut faţă unei 
grele situaţii. La aceasta se mai adăugau şi dificultăţile 
pricinuite de terenul muntos - drumuri strâmte şi greu 
accesibile, povârnişurile munţilor etc. - care nu îngăduiau 
desfăşurarea corespunzătoare trupelor macedonene. 

Alexandru, după o matură chibzuire, lăsă o parte din oaste 
să continue asediul, iar cu restul trupelor se retrase pe valea 
unui râu ce curgea în apropiere. Retragerea era anevoioasă atât 
din cauza drumului îngust ce şerpuia printre stânci înalte şi 
povârnite, cât şi din cauza ostaşilor duşmani. Manevrând 


18 Azi Cerna, afluent al Vardarului, în nordul Macedoniei. 
19 Aşezată între Macedonia şi Illyria. 


falanga cu măiestrie, Alexandru reuşi să-şi concentreze la un 
moment dat toate forţele în forma unui triunghi, cu care lovi 
unul din flancurile illirilor. Speriaţi, aceştia fugiră, iar oştile lui 
Alexandru putură să-şi continue retragerea. Dar în scurtă vreme 
illirii îşi reveniră şi trecură şi ei la atac, lovind ariergarda 
macedoneană. Datorită însă drumului strâmt, atacul trupelor lui 
Glaucias nu s-a putut face pe un front larg şi pe lângă aceasta ei 
fură întâmpinați cu bolovani aruncaţi cu ajutorul maşinilor de 
război. Illirii, înfricoşaţi, renunţară la urmărire. 

Retragerea fusese doar o abilă manevră; Alexandru se opri 
la un loc ascuns, după ce află prin iscoadele sale că oştile 
vrăjmaşe îşi întinseră corturile şi, fără străji de veghe, se 
odihneau liniştite, încredințate că macedonenii s-au repliat 
definitiv, părăsind corpul de oaste din jurul cetăţii. În fruntea 
trupelor sale de elită, el se reîntoarse, pe drumul pe unde 
venise, şi, în plină noapte, atacă pe illiri, care dormeau liniştiţi în 
corturi. Luate prin surprindere, trupele lui Glaucias au fost în 
parte măcelărite, în parte luate în robie. Puţini au putut scăpa cu 
fuga. 

Alexandru câştigase bătălia de la miazănoapte. Tânărul rege 
ştiuse să-şi conducă generalii experimentați şi ostaşii destoinici 
obţinând biruinţe strălucite care-l consacrau ca pe un neîntrecut 
comandant. Marea sa carieră începuse. 


V ULTIMA ÎMPOTRIVIRE 


În timp ce toate acestea se petreceau în părţile de 
miazănoapte, în Grecia se răspândise zvonul că Alexandru ar fi 
căzut în luptele cu triburile traco-illirice. Glasul lui Demostene se 
făcu auzit din nou. Ba la o adunare publică de la Atena fu adus 
în faţa acestuia un tânăr, care arăta tuturor rana pe care elo 
primise în ziua în care Alexandru murise în bătălie. Mişcarea de 
eliberare luă un nou avânt; perşii se obligară şi ei să ajute 
cetăţile greceşti să-şi redobândească libertatea pierdută. 
Luându-se după zvonuri, toţi credeau cu tărie în fapte pe care 
dorindu-le din toată inima să se întâmple, le vedeau deja 
realizate. O agitaţie generală cuprinse polisurile. Teba se găsea 
în fruntea lor. Garnizoana macedoneană de aici fu omorâtă de 
cei care fuseseră exilați din cetate de către Filip al II-lea. Soliile 
tebane călcau acum drumurile Greciei ca să ceară ajutoare. 
Etolia, Elida şi Arcadia se pregăteau să trimită trupe în ajutorul 
Tebei. Atena îi trimise arme, iar Sparta îi făgădui ajutorul ei 
militar. Soarele libertăţii părea că urcă din nou pe cerul Eladei. 

Informat de cele ce se întâmplă în Grecia, regele 
macedonean porni din Illyria şi numai în două săptămâni îşi făcu 
apariţia în faţa Tebei. 

Vestea se răspândi ca fulgerul în întreaga Grecie. Toţi cei 
care făgăduiră ajutor Tebei îşi schimbară atitudinea, iar membrii 
confederației  beoţiene:  focidieni,  plateeni,  orhomenieni, 
thespieni, care multă vreme suferiseră din pricina Tebei, trecură 
din nou de partea lui Alexandru. La început acesta nu intenţiona 
să facă uz de violenţă; nădăjduia că tebanii, în faţa primejdiei, 
vor înţelege situaţia şi se vor potoli. Încăpăţânându-se însă, şefii 
tebanilor persistară în acţiunea lor duşmănoasă faţă de 
Alexandru. Se pare că tânărul rege tot nu voia să atace, dar 
unul din generalii săi, Perdiccas, pierzându-şi răbdarea, dădu 
semnalul atacului. La început soarta luptei a fost îndoielnică, 
tebanii reuşind să înjghebeze un contraatac spectaculos. Dar 
atunci interveni Alexandru, cu corpul lui de oaste şi tebanii, deşi 
rezistară eroic, până la urmă fură nimiciţi. 

A doua zi Alexandru convocă pe membrii ligii beoţiene - 
care, singurii, luaseră parte la luptă în numele ligii corintice2 - 


29 Potrivit stipulaţiilor pactului federal de la Corint, toţi aliaţii ar fi trebuit să 
dea ajutor macedonenilor împotriva Tebei; în fapt, numai membrii ligii 
beoţiene participaseră la luptă. 


spre a chibzui împreună cu privire la măsurile ce trebuiau luate 
împotriva Tebei. 

Focidienii,  plateenii, orchomenienii şi  thespienii, care 
avuseseră odinioară multe de suportat din partea tebanilor, 
opinară că cetatea trebuie să fie distrusă, teritoriul ei împărţit 
între aliaţi, iar populaţia să fie vândută ca sclavi, ceea ce 
Alexandru a şi acceptat. 

Cetatea fu dărâmată până la temelie; au fost cruţate doar 
templele şi casa marelui poet grec, Pindar, care văzuse lumina 
zilei la Teba. Peste treizeci de mii de supraviețuitori au fost 
vânduți ca sclavi; au fost exceptaţi numai slujitorii cultelor 
diferiților zei şi cei care fuseseră legaţi de macedoneni prin 
datina ospitalităţii. 

Nimic nu mai rămase din cetatea Teba; ruinele ei, străjuite 
de o garnizoană macedoneană, rămâneau ca un uriaş cenotaf al 
unei glorii pe veci apuse. 

Cu ocazia atacului cetăţii Teba se povesteşte că nişte traci 
din armata macedoneană au intrat în casa Timocleii, o femeie 
renumită prin înţelepciunea ei şi, jefuind-o şi necinstind-o, au 
întrebat-o dacă nu mai are bogății ascunse în alte părţi. Atunci 
femeia a condus pe şeful cetei în grădină unde se afla o fântână 
adâncă, spunându-i că în fundul ei se află comorile sale cele mai 
de preţ. Tracul, aplecându-se să cerceteze fântâna, fu împins de 
dârza tebană în adânca fântână, unde acesta, rostogolindu-se, 
îşi pierdu viaţa. Când femeia fu adusă înaintea lui Alexandru şi 
întrebată cine este, ea răspunse demn că este sora lui 
Theogene, care luptase la Cheroneea pentru libertatea Greciei, 
împotriva lui Filip. Admirându-i curajul şi cuvintele, Alexandru 
porunci ca femeia să fie eliberată. 

Soarta Tebei impresionă profund populaţia Greciei. Mişcarea 
de eliberare se destrămă. Atena trimise la Alexandru o solie ca 
să-l felicite pentru succes şi pentru faptul că a scăpat teafăr din 
campania cu popoarele traco-illirice. Etolia la rândul ei se 
supuse, iar Elida alese la conducere pe oamenii devotați lui 
Alexandru. 

Atenienilor, tânărul rege le ceru să-i predea pe Demostene şi 
pe ceilalţi conducători ai partidului antimacedonean. Atena însă, 
printr-o solie, imploră cu umilinţă pe victoriosul macedonean să- 
i ierte pe cei pe care-i socotea vinovaţi. Alexandru renunţă cu 
generozitate la cererea sa, fie din consideraţie pentru cetatea 


Atena, fie din dorinţa de a nu mări nemulţumirile în preajma 
expediției pe care o proiectase împotriva perşilor. 

Un an îi fusese de-ajuns tânărului rege ca să-şi consolideze 
dominaţia, vremelnic ameninţată. Grecia era pacificată, iar 
exemplul Tebei - un teribil avertisment pentru cetăţile ce ar mai 
fi intenţionat să-i urmeze pilda. 


MAREA CAMPANIE 


VI CĂTRE ÎMPĂRĂȚIA LUI DARIUS 


În toamna anului 335 î.e.n. Alexandru se întoarse în 
Macedonia, unde începu pregătiri intense în vederea expediției 
împotriva perşilor. Au fost recrutaţi ostaşi de pretutindeni: din 
Macedonia şi din regiunile vecine: Grecia, Tesalia, Tracia etc. La 
aceste trupe s-au adăugat cele ale mercenarilor. S-au construit 
corăbii şi au fost reparate cele vechi. 

În Macedonia, ca să ţină locul lui Alexandru, a fost lăsat 
generalul Antipater, căruia i s-au încredinţat forţe îndestulătoare 
pentru a asigura liniştea regatului şi pentru a potoli orice 
încercare de răzvrătire a popoarelor supuse. 

Se povesteşte că înainte de a pleca spre soare-răsare, unde 
îl aştepta gloria, dar de unde nu se va mai întoarce niciodată în 
Macedonia, Alexandru a împărţit prietenilor tot ce avea. 
Prietenul său, Perdiccas, îl întrebă atunci: „Şi ţie ce-ţi rămâne, 
Alexandre, dacă dai tot?” 

„Speranţa”, i-a răspuns scurt tânărul rege. 

„Atunci s-o împărţim şi pe aceasta în marea încercare ce ne 
aşteaptă pe toţi”, a încheiat Perdiccas. 

Adevărată sau nu, această împrejurare, relatată de istoricul 
Plutarh, reliefează însă acel entuziasm apollinic ce-i însufleţea 
pe toţi cei care, alături de tânărul rege, credeau cu tărie în 
steaua destinului lor. 

Imperiul persan al lui Darius se întindea de la Marea Egee 
până la fluviul Indus, şi de la fluviul laxartes?! până în deşertul 
Libiei. Întemeiat de Cyrus al II-lea cel Mare (558-529 î.e.n.) în al 
şaselea secol înaintea erei noastre, statul persan a cunoscut, 
vreme de o sută de ani, o rapidă şi frumoasă ascensiune. Sunt 
cunoscute în istoria lumii numele lui Cambyse (529-522 î.e.n.), 
Darius | (522-486 î.e.n.) care, urmărind pe sciți, a ajuns chiar 
până la gurile Dunării şi al lui Xerxes (485-465 î.e.n), biruitorul 
de la Termopile. 

Când Filip al Il-lea al Macedoniei fusese asasinat, în anul 336 
î.e.n., pe tronul imperiului persan tocmai se urca Darius al III-lea 
Codomanul, vlăstar al familiei domnitoare a Achemenizilor, al 
cărei întemeietor fusese Cyrus cel Mare. 

Zdruncinat, din pricina luptelor pentru tron, statul persan era 
departe de a constitui o unitate puternică, capabilă să reziste 


21 Azi Sîr Daria, ce se varsă în Marea de Aral. 


unor încercări grele. De fapt, imperiul era alcătuit dintr-o 
pluralitate de provincii, adevărate state mai mici - satrapiile - 
vasale puterii regale centrale, dar toate cu veleităţi de 
independenţă. Satrapii, lacomi să se îmbogăţească şi să parvină 
pe scara unei ierarhii rămase demult în afara criteriilor de 
valoare, adesea organizau comploturi împotriva Marelui Rege şi 
masacre împotriva celor care, la rândul lor, le amenințau poziţia. 

Pe de altă parte, popoarele care alcătuiau populaţia 
imperiului erau şi ele diferite ca rasă, tradiţii, credinţe şi 
obiceiuri. Departe de a se simţi uniţi, supuşii Marelui Rege trăiau 
în unităţi distincte unele de altele, bine statornicite de propriile 
lor destine istorice. Acest amalgam pestriţ de popoare, lipsit de 
conştiinţa unităţii de idealuri comune, făcea dintr-un stat, în 
aparenţă colosal, o construcţie destul de fragilă în faţa 
primejdiilor dinlăuntru şi dinafară. 

Din păcate nici noul rege, Darius, nu era înzestrat cu acea 
energie, şiretenie, curaj şi cinism care le asigură marilor despoţi 
mână tare în cârmuirea politică. Darius era realmente respectat 
de perşi şi de ceilalţi supuşi ai săi pentru calităţile sale de om 
virtuos, generos şi blând, dar asemenea calităţi nu erau potrivite 
cu nevoile timpului. Au fost epoci în istoria Orientului când 
teama valora mai mult decât admiraţia. Oderint dum metuant.?? 

Darius poseda în schimb bogății fabuloase pe care 
achemenienii le îngrămădiseră în cursul timpului, în palatele lor 
din marile oraşe persane. Armata sa cuprindea peste o sută de 
mii de luptători, iar flota, care brăzda Mediterana, era temută de 
toate popoarele. Cu toate acestea ostaşii săi, recrutaţi din 
rândurile atâtor popoare, nu erau pătrunşi de spiritul de 
sacrificiu, ci erau mânaţi doar de dorinţa de îmbogăţire şi câştig. 
Pe deasupra, organizarea trupelor sale nu era unitară nici ca 
structură, nici ca armament. Nedisciplinaţi şi fără un ideal 
comun, soldaţii Marelui Rege alcătuiau o masă amorfă, pusă în 
slujba unor comandanţi uneori incapabili, alteori mânaţi de 
interese personale mărunte, niciodată însă conştienţi de 
proporțiile unei primejdii. 

Impotriva perşilor Alexandru porni în fruntea unei oşti de 
vreo treizeci de mii de pedestraşi şi vreo cinci mii de călăreţi. 
Cât priveşte mijloacele materiale ce-i stăteau la îndemână, 


22 Să urască, dar să se teamă - deviza suveranilor autoritari, pe care Cicero 
(De off., 28, 97) o citează după poetul tragic Attius. 


acestea erau foarte modeste, iar alimentele pentru oştire 
puteau să-i ajungă pentru vreo treizeci de zile. 

Nucleul oştirii îl alcătuiau macedonenii; lor li se adăugau 
detaşamente de tesalieni, traci şi greci. Aceştia din urmă erau în 
parte trimişi de liga corintică - căci Alexandru era conducătorul 
acestei ligi - în parte năimiţi cu bani, adică mercenari. 

Flota sa, mult inferioară celei persane, număra vreo sută 
şaptezeci de corăbii. 

Dar, deşi mică, oştirea lui Alexandru era foarte bine instruită. 
Pedestrimea era organizată în falange, care, până la apariţia 
legiunilor romane, au constituit cea mai eficace unitate de luptă 
din acele timpuri. Imaginată de Filip al ll-lea, falanga 
macedoneană era alcătuită din şaisprezece rânduri de luptători 
care, la nevoie, se puteau dubla sau divide în două. Ostaşii aflaţi 
în primele rânduri ţineau lăncile lor lungi de peste cinci metri şi 
jumătate% astfel înclinate spre duşman, încât ele alcătuiau un 
zid greu de străbătut. Soldaţii din rândurile următoare ţineau 
lăncile pe umărul camarazilor ce-i precedau; dacă falanga era 
atacată din flanc sau din spate, suliţele erau întoarse în direcţia 
de unde venea atacul. In acest chip falanga se putea apăra din 
toate părţile, asemenea unui arici. „Om lângă om, lance lângă 
lance - spune istoricul Q. Curtius Rufus?* - urmărind cu atenţie 
comenzile, pedestraşii s-au obişnuit să păstreze rândurile. Toţi 
se supuneau ordinelor: fie să reziste, fie să învăluiască, fie să 
atace din flanc, fie a schimba tactica de luptă. Şi în această 
privinţă deopotrivă de destoinici erau şi comandanții şi ostaşii”. 

Pedestrimea din falangă era ajutată în luptă de unităţile de 
infanterie mobile, uşor înarmate, şi de detaşamente de cavalerie 
bine antrenate. 

Tot atât de bine era organizat şi serviciul tehnic al armatei 
macedonene. Trupele erau urmate de maşini de asediu: de 
turnuri de apropiere, berbeci, catapulte perfecţionate pentru 
acele timpuri şi de unităţi speciale de pontonieri şi meşteşugari 
etc. La acestea se adăugau medici, curieri, topografi şi chiar 
savanţi şi filozofi, dintre care putem aminti pe Calistenes, 
nepotul lui Aristotel şi istoriograful oficial al expediției, pe 
filozoful sceptic Piron şi pe filozoful materialist Anaxarhos. 

Supravegherea lucrărilor de cancelarie şi redactarea 


23 Erau cunoscute sub numele de sarise. 
24 IIl, 2, 13. 


„Ziarului oficial al expediției”, în care se notau evenimentele 
curente, au fost încredințate lui Eumenes din Cardia. 

Un rol important au avut şi geografii şi naturaliştii; cei dintâi 
au alcătuit importante lucrări ştiinţifice, iar ceilalţi au studiat 
plantele şi animalele, unele necunoscute până atunci 
macedonenilor. 

Armata macedoneană era condusă de generali destoinici 
care-şi dovediseră calităţile încă de pe timpul lui Filip. Bătrâni 
sau tineri, erau cu toţii convinşi de succesul expediției şi 
hotărâți să facă totul pentru izbânda ei. Numele lui Parmenion, 
Perdiccas, Crateros, Cleitos cel Negru, Antipatros, Antigonos, 
Lisimahos, Seleucos, Ptolemaios, Nearchos şi a multor altora, le 
vom întâlni mereu în decursul evenimentelor ce vor urma. 

Dar dintre toţi, Alexandru se bucura de un imens prestigiu în 
rândurile soldaţilor de rând. Îmbrăcat simplu, împărțind cu 
ostaşii de rând şi odihna şi grijile, ştiind să-şi îmbărbăteze 
oamenii şi să le umple cugetele de speranţă, să le alunge 
temerile, Alexandru era sufletul expediției. Entuziasmul pe care 
numai el ştia şi putea să-l reverse asupra ostaşilor, făcea din 
tânărul general un generalism în adevăratul înţeles al 
cuvântului: un om în care cei mulţi cred cu toată puterea fiinţei 
lor. 


VII CUCERIREA CETĂȚILOR APUSENE 


În primăvara anului 334 î.e.n. Alexandru trecu, cu ajutorul 
flotei, strâmtoarea Hellespont”, debarcând în Asia Mică fără nici 
o greutate şi fără nici o împotrivire din partea perşilor. 

După ce-şi trecu trupele în revistă el se îndreptă spre Troia, 
unde poposi câtăva vreme. Aici a adus, aşa cum era obiceiul, 
sacrificii zeiţei Atena şi eroilor pe care-i cântase Homer, mai cu 
osebire lui Ahille, fiindcă - spunea el - acesta a fost un mare 
războinic care, în timpul vieţii, s-a putut bizui pe un prieten 
credincios, iar după moarte, pe un crainic vestit. 

Pe când se găsea la Troia, Alexandru află că perşii 
concentraseră importante fore armate lângă fluviul 
Granic?6. Generalul lui Darius, Memnon, grec în slujba perșilor, 
propuse satrapilor din Asia Mică să evite la început ciocnirea cu 
invadatorii, să pustiască totul în calea macedonenilor şi, 
atrăgându-i cât mai mult spre interiorul ţării, să-i lovească la 
momentul oportun. Planul era bine chibzuit, deoarece - precum 
se ştie - rezervele de alimente de care dispunea Alexandru nu-i 
puteau fi îndestulătoare decât pentru câteva săptămâni. La 
acest argument Memnon mai aducea şi altele: poziţia 
nefavorabilă de luptă şi faptul că oştile persane nu erau conduse 
de Darius în persoană, ceea ce ar fi putut influenţa negativ 
moralul trupelor. 

Aceste propuneri, aşa cum se va dovedi mai târziu, au fost 
respinse de generalii perşi, care motivau că retragerea, chiar 
momentană, era o dezertare de la datorie, un fapt nedemn 
pentru vitejia persană. In realitate satrapii, care nu doreau ca 
focul războiului să le  devasteze provinciile, nădăjduiau, 
subestimând pe adversar, într-o biruinţă uşoară. 

Intre timp oştile lui Alexandru se apropiau de fluviul Granic 
Şi, prin iscoade, Alexandru urmărea mişcările perşilor. Deoarece 
malurile erau înalte şi abrupte, Parmenion îl sfătui pe tânărul 
rege să nu se avânte imediat la luptă, ci să amâne atacul după 
ce vor fi chibzuit mai bine cu privire la planul de atac. 

„Cunosc toate aceste primejdii - i-a răspuns Alexandru - şi 
crezi c-o să ne împiedecăm de o gârlă, când am trecut cu bine 
Hellespontul?” 


25 Azi, strâmtoarea Dardanele. 
26 Azi, Kogaceai. Izvorăşte din muntele Kanadag (în vechime Ida) şi se varsă 
în Marea de Marmara. 


Fără a mai sta pe gânduri tânărul rege pregăti atacul. Lui 
Parmenion îi dădu comanda aripii stângi a armatei, iar el luă 
conducerea flancului drept, intenţionând - potrivit tacticii 
macedonene - să facă o mişcare de învăluire din această parte. 

Oştirea persană număra vreo douăzeci de mii de călăreţi, iar 
ostaşii din unităţile de infanterie erau în număr egal. Cavaleria 
împânzise malul, având îndărătul ei pedestrimea. 

Câtăva vreme oştirile rămaseră nemişcate, privindu-se de pe 
maluri. Având o poziţie mai bună, perşii se hotărâră să aştepte 
atacul macedonenilor, care, la rândul lor, pentru a-l declanşa, 
trebuiau să treacă apele Granicului. Temându-se de iuţeala 
apelor şi de perşii ce-i aşteptau, ostaşii macedoneni începură să 
ezite. Atunci Alexandru se aruncă în apă în fruntea mai multor 
cete de călăreţi şi, înfruntând cu dispreţ ploaia de săgeți 
azvârlite de perşi; reuşi să pună piciorul pe malul opus, în ciuda 
terenului lunecos din cauza mâlului. De îndată începu lupta cu 
călărimea persană. Luptă dârză, corp la corp, cal lângă cal. 

Alexandru, în fruntea alor săi, atrase atenţia duşmanilor nu 
numai prin fapte, ci şi prin mărimea scutului său şi prin panaşul 
alb şi înalt al coifului. Comandanții perşilor, Roisaces şi 
Spithridates, ginerele lui Darius, se repeziră împotriva lui. În 
încăierare Alexandru şi Roisaces cad, iar Spithridates loveşte cu 
pumnalul coiful lui Alexandru, care se turti, dar nu îngădui ca 
ascuţişul armei să atingă capul tânărului rege. Incercând să 
lovească pentru a doua oară, Spithridates este însă străpuns cu 
lancea de Cleitos cel Negru, care-l salvă astfel pe Alexandru de 
la moarte sigură. La rândul său, acesta îl lovi cu pumnalul pe 
Roisaces, care căzu la pământ, neînsufleţit. 

Pedestrimea macedoneană, care între timp trecu şi ea râul, 
începu lupta. Schimbătoare câtăva vreme, cumpăna biruinţei 
înclină în curând spre macedoneni, care câştigară o strălucită 
victorie. 

Pentru ostaşii săi căzuţi în această luptă, Alexandru porunci 
să se ridice statui în bronz, lucrate de vestitul sculptor al lumii 
de atunci, Lysippos. 

Dacă pierderile lui Alexandru au fost mai mici, cele ale 
perşilor s-au ridicat la câteva mii de oameni. Restul trupelor 
persane se retraseră în grabă şi în dezordine de pe câmpul de 
luptă. 

Mari bogății căzură în stăpânirea lui Alexandru. Satrapiile la 


hotarele de apus ale Persiei, socotite adevărate ziduri de 
apărare ale imperiului, se supuseră după această primă 
ciocnire. 

Acum Alexandru ar fi putut înainta cu multă uşurinţă spre 
interiorul Asiei Mici, căci pentru moment forţele persane nu-i 
mai puteau rezista. Era însă ceva care îl îngrijora: avea în spate 
flota perşilor. Şi fiindcă pe mare nu putea s-o distrugă, se hotări 
s-o lovească... pe uscat. Ocupând coastele apusene ale Asiei 
Mici, flota persană îşi pierdea atât locurile de refugiu, cât şi 
porturile de andocare. De aici hotărârea sa ca, înainte de a-şi 
continua expediţia spre interiorul imperiului, să supună oraşele 
şi porturile aflate pe ţărmul răsăritean al Mediteranei. Multe din 
aceste aşezări fuseseră întemeiate de greci; năzuind spre 
independenţa, pe care perşii le-o refuzaseră, ele primiră cu 
încredere pe Alexandru, care, cel puţin formal, se voia la început 
un hegemon panelenic. 

Pornind cu oştile spre miazăzi, după ce eliberă mai multe 
oraşe, ajunse la cetatea Sardes”, capitala satrapiei Lidia. 
Inconjurată de întreite ziduri de apărare, cetatea era socotită ca 
inexpugnabilă. Cu toate acestea Mithrines, căpetenia persană a 
oraşului, împreună cu cetăţenii de frunte din Sardes, ieşiră 
înaintea lui Alexandru şi, deschizându-i porţile cetăţii, îi puse la 
dispoziţie oraşul cu toate bogăţiile sale. 

Intrând în Sardes, tânărul rege macedonean dădu locuitorilor 
acestei cetăţi şi celorlalţi lidieni dreptul de a se folosi de vechile 
lor legi, acordându-le deplină autonomie. lar pe Mithrines îl 
răsplăti regeşte, ca să fie şi pentru alţii o pildă de chipul în care 
înţelegea el să se poarte cu cei ce i se supuneau. 

Alexandru se îndreptă spre sud-vest şi în câteva zile fu la 
Efes”, cea mai însemnată cetate pe care grecii ionieni o 
întemeiaseră în Asia Mică. Aici răsturnă oligarhia filopersană şi 
instaură democraţia. Între timp sosiră solii din partea cetăților 
Magnesia? şi Tralles*, cu împuternicire de a le închina regelui 
macedonean. Tot din Efes trimise Alexandru pe Alkimachos, fiul 
lui Agatocles, să elibereze celelalte cetăţi din jur, rămase încă 
sub jugul persan. Pretutindeni oligarhia era izgonită de la 


27 Azi, Sart. 

28 Oraş aşezat la gura fluviului Caystros, lângă actualul Aiaslik. 

2% Oraş pe fluviul Meandru, la sud de Efes, lângă actualul Inekbazar. 
30 Cetate aşezată la est de Efes, lângă actualul Aidin. 


conducere, în locul ei fiind întronată democraţia şi domnia 
vechilor legi abolite de perşi. Totodată Alexandru desfiinţă dările 
pe care cetăţile greceşti erau îndatorate să le plătească perşilor 
stăpânitori. 

După ce organiză serbări în cinstea zeilor şi parăzi militare, 
oastea lui Alexandru se îndreptă spre o altă renumită cetate 
grecească, Miletul:!. 

La început comandantul garnizoanei din Milet, 
Hegegistratos, făgădui lui Alexandru printr-o scrisoare că-i va 
preda cetatea fără luptă. Aflând însă că oştile persane au sosit 
în apropiere, acesta se răzgândi şi se pregăti de rezistenţă. In 
faţa acestei situaţii flota macedoneană ocupă, înaintea perşilor, 
în apropierea Miletului, o insulă mică, importantă prin poziţia ei 
strategică. Flota persană, mult superioară ca număr, venind cu 
întârziere se opri ceva mai la nord, în golful Mycale. Unii dintre 
generalii lui Alexandru printre care şi Parmenion, îl sfătuiră pe 
tânărul rege să atace flota persană. Chibzuind însă bine lucrurile 
şi mai ales ţinând seama de disproporţia numerică dintre cele 
două flote, Alexandru refuză să dea lupta pe mare, evitând 
astfel o întâlnire inegală. Macedonenii, invincibili pe uscat, nu 
trebuiau - susţinea Alexandru - să se expună într-o luptă navală, 
care, datorită superiorității flotei inamice, i-ar fi făcut victima 
sigură a perşilor. 

Între timp locuitorii Miletului trimiseră vorbă lui Alexandru că 
sunt gata să-i deschidă porţile, cu condiţia ca macedonenii să 
ridice asediul şi să dea voie şi perşilor să pătrundă în cetate. 
Alexandru le răspunse că n-a venit în Asia ca să primească cei 
se dă, ci să ia ceea ce crede că i se cuvine. A doua zi conduse 
chiar el un atac bine organizat. Maşinile de război aruncară mari 
cantităţi de pietre asupra asediaţilor şi berbecii loviră zidurile şi 
porţile. In scurtă vreme se produse o spărtură. Soldaţii se 
repeziră în cetate, iar flota se apropie şi închise intrarea în port. 
Miletul se predă. Cei mai mulţi dintre locuitori pieriră în cetate, 
dar cei care reuşiseră să se refugieze pe o mică insulă din 
vecinătate fură cruţaţi, cu condiţia să se înroleze în oastea 
macedoneană. Tuturor celor rămaşi în viaţă li s-au dăruit 
drepturi şi libertăţi depline. 

Flota persană, staționată la Mycale, nădăjduia încă să 
întâlnească flota macedoneană într-o luptă decisivă. Zadarnic 


31 Oraş pe coasta egeică; azi, Kalabak-Tepe. 


însă, fiindcă Alexandru nu permise flotei sale să părăsească 
rada portului Milet. În schimb trupele macedonene tăiară 
legăturile flotei persane cu uscatul, de unde aceasta se 
aproviziona cu alimente şi apă potabilă, încât perșii trebuiră să 
meargă pentru a-şi împrospăta aceste provizii în insula 
învecinată, Samos. 

La un moment dat cinci corăbii persane înaintară spre golful 
Milet, în nădejdea că vor putea atrage în luptă întreaga flotă 
macedoneană. Fură însă izgonite şi reveniră în grabă la Mycale. 
Pierzând nădejdea unei întâlniri decisive cu navele lui 
Alexandru, flota persană se retrase spre insula Samos. Refuzul 
lui Alexandru de a se lăsa antrenat în lupte navale era bine 
chibzuit. Într-adevăr, biruinţele de până acum ale lui Alexandru 
şi mai ales cele care vor urma, vor dovedi că planul marelui 
general a fost strălucit, fiindcă Alexandru se gândea - ne spune 
istoricul Flavius Arrianus - că o dată ce a pus stăpânire pe Asia 
Mică, cucerind şi oraşele de coastă, flota persană avea să-i cadă 
în mână. Mai mult chiar, tânărul rege renunţă sa-şi mai ţină flota 
sa aproape de coastele Asiei Mici deoarece şi aşa nu o putea 
folosi. 

De la Milet Alexandru porni cu oştile sale în direcţia satrapiei 
Caria*?, ajungând în scurt timp în apropiere de capitala acesteia, 
cetatea Halicarnas”. Oraşul fusese pregătit de rezistenţă de 
către Memnon, căruia regele persan îi încredinţase atât 
comanda flotei cât şi a trupelor sale din cetăţile de pe coastă. 
Marele rege mai spera încă într-o victorie a lui Memnon, a cărui 
competenţă era de altfel cu adevărat excepţională. 

Înainte de a încerca cucerirea capitalei, regele macedonean 
se hotărî să pună stăpânire pe cetatea Myndos aflată în 
apropierea Halicarnasului; cetatea prezenta o mare importanţă 
strategică pentru macedoneni, deoarece ea domina căile de 
acces spre capitala satrapiei. 

Locuitorii  Myndosului trimiseră soli la Alexandru, 
promiţându-i capitularea, cu condiţia ca oştile macedonene să 
se înfăţişeze noaptea în faţa porţilor oraşului. Alexandru dând 
crezare solilor, sosi în miez de noapte la Myndos, dar nimeni nu-i 
deschise. Înfuriat, porunci falangelor să atace, dar neavând cu el 


32? Satrapie în sud-vestul Asiei, cu reşedinţa la Halicarnas (azi Budrun), pe 
coasta egeeană. 
33 Vezi nota precedentă. 


maşinile de război, iar locuitorii rezistând cu înverşunare, fu silit 
să se retragă şi, renunțând la atacul Myndosului, ordonă 
împresurarea Halicarnasului. Oraşul era însă apărat de o 
puternică garnizoană alcătuită din perşi şi mercenari, iar flota 
persană, ancorată în port, susţinea şi apăra oraşul. Alexandru - 
spera Memnon - urma să fie oprit aici, iar legăturile sale cu 
Macedonia, tăiate. 

Alexandru însă avea altă credinţă. El porunci mai întâi ca 
şanţul de apărare al capitalei să fie umplut cu pământ, pentru 
ca astfel să poată apropia mai uşor maşinile de război de zidul 
de apărare al cetăţii. Balistele, catapultele, berbecii şi turnurile 
fură puse în poziţie de luptă. In timpul nopţii însă, asediaţii ieşiră 
din cetate şi, surprinzând macedonenii dormind, incendiară o 
parte din maşinile de război. Macedonenii, deşi luaţi prin 
surprindere, reuşiră până la urmă să respingă atacul asediaţilor, 
silindu-i să se retragă. 

A doua zi lupta se declanşă cu înverşunare, dar, deşi o parte 
din ziduri fuseseră dărâmate, Alexandru nu ordonă atacul 
general, nădăjduind să pună stăpânire pe oraş intact. Un nou 
atac al perşilor îşi pierdu avântul când aceştia se pomeniră pe 
neaşteptate în faţa unui corp de trupe condus chiar de 
Alexandru. 

După câteva zile luptele reîncepură. Alexandru lovea 
necruţător cetatea cu proiectilele maşinilor sale, iar asediaţii 
contraatacau disperaţi. Cu ocazia unui contraatac o mie de perşi 
fură măcelăriți pentru că cei din cetate închiseră prea de 
timpuriu porţile de teamă ca nu cumva odată cu ai lor să 
pătrundă în oraş şi macedonenii. 

Văzând nereuşita contraatacului, Memnon îşi dădu seama că 
oraşul nu mai poate fi apărat multă vreme: o parte din ziduri 
erau distruse, iar garnizoana, după pierderile suferite, nu mai 
era capabilă nici să reziste, nici sa atace. De aceea hotărî să 
părăsească oraşul, dar să păstreze portul, unde staţiona flota 
persană. 

In timpul nopţii Memnon dădu poruncă să se incendieze 
oraşul; ajutat de un vânt puternic, focul se întindea cu iuţeală. O 
parte din populaţie se refugie pe o mică insulă din apropiere, iar 
perşii şi mercenarii pe o înălţime abruptă din apropierea 
portului, numită Salamacis. 

Aflând pe la mijlocul nopţii de cele ce se petreceau în cetate, 


Alexandru dădu ordin ca macedonenii să pătrundă în oraş, să 
ucidă pe cei ce se vor opune, dar să-i cruţe pe cei ce vor sta 
liniştiţi pe la casele lor. De asemenea porunci ca toţi 
incendiatorii descoperiţi să fie omorâţi pe loc. 

A doua zi Alexandru, după ce îngropă pe cei morţi, porunci 
ca toate clădirile oraşului să fie dărâmate, avertizând astfel 
cetăţile de pe litoral de soarta ce le aşteaptă, dacă vor îndrăzni 
să i se împotrivească. Apoi, în apropierea ruinelor, lăsă o 
garnizoană macedoneană de vreo trei mii de ostaşi, cu menirea 
de a supraveghea întreaga satrapie a Cariei şi de a împresura 
înălţimea unde se refugiaseră perșii şi mercenarii lor. 


VIII BIRUITOR DE LA ŢĂRMUL MEDITERANEI 
PANA LA GORDION... 


În toamna anului 334 î.e.n. cucerirea litoralului occidental 
persan putea fi socotită ca încheiată. Oraşele şi porturile din 
acele părţi se găseau sub stăpânirea macedoneană, iar 
aşezările greceşti de aici, dobândindu-şi independenţa, deveniră 
aliate ale regelui macedonean. Flota persană era deja lipsită de 
bazele sale maritime de la Marea Egee. 

După ce dădu concediu ostaşilor căsătoriţi, până în 
primăvara anului viitor, Alexandru îşi împărţi oştile reorganizate 
în două. O parte, sub conducerea lui Parmenion, urma să se 
îndrepte spre nord către satrapia Lydia, unde avea să ierneze, 
iar de aici, în primăvara anului 333 î.e.n. aceasta urma să 
înainteze până la oraşul Gordions*. 

Cealaltă parte a oştirii, de sub comanda lui Alexandru, porni 
spre Lycia”. Toate aşezările din aceste părţi - vreo treizeci la 
număr - i se supuseră de bună voie. Flota persană pierdea în 
fiecare zi noi porturi şi locuri de aprovizionare şi apărare. 

Pe când era în Lycia, Alexandru primi o solie din partea 
locuitorilor din oraşul Phaselis*Scare-i cereau sprijin şi ajutor 
împotriva pisidienilor. Aceştia având un avanpost întărit lângă 
cetatea Phaselis, făceau dese incursiuni pe ogoarele phaseliţilor, 
pricinuindu-le mari pagube. Ajuns acolo, Alexandru, care voia 
să-şi facă din acest oraş, locuit de greci dorieni, un aliat fidel, 
nimici cuibul pisidienilor, redând liniştea şi siguranţa de care 
aveau atâta nevoie locuitorii oraşului. 

De la Phaselis oştile lui Alexandru se îndreptară spre 
Pamphilia, al cărei oraş principal era Perge”. O parte din trupele 
sale aveau să se îndrepte într-acolo pe drumurile de munte, iar 
o alta, sub comanda sa, trebuia să ajungă în acelaşi loc 
mărşăluind pe coasta mării. 

Drumul spre Perge era anevoios; vadurile râurilor erau 
nesigure şi uneori soldaţii străbăteau cu greu apa care le 
ajungea până la brâu. Vântul bătea puternic, izbind valurile cu 
putere de ţărmul abrupt. Dar pilda pe care Alexandru dădea 


3 În satrapia Frigia Mare (azi, Pebi). 

35 Lycia împreună cu Pamphilia şi Pisidia alcîtuiau o satrapie în sud-vestul 
Asiei Mici. 

36 Azi, lângă Tekirova, pe coasta Mediteranei. 

37 Azi, Murtan, aproape de coasta Mediteranei. 


tuturor, gata oricând să înfrunte primejdiile, îi îmbărbăta pe 
soldaţi, făcându-i să învingă obstacolele fără teamă. 

De la Perge, unde solii aspendienilor îl încredinţară de 
bunele sentimente ale locuitorilor cetăţii lor’, Alexandru se 
îndreptă către Side”, oraş care, după legendă, ar fi fost 
întemeiat de colonişti plecaţi din localitatea eolică Cyme. Lăsând 
o garnizoană, regele macedonean porni către Syllion“, aşezare 
întărită prin poziţia ei naturală şi apărată de o puternică 
garnizoană alcătuită din mercenari străini. 

Auzind însă că aspendienii, care-i juraseră, prin solii pe care-i 
trimiseră la Perge, credinţă şi care se obligară să-i dea tribut în 
natură, refuzară să-i primească trimişii, Alexandru se abătu din 
drum şi porni spre cetatea Aspendos. Locuitorii, de teama 
macedonenilor, părăsiră cetatea şi trimiseră din nou soli la 
macedoneni ca să le ceară iertare şi, dându-le ostatici, 
făgăduiră lui Alexandru că vor îndeplini tot ce le va porunci. 

De aici Alexandru se întoarse din nou la Perge şi apoi se 
îndreptă spre satrapia Frigia Mare din centrul Asiei Mici. 

Drumul pe care-l alesese regele macedonean ducea spre 
apus până la poalele muntelui Taurus“, iar de aici, printr-un 
defileu îngust, spre nord până la cetatea Telmissos“?. Drumul 
prin chei era dificil, fiind rău şi foarte îngust, iar în munţi triburi 
de pisideni aşteptau oştile macedonene, gata să le atace de pe 
înălţimi cu pietre şi săgeți. Atunci Alexandru se opri în faţa 
defileului pentru a da impresia ca renunţă la atac, din cauza 
primejdiei. Stratagema îi păcăli pe pisidieni care se retraseră în 
cetate, lăsând pentru paza trecătorii doar detaşamente 
neînsemnate. Atunci Alexandru porni la atac şi, reuşind să pună 
pe fugă slabele posturi de pază, trecu prin defileu cu oştile sale, 
ajungând în faţa cetăţii Telmissos. 

Aici sosiră soli din partea tribului de selgieni“?, care oferiră lui 
Alexandru alianţa lor şi ajutor împotriva telmissilor cu care erau 
în conflict. Regele macedonean încheie cu ei un tratat şi porni în 
grabă spre Sagalassos“, o cetate mai mare, locuită tot de 


38 Aspendos din Pamphilia (azi, Balkiz). 

3 Port la Mediterana (azi, Eski-Adalia) situat la est de Aspendos. 
+9 Aşezare la nord de Aspendos. 

+1 Munţi ce despărţeau Pamphylia de Pisidia. 

42 Sau Termessos, aşezare în Oisidia. 

43 Trib înrudit cu pisidienii. 

4 În zona muntoasă a Taurului (azi, Sîrg). 


pisidieni. Sagalassi erau foarte viteji şi pentru a-i rezista lui 
Alexandru ei primiră ajutor şi de la Telmissos. La început 
rezistară cu succes şi reuşiră să respingă trupele uşor înarmate 
ale macedonenilor. Când însă atacă falanga, sub conducerea lui 
Alexandru, avântul lor se frânse. Ajungând pe creastă, 
macedonenii ocupară platoul unde se afla aşezată cetatea şi 
răpuseră fără mare greutate pe pisidienii care, cu tot numărul 
lor mare, erau rău înarmaţi. Mulţi izbutiră să fugă în pădurile din 
împrejurimi, ale căror poteci şi ascunzişuri le cunoşteau bine. 

După ce cuceri cetatea, Alexandru se îndreptă spre alte 
aşezări din Pisidia, dintre care o parte se predară, iar o altă 
parte fură cucerite cu forţa. 

De aici Alexandru pătrunse în Frigia şi înaintă spre Gordion’, 
unde urma să se întâlnească cu trupele comandate de 
Parmenion, cu soldaţii proaspăt recrutaţi în Macedonia şi cu 
ostaşii care după ce-şi petrecură concediul în patrie, în timpul 
iernii, reveniră la armata operativă. 

Aici în Gordion, pe acropola oraşului, se găsea faimosul car 
al lui Gordios, un frigian sărac care legase jugul de proţap cu o 
coajă de corn cu atâta dibăcie, încât nimeni nu-l putea desface. 
Oracolul prezisese că cel ce va dezlega nodul, va deveni 
stăpânul lumii. 

Atunci Alexandru scoțând sabia, tăie celebrul nod, 
exclamând - după cum spune legenda: „Dacă nu voi cuceri 
lumea cu mâna, o voi cuceri cu sabia!” 

Era în primăvara anului 333 î.e.n. Conducătorii perşilor, cu 
Darius în frunte, nu erau încă pe deplin lămuriţi despre 
însemnătatea luptei pe care o pierduseră la Granic. Ei credeau 
că totul se datorase întâmplării, iar în Alexandru vedeau doar un 
tânăr cutezător şi nimic mai mult. 

Singur generalul Memnon înţelegea gravitatea situaţiei. 
Darius îi dădu largi împuterniciri pentru a continua lupta 
împotriva lui Alexandru. Generalul grec se hotărî să strămute 
teatrul de lupte pe teritoriul Greciei. In acest scop, atrase de 
partea sa pe toţi duşmanii lui Alexandru. Având la dispoziţie o 
flotă puternică, precum şi portul Halicarnas, Memnon puse 
stăpânire pe Chios“şi pe oraşele de pe insula Lesbos“; la 


45 Oraş în Frigia Mare; azi, Pebi. 
46 Aşezată în estul Mării Egee, în apropierea coastei Asiei Mici. 
47 Situată ceva mai la nord de Chios. 


asediul cetăţii Mytilene, oraşul principal al acestei insule, el se 
îmbolnăvi însă şi muri subit. 

Singurul mare general al perşilor dispăru. Moartea lui 
Memnon a fost - după părerea istoricului Flavius Arrianus - cea 
mai mare pierdere pe care a suferit-o vreodată Darius, iar după 
opinia unui alt istoric grec, Diodor, o dată cu dispariţia acestui 
general cauza lui Darius fusese definitiv pierdută. 

Când Darius află de moartea lui Memnon întruni Consiliul său 
de război spre a chibzui ce era de făcut. Cei mai mulţi fură de 
părere că însuşi Darius trebuia să ia comanda trupelor, 
deoarece numai în acest chip putea fi învins Alexandru. 

Atenianul Charidemos, care fugind de la curtea lui Alexandru 
se refugiase la perşi, fu de părere că nu e bine ca soarta 
imperiului să fie jucată pe un singur zar: prezenţa regelui. 
Marele rege nu trebuia să intervină decât în ultimă instanţă; iar 
pentru primele ciocniri el îşi oferă serviciile în calitate de 
comandant. 

Dar atenianul nu prezenta mare încredere; propunerea sa nu 
fu primită de mai marii perşilor şi nici Darius nu fu de acord. Din 
cauza poziţiei sale echivoce el fu acuzat de trădare şi osândit la 
moarte. Sentința fu executată imediat. 


IX ...ŞI DE LA GORDION PÂNĂ LA ISSOS 


Armata lui Alexandru plecă din Gordion spre est, către 
Ancyra%. Aici îi ieşi în cale o solie din Paphlagonia“ care-i aduse 
la cunoştinţă că locuitorii sunt dispuşi să-i fie aliaţi cu condiţia să 
nu le pricinuiască pagube în ţară. Alexandru primi condiţia. 

De aici Alexandru porni spre sud-est, către Cappadocia”, 
fără să întâmpine nici o rezistenţă şi apoi cobori mai departe în 
aceeaşi direcţie spre litoralul mediteranean al satrapiei Cilicia”!. 

Ţinut înconjurat de munţi înalţi şi prăpăstioşi, Cilicia nu 
oferea în direcţia spre care înainta oastea macedoneană decât o 
singură poartă de pătrundere în interiorul ei: un defileu îngust 
prin care de-abia puteau mărşălui, unul lângă altul, patru ostaşi. 
Drumul prin aceste chei era anevoios şi presărat cu bolovani 
aduşi de revărsarea iute a torenţilor de pe malurile prăpăstioase 
ale munţilor. 

Interiorul regiunii îl forma însă o câmpie mănoasă - pe care 
odinioară înflorise o frumoasă civilizaţie - străbătută de câteva 
mici râuri ce-şi purtau repede apele limpezi şi reci, către mare. 
Dintre acestea cel mai cunoscut era Cydnus?. 

Satrapul  Ciliciei, Arsames, spirit indolent, lipsit de 
răspundere şi poate temător să dea piept cu oştile macedonene, 
se retrase, lăsând pentru paza defileului doar o mică 
garnizoană. Aceasta aflând că Alexandru în persoană, în fruntea 
unui detaşament se îndreaptă spre trecătoare, nu îndrăzni să 
schiţeze nici măcar un gest de împotrivire şi se îndepărtă de 
acolo în fugă. Astfel oştile lui Alexandru putură trece 
nestingherite prin cheile strâmte şi primejdioase ale munţilor, 
graţie lipsei de iniţiativă a satrapului persan. 

Dându-şi seama ce însemna înaintarea oştilor macedonene, 
Arsames încercă să pună foc oraşului Tars* pentru ca cel puţin 
acesta, cu bogăţiile sale uriaşe, să nu cadă în mâna 
cuceritorului. Alexandru aflând însă despre plan îşi iuți marşul şi 


48 Azi, Ankara. 

+ Tinut în satrapia Frigia Mare. 

50 Satrapie în nord-estul Asiei Mici. 

51 Situată în sud-estul Asiei Mici. 

52 Azi Messarlicciai care, izvorând din Munţii Taurus, se varsă în Mediterană, 
lângă oraşul Tarsos. 

55 Capitala satrapiei Ciliciei, aşezată pe ţărmul Mării Mediterane. Azi Gözlu- 
Kule. 


înainte ca satrapul să-şi poată realiza gândul, cuceri oraşul cu 
trupele sale de cavalerie şi cele uşor înarmate. 

Intrând în Tars, în toiul arşiţei de vară, Alexandru - obosit şi 
ispitit de apa rece şi curată a Cydnului - se aruncă în undele 
fluviului. Nu rămase însă multă vreme în apă, căci un junghi 
cumplit îi cuprinse trupul, care, cuprins de friguri, începu să se 
înţepenească. Medicii, îngrijoraţi, îşi pierdură pentru un moment 
nădejdea că regele se va putea însănătoşi şi nici nu se 
încumetau a-i prescrie vreun leac, de frică să nu dea greş. 
Numai prietenul său, Filip din Acarnania, îndrăzni să-i prepare o 
doctorie pe care i-o dădu în grabă, pentru a-şi recăpăta puterile 
- după cum spunea el - înainte de a sosi oştile lui Darius. Dar 
tocmai în acest moment sosi un trimis al generalului Parmenion, 
cu un răvaş prin care acesta îl avertiza să nu guste leacul, căci 
Filip, năimit de Darius, voia să-l otrăvească pe Alexandru. 

Când Filip îi întinse leacul, Alexandru îi înmână scrisoarea şi 
pe măsură ce acesta o citea, el bea din doctorie, fără a-l slăbi 
din ochi pe doctor, cu dorinţa vădită de a-i descoperi gândul. 

Terminând de citit scrisoarea, Filip îşi manifestă dezgustul şi- 
| imploră pe rege să-şi golească paharul, ceea ce Alexandru şi 
făcu cu încredere. Şi numaidecât leacul îşi făcu efectul: tăria 
acestuia l-a ameţit la început, dar apoi i-a redat vigoarea 
trupului şi a sufletului, iar Alexandru a adus mulţumire zeilor. 
Revenindu-şi cu totul el trecu în revistă oştile, care-l întâmpinară 
cu bucurie şi urale, declarând cu toţii că sunt gata să-l urmeze. 

Aflând de îmbolnăvirea lui Alexandru, Darius grăbi trecerea 
trupelor sale peste apele Eufratului, îndreptându-se spre Cilicia. 
Regele Macedoniei porunci generalului său Parmenion să 
păzească defileul din munţi ce desparte Cilicia de Siria, iar el îşi 
continuă marşul, ajungând la cetatea Anchialos ce fusese 
întemeiată de către Sardanapal, regele asirienilor. Ca o mărturie 
din acea vreme statuia marelui rege străjuia încă deasupra 
mormântului său, avertizându-i pe vanitoşii cuceritori prin 
inscripţia în versuri asiriene că ambițiile lor sunt strădanii 
iluzorii. 

De la Anchialos Alexandru ajunse la cetatea Soloi* care, deşi 
avea o populaţie de obârşie greacă, avusese totuşi o atitudine 
binevoitoare faţă de perşi. Pentru acest fapt ea a fost silită să 
plătească 200 de talanţi şi lăsată în supravegherea unui 


54 Azi, Mezetli, pe ţărmul Mediteranei. 


detaşament macedonean. 

Alexandru mai fu obligat acum să facă o incursiune de 
„pacificare” în Cilicia, după care se întoarse din nou la Soloi, 
unde primi veşti îmbucurătoare din Halicarnas”, de la trupele 
macedonene ai căror comandanţi raportau că biruiseră, după 
lupte grele, pe perşi şi cuceriseră mai multe cetăţi din Caria56. 

La Soloi Alexandru organiză jocuri pentru trupele sale şi 
pentru populaţia oraşului, o întrecere între poeţi şi o mare 
paradă militară ce se termină cu o impunătoare retragere de 
torţe. 

De aici oastea sa se îndreptă, după ce trecu peste un pod 
construit peste apa Pyramului, spre oraşul Mallos”, care fusese 
întemeiat de către colonişti de origine din Argos. Şi deoarece 
Alexandru susţinea că strămoşii săi coborau tot din acea parte a 
Greciei, el se purtă cu locuitorii oraşului cu multă îngăduinţă şi 
prietenie, declarându-i liberi de supuşenia faţă de perşi. 


5 Azi, Budrun, pe coasta Mării Egee. 

56 Satrapie în sud-vestul Asiei Mici, cu reşedinţa La Halicarnas. 

57 Aşezat în partea sudică a Ciliciei pe malul micului fluviu Pyramos, aproape 
de vărsarea acestuia în golful Issos. 


X ÎNFRÂNGEREA LUI DARIUS 


Pe când Alexandru se odihnea încă la Mallos a fost informat 
că Darius, în fruntea unei oştiri uriaşe, trecuse Eufratul şi acum 
se afla în oraşul sirian Sohoi, cale de două zile de drum de 
Porţile Amanice, defileu“ ce forma una din căile de legătură a 
Ciliciei cu Siria. 

Alexandru convocă un consiliu de război pentru a chibzui 
asupra măsurilor ce se impuneau a fi luate. Toţi fură de părere 
că macedonenii trebuie să pornească cu toate forţele contra lui 
Darius. 

Două căi avea la îndemână Alexandru pentru a ieşi în faţa 
oştilor persane, în câmpia siriană: prin Porţile Amanice sau prin 
trecătoarea de la miazăzi, ce se afla spre partea sudică a 
golfului Issos. Cele dintâi erau de netrecut, din cauza drumului 
anevoios, pe când cea de a doua era mai potrivită acestui scop. 
De aceea Alexandru porni cu oştile sale de-a lungul coastei, 
puse stăpânire pe Issos, unde îşi lăsă soldaţii bolnavi şi răniţi, 
trecu prin pasul dintre munţi şi mare şi poposi lângă oraşul 
Myriandros**. De aici urma să se îndrepte spre locul unde Darius 
îşi aşezase trupele sale. Nu putu însă să plece atunci când 
plănuise, deoarece o furtună năprasnică şi o ploaie torențială îl 
sili să rămână cu oştile în tabără. 

Regele regilor, Darius, credea la rândul său că Alexandru, 
speriat de numărul şi faima oştirilor persane, renunţase la 
gândul de a se măsura cu el şi că îşi pregătea o retragere puţin 
onorabilă, dar sigură. De aceea Darius, greşit sfătuit şi de unii 
din cei apropiaţi lui, părăsi locul deschis unde-şi aşezase tabăra 
şi unde putea să-şi folosească din plin întregul potenţial de luptă 
a uriaşei sale armate, pornind pe urmele trupelor macedonene. 

„Cavaleria ta - îl încredinţau curtenii - va zdrobi sub copitele 
cailor armata macedoneană”. Legănat de aceste măgulitoare 
asigurări ce-i făceau plăcere, Darius porunci armatei sale să 
treacă Porţile Amanice şi să înainteze spre Issos. Perşii puseră 
stăpânire pe oraş şi, după ce mutilară pe ostaşii bolnavi sau 
răniţi pe care Alexandru îi lăsase acolo, îi trimise în tabăra 
regelui macedonean, ca un semn a ceea ce avea să păţească 

Alexandrescu, note Al. Suceveanu), Bucureşti, p. 112. 


întreaga sa armată. 

Văzând că oastea persană îl urmăreşte, Alexandru se hotări 
să primească de îndată lupta, căci pentru el nu putea să existe o 
poziţie mai prielnică pentru a o câştiga. Într-adevăr, în această 
depresiune îngustă dintre munte şi mare nu încăpeau multe 
trupe, ceea ce făcea ca uriaşa armată persană să nu se poată 
desfăşura în larg şi nici să se reîmprospăteze după nevoie. Într-o 
asemenea situație falanga macedoneană cu admirabila ei 
tactică de luptă, putea să manevreze fără primejdia de a fi 
copleşită de forţele numeric superioare ale perşilor. De aceea, 
pe bună dreptate, istoricul Flavius Arrianus“ putea scrie că 
„lupta avea să se dea între macedonenii dinainte învingători şi 
perşii ca şi învinşi”. 

Prin iscoade Alexandru se informă cât mai în amănunt 
despre oastea lui Darius, care-l urmărea. Abia sosiră cercetaşii, 
când în depărtare se putea zări deja uriaşa oaste persană, care 
poposise lângă fluviul Pinaros*. Aici îşi ridicară corturile şi 
aprinseră focurile. Intregul orizont părea o mare de flăcări. 

Pentru că a doua zi urma să aibă loc lupta hotărâtoare, 
Alexandru vorbi ostaşilor săi: 

„Nu peste multă vreme vom întâlni ostaşii lui Darius. Robi în 
ţara lor, aceşti soldaţi, în cea mai mare parte neinstruiţi, nu 
luptă pentru un ideal, ci pentru a se îmbogăţi din prăzi. Voi 
sunteţi însă oameni liberi şi luptaţi pentru o patrie liberă. 

Recrutaţi din rândul unor popoare fără virtuţi şi 
neîndemânatice, soldaţii lui Darius nu vă sunt egali nici în curaj 
şi nici în priceperea treburilor ostăşeşti. lzbânda ce vă aşteaptă 
nu este o victorie asupra unui satrap sau a unei armate 
oarecare, ci asupra oştirii marelui rege care domneşte peste 
întreaga Asie. Victoria vă va îngădui să puneţi stăpânire nu 
numai pe un regat foarte întins, dar şi să sfârşiţi cu suferinţele, 
cu lipsurile şi necazurile de până acum. Nu vă veţi mai trudi pe 
ogoare sărace, căci veţi avea la îndemână bogăţiile Răsăritului. 
In locul munţilor puţin roditori şi al ţarinelor pustiite de frig, veţi 
stăpâni ogoare şi câmpuri mănoase. Şi mâna ce acum ţine 
sabia, va apăsa coarnele plugului în pace şi linişte. Voi, 
păstrându-vă încrederea  neclintită, să daţi ascultare 
comandanților voştri, care, înfruntând oştile lui Darius, vă vor 


6l Op. cit., Il, 7, 3, p. 113. 

duce la victorie, jertfindu-se pentru voi şi respectând legea 
onoarei”. 

După aceste cuvinte ostaşii săi, amintindu-şi prin câte 
primejdii au trecut cu bine şi privind cu încredere viitorul, cerură 
să pornească de îndată la luptă. 

A doua zi în zori ieşiră din defileul în care îşi petrecură 
noaptea şi porniră spre tabăra lui Darius. Când trupele 
macedonene ajunseră în câmpie, Alexandru, îmbrăcându-şi 
armura de război, dădu ordin ca trupele să ia formaţia de luptă. 

Aflând că Alexandru se îndreaptă cu oştile spre tabăra sa, 
Darius fu surprins, deoarece crezuse că macedoneanul nu va 
îndrăzni să i se opună, preferând o retragere rapidă. Panica 
începu să cuprindă oastea persană surprinsă de iminenţa 
atacului; neliniştea şi teama creşteau pe măsură ce Alexandru 
se apropia. 

In spaţiul foarte îngust al câmpiei de la Issos, înconjurată 
spre răsărit de munţi şi spre apus de mare, uriaşa armată 
persană - pe care tradiţia o ridica la cifra exagerată de 600 000 
de ostaşi - practic nu se putea desfăşura în toată amploarea ei. 

Darius concepu un plan strategic definitiv şi-şi orândui oştile 
în spatele micului fluviu Pinaros, care trebuia să servească drept 
un mare şanţ de apărare. Totodată, spre a asigura armatei 
răgazul necesar pentru desfăşurarea ei în linie de bătaie, el 
porunci ca un corp de 30 000 de călăraşi şi 20 000 de pedestraşi 
uşor înarmaţi să treacă fluviul; aceştia trebuiau să îngreuneze 
înaintarea macedoneană până la organizarea trupelor persane 
în dispozitivul definitiv preconizat. 

În centrul terenului Darius îşi aşeză mercenarii - greci şi 
barbari - în dreapta, spre ţărmul mării, călăreţii comandaţi de 
Nabarzanes, iar în stânga, spre înălțimile muntoase, trupe uşor 
înarmate, alcătuite mai ales din arcaşi. 

Cea mai numeroasă parte a oştirii persane se afla însă în 
spatele acestei linii şi tot aici se afla şi Darius, însoţit de garda 
sa şi de alte trupe auxiliare. Suit pe carul său de luptă, el urma - 
potrivit obiceiului strămoşesc - să conducă şi la nevoie să 
sprijine de acolo pe generalii săi. In apropierea sa se afla familia 
regală precum şi cele ale generalilor, aduse acolo spre a 
participa la fugărirea cotropitorilor macedoneni ce păşiseră pe 
pământul Asiei. 


6 Prelucrare după autorii antici. 


Alexandru îşi aşeză în centru falanga, cea mai puternică 
forţă de luptă a sa. Spre munte, aripa dreaptă era alcătuită din 
pedestraşi, în fruntea cărora se aflau Nicanor, Coinos şi 
Perdiccas. Aripa stângă se afla lângă ţărmul mării, sub comanda 
lui Parmenion. Acesta primi ordin să ocupe terenul până la 
ţărmul mării pentru a nu îngădui forţelor persane, mult 
superioare, să se strecoare pe plajă şi căzând în spatele 
macedonenilor, să-i prindă ca într-un cleşte. 

Cavaleria era repartizată la ambele extremităţi ale oştirii 
macedonene, puţin în spatele pedestraşilor, iar în faţa acestora 
se găseau unităţi alcătuite din prăştiaşi şi arcaşi. Intreaga 
lungime a frontului, între munte şi mare, nu depăşea 3 km. 

Lupta începu în după amiaza zilei de 12 noiembrie 333 î.e.n. 
Alexandru porunci oştilor sale să înainteze încet şi cu prudenţă 
pentru a putea păstra ordinea în rânduri strânse. Călărind de la 
un capăt la altul al frontului, el îşi îndemna ostaşii să fie la 
înălţimea virtuţilor strămoşeşti şi a importanţei luptei care avea 
să decidă viitorul lumii. 

Când cele două oşti ajunseră faţă în faţă, macedonenii 
scoaseră obişnuitul lor strigăt de război, la care perşii 
răspunseră în acelaşi chip. Codrii răsunară prelung din pricina 
ecoului, dând parcă semnalul începerii bătăliei. 

In fruntea călăreţilor, Alexandru atacă vijelios aripa stângă a 
armatei persane şi trecând fără pierderi mari micul fluviu 
Pinaros, o sili să bată în retragere. Luptând cu avânt, 
macedonenii se apropiau de cortul lui Darius. Garda persană, 
apărând pe Marele Rege, rezista cu greu asaltului macedonean. 
Mulţi dintre conducătorii persani pieriră loviți de macedonenii 
care înaintau vijelios. Perşii începură să cedeze şi Alexandru 
câştigă la aripa dreaptă o strălucită victorie. Dar pe măsură ce 
Alexandru se avânta spre liniile persane, în centru, falanga 
macedoneană rămânea în urmă, rupând astfel continuitatea 
frontului. Mercenarii greci care luptau în armata lui Darius 
observară acest lucru şi contraatacară cu putere, socotind că a 
sosit momentul să încline balanţa în favoarea Marelui Rege. 
Macedonenii însă luptau cu toată ardoarea. 

In acelaşi timp comandantul persan al aripii drepte, 
Nabarzanes, trecu micul fluviu Pinaros şi atacă cu călăreţii săi 
pe macedoneni dinspre mare, unde se aflau mai ales trupe 
tesaliene. Acestea însă reuşiră să reziste cu succes furiei oştirii 


persane, a cărei superioritate numerică părea că până la urmă 
va hotărî victoria. 

Observând cele ce se întâmplă, Alexandru - rănit la o coapsă 
în timpul atacului - cumpănind măsurile ce trebuiau luate, 
trimise în grabă ajutoare la centru; loviți pe neaşteptate, 
mercenarii greci ai lui Darius fură respinşi, iar falanga 
macedoneană,  reorganizându-şi rândurile, zdrobi forțele 
persane. 

Darius neştiind cum să îndrepte situaţia, se hotărî să 
părăsească câmpul de bătaie, iar trupele sale de rezervă, în loc 
să intre în luptă şi să atace, imitară exemplul Marelui Rege. 

Aripa dreaptă persană, condusă de Nabarzanes, cedă şi ea 
după ce află că regele lor părăsise locul luptei. Impovăraţi de 
greutatea armelor pe care le purtau, cavalerii perşi, retrăgându- 
se în derută, fură ajunşi din urmă de călăreţii tesalieni ai lui 
Alexandru, care, uşor înarmaţi, le pricinuiră pierderi grele. 

În scurtă vreme uriaşa oaste persană părăsi câmpul de 
luptă, îndreptându-se în fugă spre munţi. Drumurile fiind înguste 
şi anevoioase, ostaşii alunecau căzând unii peste alţii, adesea 
zdrobiţi de roţile carelor sau de copitele cailor. Mulţi pieriră fără 
să fi dat ochii cu oastea macedoneană. 

Bătălia de la Issos, una din cele mai decisive lupte din istoria 
omenirii, se terminase. Pierderile perşilor erau uriaşe: o sută de 
mii de oameni - spun izvoarele - dintre care zece mii de 
călăreţi. Pierderile macedonenilor erau - afirmă aceleaşi izvoare 
- numai de trei sute de pedestraşi şi o sută cincizeci de cavaleri. 
Desigur cifrele sunt exagerate şi în ce priveşte oastea persană şi 
în ce priveşte pe cea macedoneană. Alexandru câştigase o 
strălucită victorie care avea să însemne o cotitură radicală în 
istoria celor două continente. 

Darius fugi un timp în carul său de luptă, dar când terenul 
deveni greu de străbătut, îşi aruncă mantia, scutul şi arcul, 
gonind în galop spre satrapiile din interior. 

Stăpân pe tot frontul, Alexandru porni după Darius, căci 
socotea că prinderea Marelui Rege ar fi însemnat încoronarea 
totală a biruinţei sale. Îl urmări până seara târziu când, lăsându- 
se întunericul şi nemaiputând desluşi drumul, se întoarse înapoi 
în tabără. 

După biruinţă macedonenii prădară tabăra perşilor, unde 
găsiră multe lucruri de preţ în corturile conducătorilor. Soldaţii 


victorioşi, nebuni de bucurie, îşi îngăduiră totul; pretutindeni 
trona bunul plac al învingătorilor. Mama, soţia lui Darius şi cele 
două fiice ale sale rămaseră captive. Pe când se văietau că şi-au 
pierdut fiul, soţul şi părintele, Alexandru le-a trimis un om de 
încredere să le vestească că Darius n-a murit, iar de el n-au de 
ce să se teamă căci le va trata cu blândeţe şi le va ţine în cinste 
şi nu vor duce lipsă de nimic. Şi spunându-le că el se luptă cu 
Darius pentru întâietate şi nu din ură, le-a asigurat că nu le va 
pricinui nici un rău, căci virtutea unui rege constă mai ales în a 
se stăpâni pe sine, decât a învinge pe duşman. 

Cortul Marelui Rege fu luat de soldaţii lui Alexandru şi predat 
acestuia. Şi văzând macedoneanul atâtea lucruri minunate şi 
scumpe - cele mai multe lucrate în aur şi împodobite cu 
nestemate - ce se aflau în diferitele încăperi ale uriaşului cort, 
unde domnea un miros încântător de aromate şi mirodenii, 
spuse celor din jur: „Asta înseamnă, după cât se pare, a fi rege!” 


XI TEMELII PENTRU UN NOU STAT 


A doua zi după victorie, Alexandru vizită răniții şi dădu 
poruncă ca ostaşii căzuţi în luptă să fie îngropaţi cu cele mai 
mari onoruri. La ceremonie luară parte trupele macedonene 
îmbrăcate ca de luptă, iar Alexandru, făcând elogiul celor 
dispăruţi, îşi lăudă ostaşii şi, potrivit obiceiului, le împărţi daruri. 

Ecoul biruinţei de la Issos - asemenea celui de la Salamina - 
cuprinse întreaga lume cunoscută pe atunci. Opoziția 
antimacedoneană din Grecia se stinse, iar cuvântul lui 
Demostene se potoli. Lumea aştepta ca Alexandru, îmbătat de 
succes şi având deschis drumul spre Persia, să pornească pe 
urmele lui Darius. 

Alexandru era însă prudent, căci ştia că pe mare perşii erau 
încă puternici. Pentru a putea cuceri imperiul lui Darius el 
trebuia să distrugă flota persană. Macedoneanul era conştient 
că flota şi bazele acesteia de pe țărm îi amenințau spatele şi 
puteau oricând ridica Grecia continentală la revoltă împotriva 
sa. 

Pe de altă parte, după strălucita victorie de la Issos, 
Alexandru îşi făcuse un plan de acţiune mult mai îndrăzneţ. Pe 
ruinele statului persan Alexandru avea de gând să înalțe un 
edificiu social mult mai măreț şi mai trainic: un imperiu capabil 
să absoarbă şi să refertilizeze toate forţele culturii şi civilizaţiei 
pe atunci cunoscute. Dar pentru aceasta era nevoie de 
desăvârşirea cuceririi şi de organizarea teritoriului cucerit. 

Alexandru menţinu organizarea teritorială în satrapii, dar în 
fruntea acestora îşi puse oamenii săi de încredere. Micşorând 
totodată autonomia de care se bucurau satrapiile în cadrul 
imperiului persan şi trecând asupra autorităţii centrale unele din 
atribuţiunile lor, Alexandru punea temelia organizatorică a unui 
mare stat centralizat. 

De asemenea faţă de oraşele greceşti sau elenizate de pe 
coasta de răsărit a Mării Egee, Alexandru, care înainte de Issos 
dorise să le acorde libertatea şi să le unească pe toate într-o ligă 
panelenică sub controlul şi cârmuirea sa, îşi schimbă acum 
concepţia: eliberarea acestora avea să însemneze numai o 
eliberare de sub dominaţia persană. În rest, însemna o înglobare 
ca o unitate autonomă într-o reţea administrativă ce alcătuia 
temelia noului stat care încă nu existase până atunci şi nimeni 
nu-l plănuise încă. 


Este ideea ce se va potenţa în toate măsurile sale de viitor. 

După dezastrul de la Issos, Darius, însoţit de câţiva oameni 
credincioşi, fugi pe drumuri ascunse, mai ales noaptea; primul 
popas îl făcu în localitatea Onchae*. Aici adună resturile 
trupelor persane şi vreo patru mii de mercenari greci, în fruntea 
cărora îşi continuă fuga până dincolo de Eufrat. 

Din aceste părţi Marele Rege trimise lui Alexandru, care 
înaintând de-a lungul litoralului în Siria, se afla la Marathos®, o 
scrisoare prin care amintindu-i de bunele relaţii ce se stabiliseră 
între perşi şi macedoneni în timpul lui Filip, îi reproşa că el nu 
încercase nimic pentru a întări vechea prietenie şi alianţă. Ba, 
dimpotrivă, el debarcă în Asia şi fără motiv porni un război 
nedrept împotriva perşilor. lată de ce el, Darius, strânsese atâta 
oaste împotriva macedonenilor. Şi acum, fiindcă pierduse 
bătălia, se adresează lui Alexandru „ca de la rege la rege”, 
cerându-i să-i elibereze şi să-i înapoieze familia şi pe ceilalţi 
prizonieri perşi. Totodată îi oferea amiciţia sa şi împreună să 
încheie o alianţă militară. 

La această scrisoare Alexandru răspunse prin mijlocirea lui 
Thersippos, care porni îndată spre locul unde se afla Darius. lată 
textul scrisorii lui Alexandru: 

„Strămoşii voştri au invadat Macedonia şi restul Eladei, 
aducând peste noi urgia, deşi nu le făcusem niciodată nici un 
rău. 

Mie mi s-a oferit titlul de conducător suprem al elinilor, am 
debarcat în Asia ca să răzbun pe elini pentru cele îndurate 
odinioară de la perşi. Răspunderea cade asupra voastră. 

Aţi sprijinit pe perinthieni“* şi perinthienii s-au purtat urât cu 
tatăl meu. Chos a trimis o armată în Tracia şi Tracia s-a dat de 
partea noastră. Tatăl meu a murit în urma unui complot (voi 
singuri v-aţi lăudat în aceşti termeni în scrisorile pe care le-aţi 
trimis pretutindeni), care a fost pus la cale de voi. Tu însuţi ai 
ucis pe Arses“cu ajutorul lui Bagoas şi te-ai suit pe tron, pe 
nedrept, împotriva  datinii perşilor, cu care te-ai purtat 


64 Neidentificată; probabil era situată între Issos şi Thapsacos (azi Dipsi, oraş 
pe malul drept al Eufratului, în Siria). 

s5 Oraş maritim fenician, la sud de oraşul Ruad de azi. 

66 Locuitori ai oraşului Perinthos (azi Eregli) de pe malul trac al Propontidei, 
asediat de Filip în anul 340 î.e.n. 

mişeleşte. Pe urmă ai trimis elinilor scrisori în care mă vorbeai 
de rău, asmuţându-i împotriva mea. Ai trimis bani la Sparta şi 
altor câteva cetăţi greceşti, dar toate cetăţile au respins banii 
tăi, cu excepţia Spartei. Emisarii tăi au căutat să îndepărteze de 
mine pe propriii mei aliaţi şi să compromită pacea pe care m-am 
străduit să o aduc asupra Eladei. 

lată de ce am pornit împotriva ta; vina războiului îţi revine. 
Îţi amintesc că în prima parte a campaniei ţi-am învins 
căpeteniile şi satrapii; acum, prin voia zeilor, am ieşit biruitor 
asupra armatei comandate de tine şi sunt stăpân pe pământul 
tău. Ostaşii tăi care au rămas în viaţă şi care au trecut de partea 
mea se bucură de toată atenţia, sunt plini de zel şi vor lupta 
pentru mine nesiliţi de nimeni. Astăzi sunt stăpânul AsieiS5; vino 
dar la mine. Dacă te temi să nu-ţi fac vreun rău, trimite câţiva 
oameni de încredere, le voi da garanţiile necesare. După ce vei 
fi venit la mine, nu vei avea decât să ceri, şi vei avea înapoi şi 
mamă şi nevastă şi copii şi ce-ţi va mai dori inima; eu îţi voi da 
tot ce mă vei ruga. lar pe viitor, când vei mai trimite pe cineva 
la mine, nu uita că eu sunt regele Asiei şi cu mine să tratezi ca 
de la egal la egal şi dacă vei avea nevoie de ceva, adresează-te 
ca unuia de care depinde soarta tuturor alor tăi. In caz că nu vei 
face aşa, te voi condamna pentru jignirea pe care mi-o vei 
aduce astfel. Dacă îţi mai revendici titlul, atunci luptă pentru el 
şi nu fugi; eu unul voi şti să te găsesc oriunde te-ai afla”.6% 

Scrisoarea avea şi valoarea unei duble proclamaţii: către 
popoarele imperiului mai întâi şi, apoi, către cetăţile greceşti. 
Către perşi, pentru a le vesti destrămarea hegemoniei lui Darius 
în Asia, care va trebui să recunoască un nou stăpânitor; către 
greci, spre a le aminti că dezastrul persan nu le mai poate 
îngădui nici o cât de mică nădejde într-un ajutor din partea 
imperiului răpus. 

Cât timp Alexandru zăbovi în Cilicia, ordonă generalului 
Parmenion ca în fruntea cavaleriei tesaliene şi a altor trupe să 
se îndrepte spre Damasc, unde se aflau în siguranţă uriaşele 
averi ale lui Darius. 

Datorită trădării guvernatorului persan, oraşul căzu repede 
în mâna generalului macedonean, precum şi toate bogăţiile 
strânse de familia domnitoare de-a lungul timpurilor. Au fost 


68 Expresia relevă ideea imperiului mondial la care râvnea Alexandru. 

capturate averi ce întreceau orice închipuire şi ca frumuseţe şi 
ca valoare. Fură luaţi şi o mare mulţime de prizonieri, printre 
care se aflau solii cetăților greceşti, Atena, Sparta şi Teba care, 
înainte de bătălia de la Issos, nădăjduiau într-o victorie persană. 

Dând ordin lui Parmenion să păzească uriaşele bogății chiar 
în Damasc, îi ceru să-i trimită de îndată pe solii grecilor. După ce 
sosiră, Alexandru porunci ca solii Tebei să fie puşi în libertate, 
fie din motive personale (unul din ei aparţinea unei influente 
familii tebane, celălalt fusese învingător la jocurile olimpice), fie 
din milă pentru cetatea pe care el însuşi o distrusese până la 
temelie. 

Pe solul Atenei, făcându-i o primire frumoasă din simpatie 
faţă de capitala spirituală a grecilor, Atena, îl păstră pe lângă 
sine, iar pe spartan îl puse la închisoare, deoarece Sparta 
continua încă să fie ostilă politicii regelui macedonean. 


XII TYRUL - O REZISTENȚĂ EROICĂ 


De la Marathos Alexandru, intrând în Fenicia, se îndreptă 
spre oraşul Byblos”, care-şi deschise porţile fără luptă; apoi 
vestitul Sidon”, duşman de moarte al perşilor, făcu acelaşi 
lucru. 

De aici Alexandru înaintă spre Tyr”. Întemeiat în mileniul al 
Ill-lea î.e.n., Tyrul devenise unul din cele mai importante centre 
comerciale şi meşteşugăreşti ale vremii. El se bucura totodată 
de faima de a fi o cetate inexpugnabilă, faimă dobândită după 
ce vreme de patrusprezece ani rezistase, cu succes, atacurilor 
marelui Nabucodonosor. 

O delegație de tyrieni îl întâmpinară pe Alexandru, 
comunicându-i că sunt gata să-i urmeze poruncile. Atunci 
generalul macedonean spuse solilor pe un ton prietenos că ar 
dori să aducă chiar în cetatea lor un sacrificiu zeului Hercule, 
căci din acest zeu, pe care-l adoră tyrienii, îşi trag obârşia şi 
regii macedoneni. 

Tyrienii refuzară însă, motivând că cetatea trebuia să 
rămână închisă pentru ambele tabere, deoarece ei voiau să 
rămână neutri în conflictul dintre macedoneni şi perşi. 
Alexandru, simțindu-se ofensat, se mânie, spunându-le fără 
înconjur că dacă nu va pătrunde în oraş de bună voie, va intra 
prin forţa armelor. 

Convocând îndată pe comandanții săi de oşti, Alexandru le 
făcu cunoscut că Tyrul trebuie cucerit cu orice preţ. Dacă 
cetatea ar fi lăsată necucerită, oricând perşii - a căror flotă era 
încă puternică - ar putea pune stăpânire pe coastă şi chiar să 
mute războiul în Elada, în timp ce el, Alexandru, ar fi fost 
angajat în lupte pe continentul asiatic. 

Cucerirea Tyrului însemna totodată căderea Feniciei, cu 
toate bogăţiile ei, în mâinile macedonenilor şi odată cu aceasta 
puternicele corăbii feniciene, ce alcătuiau grosul flotei persane, 
se vor adăuga celor macedonene, iar insula Cipru se va alia şi 
ea în chip firesc cu biruitorii. Supremaţia lui Alexandru pe mare 
avea să fie astfel irevocabil asigurată, iar cucerirea Egiptului 
devenea o problemă uşor de rezolvat. 

La rândul lor tyrienii se hotărâră să reziste, bizuindu-se pe 


7 Oraş în Fenicia; azi Gebel. 
71 Oraş, tot acolo; azi Saida. 
72 Principalul oraş al Feniciei; azi Sur. 


poziţia cetăţii şi pe ajutorul pe care nădăjduiau să-l primească 
din partea Cartaginei, veche colonie a Tyrului. 

Asediul Tyrului - început în luna ianuarie a anului 332 î.e.n. - 
se anunţa anevoios. Cetatea, înconjurată de ziduri puternice şi 
înalte, se ridica pe o insulă stâncoasă la vreo 2 km de țărm. 

Deoarece dinspre mare atacul cetăţii era practic imposibil 
atâta vreme cât flota persană şi cea feniciană era stăpână pe 
Mediterană, Alexandru se hotărî să lege insula de țărm printr-un 
dig. Ca materiale de construcţie folosi pietrele din vechea 
aşezare a Tyrului şi masivii cedri din regiunea Libanului. S-a 
lucrat cu mult sârg şi însufleţire la ridicarea digului. Însuşi 
Alexandru urmărea lucrările şi-şi îmbărbăta zilnic lucrătorii, pe 
care-i răsplătea adesea cu bani şi cu daruri. Mai întâi au fost 
aşezate pietre, iar printre ele au fost bătuţi pari groşi de lemn. 
Golurile dintre pietre au fost umplute cu pământ care, umezit de 
apa mării, se transforma într-un fel de mortar. Munca se 
îngreuna însă pe măsură ce digul se apropia de cetate, 
deoarece adâncimea mării sporea tot mai mult. Totodată 
dinspre Africa bătea adesea un vânt puternic care, ridicând apa 
mării în valuri, împiedica munca ostaşilor şi a populaţiei din 
regiunile învecinate pe care Alexandru o chemase la lucru. 

La început tyrienii luară în glumă truda macedonenilor; 
apropiindu-se cu bărcile lor uşoare de locul unde ce contura 
digul, ei îi întrebau în batjocură dacă sunt soldaţi sau vite de 
povară şi dacă nu cumva regele lor Alexandru urmărind o 
asemenea nesăbuită construcţie, nu se credea mai puternic 
decât Neptun? 

Când însă digul se apropie de cetate, tyrienii începură să-i 
atace pe macedoneni, aruncând asupra lor pietre, săgeți şi 
lănci. Alexandru, spre a ocroti pe lucrători de aceste atacuri, 
porunci să se întindă pânze şi piei de animale peste locurile în 
care se lucra, iar la capătul digului, ce înainta spre mare, ridică 
două turnuri construite în mai multe etaje de unde ostaşi, 
înarmaţi cu arcuri, puteau oricând trage cu uşurinţă în corăbiile 
tyrienilor care, bine echipate la rândul lor, dădeau mult de lucru 
macedonenilor. _ 

Tyrienii făcură ceva mai mult. Incărcară o corabie mare de 
transport, cu bolovani, la pupă - încât prora se ridica mult 
deasupra apei - în rest o umplură cu lemne şi alte materiale 
inflamabile, o unseră cu smoală şi pucioasă şi când pregătirile 


fură gata, aşteptară ca un vânt favorabil să bată dinspre mare 
spre dig. Când vântul începu, vâslaşii împinseră corabia spre 
dig, dădură foc prorei, săriră în bărcile ce pluteau pe lângă vas 
şi se retraseră. Cuprinsă de flăcări, corabia se îndreptă spre 
capul digului, unde pricinui un incendiu de mari proporții. 
Flăcările cuprinseră turnurile de apărare şi le prefăcură în 
scrum. Intervenţia ostaşilor macedoneni se dovedi fără efect; 
mulţi dintre ei pieriră în flăcări sau se înecară în mare. Talazurile 
ridicate de izbirea corăbiei sparseră digul, sfărâmară lemnăria, 
iar bolovanii se prăbuşiră în mare. 

Alexandru nu se descurajă şi ordonă ca digul să fie reparat şi 
mărit pentru a putea adăposti şi mai multe turnuri de apărare şi 
mai multe maşinării de război. 

În acest timp Darius trimite o nouă solie la Alexandru, cu 
propuneri de pace, cerându-i să-i elibereze prizonierii în 
schimbul a zece mii de talanţi şi făgăduia să-i dea da soţie pe 
una din fiicele sale, luate prizoniere de macedoneni. În plus, îi 
oferea teritoriul de dincolo de Eufrat şi titlul de aliat şi prieten al 
regelui persan. 

Când Alexandru a citit scrisoarea prietenilor săi intimi, 
Parmenion a spus: „Eu, dacă aş fi Alexandru, aş primi!” 

„Şi eu, dacă aş fi Parmenion”, i-a răspuns marele general. În 
acest chip Alexandru îşi arătă în mod vădit intenţia de a duce 
până la capăt cucerirea împărăției lui Darius. 

Lucrările de refacere a digului continuară cu multă 
febrilitate, dar tyrienii încercau în fel şi fel de chipuri să 
zădărnicească munca constructorilor. Înotând dibaci pe sub apă, 
ei reuşeau să se apropie de dig şi de acolo cu cângi uriaşe 
smulgeau lemnăria care susţinea construcţia, risipind o bună 
parte din materiale pe fundul mării. 

Frământat de nereuşita sa, Alexandru se gândi chiar că ar fi 
mai bine să renunţe la asediu. În cele din urmă chibzui să atace 
cetatea şi dinspre mare. In acest scop concentră în portul Sidon 
un mare număr de corăbii feniciene şi greceşti; probabil 
numărul lor se ridica la 250. 

Până la terminarea preparativelor şi a înzestrării acestora cu 
toate cele trebuitoare atacului, Alexandru făcu o incursiune în 
dreapta Munţilor Antiliban, pentru a supune unele triburi arabe 
care amenințau căile de comunicaţie din regiune. În câteva zile 
le birui sau reuşi să le câştige supunerea de bună voie. Apoi 


Alexandru se înapoie la Sidon, de unde, cu flota pregătită pentru 
atac, porni pe mare spre Tyr. 

La început tyrienii hotărâră să primească lupta pe apă, dar 
când văzură numărul mare de corăbii de care dispuneau 
macedonenii, blocară, cu ajutorul navelor proprii, accesul 
dinspre mare spre cele două porturi, nădăjduind să poată 
rezista. Flota lui Alexandru ancoră în apropierea digului, lângă 
țărm, într-un loc mai ferit de furia vânturilor şi a valurilor. Apoi 
se începu atacul cu maşinile de război care fuseseră verificate şi 
reparate de meşteri pricepuţi din Fenicia şi din Cipru. O parte 
din aceste maşini erau instalate pe dig şi o parte chiar pe 
corăbii. 

În dosul zidurilor puternice tyrienii se apărau cu nădejde şi 
curaj, aruncând asupra vaselor vrăjmaşe pietre, torţe aprinse şi 
săgeți. lar când totuşi navele reuşiră să-şi facă drum spre ziduri, 
nu putură aborda din pricina bolovanilor pe care tyrienii îi 
aruncară în mare, pentru a face vasele să eşueze. 

Alexandru ordonă însă să se scoată bolovanii din apă, 
operaţie extrem de grea, care cerea dibăcie şi mult curaj. Pe 
lângă  talazuri, atacurile  tyrenienilor - care trimiseră 
scufundători să taie odgoanele ancorelor lăsând corăbiile 
macedonene în voia curentului şi a valurilor - împiedicau 
îndeplinirea planului lui Alexandru. Numai după ce odgoanele au 
fost înlocuite cu lanţuri, operaţiunea a putut fi continuată. 
Macedonenii reuşiră să scoată pietrele din adânc şi, apoi, cu 
ajutorul maşinilor le catapultară până departe în mare; astfel 
putură să se apropie de cetate. 

Dându-şi seama de primejdie, tyrienii încercară să străpungă 
blocada macedoneană, mai ales că primiră ştirea că din partea 
cartaginezilor nu vor putea primi nici un ajutor, aceştia fiind 
prinşi într-un război pentru propria lor existenţă. 

Încercară dar să spargă încercuirea prin portul lor de la 
miazănoapte, în faţa căruia staţionau navele cipriote. Intr-un 
moment de acalmie, când macedonenii erau duşi pe țărm după 
alimente şi când însuşi Alexandru se odihnea în cortul său de pe 
uscat, tyrienii se îmbarcară pe neobservate în corăbii şi fără 
zgomot vâsliră spre navele cipriote. 

Când ajunseră aproape de acestea, tyrienii scoaseră strigăte 
sălbatice şi se năpustiră la atac. Reuşiră să scufunde câteva 
corăbii mari, pe altele să le avarieze şi în învălmăşeală se 


avântară în larg. 

leşind din cortul său, Alexandru îşi dădu seama de 
importanţa luptei ce se dădea în sectorul cipriot. De îndată 
porunci echipajelor să se urce pe corăbii şi cu o parte din flotă 
porni în urmărirea navelor tyriene, pe care le şi atacă. Cei din 
cetate văzură primejdia şi făcură semn corăbiilor să se întoarcă, 
dar era prea târziu. Câteva reuşiră să intre în port, cele mai 
multe însă au fost fie scufundate, fie capturate. 

În această zi tyrienii îşi dădură seama că au pierdut definitiv 
controlul pe mare, iar macedonenii înţeleseră că singurul, dar şi 
cel mai dificil obstacol ce le stătea în cale erau acum 
fortificațiile, socotite de secole, inexpugnabile. 

Avea să urmeze ultimul şi cel mai însemnat atac al asediului 
Tyrului. Macedonenii îşi aduseră vasele cu maşinile de război în 
faţa zidurilor. La început mare lucru nu reuşiră să facă, deoarece 
şi tyrienii, la rândul lor, construiră maşini de război pe cât de 
ingenioase, pe atât de primejdioase. Astfel ei născociră nişte 
căngi de fier cuplate prin lanţuri de nişte grinzi metalice. 
Catapultându-le cu ajutorul unor „tormente”'?, spărgeau cu 
aceste căngi vasele asediatorilor, îi răneau greu pe cei de pe 
punte, sau îi agăţau ridicându-i pe ziduri unde îi ucideau. 

Se foloseau apoi de nişte vase de bronz, umplute cu nămol şi 
nisip pe care, înroşindu-le în foc, le aruncau de pe ziduri asupra 
marinarilor lui Alexandru, mutilându-i sau arzându-i de vii, căci 
nu era nici un mijloc de apărare împotriva unor asemenea 
ghiulele. 

După ce atacurile macedonenilor eşuară de mai multe ori, 
Alexandru încercă un atac concentrat spre portul de miazăzi al 
cetăţii. Atunci el reuşi în sfârşit să facă o primă spărtură în zid, 
prin care, folosind punți mobile, se încercă o pătrundere. Dar 
răspunsul prompt al tyrienilor, care folosiseră toate mijloacele 
care le stăteau la îndemână îi siliră pe atacatori să se retragă. 

Urmară câteva zile de acalmie în care timp Alexandru, 
aşteptând ca marea să se liniştească şi cerul să se însenineze, 
pregăti un nou atac. Când socoti că a sosit momentul prielnic, 
macedoneanul porunci flotei să se apropie din nou de cetate. Un 
roi de săgeți, de pietre şi torţe fură aruncate asupra tyrienilor; 
iar maşinile de război macedonene izbiră din nou zidurile. 
Şubrezite de loviturile primite, acestea cedară în locul ales de 

Alexandru şi, năruindu-se, deschiseră drumul asediatorilor pe o 
porţiune destul de largă. În acest moment vasele de atac se 
retraseră şi în locul lor apărură cele ce purtau trupele de şoc, 
recrutate din cei mai destoinici ostaşi. Fură lansate punţile 
mobile pe care ostaşii escaladară zidurile. În fruntea lor 
Admetos, comandantul uneia din corăbii, care a fost străpuns de 
o lance tocmai în momentul când îi îndemna pe ai săi să-l 
urmeze. 

De pe corabia sa, Alexandru urmărea de aproape atacul; 
datorită însemnelor sale regeşti şi armelor sale strălucitoare, 
tyrienii îl recunoscură şi aruncară asupră-i o ploaie de săgeți, 
pietre şi torţe. După ce primii soldaţi cuceriră câteva turnuri de 
apărare de pe zidurile tyriene, Alexandru se avântă - după cum 
ne informează Q. Curtius Rufus - în lupta ce se dădea, corp la 
corp, săvârşind fapte de vitejie care insuflă soldaţilor săi 
încredere în forţele lor şi spirit de sacrificiu pentru dobândirea 
biruinţei. 

Atacul asupra oraşului se porni acum din toate părţile. Spre 
miazăzi corăbiile atacară cu furie portul, după ce distruseseră 
stavilele ce opreau intrarea în rada acestuia, dând foc şi 
scufundând toată flota tyriană ancorată acolo. La miazănoapte 
vasele cipriote pătrunseră fără nici o greutate în portul de aici, 
intrarea în cetate fiind acum uşurată şi în această parte. 

Pierzând controlul asupra zidurilor de apărare, tyrienii 
hotărâră să se retragă în templul ridicat lui Agenor. În scurt timp 
templul se transformă într-o adevărată fortăreață. Aici ei vor 
lupta cu disperarea şi eroismul cu care mai târziu cartaginezii se 
vor împotrivi marelui Scipio. 

Dar mulţi pieriră până să ajungă la templu. Unii se năpustiră, 
chiar fără arme, asupra macedonenilor, fără să se mai teamă de 
nimic; alţii se zăvorâră în case, unde preferară să-şi curme 
singuri viaţa decât să cadă în mâinile biruitorilor. 

Lupta pentru cucerirea Agenorion-ului a fost scurtă, dar grea 
şi sângeroasă. Până la urmă tyrienii fură copleșiți şi lupta se 
transformă într-un masacru general. Furia învingătorilor, aţâţată 
de durata asediului şi de pierderile suferite, nu mai cunoştea 
margini. Au fost ucişi atunci opt mii de tyrieni'”, mai târziu un 
număr de două mii au fost crucificaţi pe ţărmul mării. Treizeci 

de mii de tyrieni fură vânduți ca sclavi. 

Au fost cruţaţi doar cei care se refugiară în templul lui 
Hercule: regele Azemilcos, mai marii oraşului şi solii cartaginezi 
care, potrivit unei vechi datini, veniseră să se închine la templul 
metropolei. Acestora din urmă însă Alexandru le aduse la 
cunoştinţă că macedonenii nu-i vor ierta pe cartaginezi şi le 
declară război de pe acum, dar că va fi dus când împrejurările o 
vor îngădui. 

In luna august a anului 332 î.e.n., după şapte luni de asediu, 
Tyrul era în sfârşit cucerit. În locul vestitului oraş care 
contribuise mult la propăşirea culturii şi civilizaţiei din acea 
epocă, se ridica doar un morman de ruine. Acum, ambițiosul 
cuceritor putea să-şi serbeze liniştit victoria aducând sacrificii lui 
Hercule şi organizând întreceri sportive şi parăzi militare, pe 
uscat şi pe apă. Tyrul devenise un loc sigur de staţionare pentru 
trupele macedonene şi un port minunat pentru corăbiile lui 
Alexandru. 

Biruinţa asupra Tyrului avea să sporească într-un chip 
deosebit prestigiul regelui macedonean; pe de altă parte 
dispariţia acestui mare oraş şi port comercial avea să uşureze 
dezvoltarea şi înflorirea rapidă a noilor aşezări urbane 
întemeiate de marele general şi mai târziu, de urmaşii acestuia, 
de către diadohi. 

După cucerirea Tyrului în faţa lui Alexandru se deschidea 
perspectiva cuceririi Egiptului. El ştia că nu-i este îngăduit să 
lase incertitudini în urma sa, înainte de a porni în lupta decisivă 
împotriva lui Darius. Spatele trebuia cu orice preţ asigurat; 
aceasta a fost şi va rămâne condiţia oricărui atac ce năzuieşte a 
se încheia cu o victorie. 


XIII GAZA PREFĂCUTĂ ÎN RUINE 


La începutul lunii septembrie a anului 332 î.e.n., Alexandru 
plecă de la Tyr, îndreptându-se spre Egipt. Dând poruncă flotei 
să navigheze de-a lungul țărmului fenician, regele, atacând 
aşezările care îndrăzneau să i se opună poposi în faţa cetăţii 
Gaza”. Vechea capitală a filistenilor - ocupată acum de o 
garnizoană arabă condusă de omul de încredere al lui Darius, 
Betis, - era aşezată pe un deal înalt, fiind înconjurată de 
întărituri puternice. Meşterii lui Alexandru opiniară că zidurile nu 
puteau fi dărâmate cu ajutorul maşinilor de război, deoarece, 
faţă de înălţimea pe care se ridica cetatea, acestea nu puteau 
acţiona eficace. Atunci macedoneanul, dornic să săvârşească 
ceva cu atât mai măreț cu cât sarcina era mai dificilă, porunci să 
se ridice în partea dinspre miazăzi a cetăţii - unde se părea că 
atacul va putea reuşi mai uşor - un val de pământ, pe care să 
poată transporta şi folosi cu succes maşinile de război ce le 
avea cu sine. După ce valul fu terminat, începu atacul, organizat 
cu cea mai mare grijă. Alexandru, îmbrăcat de luptă, pregăti un 
sacrificiu potrivit obiceiurilor străbune. Atunci - spun izvoarele, 
receptive la miraculos - un corb scăpă pe neaşteptate din cioc 
un bulgăr de pământ, care, căzând deasupra capului lui 
Alexandru, se prefăcu de îndată în pulbere.”€ 

Aristander, prezicătorul în care Alexandru credea cel mai 
mult, îi tălmăci astfel faptul: „Oraşul se va prăbuşi dar regele 
trebuia să se păzească în ziua atacului, căci îl pândeşte 
primejdia de a fi rănit”. Alexandru rămase câtăva vreme departe 
de linia întâia, la adăpostul catapultelor. Datorită acestui fapt 
împresuraţii încercară o ieşire din cetate, năvălind impetuos 
asupra  asediatorilor. La început, luaţi prin surprindere, 
macedonenii se retraseră, dar revenindu-şi, contraatacară şi ei 
cu putere. Strigătele de luptă ale acestora ajunseră la urechile 
lui Alexandru care, luându-şi platoşa şi armele, se aruncă în 
grabă în vălmăşagul şi larma bătăii. Intervenţia lui fu salvatoare: 
atacul asediaţilor nu reuşi să rupă rândurile macedonenilor, dar 
marele general fu grav rănit de o săgeată, care, străpungându-i 
platoşa, a rămas adânc înfiptă în umăr. 

Astfel o parte a prezicerii se îndeplinise, dar soarta asediului 
nu era încă hotărâtă. 

Între timp sosiră şi maşinile de război, cu ajutorul cărora 
Alexandru cucerise Tyrul; atunci marele general ordonă ca valul 
de pământ să fie ridicat de jur-împrejurul cetăţii. În felul acesta, 
de pe vârful lui, catapultele puteau lovi direct zidurile, care şi 
începură să cedeze, cu atât mai mult cu cât pe alocuri 
macedonenii le săpară la temelii, micşorându-le şi prin aceasta 
puterea de rezistenţă. 

Totuşi locuitorii oraşului Gaza rezistară la trei atacuri 
consecutive. Al patrulea atac însă, dezlănţuit cu mare forţă, 
reuşi să dărâme  întăriturile pe o porţiune, înlesnind 
macedonenilor, după două luni de asediu, să pătrundă în oraş. 
Se dădu o înverşunată luptă corp la corp. Vreo zece mii de 
locuitori şi-au pierdut viaţa în acest măcel, iar femeile şi copiii 
au fost vânduți ca sclavi. Bogăţii uriaşe căzură în mâinile 
învingătorilor, iar - după spusa lui Q. Curtius Rufus - Alexandru, 
mâniat de rezistenţa locuitorilor Gazei, luă pe căpetenia lor, 
Betis, şi legându-l de carul său de luptă îl târî în jurul oraşului, 
imitându-l pe Achile când s-a răzbunat, după căderea Troiei, pe 
Hector. 

Se împlinise aşadar şi cealaltă parte a prezicerii care desigur 
a fost tâlcuită, posterior evenimentelor, de logografii ce voiau 
să-şi înfrumuseţeze cu detalii miraculoase operele. 

Inainte de a pătrunde în Egipt, Alexandru - ne relatează 
istoricul Flavius losephus - vizită şi lerusalimul, unde preoţii şi 
poporul îmbrăcat în straie de sărbătoare recunoscură în el pe 
omul căruia profeţii lui David îi făgăduiau biruinţa asupra 
perşilor. Cu această ocazie macedoneanul ar fi oferit şi un 
sacrificiu în marele templu. 

Adevărată sau nu, tradiţia rămâne conformă atât cu 
intenţiile lui Alexandru, cât şi cu amorul propriu al locuitorilor 
lerusalimului. 


XIV ÎN EGIPTUL FARAONILOR 


La începutul lunii decembrie a anului 332 î.e.n. Alexandru 
părăsi Gaza, care, ca şi Tyrul, rămânea doar un uriaş morman 
de ruine. După o săptămână de marş el ajunse la Pelusion””, pe 
teritoriul Egiptului. Toate oraşele pe unde trecu i se supuseră 
fără condiţii. 

Peste Egipt era mai mare satrapul lui Darius, Mazakes. 
Acesta aflând de biruinţa lui Alexandru la Issos şi de fuga 
perşilor, se supuse pe dată macedoneanului. La rândul lor, 
egiptenii nu schiţară nici cel mai mic gest de împotrivire, căci 
după două sute de ani de stăpânire persană vedeau în 
Alexandru, dacă nu un stăpân mai bun, cel puţin un răzbunător 
al nedreptăţilor la care îi supuseră perşii. 

Lăsând o garnizoană la Pelusion, Alexandru se îndreptă spre 
Memfis’, vechea capitală a Egiptului. Dornic să-şi atragă 
simpatia egiptenilor, macedoneanul se arătă foarte înţelegător 
faţă de concepţiile şi credinţele lor religioase. De aceea, la 
Memfis înălţă jertfe în cinstea zeului Apis şi a altor zei egipteni. 
Poate că ritualurile şi practicile religioase ale egiptenilor îi 
reaminteau câte ceva din misticismul şi tainele religioase ale 
poporului macedonean pe care odinioară mama sa, Olimpia, le 
îndeplinise cu zel şi temere. 

Preoţii egipteni, dispreţuiţi de perşi - atât de intoleranţi în 
materie religioasă - fură câştigaţi de atitudinea binevoitoare a 
lui Alexandru şi-l recunoscură drept faraon al Egiptului. 

Deşi regele Macedoniei nu avea intenţia de a deveni faraon 
al ţării Nilului, se pare că totuşi acordarea acestui titlu nu i-a 
displăcut, ca unuia care se complăcea în a fi socotit vlăstar de 
zei. Titlul însă îi dădea o justificare teoretică pentru ceea ce voia 
să realizeze în viitor: un stat atotputernic în care popoarele, 
obiceiurile şi legile trebuiau să se amestece, dacă nu chiar să se 
unifice într-un uriaş organism politic. Poate că aşa se explică 
întrecerile sportive şi artistice pe care Alexandru le organiză în 
faţa egiptenilor la Memfis, cu ajutorul celor mai iluştri 
reprezentanţi ai artei şi sportului grec, pe care în mod special i-a 
adus din Grecia în Egipt. Era primul pas spre acel sincretism 
social şi moral, care trebuia să caracterizeze noul stat al lui 

Alexandru. 

De la Memfis Alexandru a coborât cu flota pe Nil, ajungând 
lângă lacul Mareotis şi insula Faros - insula focilor din poemele 
homerice - unde exista doar un sat sărac de pescari. 

Acolo ochiul experimentat al marelui general a găsit locul 
potrivit pentru ridicarea unei cetăţi-port, care curând va deveni 
cel mai de seamă port al răsăritului mediteranean. 

Se spune că Deinokrates, arhitectul oficial al lui Alexandru, a 
trasat de îndată planul noului oraş, urmând în amănunt 
indicaţiile date de rege. Şi cum pentru stabilirea hotarelor cetăţii 
s-a folosit făina pe care soldaţii o ţineau în vase pentru hrană, 
legenda povesteşte că păsările cerului s-au năpustit asupra 
acesteia,  înghiţind-o fără multă zăbavă. Atunci prorocul 
Aristandros spuse lui Alexandru, care-i ceruse sfatul, că cetatea 
va prospera în chip deosebit şi va întrece cu mult toate celelalte 
oraşe din împrejurimi. Şi într-adevăr, prezicerea - imaginată, 
evident, mult în urma consumării faptelor - se va îndeplini: noua 
cetate, punct de legătură comercială între Europa şi Orient, va 
înflori în scurtă vreme, devenind pentru secolele ce vor urma un 
centru cosmopolit al culturii şi civilizaţiei elenistice. lar numele 
ei va aminti până în zilele noastre de unul din momentele cele 
mai trainice pe care cuceririle lui Alexandru le-a lăsat 
posterităţii. 

Pe când Alexandru se afla în Egipt sosi acolo amiralul său 
Hegelochos, care-i aduse vestea că ultimele cuiburi de 
rezistenţă persană pe mare au fost lichidate şi că toate insulele 
asupra cărora stăpânise Darius fuseseră alipite statului pe care 
Alexandru începea să-l construiască. Acum planul său de a avea 
spatele asigurat, prin zdrobirea puterii maritime persane, fusese 
îndeplinit. 


XV LA ORACOLUL ZEULUI AMMON-RA 

Înainte de a părăsi Egiptul şi a-şi continua expediţia 
împotriva lui Darius, Alexandru făcu o călătorie până la oaza 
numită azi Siwah, din Libia, unde se afla oracolul zeului Ammon- 
Ra, Libianul”?. 

De la Alexandria regele Macedoniei a străbătut de-a lungul 
coastei, vreo 210 km până la Paraitonion*. Drumul ducea prin 
deşert şi marşul era anevoios, datorită căldurii ce încingea 
pământul, secetei care usca izvoarele şi nisipului mişcător care 
îngreuna marşul caravanei. 

De la Paraitonion s-a îndreptat spre miazăzi, în pustiu. Totul 
era sterp şi lipsit de viaţă; deşertul părea o mare de nisip 
nesfârşită, nu se zărea nici un copac, nici un fel de vegetaţie. 
După un timp şi proviziile de apă, care erau purtate pe cămile, 
în amfore, începură să nu mai fie îndestulătoare. Numeroase 
legende târzii au înfrumusețat cu detalii de miracol greutăţile 
reale ale acestui dificil pelerinaj, precum şi abnegaţia şi curajul 
supraomenesc al soldaţilor care au reuşit să le înfrângă cu 
ajutorul „zeilor prielnici”. Ploile căzute din senin care înmuiau 
gurile însetate, corbii care, zburând la mică înălţime, le arătau 
drumul spre templu după ce vânturile deşertului spulberaseră 
urmele oricărui drum etc., erau tot atâtea semne divine care 
ocroteau pe cei îndrăzneţi, încurajându-i spre îndeplinirea 
misiunii „sfinte”. 

După patru zile de drum istovitor caravana a ajuns la oaza în 
care se afla templul lui Ammon. Aşezată în mijlocul deşertului, 
oaza era alcătuită dintr-o pădurice de pomi roditori a căror 
umbră deasă nu lăsa să pătrundă arşiţa soarelui dogoritor. 
Izvoarele erau mereu reci, iar roua cădea în fiecare dimineaţă. 

Când Alexandru s-a apropiat de templu, cel mai vârstnic 
dintre preoţi i-a ieşit în cale şi l-a dus în sanctuar unde, 
spunându-i „fiu a lui Ammon”, l-a salutat ca pe vlăstarul marelui 
zeu. Apoi, consultând pe zeu, i-a prezis domnia peste întreaga 
lume, asigurându-l că nimeni nu-l va putea birui până va trece în 
rândurile zeilor nemuritori. 

S-a discutat mult despre această călătorie a lui Alexandru şi 
s-au încercat diverse motivări ale ei. Din antichitate şi până în 


7? Principala zeitate egipteană, identificată de greci cu Zeus. 
50 Azi Ksar-Medged, oraş în Libia, pe ţărmul Mediteranei. 


zilele noastre problema a frământat necontenit pe cercetători. 
Oare i s-a făcut lui Alexandru o asemenea prorocire şi credea el 
însuşi în originea sa divină? 

Că i s-a făcut o asemenea prorocire este posibil, dar că ea 
era o linguşire inspirată de teama pe care o insufla marele 
general ne-o spune desluşit istoricul latin Q. Curtius Rufuss!. 
Alexandru însă credea sincer în originea sa divină. Scriitorul latin 
Aulus Gelliust?ne relatează în această privinţă următoarea 
anecdotă, nu lipsită de umor. Într-o epistolă scrisă mamei sale, 
Olimpia, Alexandru ar fi semnat: „Alexandru, fiul lui Zeus 
Ammon”. La aceasta Olimpia i-ar fi răspuns: „Taci, fiule, fii bun, 
şi nu mă pâri Herei, căci s-ar putea să se răzbune crunt pe mine, 
dacă tu în scrisoarea ta declari că i-am fost rivală”. 

Credinţa că oameni mari, generali, filozofi, poeţi sunt vlăstari 
de zei era deopotrivă de răspândită în Grecia ca şi în Orient. 
Adesea încă din timpul vieţii lor aceşti oameni de seamă erau 
veneraţi ca atare. Platon constituie un exemplu grăitor în acest 
sens. 

Alexandru a îmbrăţişat şi el o asemenea concepţie şi se 
străduia s-o popularizeze printre ostaşi. Ne-o spune Q. Curtius 
Rufus: „Alexandru a acceptat nu numai să fie numit fiu al lui 
Jupiter (Zeus), dar chiar a poruncit acest lucru, pretinzând să i 
se dea o astfel de numire.”& 

E discutabil dacă Alexandru a făcut aceasta din considerente 
politice sau şi din orgoliu romantic. Indiscutabil este însă că 
macedoneanul, care era nu numai un înzestrat militar, dar şi un 
om politic cu vocaţie - îmbinând dârzenia cu clarviziunea - a 
înţeles că noul stat pe care voia să-l edifice n-ar fi putut rezista 
în afara ideilor sociale şi politice ale timpului. Nu proclamau oare 
grecii, care credeau în tăria raţiunii, că oamenii de seamă sunt 
zei muritori şi nu legaseră ei viaţa cetăților de cultul eroic al 
întemeietorului devenit zeu eponim? lar statele orientului nu se 
întemeiau ele pe ideea monarhiei de drept divin, dovedită atât 
de puternică chiar şi atunci când era vorba să fie sudate 
popoare de neamuri diferite ca limbă, datini şi legi? 

Era fără îndoială un factor important ce putea constitui, 
alături de alte elemente, una din pietrele de legătură a noii 


8&1 iV, 7. Cf. şi Arrianus, III, 4, 5. 
82 XIII, 4. 
83 |y, 7. 


structuri politice pe care Alexandru intenţiona s-o ridice în 
hotarele Oikumenei. 

De la oaza zeului Ammon, Alexandru se reîntoarse la Memfis. 
Aici găsi numeroase solii greceşti, care, după ce le-au fost 
soluționate cu solicitudine cererile înfăţişate, s-au reîntors 
satisfăcute în patrie. Tot aici i-au sosit şi trupele de mercenari 
greci, care au fost de îndată încorporate în oastea sa, gata 
pregătită să-şi continue expediţia în Asia. 

In Egipt Alexandru făcu însă şi câteva schimbări 
administrative importante. Mai întâi separă puterea militară de 
cea civilă. Peste forţele armate, navale şi de uscat, puse mai 
mare un ofiţer macedonean, iar conducerea civilă, cu excepţia 
încasării impozitelor, a fost încredinţată unui egiptean. Acest 
fapt, precum şi recunoaşterea zeilor egipteni de către Alexandru 
- care odată cu ridicarea planului oraşului Alexandria stabilise 
că se vor construi temple deopotrivă pentru zeitățile greceşti şi 
egiptene - atrase simpatia tuturor băştinaşilor, asigurându-i 
astfel o alianţă pe care se putea bizui. 


XVI ÎN CĂUTAREA LUI DARIUS 


După ce rândui toate acestea şi după ce organiză noi 
sărbători la Memfis, Alexandru se îndreptă, la începutul anului 
331 î.e.n., spre Tyr, cu toate forţele maritime şi terestre de care 
dispunea. 

În scurtul interval de timp petrecut acum la Tyr, Alexandru 
organiză şi aici somptuoase jocuri şi întreceri, la care participară 
ostaşii săi şi actori de seamă din Grecia. O solie ateniană, 
călătorind cu corabia sacră, veni să aducă mulţumiri lui 
Alexandru pentru izbânzile dobândite asupra barbarilor şi pentru 
a-l asigura de fidelitatea Atenei. La rândul său, macedoneanul 
îngădui întoarcerea în patrie a atenienilor făcuţi prizonieri de el 
în lupta de la Granic. 

In Elada domnea liniştea, căci grecii se împăcaseră cu ideea 
dominaţiei macedonene. Totuşi Sparta şi Creta îi rămâneau 
ostile, iar Mediterana era tulburată de primejdia piraţilor, dintre 
care unii aparţineau flotei ce fusese odinioară în slujba perşilor. 
De aceea Alexandru îl însărcină pe Amphoteros să meargă cu o 
parte din vasele de război să nimicească piraţii şi să izgonească 
din Creta ultimele garnizoane de perşi. Totodată primi sarcina 
să dea ajutor peloponezilor care, prieteni ai lui Alexandru, erau 
mereu ameninţaţi de către spartani. De altfel aceştia din urmă, 
sub conducerea regelui lor Agis, puneau la cale o răscoală 
împotriva stăpânirii macedonene. 

După ce mai luă câteva măsuri privind organizarea 
administraţiei Siriei şi Feniciei, Alexandru trimise înainte pe 
Parmenion spre a-i pregăti trecerea Eufratului pe la localitatea 
Thapsacos*. Între timp Darius îşi concentrase la Babilon 
ultimele forţe militare ale uriaşului său imperiu. Istoricul Q. 
Curtius Rufus ne relatează - exagerând - că oastea lui Darius 
era aproape de două ori mai mare decât aceea pe care o 
comandase la Issos, adică în jur de un milion de oameni. Şi toţi 
bine înarmaţi. Călăreţii şi caii aveau zale de protecţie, 
pedestraşii erau înarmaţi cu lănci, săbii şi scuturi, iar pe 
deasupra meşterii săi construiseră vreo 200 de care prevăzute 
cu sulițe, căngi şi coase. Fixate în prelungirea oiştei sau 
acţionate de roţile carelor trase de cai, aceste arme, adevăraţi 
strămoşi ai tancurilor moderne, secerau şi distrugeau tot ce le 


5 Azi Dipsi, important oraş în Siria, aşezat pe malul drept al Eufratului. 


ieşea în cale. 

În plus, din India sosiră vreo 15 elefanţi, instruiți pentru 
lupte. 

Alexandru, cu 40 000 de pedestraşi şi 7 000 de călăraşi, a 
ajuns la finele lunii iulie sau începutul lui august a anului 331 
î.e.n., la Thapsacos. Aici cele două poduri pe care Parmenion 
trebuise să le construiască peste Eufrat nu fuseseră încă 
terminate, deoarece ţărmul opus se afla în stăpânirea satrapului 
Mazaios, care comanda vreo 10000 de ostaşi. Când însă 
satrapul auzi de sosirea armatei macedonene, se retrase în 
grabă, iar pontonierii lui Parmenion isprăviră repede lucrările. 
Trecând fluviul, Alexandru alese pentru a înainta spre Babilon nu 
drumul cel mai scurt, care, mergând de-a lungul fluviului, trecea 
prin locuri pustii şi arse de soare, ci unul mai ocolit, care, ferit 
de căldurile toride ale anotimpului, oferea totodată posibilităţi 
sigure de aprovizionare atât pentru oameni cât şi pentru 
animale. 

În drum Alexandru dădu peste câteva iscoade persane de la 
care află că Darius părăsise Babilonul şi se găsea pe malul stâng 
al fluviului Tigru, unde aştepta să lovească pe macedoneni. In 
general Alexandru ştia cu destulă exactitate ceea ce se întâmpla 
în oastea lui Darius, deoarece dispunea de un bun serviciu de 
informaţii alcătuit în special din evreii care odinioară fuseseră 
luaţi cu sila în captivitatea babiloneană de către vestitul 
Nabucodonosor şi care acum erau de partea macedoneanului, a 
cărui victorie finală o prevedeau şi mai ales o doreau. Se ştie 
totodată că Alexandru rezervase coloniştilor evrei un cartier 
special în noul său oraş, Alexandria. 

Auzind de toate acestea, marele general se îndreptă fără 
zăbavă spre Tigru, dar ajungând acolo află că Darius părăsise 
ţărmul stâng al fluviului - ceea ce constituia o gravă eroare 
strategică, deoarece apele Tigrului alcătuiau o piedică naturală 
greu de învins - şi se retrăsese spre răsărit, cantonându-şi 
trupele nu departe de ruinele Ninivei, în câmpia numită 
Gaugamelat. 

Trecerea Tigrului nu a fost deloc uşoară pentru oştile lui 


3 Azi Tell-Gomel. Localitatea era situată în Asiria în bazinul râului Bumelos 
(Bumedos), la vreo 80 km de satul Arbela (azi Erbil). În mod greşit această 
din urmă localitate a fost menţionată de istorie ca loc al bătăliei din 331 î.e.n. 
dintre Alexandru şi Darius. 


Alexandru; apa ajungea până la piept, iar iuţeala curentului - 
Tigru în limba persană înseamnă săgeată - nu îngăduia ostaşilor 
să-şi sprijine piciorul pe fundul râului. Pentru a evita pierderile, 
Alexandru - anticipând metodele lui C. lulius Caesar - porunci ca 
soldaţii să se ţină puternic de mâini şi să treacă în mase 
compacte fluviul. La nevoie li s-a îngăduit să arunce bagajele pe 
care le purtau cu ei, dar să-şi păstreze totuşi armele. Adesea, 
din pricina îmbulzelii unii îşi pierdeau echilibrul, căzând în 
vârtejuri. Cu mari eforturi, dar fără pierderi mari, armata lui 
Alexandru reuşi să ajungă pe ţărmul stâng. 

Trecerea a avut loc în ziua de 20 septembrie a anului 331 
î.e.n. În seara acelei zile se produse o eclipsă de lună. 

După cum ne relatează istoricul latin Q. Curtius Rufus, 
armata macedoneană a fost cuprinsă de panică. Ostaşii au 
început să murmure că sunt târâţi pe tărâmuri îndepărtate fără 
voia lor şi că îndură greutăţi „din pricina trufaşei deşertăciuni a 
unei singure fiinţe, pentru care îşi varsă sângele atâtea mii de 
oameni... şi care nutreşte năstruşnice gânduri de înălţare la 
cer”.86 

Răzvrătirea - ne spune acelaşi istoric - era gata să 
izbucnească în armată. Alexandru chemă la el pe prezicătorii 
care „deşi cunoşteau prea bine desfăşurarea cu regularitate a 
crugului vremii şi faptul că se întâmplă o eclipsă de lună atunci 
când aceasta trece prin umbra pământului, sau e ascunsă de 
soare, totuşi nu inițiaseră niciodată poporul de rând, arătându-i 
cauzele acestui fenomen“ ; de data aceasta însă ei fură obligaţi 
să spună că soarele aparţine grecilor, iar luna, perşilor şi că ori 
de câte ori se întâmplă o eclipsă de lună, aceasta prevesteşte 
urgie şi prăpăd pentru neamurile persane”. Dovedind o 
profundă cunoaştere a sufletului uman, istoricul încheia astfel: 
„Nimic nu mişcă şi nu călăuzeşte sufletele gloatelor cu mai 
puternice rezultate ca superstiţiile; îndeobşte gloatele... se 
supun mai degrabă prezicătorilor decât comandanților. De 
aceea cele spuse de prezicători macedonenilor au redat 
nădejdea şi încrederea ostaşilor... Alexandru, convins că trebuie 
să profite de pe urma... creşterii avântului, îşi puse în mişcare 


55|, 10. Viaţa şi faptele lui Alexandru cel Mare (trad. C. Gerota, P. H. 

87 Sublinierea noastră. 

88 |V, 10, ibidem, p. 274-275. 


trupele.”8 

După patru zile de marş, Alexandru află prin iscoadele ce 
fuseseră trimise înainte că o parte din cavaleria persană va tăia 
calea armatei macedonene. Atunci marele general, după ce se 
informă despre numărul cavalerilor, care nu depăşea cifra de o 
mie, luă cu sine câteva escadroane din cavaleria sa de elită şi le 
ieşi în întâmpinare, tăindu-le el înaintarea. De îndată ce perşii 
văzură pe Alexandru, făcură calea întoarsă, căutând să scape cu 
fuga. Mulţi au fost ucişi, iar alţii luaţi prizonieri. De la ei află 
Alexandru că Darius îşi stabilise tabăra în câmpia de la 
Gaugamela. 


5 Ibidem, p. 175. 


XVII LUPTA DE LA GAUGAMELA 


Localitatea Gaugamela era aşezată într-un ţinut deschis, 
anume ales de Darius pentru a-şi putea desfăşura întreaga 
oştire. Se evitară în mod intenţionat locurile închise spre a nu se 
repeta dezastrul de la Issos, datorat - după credinţa generalilor 
perşi - îngustimii locului ce nu îngăduise oştilor persane să-şi 
pună în valoare întreaga lor capacitate de luptă. 

Alexandru îşi aşeză tabăra nu departe de oastea persană şi 
lăsă soldaţilor săi un răgaz de patru zile, spre a se odihni şi a se 
pregăti de bătălie. Întărind tabăra, macedoneanul ordonă să se 
lase acolo toate bagajele ce ar fi putut îngreuna marşul şi, în 
fruntea oştilor sale, porni în noaptea dintre 29 şi 30 septembrie 
spre poziţiile ocupate de Darius. A doua zi dimineaţa se afla pe 
colinele de pe care se puteau vedea mişcările trupelor persane. 

Atunci Alexandru, convocându-şi generalii şi sfătuitorii, 
chibzui cu ei dacă trebuie să înceapă lupta imediat sau numai 
după ce va fi cunoscut mai îndeaproape locul de luptă şi cum 
sunt orânduite oştile vrăjmaşe. Unii au cerut să atace imediat, 
dar a biruit ideea bătrânului comandant Parmenion, care ceruse 
să se amâne atacul până va şti dacă perșii n-au săpat şanţuri, n- 
au înfipt pari sau n-au construit alte obstacole camuflate menite 
să împiedice înaintarea macedonenilor. 

Alexandru ordonă ca ostaşii săi să-şi păstreze poziţiile 
ocupate, îngăduindu-le să se odihnească fără a strica formaţia 
de luptă. După ce cercetă el însuşi poziţia de bătaie a perşilor şi 
terenul pe care se aflau, Alexandru îşi convocă comandanții, 
cărora le ceru ca în bătălie să-şi îmbărbăteze necontenit 
oamenii, să nu uite de disciplina ostăşească şi să transmită 
neîntârziat trupelor ordinele primite. 

„O simplă nebăgare de seamă a unuia dintre voi şi totul 
poate fi compromis în lupta care urmează să hotărască cine va 
fi stăpânitorul Asiei”, încheie marele general. 

După ce sfârşi sfatul cu comandanții oştilor, Alexandru 
ordonă să se dea merinde ostaşilor şi răgaz pentru odihnă. 

Se povesteşte că în cursul nopţii bătrânul general Parmenion 
a intrat în cortul lui Alexandru sfătuindu-l să atace chiar în acea 
noapte, căci cu greu va putea ţine piept ziua unei oştiri atât de 
mari. 

„Nu fur victoria - a fost răspunsul prompt şi scurt al marelui 
general. Nu vreau ca Darius să învinovăţească întunericul de 


înfrângerea sa, aşa cum mai înainte învinuise marea şi 
strâmtorile”. : 

Alexandru nu închise ochii o bună parte din noapte. Il 
frământau grijile bătăliei care avea să decidă soarta lumii pe 
atunci cunoscută. Nu adormi decât târziu. Şi când comandanții 
în frunte cu Parmenion veniră la revărsatul zorilor zilei de 1 
octombrie a anului 331 î.e.n. să primească ordine, îl aflară încă 
dormind. Trezindu-l cu greu, prietenii obişnuiţi întotdeauna ca 
şeful lor să se scoale primul, îl întrebară de pricina acestui fapt 
neobişnuit. lar el răspunse: 

„Aşezându-şi trupele într-un singur loc, Darius m-a cruțat de 
orice grijă. O singură zi va curma şi obstacolele şi primejdiile”.% 

Şi îmbrăcându-se Alexandru pentru lupta cea mare, îşi puse 
o haină strânsă în jurul trupului şi peste ea o platoşă. Pe cap îşi 
aşeză coiful de fier strălucitor, iar gâtul şi-l înfăşură cu un lanţ 
lat, tot din fier. Pe deasupra se îmbrăcă cu o mantie viu 
colorată, care fluturând în vânt - căci era prinsă numai cu o 
agrafă pe umăr - îi dădea o înfăţişare înfricoşătoare. Apoi 
încălecând pe Bucefal pe care-l folosea numai în lupte şi purtând 
în mână sabia sa strălucitoare şi uşoară - pe care o primise în 
dar de la regele din Citium - Alexandru îşi înflăcără ostaşii, 
amintindu-le că trebuie să fie la înălţimea momentului hotărâtor. 

„Aţi lăsat, soldaţi, o dâră strălucitoare în istorie prin bravura 
voastră; toată lumea vă cunoaşte şi vă admiră. Luptaţi aşa cum 
vă e obiceiul: vitejeşte. Eu însumi voi lupta înaintea primelor 
steaguri. 

Înapoi sunt sigur că nu veţi da. De altfel, după ce aţi 
străbătut atâta drum şi atâtea tărâmuri, după ce aţi biruit apele 
şi munţii, lăsaţi acum cu mult în urmă, reîntoarcerea în patrie, la 
vatra voastră scumpă, nu poate fi hotărâtă decât de tăria 
braţului vostru”. 

Uriaşa armată a lui Darius, evaluată cu exagerare de unii 
istorici antici la cifra de un milion, era aşezată pe un front ce 
măsura peste 9 km şi cuprindea în rânduri compacte: călăreţi, 
pedestraşi, arcaşi, prăştiaşi, care de luptă cu coase, elefanţi etc. 

Ca şi la Issos, oastea persană reprezenta un amestec pestriţ 
de neamuri fără pregătire ostăşească suficientă şi mai ales fără 
elan. Pe deasupra era şi obosită, deoarece Darius aşteptând să 


% Cf. Diodor din Sicilia, XVII, 56. 
După Q. Curtius Rufus, IV, 14. 


fie atacat pe întuneric, dăduse ordin ca ostaşii să vegheze în tot 
cursul nopţii. În centrul frontului se afla însuşi Darius însoţit de 
mai marii perşilor şi de cele mai bune trupe, printre care şi 
mercenarii greci, socotiți ca singurii care se puteau măsura cu 
puternica falangă macedoneană. 

Alexandru îşi aşeză oştile - şapte mii de călăreţi şi patruzeci 
de mii de pedestraşi - într-o formaţie flexibilă, asemenea unei 
semilune; în centru se afla falanga, iar la extremităţi arcaşii ale 
căror săgeți puteau bate până departe. În acest chip inamicul cu 
greu ar fi putut prinde în cleşte oştile macedonene. Totuşi 
pentru orice eventualitate, marele general dublă prima linie de 
atac cu o a doua încât să poată acţiona pe două fronturi, dacă 
Darius ar fi încercat o învăluire cu forţele sale numericeşte 
superioare. 

Totodată Alexandru porunci pedestraşilor din falange să-şi 
pună în faţă scuturile şi să lovească cu suliţele în ele, ca să 
sperie caii ce purtau carele înarmate când acestea se vor 
năpusti la atac împotriva lor. lar dacă atacul va ameninţa să 
spargă rândurile, ostaşii să se depărteze unii de alţii spre a evita 
cât mai mult pierderile. 

Când cele două oşti s-au aflat faţă în faţă goarnele sunară 
atacul, iar ostaşii scoaseră strigătele obişnuite pentru bătălie. 
Alexandru în fruntea aripii drepte a oştirii lovi în mod pieziş, dar 
aripa stângă persană rezistă şi trecu la contra ofensivă. 
Macedonenii nu se dădură biruiţi şi trecură din nou la atac. 

Atunci Darius porunci să pornească de îndată carele 
înarmate împotriva  falangei, iar atacul să fie sprijinit 
concomitent de călăraşii perşi conduşi de Mazaios. Potrivit 
ordinelor primite macedonenii loviră scuturile cu lăncile, 
înspăimântând caii înhămaţi dintre care unii o luară înapoi, în 
goană, pricinuind vălmăşeală în rândurile perşilor. O altă parte 
însă reuşiră să străpungă rândurile ostaşilor macedoneni care, 
potrivit ordinelor, lăsară loc liber; arcaşii şi  prăştiaşii 
macedoneni aruncând pietre şi sulițe asupra cailor şi vizitiilor, 
făcură inofensive carele de luptă persane. Totuşi căzură şi 
soldaţi macedoneni în iureşul năprasnic al atacului; pe pământ 
se puteau vedea mâini încleştate de scuturi, capete cu ochi 
înţepeniţi, jumătăţi de trupuri sângerânde, toate retezate de 
coasele carelor înarmate. 

Atunci Darius hotărî să atace cu întreaga oştire. Alexandru 


intui că perşii urmăreau să lovească cu toată tăria din flancuri 
pentru a putea învălui pe macedoneni. Acest lucru însemna 
implicit slăbirea posibilităţilor de rezistenţă la centru, unde se 
afla însuşi Darius. De aceea ordonând cavaleriei uşoare să atace 
aripa stângă a oştirii persane spre a evita o încercuire, 
Alexandru izbi în plin centrul frontului persan cu ajutorul 
călăreţilor săi de elită şi a ostaşilor falangei ce se aflau în acea 
zonă. Ca un cui pătrunseră în dispozitivul persan escadroanele 
de cavalerie; linia duşmanului era ruptă în două. Lupta n-a ţinut 
mult. În faţa atacului vijelios condus de Alexandru şi în mijlocul 
unei dezordini generale, Darius îşi pierdu cumpătul. Când 
macedoneanul cu ai săi ajunseră în apropierea carului de luptă 
al regelui, lovind în toate părţile cu suliţele şi săbiile, o panică de 
nedescris se produse între ostaşii ce trebuiau să apere pe 
Darius. Loviţi din plin, aceştia cedară. O învălmăşeală de cai, de 
oameni şi de care împiedecară pe rege să manevreze carul său 
de luptă şi să se retragă. Sărind din car, el aruncă armele şi 
urcându-se pe un cal se îndepărtă în fugă, urmat de o parte din 
garda sa. 

După succesul cavaleriei pedestrimea macedoneană putea 
înainta sigur, consfinţind victoria. Centrul oştirii persane era 
zdrobit. În flancul drept cavaleria macedoneană nimicise aripa 
stângă persană. Perșii intrară în panică şi începură să se retragă 
în dezordine, urmăriţi de macedoneni care nu cruţau pe cei 
învinşi. 

Frontul stâng al macedonenilor era însă în primejdie. 
Cavalerii perşi, greu înarmaţi, străpunseră frontul şi pătrunseră 
până la carele cu provizii ale macedonenilor, iar prizonierii luaţi 
de aceştia, scăpând de sub supraveghere, se alăturară 
atacurilor şi împreună cu ei începură masacrul şi jaful. 

Aflând de aceasta comandanții liniei macedonene de rezervă 
executară cu trupele lor o mişcare de rotaţie, căzând în spatele 
perşilor. Unii dintre perşi fugiră, alţii fură omorâţi, dar alte 
escadroane persane continuau să atace aripa stângă 
macedoneană, care intră la rândul ei în derută. 

Atunci comandantul aripii stângi, Parmenion, chemă pe 
Alexandru să-i vină în ajutor. Acesta tocmai începuse urmărirea 
lui Darius. Când i-a sosit neplăcuta veste dădu ordin călăreţilor 
săi să-şi înfrâneze caii şi să se oprească. 

„Nu-i în toate minţile Parmenion de-mi cere ajutor chiar în 


aceste clipe - spuse Alexandru; trebuia sau să biruie sau să 
moară cu sabia în mână.” 

Supărat, Alexandru făcu calea întoarsă şi se îndreptă în 
galop cu cavaleria sa de elită în ajutorul flancului stâng al oştirii 
macedonene. În drum se întâlni cu călăreţii perşi care fugiseră 
izgoniți de la flancul stâng. Se încinse pe dată o luptă strânsă şi 
nesigură câtăva vreme; se lupta corp la corp; perşii erau 
preocupaţi mai ales să-şi croiască un drum ca să-şi poată salva 
viaţa. Până la urmă Alexandru birui, iar călăreţii persani care 
reuşiră să scape se îndepărtară în goana cailor. 

Când Alexandru ajunse în sfârşit la aripa stângă 
macedoneană, cavaleria  tesaliană reuşise să înfrângă 
escadroanele persane comandate de Mazaios şi le urmărea 
îndeaproape. 

Zdrobită acum pe tot frontul, armata persană se retrăgea în 
mare panică înconjurată de norii de praf ai câmpiei uscate. 
Biruitor, Alexandru se reîntoarse cu escadroanele sale în galop, 
pornind din nou în urmărirea lui Darius şi a oştilor sale. În timp 
ce Parmenion izbutise să pună stăpânire pe carele cu merinde şi 
pe animalele din tabăra persană, Alexandru ajunse la apa 
Lycosului, unde trupele persane, într-o învălmăşeală haotică, 
încercau să treacă în grabă râul fie prin vaduri, fie pe podul 
devenit cu totul neîndestulător pentru aceasta. Mulţi au fost 
ucişi de urmăritori, dar şi mai mulţi au fost înghiţiţi de vârtejurile 
apei. 

Din pricina întunericului care stătea să cadă, Alexandru opri 
înaintarea trupelor sale, spunând ostaşilor care cereau să 
continue urmărirea că trupurile lor trudite şi braţele lor istovite 
în luptă aveau nevoie de o binemeritată odihnă. 

Regele le dădu timp de odihnă până la miezul nopţii, când 
reluă din nou goana spre Arbela, unde nădăjduia să pună mâna 
pe Darius şi pe comorile acestuia. A doua zi, după 80 de 
kilometri de marş, Alexandru era la Arbela, însă Darius, fără a 
poposi vreo clipă, fugise mai departe însoţit de oamenii săi de 
încredere şi de două mii de mercenari greci. Regele Macedoniei 
captură acolo faimosul tezaur al Marelui Rege şi - pentru a doua 
oară - puse stăpânire pe armele şi carul său de luptă. 

Strălucita victorie a lui Alexandru la Gaugamela nimici 
puterea militară a lui Darius. Pierderile macedonenilor au fost 


neînsemnate, dar ale perşilor foarte mari.%? 

Acum - ne spune Plutarh - Alexandru şi-a luat titlul de „Rege 
al Asiei”, dezvăluindu-şi astfel năzuinţele şi intenţiile şi trimise 
polisurilor Greciei crainici ca să le vestească marea sa biruinţă, 
cu îndemnul de a-şi izgoni tiranii spre a deveni cetăţi 
independente în noul stat pe care el voia să-l clădească pe două 
continente. 


% Arrianus (III, 15, 6) calculează pierderile macedonenilor la 100 de oameni, 
iar a perşilor la 300 000 (!); Curtius Rufus (IV, 16) la 300 macedoneni şi 
40 000 perşi; iar Diodor din Sicilia (XVII, 61) respectiv la 500 şi 80 000. 


XVIII ÎN CETATEA DE SCAUN A 
BABILONULUI 


Darius scăpând deocamdată de urmărirea biruitorului se 
îndreptă spre adâncurile Asiei, spre Media. Alexandru la rândul 
său porni cu toată oastea spre Babilon. Fosta capitală a lui 
Hammurabi şi Nabucodonosor, Babilonul devenise capitala 
regatului pers de pe vremea lui Darius, fiul lui Histape, care - 
după cum se ştie - pe la finele secolului VI î.e.n. urmărind pe 
sciți, ajunsese până la gurile Dunării. Ocuparea oraşului avea 
mai întâi o semnificaţie politică: biruitorul lui Darius intra 
triumfător în capitala Marelui Rege, justificând şi prin aceasta 
titlul de „Rege al Asiei” pe care şi-l luase după bătălia de la 
Gaugamela. În al doilea rând, ocuparea oraşului „cu o sută de 
porţi de bronz” era cea mai de seamă răsplată pentru soldaţii 
care luptaseră cu atâta curaj şi abnegaţie în marea bătălie. 

Alexandru înaintă prudent cu oastea în linie de bătaie, 
temându-se ca nu cumva locuitorii cetăţii, apăraţi de ziduri ce 
însumau o lungime de 90 km, să i se împotrivească, aşa cum se 
împotriviră lui Cirus cu două sute de ani în urmă. 

Dar babilonenii nu-l întâmpinară pe macedonean cu sulițe, ci 
cu flori, cu daruri bogate şi cu ovaţii, iar satrapul Mazaios, care 
comandase cavaleria persană la Gaugamela şi care acum 
devenise conducătorul capitalei, o predă lui Alexandru cu toate 
comorile şi bogăţiile sale. 

Aici, în oraşul în care totul era nou şi neobişnuit, ostaşii lui 
Alexandru petrecură peste o sută de zile; aici admirară ei 
construcţiile masive cu ziduri colosale, grădinile suspendate ale 
reginei Semiramida, socotite ca o „minune a lumii” de pe atunci, 
covoarele nepreţuite, cupele şi vasele de aur din palatele 
oraşului. 

Bucurându-se de ospitalitatea locuitorilor,  ostaşii lui 
Alexandru începură să guste din plăcerile vieţii orientale - 
amestec de trândăvie şi belşug - atât de diferită de 
mentalitatea greacă şi mai ales de cea macedoneană. 

La rândul său, Alexandru se comportă cu omenie faţă de 
populaţia oraşului căutând, ca şi în Egipt, s-o atragă prin toate 
mijloacele. Porunci să fie construite de îndată templele pe care 
le distrusese încă din prima jumătate a secolului VI î.e.n. regele 
persan Xerxes. Printre ele se afla şi templul - acum devenit o 


carieră de piatră - a celui mai venerat zeu caldeean, Bel 
Marduk, căruia însuşi Alexandru îi aduse jertfe în prezenţa 
magilor. De altfel pretutindeni marele general îşi arăta respectul 
faţă de credinţele şi ritualurile caldeene pe care perșii intoleranţi 
le prohibiseră. 

Dar şi faţă de aristocrația persană Alexandru nutrea 
sentimente de prietenie, dacă aceasta era gata să colaboreze cu 
el. De fapt nobilii perşi, care nu mai aveau de sperat nimic de la 
Darius, se strânseră în jurul lui Alexandru. 

El urmărea ca în noul organism al statului pe care voia să-l 
întemeieze, să integreze de îndată şi în mod activ cu aceleaşi 
drepturi şi îndatoriri, alături de macedoneni şi greci, toate 
celelalte popoare, indiferent de credinţele, obiceiurile şi legile 
lor proprii. Discriminările dintre grec şi barbar, răsărit şi apus, 
biruitor şi învins, urmau să dispară toate în statul său. Trecutul 
trebuia să cedeze viitorului. Aşa se explică cum persanul 
Mazaios a rămas mai departe satrap al Babilonului, alături de 
care macedonenii Apolodoros şi Asclepiodoros urmau să 
conducă treburile ostăşeşti şi financiare. De altfel peste tot 
organizarea satrapiilor fusese păstrată, în fruntea lor rămânând 
vechii satrapi, cărora câţiva macedoneni le erau rânduiţi pentru 
gospodăria finanţelor şi supravegherea militară. 


XIX LA SUSA 


De la Babilon Alexandru se îndreptă spre Susa, reşedinţa 
regilor perşi, unde erau de asemenea depozitate bogății 
fabuloase strânse de monarhii perşi din generaţie în generaţie. 
Până la Susa făcu cam vreo douăzeci de zile. Armatele 
macedonene pătrunseră în oraş fără luptă, căci satrapul Abulites 
îl predă de bunăvoie; după unii istorici el ar fi procedat aşa 
îndeplinind porunca lui Darius, care socotea că în stăpânirea 
atâtor bogății macedonenii şi-ar putea pierde ceva din vârtoşia 
lor războinică, dându-i putinţa să-şi pregătească cu succes 
revanşa. 

În palatul regal Alexandru a găsit 50 000 de talanţi în 
lingouri de argint, multe mobile scumpe şi lucruri de preţ. 
Printre acestea se afla şi purpura din Hermiona, strânsă acolo de 
aproape două sute de ani. Purpura nu-şi pierduse culoarea ei 
proaspătă şi fragedă, deoarece, cea roşie fusese tratată - după 
spusele unor istorici - cu miere, iar cea albă cu untdelemn alb. 

Totodată descoperi şi lucruri jefuite de Xerxes din Acropola 
Atenei, printre care celebrul grup sculptat de Antenor, ce 
reprezenta pe Harmodios şi Aristogeiton, omorâtorii tiranului 
Hiparchos. Macedoneanul porunci de îndată ca acestea să fie 
înapoiate atenienilor. 

În palat, Alexandru, plăcându-i fastul regilor perşi, a încercat 
să se urce pe tronul lor, dar acesta fiind prea înalt pentru 
statura sa pajii perşi i-au pus, ca să poată ajunge la tron, o 
măsuţă sub picioare. Atunci unul din ei a început să geamă şi să 
ofteze. Întrebat de Alexandru care-i pricina mâhnirii, acesta i-a 
răspuns că îi este greu să vadă cum masa sfântă, ce servea 
libaţiilor lui Darius, este acum batjocorită de picioarele 
învingătorului. Alexandru porunci atunci să fie luată masa de 
acolo, socotind că a călcat legile zeilor ospitalieri. Dar Philotes, 
care era lângă el, îi spuse: 

„Nu fă una ca asta, căci e un semn de bun augur ca masa pe 
care a jertfit Darius să fie sub picioarele tale”. 

Alexandru primi sfatul şi porunci ca masa să rămână la 
picioarele tronului. 

După ce instală în palatul de la Susa pe membrii familiei 
captive a lui Darius - care până atunci îl însoţiră în permanenţă 
şi le dădu, după cât se spune, preceptori ca să-i înveţe limba 
greacă - Alexandru organiză în cinstea locuitorilor oraşului jocuri 


şi spectacole şi aduse, după obiceiul strămoşesc, jertfe zeilor 
nemuritori. 

Tot în acea vreme sosi la Susa Amyntas al lui Andromedes, 
care, trimis cu un an în urmă în Macedonia după ajutoare, se 
reîntoarse acum cu o nouă armată de rezervişti. Noile oşti 
împreună cu cele vechi aveau să primească o nouă organizare 
militară, mai eficientă din punct de vedere tactic, impusă de 
modul în care trebuia să fie dus războiul în satrapiile ce urmau a 
fi cucerite. 


XX ÎN DRUM SPRE PERSEPOLIS 


În luna ianuarie a anului 330, Alexandru, lăsând treburile 
gospodăreşti ale satrapiei Susa pe seama fostului satrap pers 
Abulites, iar cele militare pe seama grecului Archelaos, fiul lui 
Theodoros, îşi propuse să continue înaintarea spre oraşele 
Persiei de sus: Parşa (Persepolis) şi Pasargadai. 

După ce trecu apa Pasitigrului%, intră în ţara uscilor, care 
locuiau în regiunile de câmp; aceştia se predară fără condiţii, 
dar triburile libere din regiunile de munte trimiseră soli la 
Alexandru înştiinţându-l că de nu le va plăti daruri, aşa cum 
obişnuiau şi regii perşi când treceau prin strâmtorile munţilor 
din ţara“ lor, nu-i vor lăsa calea deschisă şi-l vor ataca ca pe un 
duşman. 

Alexandru se prefăcu că primeşte condiţiile şi le răspunse 
prin aceiaşi soli să-l aştepte în trecătoarea din munţi unde, 
lăsându-i liber drumul, vor primi darurile cerute. 

Alexandru aflase de la perşii din satrapia Susei că există un 
drum ascuns care, prin potecile munţilor, duce drept spre 
aşezările muntoase ale uscilor. 

În fruntea gărzii sale personale şi a vreo opt mii de soldaţi 
uşor înarmaţi, Alexandru, călăuzit de perşii din Susiana, porni 
noaptea pe potecile munţilor stâncoşi şi acoperiţi de zăpadă; 
după un marş anevoios ajunse în zorii zilei în cătunele uscilor. 
Luaţi prin surprindere, cei ce se aflau în sat au fost în cea mai 
mare parte măcelăriți, iar aşezările lor, incendiate; numai puţini 
şi-au putut găsi scăparea în desişurile pădurilor. 

De aici Alexandru se îndreptă spre trecătorile munţilor, unde 
aveau să-l aştepte, potrivit înţelegerii, ostaşii usci. Mărşăluind în 
mare grabă macedoneanul reuşi să ajungă înaintea acestora la 
strâmtori şi-şi rândui ostaşii în formaţie de luptă. Când sosiră, 
războinicii usci constatară că macedonenii au ocupat înălțimile; 
atunci renunţară la luptă şi o luară la fugă. Urmăriţi de 
macedoneni, mulţi dintre ei pieriră, dar cei mai mulţi au fost 
ucişi de soldaţii lui Crateros pe care Alexandru îl trimise încă de 
mai înainte ca să ocupe locurile pe unde bănuia că s-ar putea 


% Azi Karun; râu ce traversa satrapia Susiana şi se vărsa în Tigru aproape de 
locul de vărsare a acestuia în golful Persic. 

% Tara uscilor se învecina cu Susa şi se întindea până la intrarea în Persia 
propriu-zisă, satrapie cuprinsă, la rândul ei, între Carmania, Media, Susiana şi 
Golful Persic, corespunzâud provinciei Farsistan din Iranul de azi. 


retrage uscii în cazul când aveau să piardă lupta. Ceea ce se şi 
întâmplă. 

Alexandru era hotărât, după victorie, să strămute aşezările 
uscilor departe de locurile lor de baştină. Istoricii spun însă că 
mama lui Darius, Sisigambis, captivă la Susa, l-ar fi rugat printr- 
o scrisoare pe Alexandru să-i cruţe, căci Madates, soţul nepoatei 
sale, fusese conducătorul acestor triburi. 

Alexandru fu înduplecat, dar triburile de usci urmau să 
plătească un tribut anual în animale, deoarece fiind păstori, 
aceasta le era singura avere. 

După înfrângerea uscilor Alexandru îşi continuă marşul spre 
inima Persiei, dar la defileul cunoscut în antichitate sub 
denumirea de „porţile Persidei”*% întâmpină o rezistenţă îndârjită 
din partea  satrapului Ariobarzanes. În timpul marşului, 
macedoneanul îşi împărţise trupele în două: o parte, sub 
comanda lui Parmenion, înainta pe drumul obişnuit, iar oastea 
uşor înarmată şi cavaleria de elită sub propria lui comandă, 
urcând munţii pe o potecă mai scurtă, dar mai primejdioasă, 
reuşise să ajungă mai devreme la strâmtorile ce străjuiau 
intrarea pe platoul persan. 

Aici Ariobarzanes, după ce închisese defileul cu un zid 
proaspăt construit, îl aşteptă în fruntea unei armate de 40 000 
de pedestraşi şi şapte sute de cavaleri, hotărât să-i oprească 
înaintarea. La început Alexandru ordonă atacul, dar perşii 
rostogolind de pe munţi stânci uriaşe şi aruncând în macedoneni 
pietre cu praştii şi săgeți, reuşiră să-i respingă. In zadar 
încercară ostaşii regelui macedonean să se agaţe de stânci ca 
să ajungă pe înălţimi sau să se apere cu scuturile de pietre sau 
de săgeți; poziţia lui era de necucerit. Alexandru dându-şi 
seama de primejdia în care se afla, ordonă retragerea, chibzuind 
ce era de făcut. De la un prizonier de origine din Lycia, care 
vorbea deopotrivă limba persană şi greacă, află că pentru a 
ajunge pe munţi mai există un drum, mai bine zis o potecă ce 
numai cu anevoie poate fi străbătută deoarece trece prin locuri 
prăpăstioase acoperite cu păduri dese, peste care căzuse nu 
demult şi zăpada. 

Cu toate că licianul îl preveni că drumul era anevoios mai 


% Prin acel defileu se intra în satrapia numită Persia; celelalte satrapii vecine 
erau: Susiana (cu capitala Susa), Media şi Carmania. Partea ei sud-vestică se 
mărginea cu Golful Persic. 


ales pentru oameni înarmaţi Alexandru hotărî totuşi ca în 
fruntea unor trupe uşor înarmate, să folosească poteca din 
munţi şi pe acolo să cadă în spatele lui Ariobarzanes. 

Restul trupei îl lăsă în tabără sub comanda lui Crateros, 
dându-i poruncă să nu schimbe nimic din înfăţişarea corturilor şi 
să aprindă focuri multe, pentru a face pe duşman să creadă că 
nimic nu se schimbase. Totodată acesta primise consemnul să 
atace numai după ce va fi auzit semnalul hotărât de Alexandru: 
un sunet prelung de goarnă, care avea să răsune îndată ce 
regele va învălui pe la spate trupele lui Ariobarzanes. 

În timpul nopţii Alexandru porni pe poteca arătată de lician. 
Drumul era anevoios din pricina povârnişurilor şi a zăpezii care 
îngreuna marşul până la istovire. La toate acestea se adăugau 
frica pricinuită de întunericul nopţii şi uneori temerea în 
sinceritatea călăuzei. 

În dimineaţa zilei următoare Alexandru era cu ostaşii săi pe 
creasta munţilor. Spre dreapta o potecă ducea către defileul 
apărat de perşi, iar în faţă se afla câmpia râului Araxes%, pe 
unde ducea drumul spre Persepolis. După un popas în care 
ostaşii macedoneni şi-au refăcut puterile cu ajutorul merindelor 
şi a somnului, Alexandru i-a împărţit în două: o parte urma să 
coboare în vale unde trebuiau să construiască un pod peste 
Araxes - spre a uşura, în caz de victorie, trecerea grosului 
trupelor sale spre Persepolis - iar cu cealaltă parte porni tot 
noaptea spre tabăra lui Ariobarzanes. Drumul a fost şi mai 
anevoios decât cel dinainte: torentele rupseră drumul, iar 
crengile dese ale copacilor multiseculari alcătuiau un gard viu 
aproape de nestrăbătut. Pe deasupra o furtună cu ninsoare se 
dezlănţui în timpul nopţii, pricinuind o adevărată panică în 
rândurile macedonenilor. 

Zorile puseră capăt suferințelor şi Alexandru putu înainta 
până în spatele perşilor pe care-i lovi pe neaşteptate. Crateros, 
răspunzând la semnalul convenit - un sunet prelung de goarnă - 
porni şi el la atac. Loviţi din două părţi perşii se luptară cu 
deznădejde, dar cei mai mulţi pieriră, fie ucişi de armele 
macedonenilor, fie căzând în prăpăstii, în fuga lor din faţa 
primejdiei. 

Cu toate acestea Ariobarzanes reuşi să străpungă 
încercuirea şi cu o ceată de călăreţi fugi în munţi, de unde, pe 


6 Azi, Aras. 


drumuri tăinuite, se duse spre Media, patria sa de origine. 

Fără a mai zăbovi, Alexandru se îndreptă spre Parşa - 
Persepolis”, trecând podul ce fusese construit între timp peste 
râul Araxes de către soldaţii săi. Pe când mărşăluia astfel, primi 
o scrisoare din partea lui Tiridates, intendentul tezaurului regal, 
prin care i se aducea la cunoştinţă să se grăbească căci altfel 
uriaşele bogății ale regilor perşi vor fi jefuite. Atunci Alexandru 
porni în galop în fruntea trupelor de călăreţi şi ajunse la zidurile 
oraşului înainte chiar ca vestea izbânzii sale să fi fost cunoscută 
în oraş. În apropierea oraşului a fost întimpinat, se spune, de 
câteva mii de greci“, care, fiind luaţi odinioară prizonieri de 
perşi, fuseseră supuşi la cele mai fioroase chinuri. Toţi acum în 
vârstă înaintată aveau fie mâinile tăiate, fie picioarele, fie 
urechile sau nasul. La vederea acestor nenorociţi care aduceau 
mai mult a fantome decât a oameni, regele macedonean nu-şi 
putu reţine plânsul şi după ce încercă să le uşureze, prin cuvinte 
blânde, chinul, porunci ca toţi să primească din belşug tot ce le 
trebuie şi să fie trimişi să-şi revadă patria şi pe cei dragi ai lor. 


9 Azi, Tahidi - Gemsid. 

XXI PERSEPOLIS 


Alexandru intră fără luptă în cetatea Persepolis, capitala de 
odinioară a regilor perşi şi cel mai bogat oraş din cele pe care le 
luminase soarele, după cum îl caracteriza istoricul grec Diodor 
din Sicilia. 

Aici Alexandru puse mâna pe tot tezaurul regal care, strâns 
din generaţie în generaţie de regii perşi începând cu Cirus, se 
ridica la valoarea de 120 000 talanţi. Aceste uriaşe valori, 
sustrase circuitului economic, urmau acum să fie folosite pentru 
acoperirea nevoilor războiului care deveneau tot mai 
împovărătoare. Pentru transportul tezaurului au fost aduse din 
Susa şi Babilon mii de vite de povară şi cămile. 

Oraşul fu lăsat mai multe zile la bunul plac al soldaţilor. 
Aceştia pătrunseră în case, omorâră pe locuitori şi jefuiră 
preţioasele averi pe care le găsiră. Aur, argint, nestemate, stofe 
scumpe vopsite cu purpură de mare sau tesute în fire de aur 
deveniră răsplata victoriei macedonene. Uneori  ostaşii 
distrugeau lucruri de preţ dintr-o simplă pornire de răutate şi 
ură: zdrobeau vasele artistic lucrate, spărgeau cu lăncile statuile 
scumpe, tăiau în bucăţi cu sabia stofele folosite ca ornamente, 
lovind fără milă în cei ce încercau să li se opună. 

N-a fost cruţată nici clădirea impunătoare a palatului lui 
Xerxes. Edificiul, dispunând de o somptuoasă sală a tronului, era 
înconjurat jur împrejur de 100 de coloane bogat ornamentate, 
iar la intrări păzeau animale legendare, sculptate artistic în 
piatră. Toată ura cuceritorilor se revărsă asupra acestei clădiri, 
care în ochii lor întruchipa suferinţele pe care cu 150 de ani în 
urmă Xerxes le adusese Greciei în vremea războaielor medice. 

După relatarea unor istorici, se pare că palatul a fost 
incendiat la o petrecere pe care Alexandru o dăduse în cinstea 
prietenilor săi. La petrecere participau şi curtezanele care-şi 
însoțeau amanţii; dintre acestea mai osebită la trup şi minte era 
Thais, ateniană de neam. După câtăva vreme beţia puse 
stăpânire pe minţile tuturor. Atunci Thais spuse lui Alexandru că 
abia în acele clipe are răsplata suferințelor pe care le-a îndurat 
cutreierând Asia, dar că şi mai fericită ar fi dacă, dansând, ar da 
foc palatului, răzbunându-şi patria ei, Atena. 

Cuvintele curtezanei n-au rămas fără efect asupra lui 
Alexandru şi prietenilor săi încălziţi de băutură. 

„Să răzbunăm Grecia” - strigară toţi într-un glas. 


Numai Parmenion se împotrivi, spunându-le că nu are rost să 
nimicească ceea ce acum le aparţinea lor în fapt şi nu 
duşmanului înfrânt. Alexandru însă ieşi primul din sală cu 
cununa de flori pe cap şi cu o torţă în mână. Ceilalţi îl urmară. 
Construit în bună parte din lemn de cedru, palatul luă foc cu 
uşurinţă şi se prefăcu în scurtă vreme în scrum, sub privirile 
vesele ale ostaşilor macedoneni. 

Aceasta a fost soarta palatului şi a oraşului Persepolis, multă 
vreme pricină de spaimă pentru toate seminţiile greceşti. Pe cât 
de prosperă fusese odinioară pe atât de nenorocită devenise 
acum vechea capitală persană; şi ea nu se va mai reface 
niciodată, de-a lungul veacurilor. 

Desigur comentarii cu privire la acest act al lui Alexandru n- 
au lipsit nici în antichitate şi nici în epoca nouă. Act necugetat 
sau act simbolic, el rămâne totuşi un fapt asupra căruia se va 
mai medita. 

În oraşul Persepolis regele macedonean a zăbovit patru luni, 
în care timp a cucerit şi oraşul Pasargadai”, unde a capturat un 
alt tezaur regal în valoare de 6 000 de talanti. 

În acest timp îi sosiră lui Alexandru veşti bune din Grecia, 
unde forţele antimacedonene fuseseră înfrânte. Agis, regele 
Spartei, împresurase oraşul Megalopolis, cunoscut în toată 
Arcadia pentru sentimentele sale filomacedonene. Locţiitorul lui 
Alexandru în Grecia, Antipatros, reuşi ca în fruntea unei armate 
puternice să înfrângă oastea spartană care asediase oraşul. 
Regele Agis căzu în luptă. Toate acestea avură loc în luna 
octombrie a anului 331 î.e.n. În urma acestei înfrângeri întreaga 
Grecie înţelese că de-acum înainte orice încercare de a scutura 
jugul macedonean era sortită eşecului. 

Este adevărat că la Atena nu încetară cu totul vechile 
resentimente macedonene. Nu mult după înfrângerea lui Agis, 
Eschine şi Demostene îşi încrucişară din nou, în anul 330, 
armele desăvârşitei lor oratorii cu ocazia judecării procesului lui 
Ctesifon, care ceruse recunoaşterea publică a meritelor lui 
Demostene. 

In faţa tribunalului heliaştilor, alcătuit probabil din câteva mii 
de juraţi, Eschine acuzând pe Ctesifon lovea în Demostene şi în 
politica sa antimacedoneană. Oameni din toată Grecia au asistat 
la acest proces în care, de fapt, se puneau în discuţie curentele 


% Localitate la nord-est de Persepolis, veche reşedinţă a lui Cirus (azi Fasa). 


ce împărţiseră întreaga Grecie în două tabere opuse: cel 
naţional şi cel macedonean. 

Demostene a răspuns pronunţând celebrul său discurs 
pentru coroană, capodoperă a elocinţei din toate timpurile, în 
care apărându-şi politica sa naţională, arăta că Atena a luptat 
împotriva lui Filip pentru o cauză dreaptă, salvându-şi ceea ce 
se mai putea salva: onoarea. Juraţii dădură câştig de cauză lui 
Demostene, dar asemenea dezbateri şi soluţii de cabinet nu 
schimbară nimic din situaţia de fapt, care asigura 
macedonenilor dominaţia indiscutabilă. 

Alexandru ajunse acum stăpânul întregii Elade şi nimic nu-l 
mai ameninţa în ţara polisurilor odinioară independente. 


XXII ASASINAREA ULTIMULUI AHEMENID 


Cam la finele lunii aprilie şi începutul lunii mai a anului 330 
î.e.n. Alexandru părăsi Persepolisul, după ce în prealabil reuşi să 
pacifice regiunile învecinate, adesea atacate de triburile 
războinice ce-şi aveau sălaşurile în munţi. 

După înfrângerea de la Gaugamela, Darius se refugiase în 
Media şi se stabilise la Ecbatana'% înconjurat de câţiva satrapi în 
frunte cu  Bessos, satrapul Bactrianei. Aici aştepta el 
desfăşurarea evenimentelor: dacă o revoltă s-ar fi iscat în Elada 
sau în spatele macedonenilor, puteau ataca cu sorţi de izbândă; 
dacă însă Alexandru avea să-şi continue victorios marşul, atunci 
urma să se retragă până în Bactriana! ṣi, devastând totul în 
calea sa, să facă imposibilă înaintarea regelui macedonean şi 
posibilă biruinţa sa. 

Răscoala aşteptată nu se produse însă; dimpotrivă, ultimele 
încercări de opoziţie din Elada fuseseră nimicite, iar Alexandru 
se îndrepta cu toate forţele spre Ecbatana. 

Darius nu dispunea de o oaste prea numeroasă şi nici de 
mijloace materiale corespunzătoare; oastea sa era - pare-se - 
formată din vreo şase mii de pedestraşi şi trei mii de călăreţi, iar 
tezaurul său se ridica doar la şapte mii de talanţi, ceea ce era 
prea puţin pentru nevoile cărora trebuia să le facă faţă. De 
aceea regele macedonean grăbi marşul. Înainte de a ajunge la 
Ecbatana, macedoneanul află că Darius, neavând curajul să-l 
înfrunte, fugise din acel oraş îndreptându-se spre părţile 
răsăritene ale Mediei. 

După ce intră în Ecbatana, unde zăbovi patru zile, Alexandru 
trimise înapoi în patrie călărimea tesaliană şi celelalte trupe 
aliate greceşti, care-l însoţiseră în campaniile sale de până 
atunci. Tuturor le plăti solda cuvenită şi încă le mai dădu câte 
ceva în plus. Pe cei care au dorit să rămână mai departe în 
oştire şi să continue a sluji, sub ordinele sale i-a îmbiat cu 
bunăvoință. 

Luând o astfel de măsură, regele macedonean transformă 
caracterul campaniei sale: din panelenică deveni personală. Într- 
adevăr Elada nu va mai avea soldaţi care să participe în numele 
ei la luptele şi izbânzile macedoneanului, iar acesta din general 
al macedonenilor şi grecilor devenise rege al marelui stat pe 

101 Satrapie în răsăritul Persiei, cu capitala la Bactra (azi Balci) în Afganistan. 


care voia să-l organizeze după propria sa politică pe ruinele 
celui persan. Astfel tânărul rege voia să depăşească în materie 
de construcţie de stat tot ce se făcuse până la el, în ciuda 
opoziţiei pe care unii din bătrânii generali macedoneni o 
manifestau. Dintre aceştia cel mai de seamă era septuagenarul 
Parmenion. 

După ce mai luă câteva măsuri administrative în oraş, 
Alexandru porni cu cea mai mare iuţeală pe urmele lui Darius. 

După unsprezece zile erau la Ragai!%?, unde află că Darius şi 
cu ai săi trecuse deja defileul Porţile Caspice aflate, ţinând 
seama de iuţeala cu care se deplasase regele macedonean, la o 
depărtare de o zi de acea localitate. Dându-şi seama că nu va 
putea ajunge pe Marele Rege, Alexandru dădu câteva zile de 
odihnă ostaşilor săi istoviţi. 

Oastea lui Darius intră în derută; mulţi ostaşi fugiră pe la 
casele lor, iar alţii trecură de partea macedonenilor. Temându- 
se ca oastea sa să nu se descompună cu totul, Darius adună pe 
mai marii oştirii şi, expunându-le situaţia în care se găseau, le 
ceru să se pregătească pentru a-şi încerca şansele într-un ultim 
şi decisiv atac. Aproape nimeni nu se alătură părerii lui Darius; 
pe toţi îi înspăimânta perspectiva unei noi lupte şi mai ales a 
unei noi înfrângeri. Atunci satrapii Bessos, Nabarzanes şi 
Barsaentes puseră la cale un complot împotriva lui Darius. ÎI 
prinseră şi-l luară cu ei într-o căruţă cu coviltir. După cât se pare 
satrapii intenționau să-l predea viu regelui macedonean, ca să 
câştige astfel favorurile şi încrederea acestuia. 

După cinci zile de odihnă la Ragai, Alexandru reluă urmărirea 
lui Darius şi după ce trecu de porţile Caspice îi ieşiră în cale 
Bagistanes şi Antibelos, care, dezertând din armata lui Darius, i 
se predară, aducându-i la cunoştinţă ce i se întâmplase Marelui 
Rege. 

Auzind aceasta, lăsă grosul armatei sale sub comanda lui 
Crateros, iar el în fruntea cavaleriei sale de elită şi a unui număr 
mic de pedestraşi rezistenți şi uşor înarmaţi, continuă în cea mai 
mare grabă marşul pe urmele celor care-l făcuseră prizonier pe 
Darius. 

Călătorind ziua şi noaptea, Alexandru ajunse în satul unde 
Bessos îl făcuse prizonier pe Darius. Acolo puse mâna pe Melon, 
tâlmaciul lui Darius; bolnav fiind, acesta nu putuse urma 

convoiul lui Bessos, dar neaşteptându-se ca Alexandru să 
gonească atât de repede, se prefăcu că dezertase din armata 
persană, cerând ajutor şi ocrotire regelui macedonean. Acesta 
aflând de la el tot ce-l interesa, chibzui că urmărirea trebuie 
continuată fără întârziere, deşi oamenii şi caii erau aproape 
istoviţi de greutăţile drumului. Îngăduind ostaşilor, în plină zi 
toridă, un scurt popas, Alexandru porunci apoi continuarea 
marşului şi, după o noapte şi o zi, ajunseră, la prânz, în satul în 
care convoiul lui Bessos, ce-l ducea prizonier pe Darius, 
poposise cu o zi înainte. 

Ca să-i poată ajunge Macedoneanul cercetă pe locuitorii 
satului dacă nu cunosc vreun drum mai scurt, care să le 
îngăduie să ajungă din urmă pe fugari. Aceştia îi răspunseră că 
există unul prin pustiu, dar e greu de străbătut din pricina 
nisipului şi a lipsei de apă. 

Atunci Alexandru alese dintre ai săi cinci sute de oameni mai 
voinici şi mai curajoşi, cu care, după ce-i urcă pe cai şi le dădu 
arme de pedestraşi, porni seara în galop întins prin pustiu. 
Restul trupei trebuia să-l urmeze pe drumul obişnuit, adică pe 
acela pe care apucase Bessos. Mulţi dintre călăreţii regelui 
macedonean muriră în drum, neputând face faţă efortului şi 
lipsei de apă. 

Se povesteşte că în timpul marşului câţiva soldaţi, dând 
peste o mlaştină, luară de acolo câteva burdufuri de apă 
mâloasă şi se îndreptară spre Alexandru. 

„Unde duceţi apa?” i-a întrebat regele macedonean. 

„Copiilor noştri - au răspuns ei, oferindu-i generalului apă 
într-o cască ostăşească - căci dacă tu trăieşti şi ei vor trăi, dacă 
nu Şi ei vor pieri”. 

Luând casca, Alexandru o apropie de buze, dar văzând cu 
cât nesat şi jale îl priveau călăreţii lui din jur, a spus: 

„Daţi-le lor să bea întâi, altfel nu vor mai crede în căpitanul 
lor”. 

Şi auzind ei aceasta, strigară cu toţii într-un glas: 

„Du-ne, rege, la luptă căci nu mai simţim nici setea nici 
osteneala. Cu tine ne simţim pe drept nemuritori”. 

In dimineaţa celei de a şasea zi după plecarea din Ragai, 
după ce străbătuse într-un marş fulgerător 350 km, Alexandru 
zări convoiul de perşi care, acoperiţi într-un nor de praf, se 
retrăgeau în dezordine. 


Deşi perşii erau superiori regelui macedonean prin forţele de 
care dispuneau, totuşi prezenţa lui Alexandru însuşi în fruntea 
trupei sale de călăreţi produsese panică în rândurile trupelor lui 
Bessos. Acesta şi ceilalţi din anturajul său, vrând să fugă călări, 
cerură lui Darius să se urce pe cal şi să-i urmeze. Marele Rege, 
refuzând să asculte de cei ce-l detronaseră, fu străpuns cu 
lăncile de Bessos şi de oamenii săi. 

Părăsiţi de conducătorii lor, ostaşii perşi se îndreptară care 
încotro; Bessos cu călăraşii săi o luară către Bactriana, lăsând în 
mâna macedonenilor carele, bagajele, femeile şi slugile. 

Când sosiră, macedonenii găsiră pe Darius, într-o căruţă, cu 
zece lovituri de lance pe trup. Era în agonie. 

Legenda spune că Darius le-a cerut câălăreţilor apă, iar 
Polystratos, un ostaş din ceata macedonenilor ce sosi acolo cel 
dintâi, i-a întins un vas cu apă. Darius, mulţumindu-i, i-a spus: 

„Omule, nu pot răspunde binelui tău; te va răsplăti însă 
Alexandru, iar pe el, pentru cinstirea pe care a dat-o mamei, 
soţiei şi copiilor mei, îl vor răsplăti zeii cei nemuritori” şi, 
strângând mâna dreaptă a macedoneanului, muri. 

În scurtă vreme după aceea, Alexandru sosi la faţa locului şi- 
| găsi pe Darius mort. Acoperindu-i trupul cu mantia sa, 
Alexandru porunci să i se dea onorurile cuvenite şi trimise să fie 
îngropat acolo unde fuseseră înmormântați după datină 
înaintaşii acestuia. 

Astfel se stinse în acea zi a lunii iulie din anul 330, la vârsta 
de 50 ani, ultimul rege din familia domnitoare a Achemenizilor. 

După victoriile strălucite obţinute asupra perşilor, moartea 
lui Darius venea acum să consfinţească nimicirea Persiei. 
Alexandru se înălța tot mai sus şi mai sigur pe drumul pe care-l 
visase. Calitățile sale militare şi politice îi chezăşuiau în mod 
statornic ascensiunea. 

Regele macedonean mai zăbovi câtăva vreme în acele 
locuri, aşteptând sosirea din urmă a grosului trupelor sale. Intre 
timp Alexandru luă unele măsuri administrative care, ca de 
obicei, ţinteau să mulţumească - cel puţin aparent - pe localnici 
şi să asigure interesele permanente ale noului stat în curs de 
formare: pe partul Amminapes, vechi prieten al lui Filip al II-lea, 
îl puse mai mare pesta satrapia Parţiei, iar grecului Tlepolemos, 
fiul lui Pythofanes, îi încredinţă supravegherea militară a 
aceleiaşi satrapii. 


Socotindu-se moştenitor al marilor regi ai Persiei, Alexandru 
considera acum că misiunea sa era să continue cucerirea 
întregului imperiu muribund şi să-i dea unitatea de care avea 
nevoie. 


XXIII ÎN SATRAPIA HIRCANIEI 


Trei ani - între 330 şi 327 - i-au trebuit lui Alexandru să 
supună ţinuturile îndepărtate din răsăritul imperiului persan. 
Aceste regiuni erau puţin cunoscute. Geografii timpului 
amestecau puţinele date reale cu multă fantezie. Se credea de 
pildă că Marea Caspică se varsă în ocean şi că lanţul muntos al 
Caucazului se continuă prin munţii Hinducuş. Pe de altă parte 
aceste regiuni, greu accesibile, erau locuite de triburi înapoiate 
şi războinice, pe care nici perşii nu reuşiseră să le supună, încât 
apartenenţa lor la imperiul Marelui Rege era adesea mai mult 
simbolică. 

Timp de trei ani a dus Alexandru lupte grele în satrapiile 
răsăritene, consolidându-şi puterea cu armele şi atrăgându-şi de 
partea sa căpeteniile aristocrației locale. Uneori a trebuit să facă 
faţă şi unor nemulțumiri iscate în propria sa armată, ai cărei 
ostaşi voiau câteodată, răpuşi de dorul patriei şi de ai lor, să se 
întoarcă acasă şi să se folosească de binefacerile păcii şi ale 
cuceririlor făcute cu propriile lor sacrificii. 

Din Parţia armatele lui Alexandru intrară în Hircania, satrapie 
ce se întindea între Marea Caspică şi munţii Elbruz. | se vestise 
lui Alexandru că acolo încă se mai aflau ostaşi mercenari din 
oastea lui Darius şi că triburile tapurilor, ce locuiau în munţi, 
erau hotărâte să i se opună. 

În fruntea ostaşilor uşor înarmaţi şi a arcaşilor, Alexandru luă 
drumul cel mai drept, dar şi cel mai greu, către Hircania. 
Trecând cu greu munţii, regele şi ostaşii săi poposiră în câmpie, 
unde îşi aşezară tabăra, aşteptând sosirea ariergărzilor care, 
respingând cu o ploaie de săgeți atacurile unor triburi libere din 
munţi, reuşiră să asigure înaintarea trupelor uşor înarmate. 
După câteva zile de odihnă, Alexandru se îndreptă spre 
Zadracarta'%, cetatea de scaun a hircanilor. Pe drum a fost 
ajuns de celelalte trupe ale sale comandate de Crateros, care 
raportă regelui macedonean că triburile tapurilor fuseseră fie 
înfrânte, fie câştigate de partea lui. Tot atunci îl ajunse din urmă 
şi Erigyos, comandantul trupelor de mercenari şi ale trupelor 
auxiliare ce aveau în grijă aprovizionarea oştirii. 

Între timp numeroase persoane de seamă, din rândul celor 
ce alcătuiseră curtea lui Darius, se predară lui Alexandru, 

cerându-i îndurare. Aşa făcură Nabarzanes care, în complicitate 
cu Bessos, pusese la cale uciderea lui Darius, satrapul 
Phrataphernes, Artabazos - satrapul credincios lui Darius până 
în cea din urmă clipă - şi în fine, satrapul tapurilor, 
Antophradates. Odată cu ei veniră şi soli din partea mercenarilor 
greci ce luptaseră sub steagul lui Darius, implorând împăcarea 
cu regele macedonean. 

Pe satrapi Alexandru îi primi cu cinste, arătându-le încredere 
şi preţuire, dar mercenarilor greci le ceru - socotindu-i trădători 
ai cauzei panelenice - sau supunerea fără condiţii sau să-şi 
caute mântuirea fiecare unde va crede de cuviinţă. 

Aproape toată Hircania era supusă cu excepţia părţii de 
apus, unde locuiau marzii. Ducând o viaţă sălbatică şi trăind din 
jafuri, se părea că aceştia erau puţin dispuşi să se supună 
regelui macedonean. De aceea Alexandru se îndreptă cu trupele 
şi împotriva lor. După un marş de o noapte întâlni oştile 
acestora şi le risipi fără multă greutate. Dar marzii se retraseră 
în munţi îndărătul unor întărituri ridicate de ei cu mult 
meşteşug. Ei sădiseră în pământ arbori tineri din ale căror 
crengi, fie introduse în pământ, fie legale între ele, făcură un 
gard viu foarte des, aproape de nepătruns, care le apăra 
aşezările de orice primejdie din afară. 

Atacul nu era uşor deoarece marzii, ascunşi în tufişuri şi la 
adăpostul întăriturilor, reuşiră să reziste; ba izbutiră chiar să ia 
şi prizonieri dintre macedoneni şi chiar să prindă, după cum 
spune legenda, pe Bucefal, calul regelui macedonean. Atunci 
Alexandru le-a trimis crainici ameninţându-i că de nu-i vor da 
calul, îi va ucide până la unul. Şi în scurtă vreme regele îşi 
recăpătă pe cel mai credincios tovarăş de luptă. 

Îndârjit de rezistenţă, Alexandru înconjură întreaga pădure 
fortificată, amenințând să treacă aşezările marzilor prin foc şi 
sabie. Atunci aceştia se hotărâră să se predea cu toţii, dând 
ostatici lui Alexandru, care să le chezăşuiască supunerea pe 
viitor. 

Sfârşind cu marzii, Alexandru cu ostaşii săi se reîntoarse în 
tabăra sa, adică la locul de unde pornise expediţia. Aici găsi pe 
mercenarii greci - vreo mie cinci sute la număr - care se 
predară fără condiţii lui Alexandru, încredinţându-şi soarta în 
mâinile lui, convinşi că o altă cale mai bună de a se salva nu 
puteau alege. 


Alexandru se îndreptă cu oştile sale spre capitala Hircaniei, 
Zadracarta, unde se odihni vreo două săptămâni înainte de a 
continua campania. 


XXIV SPRE BACTRIANA 


Din Hircania Alexandru luă, în luna septembrie a anului 330 
î.e.n., drumul care ducea spre satrapia Bactriana în a cărei 
capitală, Bactra!%, Bessos se retrăsese, împreună cu partizanii 
săi. Acolo el s-a proclamat rege al perşilor sub denumirea de 
Artaxerxes al IV-lea, încoronându-se cu „tiara dreaptă” a 
Achemenizilor. 

Drumul spre Bactriana ducea prin satrapia Aria; îndată ce 
trecu de hotarele acesteia, Alexandru fu întâmpinat de 
Satibarzanes, satrapul arienilor. Supunându-i-se, satrapul îi 
aduse la cunoştinţă pregătirile lui Bessos care, încoronat rege al 
perşilor, îşi recruta o oaste puternică din bactrieni şi sciți. 
Mulţumit de atitudinea lui Satibarzanes, Alexandru îl lăsă mai 
departe la conducerea satrapiei, dându-i ca ajutor pe 
macedoneanul Anaxippos, care cu vreo patruzeci de suliţari 
călări trebuia să supravegheze regiunea şi să se îngrijească de 
celelalte coloane ale armatei macedonene ce urmau să 
mărşăluiască pe urma regelui. 

Nu se depărtase prea mult de ţinutul unde avusese loc 
întâlnirea cu Satibarzanes, când Alexandru primi ştirea că 
satrapul masacrase pe macedonenii lăsaţi la curtea lui şi 
chemase sub arme, în capitala Ariei, Artacoana'%, toate forţele 
de care dispunea. 

Fără a pierde timpul, Alexandru, lăsând grosul armatei pe loc 
sub conducerea lui Crateros, făcu cale întoarsă. In fruntea 
ostaşilor săi uşor înarmaţi şi a trupelor sale de călăreţi ajunse, 
după două zile de marş, în care străbătu peste 100 de km, la 
Artacoana. Neaşteptându-se ca Alexandru să se întoarcă atât de 
repede, Satibarzanes şi oamenii lui fură cuprinşi de groază. 
Satrapul fugi cu o mică ceată de ostaşi la Bessos în Bactra, iar 
cei rămaşi fură omorâţi sau luaţi robi. Puţini au scăpat 
retrăgându-se în munţi. 

După ce pacifică astfel regiunea şi după ce puse în fruntea 
satrapiei Ariei pe persanul Arsaces, Alexandru îşi continuă 
expediţia spre Bactriana. El se hotărî însă să facă un ocol mai 
mare pe la miazăzi, spre a tăia lui Bessos orice posibilitate de a 
primi vreun ajutor militar din părţile sudice ale imperiului sau 
chiar din India. 

În fruntea armatei sale Alexandru intră în satrapia 
Drangiana, ţinut locuit de triburile drangilor!:%. Când satrapul 
acestora, Barsaentes, unul din complicii lui Bessos la asasinarea 
regelui Darius, auzi de sosirea regelui macedonean, temându-se 
de pedeapsă, fugi în India, de unde, mai târziu, va fi trimis 
înapoi lui Alexandru, care-l va omori, drept ispăşire pentru 
fărădelegile săvârşite. 

Capitala Drangianei, Prophtasia!%, se supuse fără lupte lui 
Alexandru. 


1% Numiţi şi zarangi, ei îşi aveau aşezările pe malurile lacului Zareh din 
Afganistanul de azi. 
107 Aşezată la nordul lacului Zareh susmenţionat. 


XXV COMPLOTUL 


În toamna anului 330 î.e.n. pe când se afla în Drangiana, 
Alexandru descoperi o conspirație ce fusese urzită împotriva sa. 
În fruntea conspiratorilor se afla prietenul său Philotas, fiul 
bătrânului general macedonean Parmenion. Vechi tovarăş de 
arme al regelui Filip, Parmenion rămăsese mai departe în slujba 
tânărului rege macedonean. 

Într-una din zile Dymnos, un om din anturajul lui Alexandru, 
de a cărui încredere se bucura, destăinui tânărului Nicomachos 
cu care avea strânse legături, că în trei zile regele macedonean 
va fi omorât de câţiva oameni curajoşi şi de seamă din oastea 
macedoneană. Printre ei se număra şi el, Dymnos. Nicomachos 
dându-şi seama de odioasa fărădelege îi răspunse răspicat că 
nu-i împărtăşeşte gândurile şi că nu vrea să-i fie complice. 
Ameninţat cu moartea de către Dymnos, Nicomachos se prefăcu 
că primeşte să fie părtaş la crimă, dar demn şi neşovăitor 
dezvălui planul fratelui său Cebalinos, rugându-l să aducă totul 
la cunoştinţa lui Alexandru. Îndreptându-se spre curtea unde se 
afla regele macedonean, Cebalinos întâlni pe Philotas căruia 
destăinuindu-i totul, îl rugă să pună în gardă pe rege. 

Philotas însă deşi văzu chiar în acea zi pe Alexandru, cu care 
discutase multe şi felurite lucruri, nu-i dezvălui nimic din cele 
spuse de către fratele lui Nicomachos. 

leşind de la rege, Philotas îi spuse lui Cebalinos că n-a 
comunicat nimic regelui, deoarece nu găsise încă momentul 
potrivit pentru aceasta, dar că a doua zi îi va relata totul în 
întregime. 

A doua zi Philotas îi dădu acelaşi răspuns, amânând totul cu 
încă o zi. Lui Cebalinos i se păru nefirească purtarea lui Philotas 
şi convins că nu trebuie să i se mai adreseze acestuia, dezvălui 
totul tânărului nobil Metron, mai-marele depozitului de arme. 
Acesta îl înştiinţă fără zăbavă pe Alexandru - care tocmai se 
îmbăia - de ceea ce se urzea împotriva lui. 

Surprins şi îndurerat de cele ce auzea, Alexandru porunci ca 
Dymnos să fie arestat, iar Cebalinos şi Philotas să fie aduşi 
înaintea sa. După ce mărturisi totul Dymnos se sinucise, iar 
Philotas, fără să-şi dezvăluie în vreun chip oarecare tulburarea, 
răspunse regelui că nu i-a adus la cunoştinţă cele spuse de 
Cebalinos, deoarece acestea provenind de la Nicomachos, un 
destrăbălat care se complăcea în relaţii nefireşti cu Dymnos, nu 


păreau a fi vrednice de crezare. 

A doua zi Alexandru porunci ca armata să fie adunată pentru 
a lua cunoştinţă şi a judeca cele întâmplate. Luară cuvântul mai 
întâi martorii acuzării: Nicomachos, Cebalinos şi apoi Metron; 
apoi fu adus cadavrul lui Dymnos ca o confirmare a mărturiei 
lor. 

Alexandru îndurerat, părând asemenea unei statui a durerii - 
după cum afirmă Quintus Curtius Rufus - luând cuvântul 
demască pe şeful conspirației: pe Philotas. Multe şi felurite 
argumente a adus Alexandru împotrivă-i. 

„Ce poate oare, soldaţi, mai bine dovedi intenţiile criminale 
ale lui Philotas, decât faptul că nu mi-a adus nimic la cunoştinţă 
din cele aflate în două rânduri de la Cebalinos? Tăinuirea 
urmărea să dea răgaz oamenilor săi să-şi pregătească 
nestingheriţi şi fără teamă fărădelegea. Numai lăcomia şi 
deşarta nădejde de domnie l-a îmboldit la toate acestea, dându-i 
curaj la tăinuirea mincinoasă. Dar aceste intenţii nesăbuite nu 
sunt în mintea lui doar de puţină vreme. A fost încurajat de 
însuşi tatăl său, Parmenion, care de mult îl voia căpitan de oaste 
în locul meu. Nu scrisese el însuşi o scrisoare adresată fiilor săi 
Philotas şi Nicanor în care în mod tăinuit le făcea aluzie la ceea 
ce trebuiau ei să aştepte de la destin? N-a fost tot el acela care 
în lupta de la Gaugamela mi-a dat sfat greşit spre a-mi îngreuna 
biruinţa? lar Philotas la rândul său n-a fost odinioară complicele 
vărului meu Amyntas, care urzise împotriva mea un complot în 
Macedonia? Tot Philotas a fost acela care şi-a dat în căsătorie pe 
sora sa lui Attalus, un alt duşman de moarte al meu, iar în Egipt 
şi-a destăinuit gândurile sale scelerate frumoasei curtezane 
Antigona, căreia la beţie îi spunea adesea că sunt doar un copil 
care mă bucur pe nedrept de o faimă de care numai el, Philotas, 
şi tatăl său Parmenion m-au învrednicit. Tot în Egipt a luat el în 
derâdere oracolul pe care mi l-a rostit Ammon-Ra, libianul, 
spunându-mi că deplânge pe oamenii care au în fruntea lor un 
stăpân ce purcede din zei. 

Cu toate acestea n-am purtat nici pică, nici ură lui Philotas şi 
nici tatălui său. Dimpotrivă, i-am cinstit cu misiuni de încredere 
şi ranguri importante: lui Philotas i-am dat comanda cavaleriei 
mele de elită, iar lui Parmenion oşti îndestulătoare ca să aibă în 
grijă satrapia Mediei, spre a păzi drumurile ce ne leagă de patrie 
şi bogăţiile regilor perşi de odinioară. Am crezut în ei, dar tocmai 


unde vedeam un sprijin, tocmai acolo am dat de primejdie. 
Rămâne acum în puterea voastră, soldaţi, să chibzuiţi şi să 
hotărâți” 19%. 

Fu adus Philotas în lanţuri şi îmbrăcat într-o manta veche. La 
început el a încercat să se dezvinovăţească deşi toate 
depoziţiile martorilor erau împotriva lui. Până la urmă, probabil 
constrâns prin torturi!%, Philotas făcu destăinuiri complete: era 
adevărat că tatăl său îi vorbise de asasinarea lui Alexandru, dar 
că amânară punerea în aplicare a faptei numai după omorârea 
lui Darius, căci altfel n-ar fi tras foloase decât perșii; de 
asemenea era adevărat că el, Philotas, grăbise ducerea la 
îndeplinire a planului comun, dar o făcuse fără ştirea tatălui său, 
temându-se de vârsta înaintată a acestuia. 

Urmă apoi executarea lui Philotas şi a complicilor săi care au 
fost ucişi, potrivit obiceiului macedonean, cu pietre şi sulițe. 

Stabilită totodată şi vina lui Parmenion, Alexandru ordonă să 
fie executat şi acesta înainte ca ştirea procesului fiului său să-i 
ajungă la cunoştinţă; regele macedonean se temea probabil fie 
de o răzbunare din partea lui Parmenion, fie de izbucnirea unei 
răzvrătiri condusă de bătrânul general. De aceea Alexandru 
chemă la sine pe Polydamas, căruia, dându-i doi însoțitori arabi, 
îi ordonă ca, depăşind iuţeala zvonurilor, să ajungă la Ecbatana, 
unde se afla Parmenion, şi să-l ucidă pe loc. În unsprezece zile, 
călărind pe cămile şi străbătând locuri pustii, mesagerii lui 
Alexandru sosiră la destinaţie, unde îşi îndepliniră prompt şi cu 
fidelitate trista lor misiune. 

Se pare că executarea celor osândiţi de Alexandru n-a rămas 
fără efect asupra unei părţi din armata macedoneană care, deşi 
nu i-a arătat nemulţumirea în mod ostentativ, a lăsat totuşi să i 
se înţeleagă mâhnirea. De aceea regele macedonean i-a 
organizat pe toţi aceştia într-o unitate separată pentru a-i 
despărţi de restul trupelor şi a le feri de orice influenţă pe care 
cei dintâi ar fi putut-o avea asupra lor. 

Acest eveniment a fost studiat în amănunt, analizat cu 
atenţie, aprofundat şi comentat în chip diferit de istoricii 
posteriori. 


1% Prelucrare liberă după datele lui Q. Curtius Rufus, VI, 9 şi Plutarh, 
Alexandru, XLVIII-XLIX. 

109 Flavius Arrianus (III, 26) nu aminteşte de folosirea torturii, ci numai Q. 
Curtius Rufus (VI, 11) şi Plutarh, Alexandru, XLVIII-XLIX. 


Stabilirea exactă a faptelor este prima sarcină a istoricului; 
comentarea acestora revine însă şi cititorului nu numai 
povestitorului. 

Precizarea faptelor istorice este adesea dificilă, iar uneori 
imposibilă. Izvoarele istorice scrise sunt însemnări care 
niciodată n-au scăpat şi nu vor scăpa subiectivismului uman, 
factor ce dă omului când aripi, când îi paralizează mersul. La 
rândul lor izvoarele nescrise, arheologice, pot fi extrem de utile 
pentru reconstituirea condiţiilor vieţii materiale de odinioară, dar 
rămânând adesea mute în ceea ce priveşte ideile şi 
sentimentele care au pus în mişcare indivizii sau masele, 
conducătorii şi popoarele. 

Aşa stând lucrurile, nu putem jura cu totală încredere în 
izvoarele scrise a căror final este fie pro, fie contra. De altfel, o 
lectură atentă a lor ne indică unele incertitudini şi oscilări la 
acelaşi autor şi în cadrul aceleiaşi relatări. Interesele, simpatiile, 
necesităţile genului literar abordat, asemănările cu fapte din 
lumea contemporană autorilor etc., pot foarte uşor explica 
asemenea sinuozităţi. Pe deasupra tuturor relatărilor, rezultă 
însă din mersul evenimentelor, a căror consistenţă apare din 
izvoare destul de clară, că după marile victorii ale lui Alexandru 
spiritul de opoziţie din anturajul său a început să crească. Poate 
el s-a ivit încă din vremea primelor divergențe dintre regele 
macedonean şi cel mai apropiat general al său, bătrânul şi 
experimentatul Parmenion. Parmenion sfătuise pe Alexandru să- 
şi făurească mai întâi o puternică flotă pe mare şi apoi să atace 
pe perşi. Alexandru dimpotrivă hotărî să atace pe uscat porturile 
persane şi reuşind să le cucerească, distruse în acest chip forţa 
maritimă persană. 

În timpul bătăliei de la Granic Parmenion avu alte păreri 
strategice decât Alexandru, dar se dovediră mai bune cele ale 
regelui, iar mai târziu acesta respinse propunerile de pace ale 
lui Darius cu toată opinia potrivnică a lui Parmenion. Şi cele ce 
au urmat, au dat câştig de cauză tot lui Alexandru. E greu de 
spus dacă sfaturile lui Parmenion porneau din aprecierea 
eronată a realităţilor sau din reaua sa credinţă. 

Cu toate acestea Alexandru a continuat, ca şi mai înainte, să 
aibă aceeaşi încredere în Parmenion şi fiul său Philotas, 
încredinţându-le sarcini şi comenzi ostăşeşti de mare 
importanţă. 


A 


După moartea lui Darius opoziţia a continuat şi mai mult să 
crească. Ceea ce îngrijora pe unii din anturajul lui Alexandru - 
pe lângă greutăţile campaniilor în continuă desfăşurare - era 
intenţia acestuia de a făuri un stat mondial pe noi baze politice, 
în egală măsură elenice şi persane, occidentale şi orientale. 
Alexandru era conştient că statul pe care-l visa nu se putea 
ridica pe temelii statornice dacă autohtonii ar fi fost lăsaţi la 
discreţia învingătorului. Spiritul analitic asiatic uneori 
contemplativ până la pasivitate, alteori neîncrezător până la 
încăpățânare, mistic aproape întotdeauna, nu putea fi 
îndepărtat de la noua construcție socială ci, dimpotrivă, trebuia 
să se îmbine. In interesul noului stat, cu forța spiritului sintetic 
grec, raţionalist, comprehensiv şi adesea optimist. Diferenţa 
dintre „barbari” şi greci era sortită dispariţiei în noua structură 
socială, care însă, ca şi mai înainte, avea să se întemeieze pe 
producţia maselor de sclavi. 

lată de ce Alexandru era convins, şi pe drept cuvânt, că 
elementul autohton - care de altfel după înfrângerea lui Darius 
se arătase supus - trebuia cu orice preţ atras la noua politică 
macedoneană. Este ceea ce de altfel vor face în unele situaţii şi 
marii maeştri ai politicii, care au fost romanii - parcere subiectis 
et debellare superbos!1€. Alexandru trebuia să fie regele tuturor: 
al grecilor ca şi al perşilor, al învingătorilor ca şi al învinşilor. De 
aceea regele macedonean a încredinţat multor autohtoni sarcini 
de răspundere şi încredere în noua organizare statală, şi 
dublându-i adesea, mai ales pentru treburile ostăşeşti, cu 
macedoneni, a impregnat noului ruaj administrativ o trăsătură 
cosmopolită. De aici şi grija pentru credinţele, obiceiurile şi 
datinile autohtonilor, pe care marele general le respecta cu 
fidelitate şi înţelegere; de aici şi imitarea uneori a modei 
persane în ţinuta şi manierele sale proprii. 

Apropiindu-se de obiceiurile persane Alexandru urmărea 
totodată să-i înveţe şi pe perşi felul de a fi al macedonenilor, 
deoarece - aşa cum am văzut - noua formă statală trebuia să se 
bizuie pe o rodnică simbioză macedopersană. De aceea porunci 
să fie aleşi treizeci de mii de copii pe care crescându-i în armata 
macedoneană i-a învăţat greceşte, obişnuindu-i cu traiul 
macedonean. 


110 Versurile din Vergilius, Eneida, VI, 853: Cruţă pe cei umiliţi şi doboară pe 
cei îndărătnici. 


Legătura cu perşii o ţinea prin prietenul său Hefaistion, care 
se îmbrăca după moda persană, imitând pe Alexandru, iar cu 
grecii o ţinea prin alt amic al său, prin Crateros, care nu-şi părăsi 
portul patriei sale. Şi pe cel dintâi - spune Plutarh - îl iubea 
foarte, iar pe cel de al doilea îl stima. Conştient şi dându-şi 
seama că pentru a realiza în viitor această unificare nu se putea 
dispensa de nici unul, Alexandru repeta adesea că „Hefaistion 
iubeşte pe Alexandru, iar Crateros pe rege”. Şi în aceste cuvinte 
era un întreg crez politic: fără adeziunea băştinaşilor un imperiu 
macedonean nu putea exista. 

Nu toţi cei apropiaţi însă marelui general îi împărtăşeau 
opiniile. Parmenion şi Philotas erau printre aceştia. Ei erau 
partizanii ideii, retrograde chiar pentru acea vreme, că învinşii 
n-au dreptul de a supravieţui. Adversus hostem aeterna 
auctoritas." Ei se aşteptau ca după biruinţă să devină despoţi 
şi, folosindu-se de bogăţiile cucerite, să le folosească în sensul 
epicureic al termenului. Semnul de egalitate pe care Alexandru 
îl punea între biruitori şi biruiţi risipea însă iluziile celor care 
cereau ca arbitrarul satrapilor să fie înlocuit cu cel al lăncii 
învingătoare asupra „barbarilor”. 

Acest curent opoziţionist va continua să se manifeste - aşa 
cum vom vedea - şi mai târziu. Cu toate acestea cei mai mulţi 
înțelegeau lucrurile, cum le înţelegea şi regele macedonean. 
Încetul cu încetul şi ostaşul de rând şi generalul aveau să se 
integreze în noul organism politic a cărui direcţie Alexandru o 
intuise cu perspicacitatea şi certitudinea marilor genii. 


111 Dispoziţie dintr-o veche lege romană folosită uneori pentru a desemna 
puterea discreţionară a învingătorului faţă de cei învinşi. 


XXVI SPRE MUNŢII HINDUCUŞ 


După ce a potolit spiritele în armată şi după ce a mai făcut şi 
unele schimbări în organizarea oştirii, Alexandru se îndreptă 
spre ţara ariaspilor!!? care locuiau probabil în ţinutul aşezat între 
satrapiile Drangianei şi Arachosia. Ei se numeau şi evergeţi, 
adică binefăcători, deoarece ajutaseră pe Cirus în expediţia 
acestuia contra sciţilor, pe când se afla în primejdie într-un ţinut 
pustiu. 

Aici în mijlocul acestor triburi de agricultori harnici şi liniştiţi, 
Alexandru zăbovi câtăva vreme, chezăşuindu-le, drept răsplată 
a bunei primirii ce i-o făcuseră, libertatea, stăpânirea 
pământurilor precum şi legile lor proprii, care, după spusele 
istoricului Arrianus, nu erau cu nimic inferioare codurilor 
polisurilor greceşti. 

Tot atât de bine îl primiră şi triburile gadrosienilor din sud, 
iar cele de arachosieni, a căror ţară se învecina spre răsărit cu 
ţinutul muntos al văii Indului, i se supuseră de bună voie. 

In acest timp regele macedonean află că arienii, instigaţi din 
nou de Satibarzanes, luară armele împotriva macedonenilor. Ca 
de obicei, Alexandru se hotărî să intervină cu cea mai mare 
repeziciune şi trimise împotriva lor vreo şase mii de pedestraşi 
şi vreo şase sute de călăreţi sub comanda persului Artabazos şi 
a grecilor Erigyos şi Caranos. 

După o luptă grea arienii au fost învinşi, iar Satibarzanes 
căzu ucis de sulița lui Erigyos. 

Fără să aştepte rezultatul luptei, Alexandru porni mai 
departe spre  miazănoapte-răsărit, pătrunzând în ţara 
paropamisazilor!:!*. Regiunea era săracă şi pe la mijlocul lunii 
noiembrie a anului 330 î.e.n. când regele macedonean ajunse 
acolo, era un frig năprasnic, iar zăpada ce căzuse era groasă şi 
înţepenită de ger. La aceasta se adăuga lipsa de merinde. Mulţi 
ostaşi au pierit de frig, alţii de foame. Refăcându-şi forţele cu 
ceea ce găsiră în colibele paropamisazilor, care atunci pentru 
prima oară văzură străini înarmaţi pătrunzând în aşezările lor, 
soldaţii macedoneni îmbărbătaţi de Alexandru, mereu prezent 


112 Numiţi şi arimaspi. Aşezările lor se întindeau pe malurile râului Etymandros 
(azi Hilmed). 

"3 Teritoriul lor se întindea la poalele munţilor Paropamissos (azi Hinducuş) 
care despart India de Bactriana. Azi acest teritoriu corespunde 
Kabulistanului. 


printre ei, putură să-şi continue înaintarea. Oastea ajunse apoi 
la munţii Hinducuşi"“unde, din porunca lui Alexandru, puseră 
temelia unei cetăţi cu numele Alexandria, în care au fost 
colonizați, pe lângă băştinaşi, şi o parte din soldaţii macedoneni 
care nu mai erau apti, fie din cauza vârstei, fie a epuizării, să-şi 
continue îndatoririle ostăşeşti. Aici îşi stabili regele macedonean 
tabăra sa de iarnă. 

În primăvara anului 329 î.e.n. ostaşii lui Alexandru părăsind 
tabăra, trecură, îndurând mari greutăţi şi lipsuri, munţii 
Hinducuş prin trecătoarea înaltă a văii Kabulului. După un marş 
care în multe privinţe anticipează trecerea Alpilor de către 
marele Hanibal, Alexandru ajunse, în fruntea armatei sale, în 
Bactriana, satrapia în care era stăpân Bessos cu titlu de Mare 
Rege al perşilor. 


114 Istoricii Arrianus şi Curtius Rufus numesc din eroare aceşti munţi, munţii 
Caucaz. 
115 Lângă actuala aşezare Ciariciar. 


XXVII PRINDEREA LUI BESSOS 


Aflând de înaintarea rapidă a regelui macedonean, Bessos 
porunci ca toată regiunea de la poalele munţilor Hinducuş să fie 
pustiită, nădăjduind că trupele macedonene sau vor face calea 
întoarsă, sau vor putea fi cu uşurinţă biruite din lipsa de 
merinde. Lipsindu-le proviziile ostaşii se hrăneau cu buruieni, cu 
peşti din râuri sau câteodată tăiau vitele care le transportau 
poverile. Sfidând lipsurile şi greutăţile pricinuite de zăpezi, 
oastea lui Alexandru, mărşăluind aproape fără oprire, ajunse în 
capitala Bactrianei, Bactra, pe care o ocupă fără nici o 
împotrivire, căci Bessos, înspăimântat de marşul rapid al lui 
Alexandru, se retrase în grabă în fruntea unei părţi din trupele 
de pedestraşi deoarece călăreţii îl părăsiră, dincolo de fluviul 
Oxos!16. După ce trecu fluviul, dădu foc vaselor pe care le folosi 
şi urmat de oamenii săi de încredere, Spitamenes şi Oxiartes, se 
îndreptă spre oraşul Nautaca!" din Sogdiana, ultima satrapie 
nordică a Persiei. 

La Bactra sosiră din urmă şi trupele conduse de Artabazos, 
Erigyos şi Caranos, care adusese lui Alexandru vestea biruinţei 
asupra arienilor şi a morţii conducătorului lor Satibarzanes. 

In regiunea bogată a Bactrianei, patria lui Zaratustra - 
marele reformator al religiei iraniene - Alexandru zăbovi numai 
cât i-a fost necesar pentru refacerea trupelor istovite. După ce 
lăsă o garnizoană înarmată în cetatea Aornos!!*în frunte cu 
Archelaos, iar pe persul Artabazos, ca satrap al Bactrianei, 
marele general se îndreptă spre fluviul Oxos, pe urmele lui 
Bessos. 

Străbătând în grabă pustiul ce desparte regiunea rodnică a 
Bactrianei de Oxos, Alexandru ajunse la ţărmul acestui mare 
fluviu cu ape repezi şi adânci. Trecerea fluviului ridica însă 
probleme dificile. De vase nu dispunea, iar ridicarea unui pod nu 
era cu putinţă din două motive: lemnul de construcţie lipsind în 
apropiere, ar fi trebuit să fie adus din alte părţi, ceea ce ar fi 
reclamat mari şi îndelungate eforturi, iar malurile fiind povârnite 
şi albia plină de nisip moale, orice încercare de fixare a pilonilor 
de sprijin era sortită insuccesului. De aceea Alexandru porunci 
să se strângă toate pieile de cort şi să fie umplute cu paie 
116 Azi fluviul Amu-Daria din Tadjikistan. 

17 Oraş neidentificat, la sud de Maracanda. 
118 Localitate neidentificată, deosebită de cetatea cu acelaşi nume din India. 


uscate, apoi le cusu spre a nu îngădui pătrunderea apei. După 
aceea legă între ele aceste saltele uriaşe, le aruncă pe apă, iar 
deasupra lor puse grinzi de lemn şi scânduri. Pe acest pod 
plutitor, Alexandru îşi trecu întreaga sa oştire peste fluviu în 
cinci zile şi apoi îşi continuă drumul spre Nautaca. 

În acest timp însă lucrurile luară o întorsătură favorabilă lui 
Alexandru. Spitamenes, unul din intimii lui Bessos înfricoşat de 
campania lui Alexandru şi temându-se de ceea ce-l aştepta, se 
hotărî să-l trădeze pe generalul fugar, spre a-şi câştiga clemenţa 
regelui macedonean. El reuşi să mai câştige şi alte persoane de 
vază din anturajul lui Bessos de partea sa, pe Dataphernes, 
Catanes şi Oxyartes. Conjuraţii luară prizonier pe „regele 
Artaxerxes al IV-lea”, cum se intitula Bessos, şi trimiseră vorbă 
lui Alexandru că sunt gata să i-l predea la locul pe care-l va 
stabili el. 

Având îndoieli asupra propunerii, regele Macedoniei trimise 
pentru a parlamenta cu Spitamenes pe Ptolemeu, fiul lui Lagos, 
însoţit de trupe suficiente pentru a rezista la un eventual atac 
neprevăzut. După patru zile de marş ostaşii lui Ptolemeu 
ajunseră acolo unde cu o zi înainte făcură popas Spitamenes şi 
cu ceilalţi conjuraţi. Aici Ptolemeu a fost informat că intenţia 
acestora de-al preda pe Bessos nu era chiar aşa de sigură şi de 
aceea generalul macedonean ordonă ca trupele să înainteze 
gata de luptă. În scurtă vreme ei ajunseră într-un sat unde îl 
aflară însă pe Bessos, înconjurat de un mic număr de ostaşi. 
jenându-se să-l predea chiar ei pe Bessos trimisului lui 
Alexandru, conjuraţii preferară această soluţie. 

După ce puse mâna pe Bessos, Ptolemeu trimise de îndată o 
ştafetă la Alexandru ca să întrebe ce să facă cu cel ce se 
intitulase Marele Rege al Perşilor. Regele macedonean îi 
răspunse că vrea ca Bessos, gol şi legat cu un lanţ de gât, să 
stea pe partea dreaptă a drumului pe unde avea să treacă el şi 
trupele sale. Porunca fu executată. Bătut cu vergile şi schingiuit, 
Bessos a fost apoi trimis înapoi la Bactriana, de unde, mai 
târziu, ucigaşul lui Darius avea să fie trimis pentru a fi executat 
la Ecbatana. 

La Nautaca, Alexandru luă de la localnici un mare număr de 
cai, pentru refacerea efectivului cavaleriei sale, care suferise 
mult în urma marşurilor lungi şi grele de până atunci şi apoi 


porni mai departe spre Maracanda!'9, reşedinţa regilor din 
Sogdiana. 


119 Azi, după toate probabilitățile, Samarcand în R.S.S. Uzbecă (U.R.S.S.). 


XXVIII BĂŞTINAŞII DIN SOGDIANA SE 
RASCOALA 


De la Maracanda regele macedonean se îndreptă către nord- 
est, spre fluviul laxartes1?0, pe care locuitorii riverani îl numeau 
„marele fluviu”. Drumul trecea prin strâmtorile unor munţi înalţi 
şi prăpăstioşi locuiţi de triburi sălbatice. Acestea - în număr de 
vreo 30 000 de oameni, se pare - atacară pe ostaşii macedoneni 
trimişi după nutreţ pentru animale, în parte omorându-i, în parte 
luându-i prizonieri. Alexandru îi atacă imediat, dar lupta a fost 
grea deoarece vrăjmaşii ocupau poziţii bune şi bine apărate, iar 
pe deasupra erau şi mai meşteri în aruncarea suliţelor şi a 
pietrelor. Faptul îi îndârji şi mai mult pe macedoneni care reuşiră 
până la urmă să ocupe poziţiile atacatorilor, pe care-i omorâră 
cu armele sau îi aruncară în prăpăstiile munţilor. Numai vreo opt 
mii au scăpat cu viaţă. 

După ce trecu defileul, Alexandru îşi aşeză tabăra la poalele 
munţilor în regiunea unde fluviul laxartes coteşte, schimbându- 
şi brusc direcţia, spre miazănoapte. 

Aici au venit să i se supună solii unor triburi de sciți, ce 
locuiau în regiunile învecinate. Regele macedonean le acceptă 
supuşenia şi-i trimise la casele lor însoţiţi de oameni de ai săi, în 
calitate de  împuterniciţi speciali pentru încheierea unor 
convenţii de pace şi prietenie. Se pare însă că împuterniciţii lui 
Alexandru aveau şi misiunea de a culege date precise cu privire 
la felul de trai, la armele şi numărul sciţilor, informaţii preţioase 
în eventualitatea unor viitoare ciocniri armate. 

În acest timp însă o puternică răscoală izbucni în spatele 
armatelor macedonene: în fruntea ei se găsea Spitamenes care 
nu primise din partea lui Alexandru răsplata la care se aştepta în 
urma serviciului făcut acestuia prin trădarea lui Bessos. La 
îndemnurile lui Spitamenes şi ai altora din jurul acestuia, 
Sogdiana şi o parte din Bactriana luară armele împotriva 
cotropitorilor străini. Vestea răscoalei ajunse şi la sciţii de 
dincolo de laxartes care acum aşteptau ca, la prima victorie a 
sogdienilor, să se arunce şi ei asupra macedonenilor. Marea 
primejdie trebuia înlăturată cât mai repede şi cu cele mai 
eficace mijloace. 

Alexandru află că nuclee puternice de rezistenţă şi eventual 


120 Sîr-Daria de azi. 


de atac se creau în şapte cetăţi întărite din Sogdiana. El se 
îndreptă în grabă spre Gaza, cea mai apropiată dintre ele, iar pe 
Crateros îl trimise spre Cyropolis!?!, cea mai mare şi mai 
însemnată între toate aceste aşezări. 

Ajuns la Gaza, Alexandru dădu imediat ordin ca cetatea să 
fie luată cu asalt. O ploaie de pietre şi săgeți se revărsă asupra 
oraşului. Ocrotiţi în acest chip pedestraşii putură înainta până 
aproape de valurile de apărare, care, fiind scunde, au putut fi 
repede escaladate de ostaşi cu ajutorul unor scări mobile. In 
scurtă vreme macedonenii puseră stăpânire pe cetate. A urmat 
un măcel cumplit. 

În aceeaşi zi ostaşii lui Alexandru luară cu asalt o a doua 
aşezare fortificată sogdiană, iar în ziua următoare cuceriră, de la 
primul asalt, pe a treia. 

În acest timp locuitorii din alte două cetăţi vecine văzând 
soarta celor dintâi, se hotărâră să fugă. Dar Alexandru nu le 
dădu răgazul de care aveau nevoie pentru aceasta, trimițând 
împotriva lor cavaleria. Călăreţii blocară drumurile şi reuşiră să 
cadă asupra celor ce încercau să fugă; cei mai mulţi fură ucişi, 
iar restul luaţi robi. Cetățile fură dărâmate până la temelii. 

Fără a pierde timpul Alexandru se îndreptă în grabă cu 
trupele spre cetatea Cyropolis, în faţa căreia se aflau trupele 
sale trimise acolo sub comanda lui Crateros. Deşi regele 
macedonean voise să cruţe cetatea - căci fusese întemeiată de 
marele rege pers Cyrus, a cărui memorie o respecta pentru 
măreţia lui sufletească şi pentru faptele sale strălucite - totuşi a 
fost silit, datorită rezistenţei opuse de locuitori, s-o asedieze şi s- 
o ia prin luptă. 

Apărată de 15 000 de ostaşi foarte viteji şi pricepuţi, cetatea 
rezistă cu succes atacului macedonean. In timpul atacului 
Alexandru observă însă că apele râului care străbătea cetatea 
secaseră şi că locul din zidul de apărare pe unde acestea intrau 
în oraş era destul de mare pentru a îngădui unui om să se 
strecoare înăuntrul fortificațiilor. Profitând de faptul că locuitorii 
Cyropolisului erau cu atenţia îndreptată spre locurile unde 
macedonenii atacau cu maşinile lor de război, Alexandru cu 
garda lui personală se strecură, fără să fie văzuţi, în oraş prin 
acea deschizătură. 

Apărătorii surprinşi, căci nu se aşteptau la o asemenea 


121 Aşezare întemeiată de regele Cyrus. 


stratagemă, se aruncară cu deznădejde asupra gărzii lui 
Alexandru. Mulţi macedoneni au fost răniţi sau ucişi, printre care 
şi Crateros. Insuşi Alexandru a fost lovit cu un bolovan care-l 
vătămă destul de grav la ceafă şi la cap. Dar diversiunea slăbi 
apărarea zidurilor. 

Până la urmă macedonenii reuşiră să pătrundă cu toţii în 
cetate, câştigând o strălucită victorie. Jumătate din apărătorii 
cetăţii au fost omorâţi, iar jumătate luaţi robi. 

A şaptea cetate răsculată socotind că orice rezistenţă era 
zadarnică, nu mai opuse nici o rezistenţă şi se predă regelui 
macedonean. 

In acest timp sosi vestea că Spitamenes asedia garnizoana 
macedoneană din Maracanda, răzvrătind populaţiile din jur. 
Alexandru trimise împotriva lui o armată de câteva mii de 
oameni, socotind aceste efective suficiente pentru a face faţă 
necesităţilor momentane. 

Zăbovind încă vreo trei săptămâni în acele locuri, Alexandru 
găsi timpul necesar pentru a ridica pe malul stâng al fluviului 
laxartes un fel de aşezare militară permanentă, căreia îi dădu 
denumirea de „cea mai îndepărtată Alexandrie”17?. Aşezarea 
întărită fu populată cu ostaşi macedoneni şi greci care 
depăşiseră vârsta serviciului militar, dar pe lângă aceştia au mai 
fost aşezaţi aici şi un număr de băştinaşi proveniţi din cetăţile 
distruse sau din împrejurimi. 


122 Alexandria Eschata, lângă actualul Leninabad (în U.R.S.S.). 


XXIX LUPTELE CU SCIŢII 


Pe malul drept al fluviului laxartes staţionau însă - aşteptând 
desfăşurarea în continuare a evenimentelor - o mare mulţime 
de sciți călări, care se simțeau ameninţaţi de cuceririle 
neîntrerupte ale oştirii macedonene. Mai mult chiar, sciţii 
începură din depărtare să-i amenințe pe macedoneni, pe care-i 
numeau tâlhari, amintindu-le că şi arborii ce cresc în voie multă 
vreme pot fi dezrădăcinaţi de furtună într-o singură oră şi că 
fierul cât e el de tare, rugina tot îl roade până la urmă. 

Atunci Alexandru hotărî să treacă fluviul şi să-i atace, înainte 
de aceasta însă - spun izvoarele istorice - regele macedonean 
prin prezicătorii săi a vrut să cunoască vrerea zeilor. De două ori 
prezicătorii au îndeplinit ritualul cuvenit şi de două ori 
măruntaiele victimelor jertfite au arătat semnele unei primejdii. 

Alexandru însă, încrezător ca totdeauna în destinul său şi 
sfidând prezicerea nefastă, dădu poruncă să se facă pregătirile 
pentru trecerea fluviului laxartes. Mai întâi maşinile de război 
catapultară asupra sciţilor, ce roiau călări pe malul opus, săgeți 
şi pietre. Apăraţi în acest chip ostaşii macedoneni, folosind plute 
confecţionate din burdufuri de piele umplute cu paie, reuşiră să 
treacă fluviul cu succes, deşi curentul apei îngreuna plutirea, iar 
săgețile sciţilor se dovediră primejdioase. În sunetul trâmbiţelor 
debarcară mai întâi arcaşii şi prăştiaşii, apoi pedestrimea şi la 
urmă călăreţii care trecură apele fluviului fie înotând pe cai, fie 
trăgându-i de căpăstru în urma plutelor. 

La început sciţii voiră să-i înconjoare şi să-i nimicească pe 
macedoneni, dar pe măsură ce plutele acostau la țărm, numărul 
acestora creştea şi presiunea macedoneană devenea tot mai 
puternică. Alexandru îşi făcu planul de atac; se hotări să-i 
lovească pe sciți din două părţi. El porunci ca Balacros cu o 
parte din trupele de pedestraşi şi de călăreţi să atace dintr-o 
parte, iar împotriva flancului opus porni el însuşi, atacând în 
fruntea mai multor escadroane de cavalerie. 

Loviţi din faţă, de către apă, şi din cele două flancuri, sciţii 
fură prinşi ca într-un cleşte. De abia reuşiră să se retragă de pe 
câmpul de bătaie. Macedonenii îi urmăreau îndeaproape, deşi 
Alexandru nu se refăcuse încă de pe urma rănilor căpătate la 
atacul Cyropolisului. Urmărirea a fost înverşunată şi grea, 
deoarece căldura soarelui era insuportabilă, iar apa sălcie şi 
murdară a stepei, pe care ostaşii trebuiau s-o bea, le provoca 


acestora pe lângă dureri, şi o slăbire generală. Însuşi Alexandru 
suferi din această cauză. Totuşi macedonenii fură biruitori. ŞI 
biruinţa asupra sciţilor a fost câştigată tocmai în momentul în 
care o parte din popoarele Asiei ridicară armele împotriva lor. 
Această victorie le dovedise că invincibilitatea sciţilor era doar 
un mit şi că oştirii macedonene nimic şi nimeni nu-i putea 
rezista. 

Sciţii învinşi la prima ciocnire trimiseră soli la Alexandru, 
cerându-i iertare pentru cele petrecute, motivându-şi acţiunea 
prin aceea că nu triburile sciţilor au dorit războiul, ci doar câţiva 
şefi mânaţi de dorinţa de a prăda şi de a jefui. Solii făgăduiră lui 
Alexandru supunere şi ascultare, iar acesta le înapoie toţi 
prizonierii, fără nici un preţ de răscumpărare, spre a dovedi - 
după spusele lui Curtius Rufus - „că s-a măsurat cu ei din vitejie, 
nu dintr-o pornire de ură”. În orice caz, faptul a pricinuit o 
puternică impresie asupra vitejilor călăreţi ai stepelor. 


XXX SPITAMENES 


Din satrapia Sogdianei sosiră însă veşti că răzvrătirea 
împotriva macedonenilor nu luase încă sfârşit. Dar garnizoana 
macedoneană din Maracanda rezistă atacurilor lui Spitamenes şi 
reuşi chiar să facă o incursiune împotriva asediatorilor, pe care-i 
respinse. Spitamenes aflând că Alexandru trimisese în ajutorul 
garnizoanei câteva mii de ostaşi, hotărî să se retragă spre 
reşedinţa regilor Sogdianei. Atunci armata trimisă de Alexandru, 
în fruntea căreia se găseau încercaţii săi generali Andromachos, 
Caranos şi Menedemos, porni în urmărirea lui. În fuga sa, 
Spitamenes trecu prin vecinătatea ţării sciţilor. Macedonenii 
pătrunseră din nou în ţara acestora spre a-i pedepsi pentru 
ajutorul dat generalului persan răsculat. Şi într-adevăr sciţii 
dăduseră 600 de călăreţi lui Spitamenes, încurajându-l. Potrivit 
obiceiului lor, cavalerii sciți atacau fulgerător falanga 
macedoneană, când dintr-o parte când din alta, hărţuind-o într-o 
continuă luptă. Cavaleria macedoneană nu putea contraataca cu 
eficacitate, fiind epuizată din pricina marşurilor forţate şi a lipsei 
de furaje pentru cai. Aceştia erau sleiţi de oboseală, pe când ai 
sciţilor, odihniţi, iuți şi foarte rezistenți. 

In faţa acestei situaţii macedonenii hotărâră să se retragă 
spre vadul unui râu din apropiere ale cărui maluri erau 
împădurite, pentru a se putea apăra mai bine împotriva 
săgeţilor aruncate de sciți. 

Aici însă apărură divergențe între generalii macedoneni cu 
privire la locul de staţionare a trupelor. Neînţelegându-se între 
ei, comandantul cavaleriei porunci până la urmă ca trupele 
călări să treacă râul, motivând că malul opus oferea mijloace 
mai sigure de apărare. Pedestraşii, crezând că e vorba de o 
retragere determinată de vreo primejdie iminentă, se aruncară 
şi ei valuri, trecând în dezordine albia râului. 

Observând toate acestea, oamenii lui Spitamenes îi atacară 
din toate părţile, fără a le da nici o clipă de răgaz. În zadar 
macedonenii încercară să opună rezistenţă pe o mică insulă a 
râului; cuprinşi de panică cedară şi fură ucişi în cea mai mare 
parte. Scăpară doar patruzeci de călăreţi şi vreo trei sute de 
pedestraşi. 

incurajat de acest succes Spitamenes, în fruntea cavaleriei 
de sciți şi ai ostaşilor săi, se întoarse spre Maracanda pe care o 
supuse, pentru a doua oară, asediului. 


Când vestea ajunse la urechile lui Alexandru, acesta porni de 
îndată cu un corp de oaste de elită către Maracanda, unde, 
străbătând fără să se odihnească 266 km, ajunse după trei zile 
şi trei nopţi. Auzind de sosirea regelui macedonean, Spitamenes 
se retrase din nou, în grabă, dar Alexandru ordonă urmărirea 
fugarului. Acesta continuă să se retragă până dincolo de 
hotarele Sogdianei, de unde începe pustiul atât spre apus cât şi 
spre miazănoapte. Regele Macedoniei renunţă la urmărire şi, 
reîntorcându-se, trecu prin foc şi sabie populaţia care ajutase pe 
Spitamenes, omorând vreo douăsprezece mii de locuitori şi 
distrugându-le aşezările. 


XXXI RĂZVRĂTIREA SE POTOLEŞTE 


După această pacificare forţată a Sogdianei, Alexandru, 
lăsând acolo o garnizoană de trei mii de oameni, plecă spre 
Zariaspa în Bactriana, unde rămase până la sfârşitul iernii anului 
329/328 î.e.n. 

La Zariaspa, Alexandru desfăşură o vie activitate politică şi 
organizatorică. Tot aici a fost adus şi ucigaşul lui Darius, Bessos, 
care fu judecat după obiceiul persan. Acuzarea a fost susţinută 
chiar de regele macedonean. După condamnare, lui Bessos i se 
tăiară nasul şi urechile, fiind apoi trimis la Ecbatana, unde avea 
să fie executat în faţa nobilimii şi a demnitarilor medo-perşi. 

In acest timp sosiră soli din partea sciţilor ce locuiau la 
miazănoapte de Marea Neagră. Aceştia veniră însoţind pe solii 
macedoneni pe care Alexandru, în vara anului 329 î.e.n., îi 
trimisese, la rândul său, să ia contact cu triburile scitice din 
nord. Solii sciţilor vesteau pe Alexandru că regele lor murise şi 
că urmaşul acestuia era gata să i se supună. Pentru a întări 
adevărul celor spuse, solii îi aduceau daruri scumpe şi 
propunerea ca regele macedonean să ia în căsătorie pe fata 
regelui scit. Alexandru, fără a primi propunerea de căsătorie, îi 
asigură pe solii sciţilor de bunele sale sentimente şi-i încărcă la 
rândul său cu daruri. Pentru moment sciţii se arătară mulţumiţi. 

Tot atunci veni la curtea lui Alexandru regele 
chorasmienilor!:?5, Pharasmanes, însoţit de o mie cinci sute de 
călăreţi, pentru a-şi arăta bunele sale sentimente şi intenţii faţă 
de regele macedonean. Ba mai mult, el îşi oferea ajutorul militar 
în cazul în care Alexandru ar fi vrut să pornească război 
împotriva triburilor din vecinătatea Pontului Euxin!?. 

Mulţumind lui Pharasmanes, Alexandru încheie cu el un 
tratat de  amiciţie, spunându-i însă că expediţia spre 
miazănoapte o amână pentru mai târziu, căci deocamdată 
plănuieşte cucerirea Indiei, care avea să-i aducă stăpânirea 
întregii Asii şi consolidarea pe veci a cuceririlor făcute. 

Intenţia lui Alexandru, dezvăluită cu această ocazie pentru 
prima dată oficial, de a porni către India, a trebuit însă să fie 
amânată, căci populaţia Sogdianei se răzvrătise din nou. 

Garnizoana macedoneană de acolo, alcătuită din câteva mii 
de oameni, nu putea face faţă situaţiei. După ce primi ajutoare 


123 Populaţie ce locuia pe cursul inferior al fluviului Oxos (azi Amu-Daria). 
124 Marea Neagră. 


din părţile apusene ale imperiului, Alexandru porni din Zariaspa, 
în primăvara anului 328, împotriva Sogdianei răsculate. Nu sunt 
date amănunțite cu privire la această campanie, dar în scurtă 
vreme răsculații au fost potoliţi, unii capitulând, iar alţii căzând 
în luptă inegală cu macedonenii. 

După biruinţă Alexandru luă unele măsuri spre a îmblânzi 
populaţia rămasă fără hrană şi adăpost. Cu această ocazie 
regele macedonean ridică noi oraşe în Sogdiana, pe care le 
coloniză cu autohtoni şi probabil cu veterani de ai săi. 

Cu toate aceste măsuri primejdia din partea lui Spitamenes, 
care se refugiase la sciți, nu trecuse. De aceea regele trimise un 
corp de oaste cu misiunea de a-l prinde pe răzvrătit înainte de a 
încerca o nouă răscoală împotriva macedonenilor. 


XXXII OMORÂREA LUI CLEITOS 


După ce luă aceste măsuri, Alexandru se întoarse în capitala 
Sogdianei, Maracanda. 

Aici avea să aibă loc o întâmplare grăitoare pentru ilustrarea 
spiritului de opoziţie care - aşa cum am mai văzut - îşi făcuse 
loc mai de mult împotriva politicii - de mulţi neînţeleasă - pe 
care o ducea Alexandru. Este vorba de „cazul” Cleitos. 

Se povesteşte că aducându-i-se lui Alexandru cu ocazia unei 
sărbători religioase nişte mere frumoase, acesta chemă pe 
bunul său prieten Cleitos să-i dea şi lui câteva. Când primi 
invitaţia regelui, Cleitos tocmai aducea sacrificii zeilor şi, 
grăbindu-se să răspundă chemării lui, nu putu sacrifica toate 
animalele pregătite; dintre acestea trei, care rămăseseră în 
viaţă, îl însoţiră până la Alexandru. Tălmăcindu-i-se semnul ca o 
prevestire rea, Alexandru porunci lui Cleitos să facă un nou 
sacrificiu de ispăşire. 

Fără a se grăbi la sacrificiu, Cleitos s-a dus să ia masa cu 
ceilalţi generali, unde se afla şi Alexandru. Infierbântându-se din 
pricina băuturii, Alexandru, plin de vanitate şi mândrie, începu 
să-şi laude faptele de arme, micşorându-le totodată pe cele ale 
tatălui său. Cei vârstnici n-au primit cu plăcere atitudinea lui 
Alexandru, iar Cleitos, şi el înfierbântat de băutură, îi reproşă 
chiar că s-a lepădat de tatăl său, lăsându-se să fie numit, în 
Egipt, fiul lui Ammon-Ra. Şi la această învinuire mai adăugă 
altele, printre care şi omorârea lui Parmenion. 

Cei din jurul lui Cleitos încercară, mai cu buna, mai cu 
ameninţări, să-l ridice de la masă, dar el, împotrivindu-se, 
spuse: 

„Cu preţul vieţii mele am apărat pe rege, dar acum văd că 
amintirea acestui fapt nu-i face plăcere!” 

Înfuriat peste măsură, Alexandru luă sulița unui ostaş din 
gardă şi încercă să-şi lovească prietenul, dar generalii Perdiccas 
şi Ptolemeu interveniră la timp şi, căzând în genunchi în faţa 
regelui, cerură să dea un răgaz supărării până a doua zi. 
Zadarnic însă. Neînduplecat, luă din nou lancea unui ostaş şi 
aşezându-se în pragul uşii pe unde plecau cei ce luaseră parte la 
ospăț, aşteptă până ce apăru Cleitos, pe care-l străpunse. 
Acesta căzu imediat şi muri. g 

Toţi cei de față rămaseră înmărmuriţi. In faţa corpului 
neînsufleţit al prietenului său, şi Alexandru fu cuprins de 


remuşcări. El scoase lancea din trupul lui Cleitos şi o îndreptă 
spre sine. Soldaţii din gardă însă interveniră şi, luându-i lancea, 
îl duseră în cortul său. Toată noaptea a plâns năvalnicul rege 
smulgându-şi părul şi zgâriindu-şi faţa cu unghiile. A doua zi 
prietenii săi interveniră şi încercară să-l scoată din starea în care 
se afla. Mulţi dintre ei şi mai ales Anaxarhos din Abdera îl 
încredinţară că fapta, hotărâtă mai înainte de Zeus, nu era ceva 
de care să se teamă. 

„Oare se cade ca tu Alexandre, fala întregii lumi, să stai 
culcat la pământ şi plângând ca un sclav să te temi de o părere 
omenească deşartă? Oare nu ştii tu că Zeus însuşi are lângă 
dânsul şi Legea şi Dreptatea, pentru ca tot ce face el să fie şi 
drept şi legiuit?” 


XXXIII PACIFICAREA 


În timp ce toate acestea se petreceau la Maracanda, 
Spitamenes, după ce-şi strânse noi ajutoare de la sciţii 
masageţi!?5, pătrunse cu trupele în Bactriana, unde atacă o mică 
trupă macedoneană care era de pază în imediata apropiere a 
frontierei. Comandantul a fost făcut prizonier, iar soldaţii au fost 
omorâţi. Încurajat de acest succes, Spitamenes se îndreptă la 
început spre Zariaspa, dar, de teamă, renunţă la plan şi porni cu 
oştile spre locurile de unde venise. 

În Zariaspa fuseseră lăsaţi de către Alexandru mulţi ostaşi 
răniţi şi bolnavi, care acum se însănătoşiră. Auzind de intenţiile 
lui Spitamenes, aceştia se constituiră îndată în unităţi de luptă 
şi, împreună cu o parte din garnizoana cetăţii, porniră pe urmele 
acestuia. Atacaţi pe neaşteptate, sciţii suferiră mari pierderi 
omeneşti, iar prăzile pe care le duceau cu ei fură luate de 
urmăritori. 

Dar pe când macedonii se reîntorceau fără grijă spre 
Zariaspa, sciţii lui Spitamenes îi atacară din spate, omorâră 
mulţi dintre ei, fiind gata să pună mâna chiar pe Zariaspa. Când 
însă auziră că generalul Crateros se pregătea să pornească 
împotriva lor, făcură îndată cale întoarsă spre pustiurile de apus, 
de unde veniră. 

Crateros îi ajunse însă din urmă în apropierea pustiului, 
reuşind cu greu să câştige biruinţa. Spitamenes se refugie încă o 
dată în pustiu. 

Împrejurarea fiind adusă la cunoştinţa lui Alexandru, acesta 
porni de la Maracanda spre Xenippa!'?$, localitate aşezată lângă 
hotarul dintre Sogdiana şi Sciţia, unde se statorniciseră mulţi 
locuitori refugiaţi din Bactriana, care refuzară să se supună 
macedonenilor. Bactrienii, nefiind ajutaţi de localnici, temători 
să nu fie pedepsiţi de Alexandru în cazul unui eventual sprijin, 
se supuseră, dar numai după ce fuseseră învinşi într-o luptă 
dificilă pentru macedoneni. 

De aici regele se îndreptă spre cetatea lui Sisimithres, 
fortificată pe o stâncă. Pregătirile de asalt erau mult îngreunate 
datorită poziţiei cetăţii; dar ele deveniră inutile, deoarece 
cetatea se predă fără luptă. 


125 Populaţie scitică ce locuia pe fluviul laxartes (azi Sîr-Daria din Kazahstan). 
126 Localitate neidentificată. 


În acest timp Spitamenes îşi mai încercă o dată norocul în 
Sogdiana. În fruntea a trei mii de călăraşi sciți şi a unităţilor de 
sogdieni şi bactrieni ce-i rămaseră încă credincioşi, Spitamenes 
trecu hotarul ce separa ţara sciţilor masageţi de Sogdiana: în 
cale le ieşi generalul macedonean Coinos cu trupele sale. După 
o luptă sângeroasă armatele lui Spitamenes fură înfrânte; 
sogdienii şi bactrienii se predară, iar Spitamenes cu sciţii se 
refugiară din nou în pustie. Auzind că Alexandru este gata să-i 
urmărească şi în deşert, sciţii tăiară capul lui Spitamenes şi-l 
trimiseră regelui macedonean drept mărturie a bunelor 
sentimente şi intenţii ce le vor avea faţă de macedoneni. 

Pieirea lui Spitamenes marca actul final al răzvrătirii din 
Sogdiana. Pacificarea forţată întreprinsă de Alexandru îşi dădea 
acum roadele. Oştile macedonene se adunară la Nautaca unde 
petrecură iarna anului 328/327 î.e.n., în care timp regele 
macedonean plănuia campania pe care voia s-o întreprindă în 
India în vara anului 327 î.e.n. 


XXXIV „PIATRA” DIN SOGDIANA ŞI 
»„PIATRA” LUI CHORIENE 


Cu toate acestea în munţi se mai găseau câteva fortărețe în 
care se retrăseseră unii din băştinaşii ce se opuseseră lui 
Alexandru. 

Prima din aceste fortărețe era aşa-zisa „Piatra din 
Sogdiana”, unde bactrianul Oxyartes îşi trimisese familia 
împreună cu mai mulţi nobili sogdieni, partizani de ai săi. Ajuns 
în faţa fortăreței, Alexandru înţelese că aceasta va fi greu de 
cucerit şi că proviziile pe care le aveau la îndemână cei din 
cetate erau îndestulătoare pentru un timp foarte îndelungat. Cu 
toate acestea regele macedonean nu se lăsă bătut, deşi 
sogdienii din fortăreață îl batjocoreau, spunând că numai cu 
ostaşi ce ar avea aripi ar putea să le cucerească cetatea. 

Alexandru alese dintre ostaşii săi câteva sute de macedoneni 
ce erau obişnuiţi să se caţere pe stânci şi făgăduindu-le mari 
recompense, le dădu îndrumările necesare pentru escaladare. 
Cu ajutorul funiilor de in şi a țintelor, aceştia, datorită curajului 
şi spiritului lor de sacrificiu, reuşiră să se urce în timpul nopţii pe 
versantul cel mai abrupt al stâncii pe care se afla cetatea şi 
care, din acest motiv, nici nu era supravegheat de sogdieni. 
Vreo treizeci dintre macedoneni îşi găsiră moartea în timpul 
ascensiunii, dar ceilalţi ajunseră în zori pe vârful muntelui, de 
unde, cu ajutorul unor drapele, anunţară pe Alexandru de 
reuşita încercării. Acesta puse pe crainici să strige duşmanilor 
că a făcut rost de soldaţi cu aripi, care acum îi ameninţă să le ia 
cu asalt cetatea. 

Speriaţi, sogdienii, care credeau că numărul ostaşilor ce se 
căţărată era mult mai mare, se predară cu toţii regelui 
macedonean. Printre aceştia se afla şi fata lui Oxyartes, pe 
nume Roxana, de a cărei frumuseţe Alexandru fu de îndată 
cucerit. Curând avea să-i devină soţie, iar Oxyartes, colaborator 
apropiat. 

De aici Alexandru se îndreptă spre altă fortăreață: „Piatra” 
lui Choriene, aşezată în ţinutul muntos al fluviului Oxos, între 
Sogdiana şi Bactriana. 

Asemenea fortăreței precedente şi aceasta se găsea aşezată 
în vârful unui munte abrupt, ce se ridica semeţ dintr-o prăpastie 
adâncă. Pentru a putea cobori armata în prăpastie, Alexandru 


porunci să se taie de pe versanţi toţi brazii, din care să se facă 
scări. După zile şi nopţi de muncă grea macedonenii reuşiră să 
ajungă în fundul prăpastiei, unde începură să construiască de 
îndată platforme înalte de pe care să se poată ataca fortăreaţa. 
La început cei din cetate luară în derâdere strădaniile 
macedonenilor, dar când aceştia porniră să arunce cu maşinile 
de catapultat sulițe şi pietre, panica intră în apărători. Aceasta 
creştea pe măsura în care cei din fortăreață îşi dădeau seama 
că suliţele lor nu puteau vătăma pe macedonenii ce se apărau 
cu nişte platoşe mari, foarte rezistente la lovituri. 

Speriat de întorsătura pe care o luaseră lucrurile, Choriene 
ceru printr-un crainic lui Alexandru să-l trimită la el pe Oxyartes 
cu care să trateze. Ajungând sus, acesta din urmă îl convinse pe 
Choriene să se predea, încredinţându-l că orice rezistenţă este 
inutilă. Ceea ce Choriene şi făcu, iar Alexandru îi lăsă mai 
departe şi cetatea şi ţinutul înconjurător în stăpânire. 

După toate probabilitățile în aceste părţi a avut loc şi 
căsătoria lui Alexandru cu frumoasa Roxana. A fost pe de o 
parte rodul unor sincere sentimente personale, iar pe de alta 
expresia unor convingeri politice strâns legate de necesitatea de 
a întemeia un stat întins şi puternic. „El (Alexandru), susţinea cu 
tărie - ne încredinţează Q. Curtius Rufus - că dacă perșii s-ar uni 
cu macedonenii prin căsătorii, imperiul său s-ar consolida şi 
numai aşa ar dispare pe de o parte ruşinea învinşilor şi pe de 
alta orgoliul învingătorilor”.12 

Ea anunţa, de data aceasta într-un mod ostentativ, intenţia 
marelui general de a pune, în fapt, bazele unei monarhii 
orientale care să domine şi să împace deopotrivă toate 
popoarele cucerite, sau care pe viitor vor urma să fie cucerite. 


127 VIII, 4 (trad. C. Gerota - P. H. Popescu Gălăşanu), vol. II, Buc., 1970, p. 216. 


XXXV NEMULȚUMIRI LA CURTEA LUI 
ALEXANDRU 


După toate acestea Alexandru se îndreptă spre Bactra, unde 
aveau să aibă loc câteva evenimente care dovedeau că spiritul 
de opoziție dintre Alexandru şi aristocrația macedoneană 
persista, deşi în aparenţe totul părea că merge bine şi fără 
dificultăţi. 

Aflat acum în satrapiile orientale ale imperiului pers, 
Alexandru, continuând tradiţiile Achemenizilor, introduse la 
curtea sa multe din obiceiurile persane. Printre acestea figura şi 
aşa-zisa „proskinesis” (prosternare), adică îngenuncherea în 
faţa regelui. 

Aceste măsuri produseră unele nemulțumiri în rândurile 
aristocraților macedoneni din jurul lui Alexandru. Ele 
contraziceau ideea pe care ei o aveau despre regele lor; acesta 
trebuia în marea campanie a „grecilor” doar să le reprezinte 
interesele, iar „barbarii” să fie nimiciţi, eventual toleraţi, dar 
nicidecum asociaţi la cârmuirea treburilor statului. Protagonist al 
acestui curent era Calistenes, istoriograful oficial al regelui 
macedonean şi totodată nepot şi discipol al lui Aristotel. Ca elin 
şi filozof, ca istoric al isprăvilor oştirii macedonene, el nu putea 
îngădui introducerea obiceiurilor persane şi mai ales a 
prosternării. Să îngenuncheze „barbarii” înaintea regelui, căci 
sunt învinşi, dar nu macedonenii biruitori! Spiritul liber al Eladei 
nu putea fi umilit, spunea Calistenes. 

Se pare că Alexandru nu a primit cu îngăduinţă reflexiile lui 
Calistenes şi că a devenit şi mai bănuitor după ce a aflat că 
filozoful tăinuise aşa-zisul „complot al pajilor” ce fusese urzit 
împotriva sa. 

După cum se ştie, regele Filip luase hotărârea ca fiii 
demnitarilor macedoneni să fie trimişi la curtea regelui îndată ce 
ajungeau la vârsta adolescenţei. Aici ei îngrijau de persoana 
regelui, ajutându-l la treburile mărunte. Printre aceştia se afla şi 
un oarecare Hermolaos, care se arătase a fi un zelos partizan şi 
prieten al filozofului Calistenes şi, ca şi acesta, se manifesta cu 
ostilitate faţă de sinoikismul macedo-persan. 

Se povesteşte că la o vânătoare, un mistreţ se năpusti spre 
Alexandru care, potrivit obiceiului curţii, aştepta cu lancea în 
mână să-l lovească cel dintâi. Hermolaos grăbindu-se lovi 


mistrețul înaintea regelui care se mişcase ceva mai încet. 
infuriat, regele porunci ca Hermolaos să fie biciuit şi să i se ia 
calul. 

La rândul său, Hermolaos jură să se răzbune pentru 
pedeapsa pe care o primise şi, împreună cu alţi câţiva paji, 
hotări să-l asasineze pe Alexandru în timpul somnului, când unul 
din ei va fi de gardă. 

Complotul fu însă descoperit, iar conspiratorii arestaţi. La 
judecată ei recunoscură complotul pe care l-a urzit, dar 
mărturisiră că au fost împinşi la acest gest necugetat de către 
Calistenes. De îndată acesta fu aruncat în închisoare. 

Armata întrunită ca for de judecată pronunţă sentinţa de 
executare a pajilor potrivit obiceiului macedonean. Calistenes 
fiind elin şi nefăcând parte din armată, n-a putut fi judecat de 
către ostaşi. In aşteptarea procesului el a rămas multă vreme în 
închisoare, unde se pare că a şi murit. Într-o altă versiune se 
susţine însă că filozoful grec a fost executat în India prin 
răstignire pe cruce. 

Opoziția aristocrației macedonene împotriva lui Alexandru 
rămase însă circumscrisă numai în această sferă. Ea n-a coborât 
şi în cugetele ostaşilor de rând care, entuziasmați de vitejia lui 
fără seamăn şi de dărnicia pe care o dovedea după orice luptă, 
îl urmau cu încredere şi cu dragoste, pretutindeni unde acesta 
poruncea. 

Soldaţii, cu care el împărţise până acum toate greutăţile şi 
bucuriile campaniilor, îi rămâneau tot atât de devotați ca şi în 
prima zi. Cu ei avea să pornească spre ţara minunilor, misterelor 
şi a bogățiilor fabuloase: India. 


XXXVI - INDIA LA CAPĂTUL LUMII 


După cunoştinţele geografice ale oamenilor de atunci India 
era aşezată la capătul lumii; dincolo de ea se întindea 
nesfârşitul ocean. Cucerirea acestei lumi aparte îl atrăgea pe 
Alexandru prin faimoasele sale bogății, prin minunatele poveşti 
ce se spuneau pe seama acestor tărâmuri şi a locuitorilor şi mai 
ales pentru faptul că drumurile de acces spre India fuseseră 
cândva departe de regatul lui Darius l, al cărui succesor se 
socotea. Şi pe deasupra, nici un muritor de seamă nu ajunsese 
până în India; numai unor zei ca Dionysos şi Hercule le fusese 
dat, spuneau legendele, să vadă şi să cunoască ţara misterelor. 
Un motiv în plus pentru regele macedonean să râvnească 
cucerirea ei. 

Prudent însă, Alexandru se informase cât îi stătuse în putinţă 
despre situaţia politică din India şi aflase de contradicţiile 
numeroase, ce făceau ca această ţară să constituie doar o 
expresie geografică şi nu o unitate politică bine închegată. Arii 
cuceritori nu se împăcau cu populaţiile dravidinene supuse; 
neînțelegerile şi luptele dintre ei căpătaseră un caracter 
endemic. La aceasta se adăugau contradicţiile încă şi mai 
ascuţite dintre castele indiene, al căror exclusivism şi închistare 
frânau progresul social. 

Alexandru mai ştia pe deasupra că fără de aliaţi campania în 
India avea să întâmpine mari greutăţi şi de aceea, din vreme, 
stabilise raporturi de prietenie cu unii din regii indieni, printre 
care cu Taxiles, al cărui regat se întindea la răsărit de Indus. 

Pentru a cuceri India Alexandru făcu mari şi minuţioase 
pregătiri militare. Armata lui se ridica, după unele informaţii, la 
120 000 de ostaşi, cifră care pare mult exagerată. O bună parte 
din trupele trimise din Macedonia, sleită în ultimii ani ai 
campaniei de rezervele sale umane, fuseseră lăsate drept 
garnizoane în cetăţile cucerite sau colonizate în noile oraşe 
ridicate în marele regat al Persiei. Numărul soldaţilor 
macedoneni era deci mai redus faţă de cel al trupelor recrutate 
de la popoarele autohtone ale Asiei Mici şi în special dintre mezi 
şi perşi. Neînsemnat era de asemenea şi numărul unităţilor de 
mercenari greci şi alte neamuri balcanice. 

La sfârşitul primăverii anului 327 î.e.n. Alexandru porni cu 
oştile sale din Bactriana în direcţia Indiei, deschizând un drum 
spre o lume peste care negura necunoaşterii mai dăinuia încă. 


Risipind-o, Alexandru va face cunoscut omenirii lucruri noi, 
asemenea celor pe care Darius le dezvăluise atunci când, 
trecând Dunărea, păşise în lumea atât de puţin cunoscută a 


sciţilor. 


XXXVII ÎNCEPUTUL CAMPANIEI. LUPTELE 
CU ASPASIENII 


La zece zile după ce părăsi Bactra, Alexandru, străbătând 
munţii Hinducuş, ajunse la Alexandria, cetate pe care el o 
întemeiase cu prilejul primei sale campanii în Bactriana. Aici nu 
a fost mulţumit de felul cum a găsit oraşul şi de aceea îi 
schimbă conducerea, în fruntea căreia puse pe prietenul său, 
Nicanor, ofiţer în cavaleria sa de elită. Apoi procedă la o 
recolonizare a oraşului cu elemente indigene din localităţile 
vecine şi cu ostaşi de ai săi care vădeau a nu mai fi în stare a 
suporta greutăţile viitoarelor campanii. 

De aici regele macedonean se îndreptă spre oraşul Niceea!'%, 
unde sacrificiile pe care le aduse zeiţei Atena aveau să 
simbolizeze începutul noii sale campanii de cucerire a Indiei. Din 
acest oraş Alexandru trimise soli la Taxiles şi la alţi prinți indieni 
ce domneau în părţile fluviului Indus, cerându-le să-i iasă în cale 
de îndată ce se va apropia cu oastea de ţinuturile lor. 

In apropierea cursului superior al râului Cophen!%ce se 
varsă în fluviul Indus, mulţi prinți indieni în frunte cu Taxiles, 
călări pe elefanţi, ieşiră în întâmpinarea lui Alexandru, pe care-l 
primiră cu mult fast şi cu onoruri deosebite. Pe deasupra îi 
oferiră daruri scumpe şi-i făgăduiră toţi elefanții de care 
dispuneau - 25 la număr, spun izvoarele - pentru a-i folosi în 
viitoarele lupte. La rândul său Alexandru le mulţumi, 
promiţându-le răsplata cuvenită pentru prietenia lor, iar celor 
care nu făcură act de supunere le promise răzbunarea biruinţei 
pe care în curând o vor simţi asupra lor şi a pământului pe care-l 
stăpânesc. 

In apropierea râului Cophen, Alexandru îşi împărţi oştile sale 
în două: o parte, sub conducerea generalilor Hephaistion şi 
Perdiccas, trebuia să înainteze pe malul drept al râului, să 
supună prin orice mijloace pe locuitorii din acele regiuni şi să 
ajungă până la Indus. Aici ostaşii aveau să construiască peste 
marele fluviu un pod, pe care armata macedoneană reunită 
avea să treacă în India propriu-zisă. Sarcina acestei coloane n-a 
fost grea; însoţiţi şi de prinții indieni, ostaşii macedoneni 


5în greceşte „oraşul victoriei", oraş situat pe cursul superior al râului 
Cophen. 

înfrânseră slaba rezistenţă pe care uneori o întâlniră şi ajunseră 
repede la Indus, unde, în aşteptarea lui Alexandru, începură 
construcţia podului. 

Alexandru cu cealaltă parte a oştirii porni pe ţărmul de 
miazănoapte a râului Cophen. Drumul era greu deoarece 
ramificaţiile munţilor Hinducuş înaintau până la țărm, iar apele 
râului se învolburau adesea în torente vijelioase şi repezi. 

Împărţirea armatei în două coloane şi înaintarea pe cele 
două maluri ale râului Cophen era rezultatul unui bine chibzuit 
plan strategic: atacând simultan triburile de pe cele două 
ţărmuri, Alexandru împiedica orice încercare de unire a lor în 
vederea unei rezistenţe comune, iar drumul din Persia spre 
India, odată pacificat, avea să asigure nestingherită legătura 
dintre oştirea macedoneană şi satrapiile persane. 

În regiunea muntoasă şi pustie dintre munţii Hinducuş şi 
Indus, Alexandru avea să înfrunte mari greutăţi, dar, ca 
întotdeauna, cu tenacitatea şi calităţile sale de ostaş desăvârşit, 
ştiu să le învingă şi să iasă biruitor. Nu fără temei contemporanii 
i-au comparat faptele cu ale legendarului Hercule. 

Pornind în marş, Alexandru ajunse în ţara triburilor de 
aspasieni, care se retraseră în cetăţile din ţinuturile lor 
muntoase, hotărâți să reziste invadatorilor. 

Trecând peste crestele stâncoase şi prăpăstioase ale 
munţilor, regele macedonean ajunse la prima lor cetate 
fortificată. Băştinaşii de pe crestele zidurilor trăgeau asupra 
soldaţilor nori de săgeți şi aruncau pietre. O săgeată străpunse 
platoşa lui Alexandru, rănindu-l la umăr. Răniţi au fost şi 
generalii săi Ptolemeu al lui Lagos şi Leonnatos. Din cauză că 
trupele erau istovite, iar regele rănit, atacul a fost întrerupt în 
timpul nopţii. A doua zi dimineaţa lupta a fost reluată, aspasienii 
fiind obligaţi să părăsească prima centură de apărare a cetăţii şi 
să se retragă în spatele celui de al doilea zid de protecţie. 

Deşi acest al doilea zid era mai puternic, băştinaşii, cu toată 
vitejia de care dădeau dovadă, nu putură să reziste. Când 
văzură că sunt copleşiţi de săgețile macedonenilor şi că aceştia 
se căţărau pe ziduri fără nici o greutate cu ajutorul scărilor 
mobile, aspasienii fugiră prin porţile care dădeau spre potecile 
din munţi. Unii au putut să scape, mulţi au fost însă omorâţi, iar 
cetatea distrusă până la temelii. 

De aici Alexandru porni spre o altă cetate aspasiană: 


Andaca. Aceasta se predă însă fără împotrivire. Lăsând aici o 
garnizoană sub conducerea lui Crateros, cu misiunea de a cuceri 
toate cetăţile din regiune, Alexandru porni mai departe pe 
urmele căpeteniei triburilor de aspasieni. 

După două zile de marş forţat regele macedonean era în faţa 
cetăţii în care se refugiase căpetenia triburilor, dar acesta, 
aflând de apropierea oştirii duşmane, dădu foc aşezării şi se 
retrase în grabă spre munţi, folosind potecile ascunse şi greu de 
străbătut ale acestora. Aspasienii pe care macedonenii îi mai 
aflară în cetate fură ucişi. Din cetate Ptolemeu, fiul lui Lagos, 
observă cum pe o potecă, pe înălţimi, căpetenia aspasienilor 
împreună cu trupele sale se retrăgea. Fără a mai sta pe gânduri, 
el, aruncându-se pe cal, în fruntea unui detaşament de elită 
porni pe urmele fugarilor. Ajungând la poteca ce urca în munţi 
descălecară cu toţii şi se avântară în urmărirea indianului. 
Acesta văzându-se urmărit îndeaproape se întoarse cu oamenii 
ce-l însoțeau şi între el şi Ptolemeu începu o aprigă luptă. 
Indianul îl lovi cu o lance în piept, dar lovitura fu parată de 
platoşa generalului macedonean. Acesta la rândul său, mai 
norocos, reuşi să-l doboare dintr-o lovitură de lance în coapsă. 
Aspasienii fugiră la început, dar apoi se întoarseră şi se 
năpustiră cu furie asupra detaşamentului macedonean, pe care 
erau gata a-l pune în derută, dar chiar atunci sosi Alexandru cu 
grosul trupelor, la locul încăierării. Infrângând pe aspasieni, care 
fugiră în păduri, Alexandru rămase victorios. 

Continuându-şi marşul regele macedonean ajunse la cetatea 
Arigaios, pe care o află arsă şi părăsită. Găsind-o însă foarte 
bine aşezată, Alexandru porunci să fie reparată şi o populă cu 
autohtoni şi cu ostaşi de ai săi, care, din cauza vârstei sau a 
rănilor primite în lupte, nu mai puteau urma campania. 


XXXVIII ALTE VICTORII 


Intrând şi mai adânc în munţi, Alexandru îşi aşeză tabăra la 
marginea unei păduri. Ostaşii săi trimişi după furaje se 
întoarseră spre seară, aducându-i vestea că în apropiere se 
aflau numeroase oşti indiene, judecând după numărul focurilor 
pe care ei putuseră să le observe. 

Dându-şi seama de primejdie, Alexandru hotărî să atace 
imediat, spre a nu da duşmanilor răgaz de pregătire. Lăsând o 
mică parte din trupe pentru paza căruţelor şi a bagajelor, 
Alexandru porni cu grosul trupelor sale şi când ajunse în 
apropierea duşmanilor, care se odihneau la focuri, hotărî să le 
atace tabăra din trei părţi. După o luptă înverşunată, în care 
indienii dovediră reale însuşiri războinice, Alexandru câştigă şi 
aici o însemnată victorie. Au fost făcuţi patruzeci de mii de 
prizonieri, fură capturate numeroase turme de animale, şi alte 
multe bogății căzură în mâna biruitorilor. Unele izvoare afirmă 
că numărul vitelor mari ar fi atins cifra de 230 000 de capete şi 
că pe cele mai mari şi mai frumoase Alexandru hotărî să le 
trimită pe ogoarele Macedoniei. Dar fără îndoială că cifra este 
exagerată. 

Aici îi sosi vestea că triburile de assaceni, care numărau vreo 
câteva zeci de mii de ostaşi, pedestraşi şi călăreţi, se pregăteau 
să-i reziste. Îndreptându-se spre ţinuturile lor, Alexandru 
străbătu la început regiuni muntoase, stâncoase şi pustii, dar 
când cobori în vale găsi ţinuturi bogate în pomi roditori, vii şi 
multe aşezări. 

Se pare că în acest loc veni la regele macedonean, regele 
din acele părţi, pe nume Acuphis, însoţit de vreo treizeci de 
demnitari. Intrând în cortul lui Alexandru şi văzându-l purtând cu 
măreție şi demnitate impunătoarele sale arme de luptă, aceştia 
căzură la pământ în semn de respect şi de supunere. Alexandru 
îi primi cu mărinimie, făgăduindu-le libertatea şi independenţa 
ţării. Capitala lor, oraşul Nysa'%, pe care legendele timpului o 
socoteau întemeiată de zeul grec Dionysos, care şi-ar fi întins 
stăpânirea şi asupra indienilor, rămase neatinsă. 

Continuându-şi  marşul împotriva  assacenilor, regele 
macedonean ajunse la cea mai importantă cetate a lor ce se 


130 Azi jedelabad (în Pakistan). Aşezare la poalele munţilor Nishadha prin care 

numea Massaga. Aici căpetenia cetăţii, Assacanos, credea că 
va putea rezista vreme îndelungată asediului trupelor lui 
Alexandru. Regele macedonenilor recurse la o stratagemă: el se 
prefăcu că se retrage, ceea ce dădu curaj indienilor care, 
bucuroşi, urmărind în dezordine pe macedoneni, se îndepărtară 
de zidurile cetăţii. Atunci Alexandru ordonă falangei să se 
reîntoarcă şi să atace cu toate forţele. Surprinşi, indienii suferiră 
pierderi grele, dar reuşiră să se retragă din nou în fortăreață. 
Alexandru ar fi voit ca odată cu indienii să pătrundă şi trupele lui 
în cetate. Rănit însă de o săgeată la genunchi nu reuşi să-şi 
ducă planul la îndeplinire. De aceea, a doua zi Alexandru 
porunci să fie aduse maşinile de război cu care reuşi să facă o 
spărtură în ziduri, dar apărătorii nu îngăduiră trupelor lui să 
pătrundă în cetate. Nici a treia zi nu avu mai mult noroc. A patra 
zi lupta continuă şi detaşamentele de elită ale regelui 
macedonean, folosind o punte volantă, erau gata să escaladeze 
zidurile, aşa cum procedaseră odinioară la asediul Tyrului. Dar, 
supraîncărcată, puntea se rupse, iar ostaşii se prăvăliră, loviți în 
acelaşi timp de săgețile trase din turnuri de către apărători. 

A cincea zi atacul reîncepu, dar assacenii rezistară fără a se 
clinti până când Assacanos, căpetenia lor, lovit mortal de un 
proiectil aruncat de maşinile macedonene, se prăbuşi. 
Descurajaţi, băştinaşii trimiseră o solie la Alexandru, căruia îi 
cerură pace. Regele macedonean primi, cu condiţia ca assacenii 
să se înroleze sub drapelul macedonean. Nevoind să primească, 
ei fură ucişi, iar cetatea lor distrusă. 


131 Azi Masaka. 


XXXIX MAI PRESUS DECÂT HERCULE 


Continuându-şi expediţia, trupele lui Alexandru cuceriră încă 
două cetăţi: Ora! şi Bazira!*%, pe care, ca şi pe Massaga, regele 
macedonean le transformă în curând în puncte fortificate care 
să asigure spatele oştilor sale aflate în plină înaintare. Dar mulţi 
băştinaşi din cetăţile cucerite se refugiară pe uriaşa stâncă 
Aornos!* care se înălța cutezător pe unul din cei mai înalţi munţi 
din acele ţinuturi. 

In vechime se spune că nici Hercule nu izbutise să pună 
stăpânire pe această stâncă şi de atunci ea era socotită ca de 
necucerit de puterea omului. 

Alexandru se hotărî să încerce şi el. Dar mai înainte ocupă 
fără împotrivire cetatea Peucelaotis!*, aşezată aproape de 
vărsarea râului Cophen în fluviul Indus, precum şi alte câteva 
aşezări mai mici de pe ţărmul drept al aceluiaşi fluviu. 

Acum toată regiunea muntoasă de la miazănoapte de 
Cophen, cu excepţia fortăreței Aornos, se afla sub stăpânirea 
macedoneană. Primind denumirea de India „de dincoace de 
Indus”, noul ţinut avea să devină o nouă satrapie a imperiului pe 
care Alexandru îl crea acum cu sabia. 

Regele macedonean îşi aşeză tabăra în apropierea semeţei 
stânci. De altfel şi numele ei Aornos!*6, pe care i-l dădură 
macedonenii, însemna locul pe care nici pasărea în zbor nu-l 
putea atinge. Masivul stâncos se ridica spre cer drept ca un con 
înconjurat jur-împrejur de prăpăstii abrupte, colţuroase şi foarte 
adânci. Oamenii din partea locului, care veniră să se supună lui 
Alexandru, îi arătară locurile pe unde totuşi ostaşii, căţărându-se 
cu grijă, ar fi putut să se ridice spre înălţime. Un detaşament de 
sub conducerea lui Ptolemeu apucă pe o potecă ce urca pieptiş 
şi, fără a fi zăriţi de indieni, reuşiră să se urce până la o anumită 
înălţime pe care o întăriră cu palisade. Aici aprinseră un foc prin 
care îi semnalau lui Alexandru locul unde se aflau. A doua zi 
regele macedonean porni chiar el cu un corp de trupe spre vârf, 

dar încercarea sa dădu greş. Războinicii băştinaşi după ce 
respinseră pe rege, începură să atace şi locul pe care Ptolemeu 
îl fortificase. Acesta doar cu mare greutate reuşi să păstreze 
poziţia. 

În timpul nopţii Alexandru însă aduse lui Ptolemeu la 
cunoştinţă că a doua zi va ataca din nou, căţărându-se pe un loc 
apropiat de acela pe care el, Ptolemeu, îl întărise cu palisade. Să 
aştepte, îi spunea Alexandru, şi să păstreze cu cea mai mare 
grijă fortificațiile câştigate fără a ceda nici o palmă de stâncă. A 
doua zi Alexandru cu ai săi reluă ascensiunea. Indienii coborâră 
puţin din vârf, pentru a arunca pietre, sulițe şi proiectile asupra 
macedonenilor. Ostaşii lui Alexandru reuşiră însă să ajungă până 
la înălţimea ocupată de Ptolemeu, cu care făcură joncţiunea. Cu 
forţele unite Alexandru încercă încă un atac, dar atacul eşuă ca 
şi cele anterioare. ` 

Atunci Alexandru hotărî să încerce imposibilul. Intre poziţia 
pe care o deţineau trupele sale şi fortăreaţa aflată pe înălţime, 
se întindea o prăpastie îngustă. Alexandru porunci ca ea să fie 
astupată. Arbori tăiaţi fură aruncaţi în prăpastie, apoi stânci; 
valul astfel construit începu să se înalțe tot mai mult, unind 
poziţia lui Alexandru cu temelia stâncii pe care se ridica 
fortăreaţa naturală. Se lucra cu mult sârg. Alexandru era 
pretutindeni; dând tuturor exemplu, el găsea în acelaşi timp 
câte un cuvânt potrivit pentru ostaşii săi, pe care deopotrivă îi 
lăuda şi-i încuraja. 

La început indienii îşi bătură joc de strădaniile ostaşilor lui 
Alexandru; apoi încercară să le îngreuneze munca aruncând 
pietre şi buşteni asupra lor. Totul era însă zadarnic, căci valul se 
ridica văzând cu ochii. După ce fu ridicat cât era nevoie, au fost 
aduse catapultele care începură să arunce în sus sulițe şi pietre 
împotriva apărătorilor fortăreței. Stânca din apropierea acesteia, 
având o înălţime aproape egală, fu cucerită de un grup de ostaşi 
în fruntea cărora se afla chiar Alexandru. Inspăimântaţi de 
realizarea macedonenilor, indienii propuseră lui Alexandru să-i 
predea fortăreaţa naturală, dacă vor cădea de acord asupra 
condiţiilor de pace. Era însă o stratagemă prin care indienii 
urmăreau să câştige timp, pentru ca noaptea să coboare pe 
celelalte versante, pe poteci ascunse, şi să se împrăştie. In 
aceeaşi noapte însă, Alexandru cu vreo şapte sute de soldaţi de 
elită se căţărară cu ajutorul funiilor - cu care se ajutau unii pe 


alţii - până în vârf, unde apărătorii tocmai se pregăteau de 
plecare. Mulţi băştinaşi fură omorâţi în luptă, iar alţii se 
prăbuşiră în prăpastie căutând să-şi afle mântuirea coborând în 
vale pe potecile nesigure ale stâncii. 

Astfel reuşi Alexandru să pună stăpânire pe inexpugnabila 
fortăreață naturală pe care nici legendarul Hercule - potrivit 
credințelor oamenilor de atunci - n-o putuse cuceri. După ce 
lăsă aici o mică garnizoană, Alexandru, continuându-și 
expediţia, ajunse la o altă cetate a assacenilor, Dirta, pe care 
fratele lui Assacanos, cu o mare armată, o părăsise, la vestea 
apropierii macedonenilor, îndreptându-se spre răsărit. De teama 
lui Alexandru oştirea trecu dincolo de fluviul Indus, unde soldaţii, 
în plină debandadă, se răzvrătiră împotriva şefului lor ucigându- 
l. Drept mărturie, capul fratelui lui Assacanos fu adus lui 
Alexandru, care  încetă să mai urmărească trupele 
dezorganizate. 


XL CĂPETENIILE INDIENILOR SE SUPUN 


Ajuns la ţărmul fluviului Indus, Alexandru ordonă să se 
construiască corăbii - lemn bun de construcţie se găsea din 
belşug - pe care îşi îmbarcă soldaţii. Apoi porni pe fluviu în jos 
până ce ajunse la locul unde râul Cophen se varsă în Indus. 
Acolo, în primăvara anului 326 î.e.n. făcu joncţiunea cu trupele 
comandate de Hephaistion şi Perdiccas care construiseră, 
potrivit instrucţiunilor de mai înainte ale lui Alexandru, un pod 
de vase peste Indus. 

Pe malurile fluviului ostaşii lui Alexandru, obosiţi de atâtea 
greutăţi, suferinţe şi primejdii se odihniră mai multe zile. Aici 
sosiră şi darurile făgăduite de căpetenia indiană Taxiles: 
animale, bani şi ostaşi. Cei ce aduseră darurile îl vestiră 
totodată pe Alexandru că locuitorii regatului lui Taxiles!*îl 
aşteptau ca pe un prieten adevărat. 

Inainte de a ordona ca trupele să treacă fluviul în „ţara 
minunilor şi a misterelor”, Alexandru organiză, ca de obicei, 
serbări, întreceri sportive şi curse de cai. La urmă se pregătiră 
jertfe în cinstea zeilor ocrotitori. Semnele arătau că trecerea 
putea fi începută: zeii erau prielnici. 

Parte din oaste trecu fluviul Indus pe podul de vase făcut de 
Hephaistion şi Perdiccas, parte, folosind plutele şi corăbiile ce 
fuseseră construite din buştenii pădurilor uriaşe din împrejurimi. 

Dincolo de fluviu îi ieşi în cale maharajahul Taxiles în fruntea 
armatei sale; el se închină în semn de supunere şi prietenie. 
Apoi Alexandru şi Taxiles se îndreptară, în fruntea oştilor unite, 
spre capitala ţării, unde populaţia îi primiră cu flori şi urale. 
Avură loc serbări în cinstea lui Alexandru la care participară şi 
alte căpetenii indiene din împrejurimi. Aici veniră soli şi din 
partea regelui Abissares, al cărui regat se întindea în părţile 
muntoase de la miazănoapte. Aceştia aduseră cu dânşii daruri 
bogate şi-l asigurară pe regele macedonean de bunele lor 
sentimente. Tot aici sosi şi o solie din partea unei alte căpetenii 
locale numită Doxaris. 

Ţara Penjabului de azi'**trecu astfel fără condiţii de partea 
macedoneanului. Alexandru procedă şi aici la organizarea 
teritoriului din stânga fluviului Indus, pe care-l uni într-o singură 


137 Capitala regatului lui Taxiles se afla pe locul unde azi se ridică Rawalpindi 
în Pakistan, între fluviile Indus şi Hydaspes. 
155 in partea de nord-est a Pakistanului. 


satrapie cu cel din dreapta acestuia, după care porni mai 
departe spre soare-răsare, spre râul Hydaspes1*%. 

Dincolo de acest fluviu, puternicul rege indian, Poros!%, îl 
aştepta însă cu o puternică oaste şi cu un număr mare de 
elefanţi, hotărât să lupte contra cotropitorului. 


139 Azi Gelam, afluent al fluviului Indus. 

14 Tara regelui Poros corespundea regiunii Lahore din Pakistan. Ea se 
întindea între afluenții Indusului: Hydaspes (azi Gelam) Şi Acesines (azi 
Cinab). 


XLI PREGĂTIRI ÎMPOTRIVA REGELUI POROS 


În câteva zile oştirea lui Alexandru ajunse la râul Hydaspes. 
Era prin luna iunie a anului 326 î.e.n. Ploile tropicale torențiale 
începură, furtunile bântuiau toată regiunea, căldura devenea 
greu de suportat, iar apele vijelioase ale râului apăreau pentru 
toţi ca o adevărată mare înfuriată. 

Pe malul de răsărit se vedea uriaşa oştire a lui Poros, carele 
sale de luptă şi elefanții, care, anume întărâtaţi de gonaci, 
scoteau răgete înfiorătoare. Alexandru înţelese că traversarea 
râului nu va fi deloc uşoară, cu atât mai mult cu cât ţărmul de 
răsărit era îndeaproape supravegheat de ostaşii lui Poros, atenţi 
mai ales la locurile care păreau mai uşor de trecut. 

Alexandru însă era hotărât să treacă râul cu orice preţ. 
Pentru a înşela pe indieni asupra locului pe unde va trece, oştile 
sale, împărţite în detaşamente mai mici, patrulau pe malul de 
apus în toate direcţiile, pentru a distrage atenţia de la locul 
anume ales pentru manevră. În acest timp ostaşii săi aduceau 
zilnic cu carele grâne, din împrejurimi, iar cu plutele, furaje, ca şi 
cum ar fi strâns tot ce trebuia pentru o iernare pe acele 
meleaguri. El făcu aşa ca sub formă de zvon acest fals plan al lui 
să ajungă la urechile lui Poros. Şi mai mult, zvonul preciza că 
Alexandru va trece iarna când apele râului vor scădea. 

Poros se lăsă păcălit, în timp ce regele macedonean chibzuia 
cu febrilitate pe unde să treacă râul cât mai repede, cu atât mai 
vârtos cu cât auzise că Abissares, cu toată fidelitatea pe care i-o 
declarase prin soli, intenţiona să trimită ajutoare importante 
regelui Poros. 

Într-una din nopţi Alexandru ordonă ca, în sunetul 
trâmbiţelor, cavaleria şi pedestraşii să se îngrămădească în 
câteva locuri pe mal ca şi cum s-ar fi pregătit de îmbarcare pe 
corăbii şi plute. Poros dădu alarma şi porunci ca trupele, carele 
şi elefanții să se deplaseze la locul unde urma să se producă 
presupusul atac macedonean. Zadarnic însă căpetenia indiană 
aşteptă acolo până dimineaţa; oastea lui Alexandru nu părăsi 
ţărmul de apus al râului. În nopţile următoare manevrele 
macedonene se repetară şi până la urmă Poros crezu că este 
vorba de o tactică folosită cu scopul de a-l obosi pe el şi oastea 
lui. Şi de fapt avea dreptate. Dar în timpul acesta, după ce 
studiase cu atenţie terenul, Alexandru stabilise cu exactitate pe 
unde era posibilă trecerea trupelor sale peste apă. 


E| găsi că cel mai potrivit loc de transbordare ar fi acolo 
unde râul făcea un cot, într-o zonă acoperită cu păduri dese care 
îngăduiau ca manevrele trupelor să nu fie observate de pe malul 
opus ocupat de Poros. Tot în acea parte se afla în mijlocul râului 
o mică insulă împădurită, care de asemenea contribuia la 
camuflarea mişcărilor oştilor macedonene. 


XLII TRECEREA RÂULUI HYDASPES 


După ce regele macedonean termină toate pregătirile 
porunci generalului Crateros ca acesta cu o parte din oaste să 
rămână pe loc şi să ţină trează atenţia indienilor asupra sa, prin 
mişcări de trupe şi mare zarvă. 

In timpul acesta oastea ce urma să treacă râul fusese 
rânduită astfel: în primul rând erau dispuse câteva unităţi de 
elită, alcătuite din călăreţi şi prăştiaşi iscusiţi care, în frunte cu 
Alexandru, trebuia să dea primii atacul, iar apoi trupele de 
pedestraşi care aveau să înceapă traversarea îndată ce lupta cu 
indienii era angajată. Pregătirile de trecere avură loc în timpul 
nopţii. O furtună şi o ploaie torențială măturară întreaga 
regiune. Ploaia îngreuna mişcările trupelor, iar larma furtunii 
acoperea zgomotul făcut de pregătirile macedonenilor. Indienii 
nu auziră nimic. În timpul nopţii plutele din piei au fost umplute 
cu fân şi cusute cu grijă, iar bărcile de lemn montate cu multă 
atenţie. 

In zori ploaia şi vântul încetară. Cerul era însă acoperit de 
nori grei, iar apele râului Hydaspes se umflară, devenind 
amenințătoare. Alexandru dădu totuşi semnalul de trecere. 
Drumul era deschis de un vas cu treizeci de vâsle, pe care se 
afla chiar regele. 

Pe plute trecu cavaleria, iar cu ajutorul vaselor, pedestraşii; 
se pare că numărul total al ostaşilor se ridica la cifra de 15 000. 

In clipa în care Alexandru debarcă împreună cu generalii săi, 
văzu însă că luntrile cu ostaşi se opriră nu pe ţărmul stâng, ci pe 
o insulă din mijlocul apei, despărțită de mal de un braţ nu prea 
mare a râului Hydaspes, umflat acum de ploi. 

Observând debarcarea, străjerii lui Poros porniră în galop 
spre tabăra acestuia, dând alarma. 

Cu greu armata macedoneană găsi vadul, iar oamenii şi 
animalele trecură prin apă anevoie, luptând cu curentul năvalnic 
al râului. Grăbindu-se, ca nu cumva oştile lui Poros să-i 
surprindă, ostaşii reuşiră însă în curând să pună piciorul pe mal 
şi aici Alexandru rânduindu-şi în linie de luptă - arcaşii călări, 
călăreţii şi pedestraşii - porni avântat spre tabăra lui Poros. 

Regele indian crezând că Alexandru n-a putut să treacă un 
număr destul de mare de soldaţi, trimise împotrivă-i doar pe fiul 
său cu numai două mii de călăreţi şi o sută şi douăzeci de care 


de război. 


141 Cu privire la ciocnirile dintre trupele lui Alexandru şi cele indiene, îndată 
după debarcare, izvoarele istorice nu oferă indicaţii certe. 


XLIII POROS - ÎNVINS 


Ciocnirea a fost scurtă. Carele de luptă împovărate de 
greutatea oamenilor se afundară în nămolul bălților, iar călăreţii 
indieni, văzând că au de-a face cu Alexandru însuşi, îşi pierdură 
cumpătul şi bătură în retragere. Pieriră patru sute dintre ei, 
printre care şi fiul lui Poros. 

Aflând de toate acestea regele indian se hotărî să atace cu 
toate forţele şi, profitând de superioritatea sa numerică, să 
distrugă  oştirea  duşmanului înainte ca celelalte trupe 
macedonene, rămase pe malul drept sub conducerea lui 
Crateros, să debarce şi să vină în ajutorul lui Alexandru. 

În fruntea a patru mii de călăreţi, treizeci de mii de 
pedestraşi - însoţiţi de trei sute de care de luptă şi două sute de 
elefanţi - Poros porni atacul. Un număr mic de ostaşi cu câţiva 
elefanţi rămaseră în tabără ca să supravegheze mişcările 
trupelor lui Crateros. 

Cele două oşti se întâlniră pe un şes nisipos, tocmai bun 
pentru desfăşurarea în voie a forţelor ce intrau în luptă. 

Poros îşi rândui oastea după tactica indiană: în frunte puse 
elefanții, iar în spatele acestora îşi aşeză infanteria. La cele două 
extremităţi se găseau detaşamentele de cavalerie şi carele de 
război. 

Dar Poros nu îndrăzni să atace cel dintâi, ci aşteptă. 
Alexandru ordonă atunci cavaleriei să-şi încetinească mersul 
pentru ca pedestraşii să o poată ajunge din urmă. Aceştia, 
dornici să se arunce în luptă, sosiră în pas alergător, dar obosiţi 
de efort şi de greutatea drumurilor desfundate, aveau nevoie de 
puţină odihnă. De aceea pentru a le da un răgaz, regele 
macedonean îşi rotea de jur-împrejur cavaleria, înşelând pe 
indieni care, neştiind de unde va porni atacul, continuau să 
aştepte. 

În fine Alexandru se hotărî să atace, conştient fiind că în faţa 
superiorității numerice a lui Poros, prudenţa şi curajul trebuiau 
să joace un rol hotărâtor. De aceea se hotări să nu lovească 
frontal, unde numărul mare al elefanților şi pedestraşii, rânduiţi 
în unităţi compacte, cu uşurinţă ar fi putut spulbera atacul 
macedonean, ci din flanc, unde forţele vrăjmaşe erau mai slabe. 
El însuşi se decise să atace, în fruntea unui corp de cavalerie, 
frontul stâng al indienilor, dând poruncă generalului Coinos, 
căruia îi lăsă în grijă pe ceilalţi călăreţi, să intre în luptă numai 


dacă aripa stângă a duşmanilor va fi intrat în panică. 

Atacul lui Alexandru a fost fulgerător. O ploaie de săgeți fu 
aruncată asupra indienilor de către suliţaşii călări; urmă apoi 
iureşul cavaleriei de elită care puse în derută trupele călări ale 
lui Poros. Indienii se grăbiră să-şi regrupeze forţele, dar, potrivit 
ordinului, Coinos atacă şi el cu oştile sale călări frontul drept al 
vrăjmaşilor. Astfel indienii se văzură nevoiţi să facă faţă la 
extremităţi, unei duble şarje de cavalerie. Speriaţi, cavalerii lui 
Poros se retraseră spre centru şi se adăpostiră printre elefanţi. 

In acest timp falangele macedonene se apropiau, în formaţie 
strânsă, de centrul armatei indiene: indienii porniră cu elefanții 
în întâmpinarea oştilor lui Alexandru. Se încinse o luptă 
crâncenă, una din cele mai grele la care luaseră parte vreodată 
trupele regelui macedonean. Elefanții făcură largi breşe în 
rândurile macedonenilor, dar şi rănile pe care le primiseră îi 
făcură furioşi şi de nestăpânit. Răgetul lor sălbatic speriau 
deopotrivă şi pe oameni şi animalele. Cavaleria indiană se 
regrupă şi porni din nou la atac împotriva călăreţilor 
macedoneni, dar aceştia, mai experimentați în luptă, îi 
respinseră pentru a doua oară. Din nou indienii îşi căutară 
adăpost în spatele elefanților. 

Corpul de cavalerie al lui Alexandru, împreună cu cel al lui 
Coinos, se aruncară apoi asupra pedestraşilor indieni care, deşi 
pricinuiră pierderi grele macedonenilor, nu le putură rezista şi în 
cele din urmă căutară şi ei refugiul în spatele elefanților. 

Intr-un spaţiu destul de restrâns se găseau acum amestecați 
într-o învălmăşeală cumplită oameni şi animale, tovarăşi de 
arme şi inamici. Elefanții, rămaşi în mare parte fără conducători 
- ucişi de suliţele macedonenilor - speriaţi şi aţâţaţi din pricina 
rănilor, striveau totul în picioare, iar cu trompa apucau arme şi 
oameni, aruncându-i în toate părţile. Indienii căutându-şi 
adăpost în jurul elefanților aveau mai mult de suferit, pe când 
macedonenii, folosind o tactică mai mobilă, se apropiau de 
elefanţi numai pentru a le tăia fie picioarele, cu securi pregătite 
din vreme, fie trompele, cu nişte săbii curbate asemenea unor 
seceri. 

In momentul în care însă elefanții, sleiţi de vlagă din pricina 
atâtor răni începură, mugind, să fugă de pe câmpul de bătaie, 
Alexandru porunci tuturor ostaşilor săi - călăreţi şi pedestraşi - 
să refacă rândurile şi să atace. In zadar Poros încercă să 


schimbe soarta bătăliei îmbărbătându-şi oamenii de pe elefantul 
său de luptă; panica şi teama puseră stăpânire pe toţi. Indienii o 
luară la fugă, dar în această vreme, trupele pe care Alexandru le 
lăsase sub comanda lui Crateros, pe celălalt mal al râului 
Hydaspes, reuşiră să debarce şi, odihnite fiind, porniră în urma 
fugarilor, pricinuindu-le mari pierderi. 

Vreo douăzeci şi trei de mii de indieni căzură în luptă, iar 
printre aceştia se aflau şi alţi doi fii ai lui Poros, trei mii de cai şi 
peste o sută de elefanţi rămaseră neînsufleţiţi pe câmpul de 
bătaie. Pierderile de oameni şi materiale ale lui Alexandru - ne 
asigură izvoarele timpului - au fost însă cu mult mai mici. 

Când văzu că totul e pierdut, Poros se aruncă el însuşi în 
luptă; câtăva vreme platoşa sa şi isteţimea elefantului său 
dresat îl feriră de primejdii, dar până la urmă Poros, lovit de o 
săgeată şi temându-se să nu cadă viu în mâinile lui Alexandru, 
se hotări să fugă şi el. Alexandru porni năvalnic pe urmele lui; 
dar bătrânul şi credinciosul său cal de luptă, Bucefal, sleit de 
puteri datorită încercărilor la care fusese supus în timpul luptei, 
se prăbuşi fără suflare la pământ. Atunci regele macedonean 
trimise câţiva ofiţeri după Poros, căruia, făgăduindu-i libertatea, 
îi ceru să se predea. 

Poros se predă şi fu adus în faţa lui Alexandru. Acesta fu 
adânc impresionat de ţinuta demnă a învinsului. Izvoarele spun 
că regele macedonenilor l-a întrebat pe Poros cum vrea să fie 
tratat, la care întrebare acesta i-a răspuns cu un singur cuvânt: 
„regeşte”! 

„Şi altă dorinţă n-ai?” a continuat Alexandru. 

„Nu! i-a spus Poros, căci totul e cuprins în acest cuvânt: 
regeşte”!1?. 

Şi Alexandru s-a purtat într-adevăr regeşte cu Poros, căruia i- 
a lăsat mai departe regatul în stăpânire, ba încă i-a adăugat şi 
alte ţinuturi, socotind pe bună dreptate că generozitatea poate 
fi de multe ori cea mai înţeleaptă politică faţă de cel învins. 


142 Detaliile privind această întâlnire sunt înfăţişate în mod diferit de izvoarele 
istorice. 


XLIV EXPEDIȚIA CONTINUĂ 


După victorie Alexandru acordă ostaşilor săi un răgaz de 
odihnă de treizeci de zile. În amintirea victoriei, regele 
macedonean porunci să se ridice pe cele două maluri ale râului 
Hydaspes două oraşe: Niceea!%, adică oraşul biruinţei, şi 
Bucefalia!*, în amintirea calului său care murise pe câmpul de 
bătaie. Tot aici aduse onorurile cuvenite memoriei celor căzuţi 
în luptă şi organiză, pentru biruitori, jocuri, serbări şi întreceri de 
tot felul. 

Apoi, lăsând acolo pe generalul Crateros cu o parte din oştile 
macedonene, cu misiunea de a ridica şi fortifica oraşele 
plănuite, Alexandru plecă mai departe spre nord-est, împotriva 
triburilor de indieni care locuiau în vecinătatea regatului lui 
Poros. Toată populaţia se supuse; teritoriul lor, care cuprindea - 
spun izvoarele - treizeci şi şapte de oraşe, fiecare având peste 
cinci mii de locuitori, a fost pus sub ascultarea lui Poros. 

In acest timp Alexandru primi soli de la căpetenia indiană 
Abisaros; acesta, cu toată credinţa jurată lui Alexandru, i se va 
arăta apoi potrivnic. Solii, printre care se afla şi fratele lui 
Abisaros, aducând daruri, bani şi elefanţi, îi făgăduiră din nou 
ascultare. Alexandru însă le ceru să-l vestească pe Abisaros că 
numai dacă va veni el în persoană l-ar putea convinge de 
sinceritatea sentimentelor sale în care cu greu regele 
macedonenilor mai putea crede. 

Tot în acest timp - ne relatează izvoarele - Alexandru primi 
soli din partea lui Sisicottos, pe care Alexandru îl lăsase 
guvernator al assacenilor. Acesta îi făcea cunoscut că triburile 
de assaceni se răzvrătiră. De îndată Alexandru vesti pe satrapii 
Tyriaspes şi Filip să pornească împotriva răsculaților cu oştile pe 
care le aveau la îndemână. Aceştia se conformară şi assacenii 
fură potoliţi fără prea multă greutate. 

Apoi Alexandru îşi continuă marşul înspre râul Acesines!%, 
afluent de partea stângă al Indusului. Trecerea s-a făcut ca de 
obicei, cu ajutorul luntrilor şi plutelor din piele, dar apele râului, 
care curgeau vijelios printre bolovani, au pricinuit unele pierderi 
în oameni şi animale. 

De aici porni în urmărirea căpeteniei indiene, Poros, nepotul 


143 Azi Succiainpur, pe stânga lui Hydaspes. 
144 Azi Jihlam, pe dreapta aceluiaşi râu. 
145 Azi Cinab. 


regelui Poros, învins de Alexandru; acest al doilea Poros, după 
ce în zadar încercase prin viclenie şi trădări să-l câştige pe 
regele macedonean - pentru care fapt izvoarele greceşti îl 
numesc „laşul” - se refugiase cu oamenii şi bogăţiile sale spre 
părţile răsăritene. 

Urmărindu-l fără răgaz, trupele macedonene ajunseră la râul 
numit Hydraotes!*5, un alt afluent de pe partea stângă a 
Indusului. 

De aici trimise pe Hephaistion cu o parte din trupe spre 
miazăzi în urmărirea lui Poros „cel laş”, cu misiunea de a cuceri 
întreaga regiune şi de a o pune sub stăpânirea credinciosului 
Poros. 

Alexandru în fruntea grosului oştirii traversă fără greutate 
râul Hydraotes, ajungând în ţara triburilor de indieni liberi pe 
care în zadar mai înainte Poros sau Abisaros încercaseră să le 
cucerească. Prea puţini se supuseră fără luptă; cei mai mulţi îşi 
aşteptau duşmanii cu armele în mâini. 

După ce cuceri fără luptă capitala triburilor de adraisteni, 
Alexandru ajunse în faţa cetăţii Sangala!*, capitala cathailor, 
cunoscuţi prin vitejia şi disprețul lor faţă de moarte. În ajutorul 
acestora veniră şi triburile de oxydraceni şi malli!48. 

Cetatea era bine apărată în mod natural, iar localnicii o 
înconjuraseră pe dinafară cu care de război puternice şi mari, 
rânduite pe trei linii, încât luarea cu asalt nu era un lucru uşor. 
Pe deasupra numărul mare de luptători aflaţi în cetate, care 
puteau oricând încerca o ieşire, îl nelinişteau pe Alexandru. 
Totuşi se hotări să înceapă lupta de îndată şi, în acest scop, îşi 
rândui oastea în linie de bătaie. În fruntea cavaleriei, regele 
macedonean lovi cu toată forţa partea stângă a sistemului de 
apărare, deoarece observase că în acea parte carele de război 
ale indienilor nu erau în număr prea mare. Atacul însă nu reuşi 
şi cavaleria macedoneană, primită cu o ploaie de săgeți 
aruncate din carele de luptă, trebui să se retragă. Atunci 
Alexandru descălecă şi în fruntea pedestraşilor, care sosiră din 
urmă, porni din nou la atac. Indienii părăsiră prima linie de care 
şi se repliară pe cea de a doua linie. Macedonenii au fost puşi la 
grea încercare, deoarece aveau în faţa lor oameni viteji şi 


146 Azi Ravi. 
147 Azi Jandiala, în Pakistan. 
148 Triburi de indieni liberi de la confluenţa celor cinci râuri din Pendjab. 


experimentați în lupte. Dar perseverenţa oştilor lui Alexandru şi 
dorinţa de a învinge s-au impus. După ce reuşiră să facă o 
spărtură în cea de a doua linie de care, macedonenii 
străpunseră uşor pe cea de a treia, iar indienii, văzând că totul e 
pierdut, se retraseră în cetatea propriu-zisă. 

Prevăzând că în timpul nopţii cei asediați vor încerca o ieşire, 
Alexandru înconjură cetatea cu toate trupele sale. Regele nu se 
înşelase, căci în plină noapte indienii încercară să părăsească 
cetatea prin dreptul unei bălți aflată în apropiere de ziduri. Cei 
care încercară să treacă primii fură ucişi de soldaţii care stăteau 
de veghe; de aceea indienii renunţară la punerea în aplicare a 
planului lor. 

A doua zi Alexandru ordonă să se ridice fortificaţii în jurul 
cetăţii. Zona din partea bălții, care n-a putut fi fortificată, fu 
încredinţată lui Ptolemeu, fiul lui Lagos, căruia i se dădu un 
număr mare de ostaşi în subordine, deoarece se aflase de la cei 
ce dezertau că indienii tot pe acolo vor încerca să se retragă. Se 
convenise ca de îndată ce asediaţii vor încerca să forţeze 
trecerea să se dea un semnal cu goarna pentru a pune în 
alarmă toate trupele macedonene. 

Aşa cum prevăzuse, indienii în disperarea lor încercară să 
străpungă încercuirea macedoneană În zona bălții 
supravegheate de către Ptolemeu. Acesta dădu alarma şi oştile 
lui Alexandru reuşiră să înfrângă atacul celor asediați, silindu-i 
să se retragă în cetate. 

În dimineaţa zilei următoare Poros - care fusese trimis de 
Alexandru să-i aducă noi ajutoare pentru a-şi împrospăta forţele 
- sosi cu vreo cinci mii de indieni şi cu elefanţi de luptă. Trupele 
lui Alexandru porniră la atac. Mai întâi săpară în câteva locuri 
temeliile zidurilor cetăţii, care erau de cărămidă, deschizând 
astfel spărturi în centura de apărare. Apoi fixară scările de 
escaladare şi în scurtă vreme ostaşii macedoneni erau în cetate. 
Alexandru voind să dea o pildă tuturor celor care vor îndrăzni în 
viitor să i se împotrivească în India, porunci soldaţilor să fie 
nemiloşi. Peste şaptesprezece mii de indieni fură ucişi, iar vreo 
şaptezeci de mii luaţi prizonieri. 

De aici Alexandru porni spre alte două cetăţi indiene ai căror 
apărători, aflând de dezastrul Sangalei, fugiră care încotro. O 
bună parte din ei fură ajunşi de ostaşii regelui macedonean şi 
masacrați. 


În scurtă vreme soarta Sangalei fu cunoscută de toate 
popoarele indiene din jur. De aceea pretutindeni unde sosea 
Alexandru, căpeteniile şi locuitorii se supuneau, temându-se să 
nu împărtăşească şi ei acelaşi destin. 

Aşa de pildă rajahul Sophites1* ieşi, îmbrăcat în veşminte 
împodobite cu aur şi purpură, înaintea cuceritorului şi 
prezentându-i omagiile şi supunerea locuitorilor, îl rugă să le 
asigure pacea şi liniştea. Alexandru se învoi şi lasă mai departe 
pe Sophites în stăpânirea regatului pe care probabil îl şi mări cu 
noi teritorii. 

Timp de câteva zile întreaga oaste a lui Alexandru s-a 
bucurat de ospitalitatea rajahului. Toţi primiră daruri, iar 
Alexandru primi o sută cincizeci şi cinci de câini-tigri de 
vânătoare, vestiți pentru calităţile lor deosebite. Şi ca să le 
dovedească calităţile, rajahul porunci ca într-un loc închis să fie 
lăsat un leu şi patru asemenea câini-tigri. Câinii biruiră leul. Un 
indian pătrunse acolo şi tăie unuia din câini un picior. Clinele nu 
dădu înapoi, ci rămase cu colții înfipţi în fiară. Apoi îi tăie încă un 
picior şi încă unul. Câinele nu se clinti. Ţinând prada cu dinţii, 
rămase în această poziţie până îşi pierdu tot sângele şi apoi 
căzu mort pe trupul neînsufleţit al leului. 

De aici Alexandru se îndreptă spre ţara regelui Phegeus. 
Poruncind locuitorilor să-şi lucreze mai departe ogoarele, regele 
îl întâmpină cu daruri pe Macedonean, cerându-i să îngăduie 
oamenilor săi să-şi ducă mai departe truda lor zilnică în linişte şi 
pace. Impresionat, Alexandru îi satisfăcu dorinţa. 


14 Era rajah în Saubhuta. 


XLV „AICI S-A OPRIT ALEXANDRU” 


Oastea macedoneană se îndreptă apoi spre râul Hiphaisis15, 
dincolo de care se spunea că sunt ogoare mănoase, bogății 
multe şi felurite şi oameni tot atât de pricepuţi în cultivarea 
pământului cât şi în întocmirea legilor. Şi pe deasupra erau şi 
războinici  iscusiţi. Aceste ştiri  înflăcărară imaginația, 
temperamentul şi vanitatea marelui general: cu tot dinadinsul 
voia el să treacă dincolo, să ajungă până la malurile fluviului 
sfânt al indienilor, Gangele, şi să devină stăpânul de necontestat 
al întregului pământ locuit pe acele vremuri. 

Nu tot acestea erau însă sentimentele şi părerile ostaşilor. 
După opt ani de războaie neîncetate, grele şi sângeroase, 
soldaţii ajunseră la limita din urmă a rezistenţei lor trupeşti şi 
sufleteşti. Nu-i mai interesau nici bogăţiile, nici gloria, nici 
mirajul necunoscutului. În schimb ei voiau cu toţii să-şi revadă 
patria, familia şi prietenii. Unii îşi spuneau părerile pe ascuns, în 
şoaptă, alţii deschis şi în auzul tuturor. Descurajarea, freamătul 
şi împotrivirea oştilor ameninţa să ia proporţii. 

Atunci Alexandru îşi adună ostaşii şi le vorbi deschis. 

„M-aţi urmat până acum fără murmur şi fără şovăire. Am 
câştigat împreună biruinţe fără seamăn: am cucerit ţări bogate 
şi am biruit popoare iscusite în războaie. Am îndeplinit totul cu 
ajutorul vostru; curajul şi braţele voastre au fost totdeauna 
chezăşia biruinţelor. Alături de voi eu v-am împărtăşit însă 
soarta; bucuriile şi greutăţile războiului au fost deopotrivă ale 
mele ca şi ale voastre. 

Suntem acum la sfârşitul greutăților. Am ajuns aproape de 
locul unde răsare soarele. Încă puţin şi vom fi la Gange şi la 
ţărmul oceanului fără capăt. Curând hotarele Macedoniei se vor 
întinde până acolo unde pământul însuşi se sfârşeşte. Să nu 
faceţi ca acei truditori ai pământului care mânaţi de lene, lasă 
să le scape din mână roadele ce dau în pârg. Incă puţin şi veţi 
avea biruinţa deplină, iar răsplata din urmă va întrece cu mult 
primejdiile. 

Temeiurile hotărârii sălăşluiesc în voi, dar viaţa de erou ne 
cere să lăsăm celor ce ne vor urma o pildă nemuritoare şi 
luminoasă de curaj şi vitejie” 1t, 


150 Afluent al Indusului, pe partea stângă. Azi Bias. 
151 Prelucrare liberă după Arrianus şi Q. Curtius Rufus. 


Urmă un lung timp de tăcere. Nimeni nu îndrăznea nici să-l 
contrazică, nici să-l aprobe. 

De mai multe ori ceru Alexandru să i se spună părerea. Abia 
într-un târziu se ridică şi luă cuvântul tovarăşul său de luptă, 
Coinos. Vorbind în numele ostaşilor de rând, Coinos se pronunţă 
pentru renunţarea la expediţie. Campaniile de până acum 
secerară mulţi macedoneni, alţii au fost răniţi sau împrăştiaţi în 
diferite garnizoane ale Asiei. Cei care au mai rămas duc dorul 
după pământul lor; obosiţi după atâtea suferinţe şi lupte, nu vor 
mai avea puterea să continue expediţia, iar dezastrul nu va 
putea fi evitat. 

Lui Alexandru nu-i plăcură aceste cuvinte care îndemnau la 
măsură şi cumpătare şi se închise două zile în cortul său, 
nădăjduind că soldaţii îşi vor schimba părerea şi-l vor urma în 
noua sa campanie. Zadarnică a fost aşteptarea lui Alexandru; 
soldaţii au rămas neclintiţi în hotărârea lor. Regele se văzu silit 
să ordone reîntoarcerea în patrie. Sau, ceea ce nu era imposibil, 
poate îşi dăduse el însuşi seama de riscurile pe care le comporta 
noua sa expediţie spre Gange. 

Oastea întreagă salută cu entuziasm şi strigăte de bucurie 
hotărârea marelui general. Mulţi plângeau asemenea unor copii. 
Neînvins în lupte, Alexandru era învins acum de propriii săi 
ostaşi. Şi ascultând de ostaşii săi, regele macedonean n-a avut 
decât de câştigat; poate că altfel s-ar fi pierdut într-un şir de 
lupte fără de sfârşit şi fără glorie, care ar fi putut pune capăt în 
mod anonim strălucitei sale cariere militare. 

Pe malul râului Hyphasis, Alexandru puse să se ridice, ca o 
mărturie a faptelor sale, douăsprezece altare, având fiecare o 
înălţime de 22 metri. După indicaţiile istorice de mai târziu, ele 
fuseseră închinate „tatălui meu Ammon”, „fratelui meu 
Hercule”, „fratelui meu Apollo”, „Atenei celei prevăzătoare” 
etc.; pe coloana din mijloc sta scris: „Aici s-a oprit Alexandru”. 

Apoi Alexandru aduse jertfe, după datină, zeilor, şi organiză 
jocuri şi întreceri între soldaţi. În fine, după ce reîntări în 
stăpânirile lor pe căpeteniile indiene ce-i fuseseră fidele, armata 
primi poruncă, la finele lunii august a anului 326 î.e.n., să 
pornească pe drumul pe care venise, adică în direcţia râului 
Hydraotes şi apoi mai departe spre soare apune. 


DEZNODĂMÂNTUL 


XLVI ÎMBARCAREA 


Trecând râul Hydraotes oastea macedoneană se îndreptă 
spre râul Acesines, pe al cărui țărm găsi deja ridicată cetatea pe 
care garnizoana, lăsată acolo de el la venire, primise poruncă s- 
o construiască. După obiceiul său, regele macedonean o 
coloniză cu băştinaşi din împrejurimi şi cu ostaşi ce nu mai 
puteau face faţă greutăților serviciului militar. 

Aici zăbovi numai pentru o scurtă odihnă şi pentru a primi 
darurile aduse de soli de la căpeteniile din jur, care-l asigurară 
pe marele comandant de devotamentul şi bunele sentimente ale 
celor care i le-au trimis. 

Trecând apoi apele Acesinesului, ajunse la ţărmul râului 
Hydaspes, unde îşi stabili tabăra în cele două oraşe pe care le 
ridicară ostaşii săi, Niceea şi Bucefalia. 

Aici Alexandru hotărî ca trupele să nu se reîntoarcă pe 
drumul pe care veniseră în Asia, ci să coboare pe apele 
Hydaspesului şi ale Indusului până la ocean şi de acolo să se 
îndrepte, pe uscat sau pe mare, spre inima imperiului său. Ideea 
era fecundă. Popoarele indiene din părţile Indusului urmau să fie 
supuse, iar fluviul să fie un hotar natural al marelui său imperiu; 
cultura şi civilizaţia helenistică avea să câştige noi adeziuni, iar 
informaţia ştiinţifică să se îmbogăţească cu noi date şi fapte. Şi 
poate şi mai de preţ pentru vanitosul cuceritor era gloria pe care 
acesta voia s-o dobândească în luptele ce le va purta cu 
locuitorii din valea Indusului, în compensaţia expediției 
abandonate fără voia lui de pe țărmurile Gangelui. 

De aceea dădu ordin ca să se construiască cât mai repede 
cu putinţă vasele de care avea nevoie; de altfel încă după ce 
câştigase biruinta de la Hydaspes, împotriva lui Poros, 
Alexandru poruncise să se facă toate preparativele pentru 
construirea unei flote, deoarece încă de atunci plănuise o 
viitoare expediţie pe valea Indusului în jos. 

Se lucra cu zel pe ambele maluri ale râului, care deveniseră 
un vast şantier de construcţii navale. Materialul lemnos era din 
belşug, iar numărul mare al ostaşilor care munceau făcea ca 
zilnic progresele să devină vizibile. Se construiră în scurtă vreme 
vreo mie de vase plutitoare!"?: nave de război, corăbii pentru 


152 Cifra e discutabilă (Vz. Diodor din Sicilia, XVII, 95), FI. Arrianus (VI, 2, 3) 
ridică numărul la două mii, incluzând în el şi ambarcaţiunile vechi ce fuseseră 
construite anterior. 


transportul trupelor şi merindelor, plute, bărci mai mici etc. 

Ca marinari rândui Alexandru pe cei mai pricepuţi în arta 
navigaţiei, mai ales egipteni, fenicieni şi greci, toţi obişnuiţi cu 
marea şi greutăţile ei. Mai mare peste toată flota puse pe 
Nearchos, iar pe Onesicritos din Astypalia drept cârmaci al 
corăbiei pe care avea el însuşi să călătorească. 

Pe corăbii îmbarcă Alexandru vreo opt mii de oameni; restul 
armatei avea să-şi continue marşul pe jos, de-a lungul celor 
două maluri ale râului. Trupele de pe ţărmul drept au fost puse 
sub comanda generalului Crateros, iar cele de pe malul stâng 
sub conducerea lui Hephaistion. Ariergarda trupelor a fost lăsată 
pe seama lui Filip, satrapul provinciei dintre Indus şi Bactriana, 
cu misiunea de a aştepta acolo trei zile şi apoi să coboare pe 
urmele oştilor lui Alexandru, pe care trebuia să le ajungă la un 
loc anume convenit, pe ţărmul râului Hydaspes. 

După ce sfârşi toate pregătirile, precum şi reconstruirea unor 
cartiere distruse de inundaţii în oraşele de curând întemeiate de 
el: Niceea şi Bucefala, Alexandru dădu porunca de plecare. Era 
într-una din zilele lunii noiembrie a anului 326 î.e.n. Regele 
macedonean aduse sacrificii zeilor elini, ocrotitori ai celor ce 
călătoresc pe mare, iar trompeta dădu semnalul de pornire. Una 
câte una corăbiile se desprinseră de țărm. 

„A fost de altfel un moment unic: toată această mulţime de 
vase începu să bată apa cu vâslele în aceeaşi clipă; tot atunci s- 
a auzit şi strigătul şefilor de echipaje, comandând cele două 
mişcări ale vâslelor, şi strigătul văslaşilor în clipa în care vâsla 
bătea apa râului. Pereţii malurilor, care în unele locuri erau mai 
înalţi decât corăbiile, reflectau larma şi dădeau prin aceasta 
sunetelor o intensitate neobişnuită, făcându-le să răsune şi-ntr-o 
parte şi în alta. Vâlcelele de pe amândouă malurile sporeau şi 
ele sunetele tot aruncându-le de colo-colo pe pereţii lor nuzi. 
Caii, vizibili în corăbiile lor de transport, stârneau uimirea 
indienilor care asistau la acest spectacol, pentru simplul motiv 
că la ei în ţară nu se pomenise niciodată ca nişte cai să fie suiţi 
pe corăbii...; ca urmare, cei ce fuseseră prezenţi chiar în punctul 
de plecare se ţinură după flotă vreme îndelungată şi ori de câte 
ori le ajungea la ureche strigătul văslaşilor ori zgomotul făcut de 
lopeţi, prietenii lui Alexandru de pe maluri răspundeau cântând 
ceva în limba lor necunoscută nouă şi alergau mai departe în 


lungul malului, fără a slăbi corăbiile din ochi”.15% 


133 FI. Arrianus, VI, 3, 3, op. cit. (trad. R. Alexandrescu, p. 303-304). 


XLVII NOI LUPTE 


După trei zile de călătorie pe drumul fără pulbere a râului, 
Alexandru ajunse la locul unde, potrivit înţelegerii, îl aşteptau 
trupele conduse de Crateros şi Hephaistion. Aici rămase două 
zile în care timp avea să sosească şi ariergarda condusă de 
satrapul Filip. Se crede că numărul soldaţilor din oştile 
macedonene reunite se ridica la cifra de 120 000 de combatanți. 
Alexandru ordonă acum celor trei corpuri de trupă să-şi continue 
drumul spre miazăzi, rânduind ca punct de întâlnire a lor locul 
unde cele două râuri Hydaspes şi Acesines se întâlnesc. De cele 
mai multe ori populaţia băştinaşă din acele părţi se supunea de 
bună voie macedonenilor. 

In scurtă vreme sosi însă vestea că după confluenţa celor 
două râuri mai sus pomenite, triburile de malli şi oxydraceni 
făceau pregătiri febrile pentru a se împotrivi invaziei 
macedonene. În acest scop îşi puseră la adăpost femeile şi copiii 
şi îşi adunau trupe. Alexandru grăbi marşul şi după cinci zile 
ajunse, cu toate forţele, la locul de confluență a celor două râuri. 

Locul era foarte primejdios pentru navigaţie; apele se 
învolburau cu atâta furie şi putere încât cu greu se putea ţine 
cârma, iar din pricina zgomotului făcut de valurile care se 
spărgeau de stânci, cei ce vâsleau sau manevrau pânzele numai 
cu greu puteau desluşi comenzile. 

Măsurile cele mai severe au fost luate pentru a se preveni 
accidentele: cârmacii trebuiau să ocolească stâncile, iar vâslaşii 
să tragă din răsputeri când corăbiile tăiau vârtejurile apelor. 
Vasele mai scurte şi mai pântecoase rezistară bine. Corăbiile 
lungi însă avură de suferit, iar câteva ambarcaţiuni mici şi 
uşoare au fost aruncate pe țărm. 

După câte ni se relatează şi corabia pe care se afla 
Alexandru deveni pentru puţină vreme jucăria vârtejurilor. Se 
spune că regele se dezbrăcase şi era gata să se arunce în apă 
ca să-şi salveze, în caz de primejdie, viaţa, înotând. Până la 
urmă, vâăslaşii, depunând eforturi supraomeneşti, reuşiră să 
învingă cerbicia apelor şi să strecoare corabia printre curenţii 
şerpuitori şi ameninţători. 

Dar locul primejdios fu depăşit, apele se liniştiră şi 
zgomotele se potoliră. Alexandru putu astfel să ancoreze pe 
ţărmul drept al râului, unde ambarcaţiunile avariate fură 
reparate. Nearchos, comandantul flotei, primi ordin să continue 


drumul şi să nu se oprească până în ţara mallilor şi 
oxydracenilor; în schimb, Alexandru rămase cu o parte din oşti 
în acele ţinuturi spre a supune sau a primi supuşenia triburilor 
indiene de acolo, împiedecând o eventuală joncțiune a acestora 
cu populaţia mallilor şi oxydracenilor, aflată sub arme. 

După această incursiune Alexandru se întoarse din nou la 
râul Acesines; aici ordonă trupelor să-şi continue marşul spre 
miazăzi, urmând a se regrupa din nou la confluenţa acestuia cu 
Hydraotes. lar el, Alexandru, în fruntea unor trupe de elită, se 
îndreptă, folosind un drum greu dar scurt, tot spre miazăzi, 
către ţara mallilor. 

Malli erau certaţi cu vecinii lor oxydraceni, dar îndată ce 
aflară de primejdia comună se împăcară, strângând o armată de 
vreo 70 000 de ostaşi. Până la urmă însă nu reuşiră totuşi să 
realizeze un front comun împotriva duşmanului, deoarece toţi 
şefii de triburi doreau să fie comandanţi supremi. Datorită 
acestei certe dintre ei, armata se risipi în diverse locuri şi cetăţi 
întărite. 

După câteva ore de marş, Alexandru poposi lângă un loc 
bogat în apă dulce unde porunci ca toţi ostaşii să-şi ia apă, spre 
a putea străbate fără greutăţi stepa pustie. 

Trupele mărşăluiră fără odihnă restul zilei şi toată noaptea; 
în dimineaţa zilei următoare ajunseră în faţa unei cetăţi în care 
se refugiaseră un mare număr de malli. Aceştia, zărind pe 
macedoneni, le ieşiră înainte neînarmaţi căci, neputând să 
creadă că Alexandru ar fi putut străbate aşa de repede pustiul, 
bănuiau că era vorba de trupele aliaţilor sau ale prietenilor. 

Alexandru îi atacă prin surprindere. Călăreţii loviră cu putere, 
ucigând mii de oameni; malli care scăpaseră cu fuga se 
adăpostiră în cetate. Regele asedie fortăreaţa şi-i porunci 
generalului Perdiccas să se îndrepte spre o alta din vecinătate 
ce aparţinea tot mallilor şi s-o înconjoare cu trupele, spre a 
împiedica fuga indienilor. 

Alexandru luă cu asalt prima cetate; malli nu putură să se 
împotrivească şi fură răpuşi până la unul de ostaşii macedoneni. 

Când Perdiccas ajunse la cetatea vecină, o găsi pustie; 
locuitorii, speriaţi, fugiră. Generalul macedonean porni în grabă 
pe urmele lor cu trupele sale uşor înarmate, ajungându-i în scurt 
timp. O parte din ei fură ucişi. Numai puţini îşi găsiră scăparea 
refugiindu-se într-o regiune mlăştinoasă. 


Alexandru informat că o mare parte din triburile de malli, 
speriate de atacul neaşteptat al macedonenilor, căutau să-şi 
găsească scăparea trecând pe malul stâng al râului Hydraotes, 
se îndreptă cu toate forţele sale în acea direcţie. Mărşăluind fără 
răgaz, ostaşii macedoneni ajunseră la râu nu după multă vreme. 
Parte din indieni reuşiră să treacă apele râului, dar alţii tocmai îl 
traversau. Pe aceştia din urmă Alexandru îi măcelări, iar pe 
fugari, după ce trecură şi oştile macedonene râul, îi urmări, 
ucigându-i sau făcându-i prizonieri. 

Auzind că un număr oarecare de malli şi-au găsit totuşi 
adăpost într-o cetate brahmană!”, situată la miazăzi de râul 
Hydraotes, Alexandru porni la atac în această direcţie. Zidurile 
exterioare ale cetăţii cedară de la primul atac al falangei 
macedonene; indienii îşi căutară adăpost în cetăţuia din interior, 
în care se baricadară, hotărâți să reziste invadatorilor. Odată cu 
indienii însă reuşiră să se strecoare în cetăţuie şi câţiva 
macedoneni, dar, din pricina numărului lor mic, fură siliţi să se 
retragă. Atunci Alexandru ordonă să se ridice pe ziduri scările 
mobile, în timp ce în alte părţi maşinile de război le sfredeleau 
la temelie. Pentru a da curaj soldaţilor, regele macedonean se 
urcă primul pe scări şi apoi pe ziduri; de îndată soldaţii fură 
alături de el şi, în scurtă vreme, cetăţuia fu cucerită. Toţi 
apărătorii pieriră: parte în flăcări, căci dăduseră foc la case, 
parte vitejeşte cu sabia în mână. Cu toţii erau în număr de vreo 
cinci mii de suflete. 

După o zi de odihnă Alexandru îşi continuă expediţia 
împotriva altor cetăţi indiene de pe malul stâng al râului 
Hydraotes, dar pretutindeni acestea fuseseră părăsite de 
locuitori. Chiar şi cea mai bine fortificată cetate - un fel de 
reşedinţă de căpetenie - fusese abandonată, iar locuitorii se 
retrăseseră pe malul drept, înalt şi povârnit, al râului Hydraotes, 
unde ocupând poziţii de apărare, se hotărâră să reziste trupelor 
invadatoare. 

Ajuns la râu, Alexandru porunci cavaleriei să-l treacă şi să 
atace pe indienii malli de pe ţărmul nordic. La început aceştia se 
înspăimântară de curajul pe care-l arătau călăreţii macedoneni, 
dar, dându-şi seama de disproporţia numerică - indienii erau 
vreo 50 000, iar cavaleria macedoneană, număra doar 4-5 000 
de ostaşi - ei încercară să arunce trupele macedonene în apele 


154 Probabil aşezată la nord de actualul Haiderabad din Pakistan. 


râului. Alexandru porunci călăreţilor să nu angajeze lupta, ci să 
se retragă, hărţuind pe duşman, până la sosirea falangelor, de 
pe ţărmul stâng al râului. După ce pedestraşii trecură râul, 
Alexandru ordonă dezlănţuirea atacului. Indienii o luară la fugă 
îndreptându-se spre o fortificaţie din împrejurimi. Trupele 
macedonene îi urmăriră, dar, căzând noaptea şi fiind obosite, îşi 
aşezară tabăra lângă cetatea întărită, amânând atacul pentru a 
doua zi. 


XLVIII SINGUR ÎN FAŢA PRIMEJDIEI 


A doua zi dimineaţa macedonenii dezlănţuiră atacul. Zidurile 
exterioare, neputând fi apărate, fură părăsite de indieni, care se 
retraseră cu toţii în cetăţuia fortificată din interior. Cu toate că 
macedonenii atacau cu maşinile de război şi foloseau scările 
mobile, totuşi lui Alexandru i se părea că ostaşii săi nu au destul 
avânt. De aceea smulse o scară mobilă din mâna unui soldat şi 
sprijinind-o de zid începu, temerar, să se urce spre înălţimi. Sus 
pe zid, el se apără împotriva săgeţilor vrăjmaşe doar cu scutul. 
Macedonenii văzându-şi regele în primejdie se grăbiră să se 
urce pe scări, ca să ajungă cât mai repede alături de el. Dar 
urcându-se prea mulţi pe aceleaşi scări, acestea se rupseră şi 
soldaţii se rostogoliră la pământ. Acum Alexandru rămase singur 
pe creştetul zidului; în jurul lui ploua cu săgeți, iar braţul stâng 
cu care mânuia scutul îşi pierduse vlaga. Atunci tovarăşii săi de 
arme îl sfătuiră să sară în mijlocul lor, ei fiind gata să-l prindă, 
ferindu-l astfel de vătămarea trupului. Dându-şi seama de 
primejdie, dar în acelaşi timp sfidând soarta, Alexandru se hotărî 
să dea alor săi un exemplu de îndrăzneală şi dispreţ de moarte. 
Dintr-un salt se aruncă de pe zid, dar nu în tabăra 
macedoneană, ci între indienii duşmani. Dacă nu va birui îşi va 
vinde scump viaţa, iar amintirea sa va rămâne veşnică prin 
această pildă de abnegaţie şi curaj. Sărind cu abilitate, 
Alexandru căzu în picioare lângă un copac stufos, cu un trunchi 
de o grosime neobişnuită. Se lipi de trunchiul gros al copacului 
ca să nu poată fi lovit din spate, iar de săgețile şi lăncile 
duşmanilor se apăra cu scutul. Indienii văzându-l singur 
căpătară curaj şi cercul se strânse treptat în jurul lui Alexandru. 
Câţiva se năpustiră chiar asupra lui, dar regele macedonean îi 
omori cu sabia; însăşi căpetenia indienilor căzu în încăierare. 
Atacul devenea tot mai strâns, dar Alexandru nu se dădea biruit. 
Oboseala însă începu să se facă simțită. 

Intre timp dintre tovarăşii săi de luptă - Peucestas, Abreas şi 
Leonnatos - care reuşiră să ajungă pe creştetul zidurilor, înainte 
de a se fi rupt scara mobilă, săriră în apărarea regelui. Unul 
dintre ei, Abreas, avea să cadă lovit în faţă de o săgeată. Atunci 
indienii atacară cu şi mai multă putere, aruncând asupra lui 
Alexandru sulițe şi pietre. O săgeată îi străpunse platoşa, 
lovindu-l în piept. În iureşul luptei Alexandru nici nu-şi dădu 
seama că era lovit şi continua să se bată, dar sângele ce-i 


curgea din rană îi istovi puterile. Căzu în genunchi şi, sleit de 
vlagă, leşină, prăbuşindu-se cu capul pe scut. Văzându-l pe 
Alexandru în primejdie de moarte, Peucestas şi Leonnatos se 
aşezară în faţa lui, apărându-l cu preţul vieţii lor împotriva 
indienilor, care, înteţindu-şi atacul, îi săgetară pe amândoi 
rănindu-i destul de grav. 

Între timp ostaşii dinafară zidurilor chibzuiră în grabă cum să 
vină în ajutorul regelui lor care, după părerea multora, se 
expuse fără temei unei grele încercări. Întrucât scările mobile se 
rupseră, ostaşii folosiră un alt procedeu pentru a escalada 
zidurile; bătură în ele cuie şi se căţărară până sus, iar de acolo 
săriră pe rând înlăuntrul zidurilor unde Alexandru zăcea leşinat. 
Aici ei făcură cu scuturile lor un adevărat zid în jurul regelui. 
Câţiva reuşiră să ajungă până la poarta principală şi-i traseră 
zăvoarele, dând putinţă celor dinafară să pătrundă în cetăţuie. 
Aceştia se aruncară cu furie asupra indienilor omorând de-a 
valma bătrâni, femei şi copii. Furia lor nu mai cunoştea nici o 
limită. 

Alexandru fu luat de soldaţi pe scut. Nu se ştia dacă va mai 
scăpa sau nu cu viaţă. Revenindu-şi din leşin, regele ceru să i se 
scoată săgeata din piept, dar aceasta având în vârf cârlige, nu 
putea fi mişcată din loc. Atunci el îi îndemnă să-i lărgească rana 
cu sabia sa şi astfel să i se poată smulge fierul săgeţii. Fu 
ascultat, dar sângele ţâşni cu şi mai multă putere. Regele leşină 
din nou. Toată seara şi noaptea întreagă se luptă cu moartea. 
Se răspândise chiar zvonul că viaţa îl părăsise; ştirea ajunse 
tocmai până la taberele macedonene ce aşteptau la confluenţa 
râului Hydraotes cu Acesines. Toată oştirea se întreba: cine o va 
conduce spre patrie prin ţări străine, peste munţi înalţi, prin 
pustiuri primejdioase şi peste apele adânci? Şi cum vor birui ei, 
macedonenii, popoarele din cale al căror curaj negreşit va 
creşte când vor afla că marele Alexandru e mort? 

După o săptămână de suferinţe rana prinse a se vindeca. 
Alexandru scăpase încă o dată de moarte. Cu toate acestea 
zvonul morţii sale fusese atât de convingător încât foarte mulţi 
ostaşi nu credeau în miraculoasa însănătoşire a regelui. 
Alexandru vesti printr-o scrisoare că este în viaţă, dar şi aşa 
mulţi socotiră că ea fusese întocmită de cei din jurul regelui, 
interesaţi să nu pricinuiască în aceste momente grele nelinişte 
în rândurile oastei. 


De aceea Alexandru, preocupat de acest zvon, dădu poruncă 
de îndată ce se însănătoşi să fie transportat la apa râului 
Hydraotes. Aici se urcă pe un pat ce fusese aşezat pe corabie. 
Vasul alunecând în josul apei se îndreptă spre confluenţa râului 
Hydraotes cu Acesines unde se aflau trupele macedonene ce 
mărşăluiră pe uscat. Trupele ieşiră în întâmpinarea regelui, iar 
acesta îi saluta cu mâna întinsă, după obiceiul macedonean. 
Soldaţii izbucniră în urale. Când Alexandru fu coborât pe mal i se 
aduse o litieră, dar generalul porunci să i se aducă calul. 
Aclamaţii, strigăte de bucurie, urale puternice; călare, Alexandru 
se îndreptă spre cortul său. Când cobori, cu toţii îl înconjurară şi 
strângându-i mâna sau atingându-i hainele, îi făcură urări de 
bine aruncându-i ghirlande de flori. 

În acest timp sosiră la Alexandru soli din partea mallilor care, 
impresionați de biruinţele sale, îi oferiră capitularea întregii ţări. 
Tot atunci veniră soli şi din partea triburilor de oxydraceni, 
vecini ai mallilor, ce făcură act de supunere fără condiţii marelui 
general. 

În urma acestor capitulări, satrapia Indiei fu mărită cu 
teritoriile  mallilor şi  oxydracenilor şi pusă sub comanda 
generalului Filip. 

Însănătoşindu-se complet, Alexandru porunci să se 
construiască noi corăbii şi, după ce le încărcă cu trupe, cobori 
pe Hydraotes în jos, iar apoi pe Acesines'5spână la vărsarea 
acestuia în fluviul Indus. Aici Alexandru zăbovi câtăva vreme; 
generalul Perdiccas sosi şi el cu armata sa, iar populaţiile 
indiene din jur îi trimiseră, odată cu solii care îi anunțau 
capitularea, multe şi preţioase daruri. 

Dându-şi seama de importanţa strategică şi comercială a 
acestui loc, Alexandru hotări să se ridice şi aici un oraş, care 
urma să joace un important rol politic şi economic în regiunea 
Pendjabului. Noua Alexandrie era destinată să devină capitala 
satrapiei Indiei, pe care regele macedonean o întemeiase după 
cucerirea acestei ţări. 


155 De notat că Hydraotes este considerat ca un afluent al râului Acesines şi 
de aceea şi după confuenţă acest râu se numeşte, până la vărsarea sa în 
Indus, tot Acesines. 


XLIX PE VALEA INDUSULUI, ÎN JOS 


În luna februarie a anului 325 î.e.n. Alexandru porni cu oştile 
mai departe pe apa fluviului Indus, în jos. Cea mai mare parte 
din oşti - cele greu înarmate puse sub comanda generalului 
Crateros - au primit ordin să mărşăluiască pe malul stâng al 
fluviului. Drumul era bun pe acest țărm, iar pe de altă parte în 
acele regiuni mai rămaseră triburi care, nefăcând act de 
supunere macedonenilor, puteau oricând să le atace flota sau să 
le îngreuneze într-un chip sau altul retragerea. Armata lui 
Crateros, aşadar, avea să ocrotească deplasarea flotei care, sub 
comanda lui Alexandru, se retrăgea spre miazăzi pe apele 
Indusului. 

După puţină vreme corăbiile şi trupele ajunseră în oraşul 
Sogdiana, aşezat pe malurile fluviului, reşedinţa căpeteniei 
triburilor de indieni din acele locuri. Alexandru porunci ca oraşul 
să fie transformat într-o colonie întărită şi, înzestrând-o cu toate 
cele necesare unui mare port comercial, îi dădu numele de 
Alexandria Sogdiana'5$. Tot aici stabili el şi reşedinţa noii satrapii 
pe care o creă - ce se întindea de la confluenţa râului Acesines 
cu Indus-ul şi până la ocean - şi în fruntea căreia rânduise 
căpetenie pe Peithon. 

Continuându-şi călătoria, Alexandru ajunse în ţara regelui 
Musicanos!*, despre care se spunea că ar fi cel mai înfloritor 
ţinut din întreaga Indie. Surprins de iuţeala cu care oştile 
macedonene ajunseră până acolo, Musicanos ieşi în calea lui 
Alexandru cu daruri bogate, îi oferi supunerea lui şi a poporului 
său. 

Fără a zăbovi multă vreme aici, Alexandru porni mai departe 
spre miazăzi şi intră în ţara cârmuită de Oxycanos!*$, care 
încercă să i se împotrivească. Zadarnic însă, căci fu luat 
prizonier, iar două din cele mai mari cetăţi ale sale fură cucerite 
fără prea mari eforturi. Celelalte cetăţi se predară de bunăvoie. 

Continuându-şi expediţia, regele macedonean porni spre 
regatul lui Sambos!5, care, de teamă, părăsise în grabă oraşul 


15 Între actualele oraşe Multan şi Alor din Pakistan. 

15! Populaţia hindusă peste care domnea se numea musicani (muhikaşi). Ei 
locuiau ambele maluri ale Indusului. 

155 După alţii se numea Porticanos. Regatul său se afla pe partea dreaptă a 
fluviului Indus. 

159 Aşezat tot pe dreapta fluviului Indus. 


Sindimana!S0, capitala ţării. Ajuns în faţa acestui oraş, Alexandru 
a fost primit cu bunăvoință: porţile i-au fost deschise, iar 
elefanții şi averile lui Sambos i-au fost date în dar. Celelalte 
cetăţi urmară şi ele pilda capitalei, afară de una singură în care 
brahmanii îndemnară la rezistenţă. Până la urmă cetatea fu 
totuşi cucerită, iar brahmanii pe care Alexandru îi socotea 
vinovaţi, fură executaţi. 

Între timp Alexandru primi vestea că regele indian 
Musicanos, care mai înainte i s-a supus fără luptă, sfătuit de 
casta brahmanilor să lovească în cel ce le invadase pământurile, 
se răsculase acum împotriva sa. Răzvrătirea cuprinse treptat 
ambele maluri ale Indus-ului, iar garnizoana macedoneană, 
lăsată în acele locuri de Alexandru, fu măcelărită. 

Împotriva lui Musicanos fu trimis satrapul Peithon, iar 
Alexandru atacă cetăţile indiene din apropiere. Luate prin 
surprindere, acestea fură cucerite, iar populaţia ucisă sau luată 
în sclavie. Musicanos fu prins şi executat împreună cu un mare 
număr de brahmani, care au fost spânzurați pe marginea 
drumurilor, în semn de ameninţare pentru toţi cei ce s-ar fi 
simţit tentaţi să le imite pilda în viitor. 

Tot atunci sosiră la Alexandru soli din partea regelui 
patalilor!®, Moeris. Aceştia îl vesteau că regele lor îl aşteaptă ca 
pe un prieten, punându-i la dispoziţie tot ce avea nevoie. 

În aceste locuri Alexandru decise ca o parte din oastea lui să 
se întoarcă în Persia pe uscat, prin satrapiile Arachosia şi 
Drangiana'*?. Pusă sub comanda lui Crateros, aceasta trebuia să 
ajungă în satrapia Carmania!S, unde, în oraşul Alexandria, era 
stabilit locul de întâlnire cu coloanele comandate de Alexandru. 

Două au fost motivele pentru care regele macedonean luase 
această hotărâre. Mai întâi retragerea spre patrie avea să se 
facă pe mare şi pe ţărmul mării - de la Indus spre apus - ceea 
ce pe de o parte nu necesita forţe militare prea mari, iar pe de 
alta sărăcia ținuturilor nu îngăduia o aprovizionare suficientă 
unor oştiri numeroase. 

În al doilea rând, veşti proaste veneau din Persia. Uneori 


15 Sau Sindomana; azi Sehwan în Pakistan. 

161 Populaţie hindusă ce-şi avea aşezările în delta fluviului Indus. Capitala lor 
era Pattala (azi Haiderabad) aşezată la punctul de ramificare a deltei. 

162 Ambele satrapii erau aşezate în partea de miazăzi a actualului Afganistan. 
16 în sud-vestul actualului Iran. 


autohtonii îşi revendicau prin răscoală libertatea, iar alteori se 
iscau neînţelegeri aprige chiar între veteranii lăsaţi să apere 
cuceririle macedonene. Oastea lui Crateros trebuia să înăbuşe în 
germeni orice încercare de răzvrătire împotriva noii ordini 
rânduite de Alexandru, indiferent de la cine sau în ce mod ar fi 
fost declanşată. 

După ce rândui toate acestea, Alexandru cobori cu flota pe 
Indus în jos; pe stânga fluviului coborau trupele aflate sub 
comanda lui Peithon, iar pe ţărmul drept cele de sub comanda 
lui Hephaistion. Tustrele coloanele urmau să se întâlnească în 
oraşul Pattala, capitala regelui indian Moeris. 

După trei zile de drum Alexandru află că Moeris, de teamă 
sau îndemnat de brahmani, părăsise capitala şi devastând 
mănoasele locuri ale regiunii se retrăsese cu trupele sale în 
deşert. 

Pe la finele lunii iulie a anului 325 î.e.n. Alexandru debarcă în 
Pattala, pe care o găsi pustie; de teamă oamenii fugiseră luând 
fiecare ceea ce avea mai de preţ. Urmăriţi de macedoneni o 
parte din ei se reîntoarseră la căminurile lor, căci Alexandru le 
făgădui că vor putea să-şi continue liniştiţi viaţa în oraş, după 
vechile lor legi şi datini. În acelaşi timp, convins de importanţa 
aşezării oraşului pentru schimburile comerciale dintre apus şi 
răsărit, regele macedonean porunci să se zidească acolo o 
cetate de apărare, un port şi docuri care să uşureze viitoarea 
dezvoltare economică a Pattalei. 


L FLUX ŞI REFLUX ÎN DELTĂ 


înainte de a porni cu oştile spre Persia Alexandru voi să se 
informeze personal de posibilităţile de navigaţie pe Indus până 
la vărsarea acestuia în apele oceanului, spre a asigura flotei sale 
o călătorie lipsită de surprize şi primejdii. 

Mai întâi folosind vasele cele mai rapide Alexandru cobori pe 
braţul drept al Indus-ului, în timp ce o armată pedestră Îl 
urmărea de-a lungul țărmului răsăritean. 

În prima zi călătoria decurse fără incidente, dar a doua zi se 
iscă o furtună de la miazăzi, care, umflând apele în valuri mari, 
deterioră o parte din corăbii, iar pe altele le scufundă. 

Necunoscând locurile, Alexandru ceru să-i fie aduşi câţiva 
băştinaşi spre a-i folosi drept călăuze. Apa Indusului se lăţea pe 
măsură ce corăbiile înaintau spre sud. Vântul începu să sufle 
mai tare dinspre mare, valurile porniră din nou să se umfle, iar 
corăbiile înaintau tot mai anevoie. Atunci flota se retrase, la 
sfaturile indienilor, pe un canal mai ferit. Indată după ce 
ancorele au fost aruncate, începu refluxul oceanului, fenomen 
despre care oamenii lui Alexandru nu aveau nici o cunoştinţă. La 
început apele se retraseră, lăsând vasele pe uscat; unele se 
împotmoliră, iar altele se înclinară fie spre proră, fie pe una din 
laturi. Multe corăbii suferiră avarii: pretutindeni se vedeau 
scânduri rupte, vâsle stricate, pânze zdrenţuite. Părea că flota 
naufragiase. Dar în curând apele se umflară din nou, ridicându- 
se până la vechiul nivel. 

Corăbiile fură acum ridicate din nou de ape şi împrăştiate 
care încotro. Apa sărată a oceanului împingea apa dulce a 
fluviului înapoi, făcând să se ridice adevărate talazuri. Corăbierii 
necunoscând fenomenul, înspăimântați şi temători de această 
nemaivăzută dezlănţuire de forţe, îşi pierdură cumpătul. Vasele 
ciocnindu-se între ele, îşi rupeau fie cârmele, fie vâslele. Părea 
adesea că pe coama valurilor se înfruntă două flote vrăjmaşe. 
lar oamenii lui Alexandru se întrebau între ei fără să-şi poată 
răspunde: oare de unde venea atâta noian de ape şi unde se 
ascund ele când, fără nici o noimă, valurile dispăreau, lăsând 
fundul fluviului dezgolit? 

Alexandru, elev al marelui filozof Aristotel, nu se lăsă 
impresionat. El întrebă pe oamenii locului despre fenomen şi 
observând toate cu luare aminte înţelese, dacă nu taina, cel 
puţin periodicitatea regulată a fenomenului. De aceea aşteptând 


cu calm şi încurajându-şi ostaşii, reuşi, în vremea refluxului 
următor, să-şi repare corăbiile şi să-şi pregătească marinarii 
cum să procedeze când apele vor fi din nou ridicate de flux. 


LI PREGĂTIRILE DE REÎNTOARCERE 


După ce-şi repară corăbiile Alexandru trimise câteva din ele 
spre mare, unde călăuzele indiene îi spuseră că se află o insulă 
numită Cilluta!*%, care având un țărm adăpostit, oferea un loc 
prielnic pentru ancorarea vaselor. Pe deasupra, insula avea apă 
bună de băut, iar de acolo nu era departe locul de întâlnire a 
fluviului Indus cu apele oceanului. După ce corăbiile trimise în 
cercetare adeveriră informaţiile indienilor, Alexandru cobori cu 
restul flotei până la insulă şi de acolo se avântă spre apele 
oceanului, spre a verifica dacă navele pot sau nu pluti fără 
primejdie prin acele locuri, aproape de nimeni umblate!S. 

Ajungând la ocean Alexandru făcu sacrificii zeilor apelor şi le 
ceru să-i ocrotească flota, pe care, sub comanda lui Nearchos, 
urma s-o trimită pe ocean spre golful Persic, acolo unde fluviile 
Tigru şi Eufrat se unesc cu apele mării. 

După această incursiune ce însemna o repetiţie generală a 
retragerii pe mare, Alexandru se reîntoarse la Pattala, unde îl 
aşteptau toate oştile: pedestraşi, călăreţi şi restul corăbierilor. 

Ajungând la Pattala, unde cetatea de apărare fusese 
terminată, iar construcţiile portului începute, Alexandru se 
hotări să cerceteze şi braţul stâng al Indusului, spre a vedea 
dacă acest braţ n-ar fi mai prielnic pentru navigaţie decât cel 
dintâi. 

Coborând cu corăbiile pe braţul stâng, Alexandru constată, 
nu după multă vreme, că acesta se transformă într-un fel de lac 
ce semăna foarte mult cu un golf al oceanului; de altfel şi apa 
sărată şi forma peştilor ce trăiau în acele ape o dovedeau. Aici 
ancoră o parte din vasele sale şi cu alte câteva străbătu lacul în 
continuare, până la gura propriu-zisă a fluviului, de unde 
pătrunse din nou în ocean. 

Navigaţia se făcu fără greutăţi sau primejdii - fluxul şi 
refluxul oceanului nu aveau tărie în teritoriul golfului - ceea ce îl 
duse pe Alexandru la concluzia că cea de a doua cale a 
Indusului este mai lesnicioasă pentru a ieşi în larg decât cea 
dintâi. 

După ce Alexandru ieşi la cea de a doua gură a Indusului, 


164 Plutarh, A/ex., 66, o numeşte Scilustis. 

165 Trebuie amintit că pe timpul lui Darius | (521-486) din ordinul său, Sylax 
din Cariadna făcuse o călătorie pe Indus, apoi pe ocean şi ocolind Arabia, a 
ajuns cam în locul actualului Canal de Suez (cf. Herodot, IV, 44). 


trimise spre apus, pe țărm, un număr oarecare de călăreţi, care, 
odată cu cercetarea țărmului, trebuiau să sape puțuri de apă 
dulce din care să se aprovizioneze corăbiile în mersul lor spre 
golful Persic. 

Apoi regele macedonean se întoarse cu vasele sale din nou 
la Pattala, de unde, pentru a doua oară, cobori pe braţul stâng 
al Indusului până ajunse în apele liniştite ale lacului unde 
porunci să se construiască un port, în care să ancoreze corăbiile 
înainte de plecare, precum şi şantiere unde acestea să fie 
verificate şi reparate în vederea grelei călătorii pe mare. 

Se făcură pregătiri serioase şi pentru aprovizionarea cu 
alimente a flotei, care vreme îndelungată urma să străbată 
întinsul oceanului, o cale nesigură şi primejdioasă. 

În fruntea flotei rămase Nearchos, unul din cei mai buni 
generali şi prieten al lui Alexandru. Priceperea, devotamentul şi 
vitejia încercatului general constituia o chezăşie că totul va 
decurge în cele mai bune condiţii. Dar vremea nu era încă bună 
pentru navigaţie pe mare. Musonul de vară bătea cu putere 
dinspre miazăzi îngreunând ieşirea în larg. Alexandru de altfel a 
fost informat de localnici că cea mai prielnică vreme pentru 
navigaţie pe mare este din luna octombrie până în februarie, 
când musonul de iarnă suflând dinspre răsărit va împinge uşor 
vasele pe valuri, în direcţia dorită. 


LII DRUMUL SPRE APUS... 


Pe la finele lunii august a anului 325 î.e.n. Alexandru părăsi 
Pattala, în fruntea unei armate de aproximativ 30-40 000 de 
ostaşi, îndreptându-se spre apus, către Persia, urmând un drum 
paralel cu coastele mării. 

După aproape o lună şi Nearchos ridică ancora din delta 
Indusului; în fruntea unei flote de 100-150 corăbii, care purtau 
peste 10 000 de corăbieri şi ostaşi, el se îndreptă, urmând linia 
țărmului spre apus, către golful Persic. 

Pornind spre  Gedrosia'SSAlexandru depăşi trecătorile 
munţilor şi după vreo nouă zile de drum ajunse în valea râului 
Arabies1%. Ambele maluri erau locuite de triburi care, nefăcând 
act de supunere fură socotite vrăjmaşe. În stânga fluviului 
locuiau arabiţii, iar pe malul drept triburile de oreiţi. Arabiţii 
aflând de apropierea lui Alexandru fugiră cu toţii şi se ascunseră 
în locuri pustii. Oreiţii au fost trecuţi prin foc şi sabie; ogoarele 
au fost distruse şi casele incendiate. 

Pornind mai departe Alexandru se îndreptă cu oastea sa spre 
munţii care făceau hotarul dintre ţara oreiţilor şi a gedrosienilor. 
Aici oreiţii uniţi cu gedrosienii ocupară trecătorile fiind decişi să 
taie trecerea oştilor macedonene. Când însă regele macedonean 
ajunse aproape, oreiţii şi gedrosienii nu cutezară să i se 
împotrivească. Ei se predară. Alexandru îi iertă şi ceru 
căpeteniilor lor să-i readucă în aşezările de unde plecaseră, 
făgăduindu-le că nimic nu li se va întâmpla. 


166 Sau Gadrosia, satrapie persană situată spre vestul Indusului. (Azi 
Belucistan). 

167 Sau Arabios, mic fluviu ce se varsă în Oceanul Indian (azi Arabah sau 
Poovally). 


LIII DEŞERTUL 


După aceasta Alexandru porni spre Gedrosia. Intrând în 
deşertul acestei satrapii - pustietatea Mekran - armatele regelui 
aveau să treacă prin greutăţi pe care cu greu le vor răzbi. 

Drumul ce ducea pe marginea țărmului era greu din pricina 
soarelui dogoritor şi a nisipului fierbinte în care picioarele 
pedestraşilor şi ale cailor se afundau la fiecare pas. Umbră nu 
era, căci rarii copaci întâlniți în cale aveau frunzişul rar, iar 
tufele ce creşteau pe alocuri - deşi cu flori foarte plăcut 
mirositoare - nu puteau sluji împotriva arşiţei. 

Şi pe măsură ce înainta drumul devenea şi mai greu şi mai 
anevoios. Vegetaţia era tot mai săracă, reducându-se la câteva 
ierburi ce se târau pe pământ. Râuri nu erau, iar apă de băut nu 
se găsea decât cu mare greutate. Chinuită ziua de soarele 
dogoritor şi de lipsa apei, oştirea mărşăluia mai mult noaptea. 
Odată cu greutăţile marşului soldaţii trebuiau să se ocupe şi cu 
depozitarea din loc în loc, pe coasta mării, a merindelor 
destinate aprovizionării flotei, care, venind din urmă, plutea de- 
a lungul țărmului spre golful Persic. Cu toate ordinele severe 
însă soldații, înfometați, foloseau  merindele pentru «i, 
nemailăsând nimic pentru flota ce avea să sosească. De aceea 
Alexandru  încredinţă grija aprovizionării  corăbierilor unor 
detaşamente speciale care fuseseră lăsate în urmă cu menirea 
de a cumpăra de la băştinaşii ce locuiau în interiorul ţării, 
alimente - făină, oi şi curmale - şi de a le depozita, sub pază, pe 
coastele oceanului. 

Indepărtându-se puţin de țărm, armata îşi continuă drumul 
spre Purat®?, capitala Gedrosiei, care era încă departe. Pustiul 
devenea tot mai greu de străbătut. Pretutindeni nisip fierbinte 
ce se întindea cât puteai cuprinde cu ochii, asemenea unor 
valuri uriaşe ridicate - spuneau cei slabi - de duhurile necurate. 
Apă se afla din ce în ce mai greu, iar merindele se împuţinau şi 
ele. Până la urmă ostaşii se hotărâră să taie, fără nici o 
încuviinţare, animalele de tracţiune şi caii de călărie, iar 
bogățiilor pe care acestea le cărau din India, le dădură foc, 
nimicindu-le. 

Curând merindele se terminară. Chinuiţi de foame şi de sete, 
obosiţi de mersul greu peste dunele deşertului, soldaţii cădeau 


168 Azi Puhra. 


din mers, lipsiţi de vlagă. Cei ce nu aveau putere să se ţină de 
grosul trupelor, rămâneau în urmă şi rătăcind calea, mureau 
înghiţiţi de nisipul dogoritor al deşertului. Curând îşi făcu 
apariţia şi ciuma. 

Oboseala, foamea, setea şi molima făceau zilnic sute de 
victime. Marşul se transformă într-o retragere dezordonată. 
Fiecare se grăbea să ajungă undeva unde ar fi putut să-şi 
potolească foamea şi setea; toţi mergeau grăbindu-se cât 
puteau, conştienţi că fiecare palmă de pământ străbătută le 
mărea putinţa de a se salva din ghearele morţii. 

În zadar rugau cei care cădeau istoviţi sau bolnavi pe 
tovarăşii lor de arme să-i ajute sau să-i ia cu ei. Animalele de 
transport fuseseră aproape toate sacrificate, iar cei ce mai 
aveau viaţă în ei, cu greu se mai puteau ei înşişi mişca. Cu toţii 
se gândeau doar la mântuirea lor. Teama de propria soartă 
înlătura mila şi compătimirea. 

În armată nu mai era nici o rânduială; disciplina dispăruse şi 
nici unul dintre comandanţi nu mai avea putere să ceară să fie 
respectată. Căpeteniile nu mai ştiau nici dacă merg pe drumul 
cel bun. 

În sfârşit după şaptezeci de zile de la plecarea din delta 
Indusului oastea lui Alexandru, zdrobită de oboseală, ajunse în 
capitala Gedrosiei, Pura. Potrivit relatării istoricului Plutarh, 
regele macedonean s-ar fi întors în Persia numai cu un sfert din 
oastea cu care a plecat din India. Sleiţi de putere, cu hainele 
rupte şi cei mai mulţi fără arme, ostaşii arătau ca nişte umbre; 
la rândul lor, cele câteva animale care supravieţuiră, erau toate 
la capătul puterilor. Falnica armată a lui Alexandru ce cunoscuse 
numai victorii, fusese înfrântă de urgia deşertului. 

La Pura zăbovi mai mult timp pentru ca oastea să se poată 
reface. Apoi porni, pe la începutul lunii decembrie a anului 325 
î.e.n. spre Carmania!S%, unde nădăjduia să întâlnească oştile pe 
care le trimise anterior în India, sub comanda lui Crateros. 


15 Satrapie persană aşezată în sud-vestul actualului Iran. 


LIV PE VALURILE OCEANULUI 


De un lucru însă era acum îngrijorat mai tare Alexandru: nu 
primise nici o veste despre expediţia lui Nearchos. Nu trecu mult 
însă şi ştirea mult aşteptată sosi: Nearchos ajunsese, biruind 
oceanul, cu flota sa, pe ţărmul Carmaniei. 

La 21 septembrie a anului 325 î.e.n. Nearchos ridicase 
ancora din delta Indusului. Abia ieşise în larg când din pricina 
vântului ce sufla cu putere dinspre mare, fu nevoit să intre într- 
unul din porturile de pe țărmurile locuite de arabiţi. Vreo 
douăzeci de zile poposiră în acele locuri. Când vântul deveni 
favorabil, porniră din nou spre apus, urmărind îndeaproape 
uscatul. Navigaţia a fost grea, corăbiile luptând din răsputeri cu 
valurile, cu stâncile, cu furtunile şi cu lipsa de merinde şi de apă. 
Cu ocazia unei furtuni năprasnice ce avea să scufunde trei 
corăbii şi să avarieze o mare parte din flotă, Nearchos porunci, 
în ultima zi din octombrie, să arunce ancora aproape de portul 
Cocala!0, aşezat cam la hotarul dintre ţara arabiţilor şi oreiţilor. 
Aici Nearchos zăbovi vreo zece zile în care timp îşi repară 
corăbiile şi se aprovizionă cu hrană şi apă potabilă. 

Apoi flota îşi continuă drumul spre vest până la gura fluviului 
Tomeros!'!, unde cu greu ostaşii putură debarca, din pricina 
triburilor de oreiţi care-şi apărau cu vitejie ţara. 

Spre sfârşitul lunii noiembrie Nearchos ajunse în dreptul 
țărmului de unde se deschide deşertul şi de unde începuseră 
grelele încercări ale oştirii lui Alexandru. Locuitorii țărmului 
trăiau ca nişte sălbateci. Colibele lor erau făcute din lut şi scoici, 
iar ca hrană foloseau peşte uscat la soare sau alte vietăţi pe 
care le aruncau pe țărm valurile. De aceea ei şi erau numiţi 
„mâncătorii de peşte”. Lipsa merindelor, a apei potabile şi 
greutăţile de navigaţie se făceau tot mai simţite, mai ales în 
timpul zilei. Noaptea, când temperatura era mai suportabilă, 
mateloţii nu  îndrăzneau însă să navigheze din pricina 
necunoaşterii drumului pe mare, presărat cu felurite şi mari 
primejdii. După câtăva vreme Nearchos găsi un autohton, care, 
cunoscând bine tainele țărmului Gedrosiei pe unde el pescuia, 
se oferi să se îmbarce pe corabia comandantului şi să-i arate 
drumul pe care se putea pluti fără primejdie. Flota putea acum 


170 Port aşezat la est de fluviul Tomeros. 
171 În apropiere de hotarul răsăritean al Gedrosiei. 


să navigheze şi în timpul nopţii. Cu toate acestea lipsa hranei, a 
apei de băut şi greutăţile de tot felul, nemulţumiră trupa, care 
era gata să se răscoale. 

Părăsind coastele Gedrosiei, flota se apropie de ţărmul 
Carmaniei, regiune bogată în merinde, apă şi roade de tot felul. 
Nemulţumirile dispărură ca prin farmec; ostaşii se simțeau deja 
în patrie; ei debarcară în strâmtoarea Harmozeia!'? pe ale cărei 
ţărmuri se putură odihni în voie. Despre armata condusă de 
Alexandru însă, Nearchos nu ştia încă nimic. 

Într-una din zile cineva îi aduse vestea că Alexandru se afla 
deja în satrapia Carmaniei, unde soldaţii săi se odihneau după 
atâtea suferinţe şi încercări. 

Întâlnirea dintre Alexandru şi Nearchos a fost dramatică. Cu 
greu regele macedonean putu să-şi recunoască pe generalul şi 
tovarăşul său de arme. Cu plete lungi şi murdare, cu faţa suptă 
şi galbenă, slab la trup şi purtând o îmbrăcăminte aproape 
zdrenţuită, Nearchos părea o fantomă. Alexandru îl strânse cu 
bucurie în braţe, izbucnind în lacrimi. 

„Ce-mi fac ostaşii şi unde-i flota?” a fost prima întrebare a 
regelui macedonean care nu mai credea că-şi va revedea 
vreodată corăbiile şi soldaţii. 

„N-ai pierdut nimic - i-a răspuns Nearchos - căci corăbiile şi 
ostaşii te aşteaptă cu nerăbdare la ţărmul oceanului, după ce au 
înfruntat cu bărbăţie şi curaj valurile”. 


172 Azi Ormuz (?), între Arabia şi podişul Iran. 


LV DUPĂ REÎNTOARCERE 


Alexandru avea acum din nou sub comanda sa toate oştile, 
căci între timp şi Crateros, după ce străbătuse Arachosia şi 
Drangiana, sosi în Carmania cu trupele ce-i fuseseră 
încredințate în India, cu misiunea de a le readuce în Persia pe 
calea uscatului. 

În Carmania trupele reunite acum aveau să petreacă zile 
vesele, după unii autori, zile de desfătare şi orgii. Timp de o 
săptămână alaiul soldaţilor cheflii străbătu Carmania în cântece 
şi jocuri. În fruntea tuturor, Alexandru, asemenea lui Dionysos, 
conducea petrecerile. În urma lui veneau care încărcate cu 
soldaţi, toate împodobite cu ghirlande de flori şi acoperite cu 
pături albe sau vopsite multicolor. 

Locuitorii primiseră poruncă să iasă în calea alaiului cu 
merinde şi cu vin. În pragul fiecărei case se aflau amfore mari 
pline cu vin şi altele cu roade de tot felul. Pretutindeni se 
auzeau cântece de liră şi flaut, iar soldaţii jucau dezlănţuindu-se 
cu furia orgiilor organizate în cinstea lui Dionysos. 

Dar petrecerile şi ospeţele se sfârşiră şi Alexandru porunci ca 
flota să-şi continue drumul pe mare până la Golful Persic, iar de 
acolo să urce în sus pe cele două fluvii unite - Tigru şi Eufrat - 
spre inima imperiului pers, către Susa. 

Cele mai multe trupe, cuprinzând şi elefanții, precum şi 
carele cu poveri, primiră ordin ca sub conducerea lui 
Hephaistion să se deplaseze tot spre Susa, de-a lungul coastei 
satrapiilor Carmaniei şi Persiei. Drumul pe care aveau să-l 
străbată trecea prin regiuni bogate în roade, iar timpul iernii era 
bun şi propice deplasărilor de trupe. 

În fine, Alexandru, în fruntea oştilor sale de elită, se îndreptă 
la fel spre Susa, dar pe drumul cel mai scurt ce trecea prin 
Pasargadai şi Persepolis. 

Trei ani lipsise Alexandru din Persia. Satrapii pe care-i lăsase 
în locul său, perşi sau macedoneni, deveniseră abuzivi şi 
urmăreau fiecare să devină tirani autocraţi în ţinuturile pe care 
le stăpâneau. Mulţi din ei socoteau că regele macedonean nu se 
va mai întoarce din Orientul îndepărtat; va fi învins, credeau 
unii, va muri din pricina greutăților şi primejdiilor pe care le va 
întâlni în cale, gândeau alţii. Se răspândise chiar zvonul că 
Alexandru ar fi pierit în pustiul Gedrosiei. 

De îndată au fost luate măsuri severe. Unii satrapi au fost 


înlăturați, iar alţii chiar ucişi. În scurtă vreme ordinea şi 
disciplina au fost restabilite. 

Trecând prin Pasargadai Alexandru dădu poruncă să fie 
restaurat mormântul lui Cyrus, întemeietorul statului persan. 
Apoi puse să se scrie pe soclul monumentului cu litere greceşti, 
ceea ce până atunci era săpat numai cu litere persane. 
Inscripţia glăsuia: „Omule, oricine ai fi şi ori de unde ai veni - 
căci ştiu că vei veni - eu sunt Cyrus cel care am întemeiat 
imperiul persan. Nu mă pizmui pentru mica bucată de pământ 
ce-mi acoperă trupul!” 

Se pare că inscripţia a dat mult de gândit regelui 
macedonean cu privire la viaţa zbuciumată a omului, în care se 
întrupează atâtea năzuinţe, vise şi speranţe. 

Când aflară de apropierea lui Alexandru de Persepolis şi apoi 
de Susa, unii dintre satrapi, simțindu-se vinovaţi, fugiră. Printre 
aceştia se afla şi Harpalos, amic din copilărie al lui Alexandru şi 
care se bucura de toată încrederea acestuia. Nefiind apt pentru 
serviciul militar din pricina unei infirmităţi fizice, Harpalos fusese 
lăsat să administreze bogăţiile regeşti ce se aflau în Babilon. 
Crezând că regele macedonean nu se va reîntoarce, Harpalos îşi 
organiză o curte regească, risipind în lux şi fast uriaşa visterie a 
lui Darius, ce-i fusese încredinţată. Când află că Alexandru se 
apropie, Harpalos fugi la Atena, ducând cu el cinci mii de talanţi 
şi şase mii de mercenari. 


LVI SERBĂRILE DE LA SUSA 


În luna februarie a anului 324 î.e.n. Alexandru era la Susa. 
De îndată sosi şi Hephaistion cu oastea ce-i fusese încredinţată, 
iar de la Nearchos primi ştirea că flota macedoneană ancorase 
pe fluviul Tigru. 

Toţi satrapii, comandanții de oşti, prinții şi oamenii mai de 
seamă din Persia fură chemaţi la Alexandru, la Susa, pentru a 
lua parte la festivitățile pe care le pregătea. 

Regele macedonean organiza sărbătorirea trupelor care se 
înapoiaseră biruitoare din India. Cu această ocazie a avut loc un 
eveniment unic în felul său, un fapt care în gândirea lui 
Alexandru urma să simbolizeze contopirea învingătorilor cu cei 
biruiţi. Era vorba de căsătoria în masă a macedonenilor cu fete 
persane; peste zece mii de ostaşi din oastea sa s-au căsătorit în 
acea zi. Însuşi Alexandru se însură'”3 cu Statira, fiica mai mare a 
lui Darius, în timp ce fiica mai mică a acestuia deveni soţia 
iubitului său amic Hephaistion. Toţi prietenii săi intimi, tovarăşi 
de arme, îi urmară exemplul: Crateros, Perdiccas, Ptolemeu, 
Seleucos, Eumenes şi alţii se căsătoriră cu fete nobile persane. 

Marele cort regal fu întins cu ocazia acestui eveniment. Cupe 
mari făurite din aur împodobeau mesele; pretutindeni atârnau 
stofe scumpe şi covoare preţioase. Coloane învăluite în aur şi 
argint, încrustate cu nestemate se ridicau de jur-împrejur, 
sprijinind uriaşul cort a cărui circumferință avea - spun unii 
istorici - aproape un kilometru. 

La mijloc se afla masa regală. Scaunele fruntaşilor erau de 
argint; al lui Alexandru era de aur. În şiruri lungi se întindeau 
mesele pentru invitaţi, al căror număr se ridica la nouă mii - 
după cum glăsuiesc izvoarele istorice. 

Înainte de începerea ospăţului trompetele anunţaseră că 
regele sacrifică zeilor pentru ca aceştia să-i fie favorabili; toţi 
mesenii îl imitară, folosind în mod simbolic cupele ce se aflau pe 
mese. 

La un sunet de trompetă apărură în sală, după obiceiul 
persan, miresele, care, cu vălul pe faţă, se aşezară fiecare lângă 
soţul său. Câteva zile în şir ţinură serbările şi petrecerile. Au 
avut loc jocuri, întreceri sportive şi spectacole de teatru date de 

cei mai buni actori ai timpului. Veniră la nuntă rapsozi şi 
cântăreţi de harpă din Grecia, măscărici şi dansatori pe frânghie 
din cele mai îndepărtate ţinuturi, magi persani ca să 
înveselească uriaşa mulţime de căsătoriţi şi de oaspeţi. 

Toţi tinerii însurăţei primiră daruri bogate de tot felul, iar 
ostaşii şi ofiţerii un ajutor bănesc în valoare de douăzeci de mii 
de talanţi, sumă uriaşă pe acea vreme. 


LVII NEMULȚUMIREA VETERANILOR 


Alexandru îşi făcea acum noi planuri de cucerire: voia să 
cotropească întreaga lume cunoscută pe atunci şi să devină 
singurul ei stăpân. Începuse războiul în numele ligii corintice; 
devenise hegemonul lumii greco-macedonene şi apoi stăpânul 
imperiului persan; acum voia să ajungă stăpânul lumii, un 
cosmocrator. 

In înfăptuirea acestui plan, Alexandru credea că elementul 
hotărâtor va fi unitatea de sânge şi de gândire dintre biruitori şi 
biruiţi. Aceasta avea să ducă la o participare egală a lor la 
putere, la o comunitate care să asigure temelia uriaşei 
construcţii plănuite. In acest scop fuseseră celebrate la Susa 
căsătoriile în masă ale macedonenilor cu fete persane; tot în 
acest scop recrutase în oaste tot mai multe elemente persane. 

Când Alexandru se întoarse din India la Susa, i-au fost 
prezentaţi cei treizeci de mii de copii persani pe care el îi lăsase 
să fie educați după moda macedoneană. Găsindu-i vârtoşi la 
trup şi vioi la minte, Alexandru numindu-i epigoni, adică urmaşi, 
nu şi-a ascuns bucuria şi şi-a exprimat încrederea în aceste 
tinere vlăstare persane instruite după tactica macedoneană şi în 
crezul lui Alexandru. 

Dar ostaşii lui Alexandru nu vedeau cu ochi buni toate 
acestea. Ei se simțeau umiliti că rangurile în armată ca şi 
recompensele erau împărţite deopotrivă între ei şi perşi. Noua 
organizare pe care Alexandru o dădu trupelor sale de cavalerie 
dovedea că el nu mai face nici o deosebire între cele două 
popoare. Obiceiurile persane deveniră dominante la curtea lui 
Alexandru, iar căsătoria în masă fusese celebrată tot după 
datinile persane. Se temeau cu toţii că în curând îşi vor pierde 
cinstea cuvenită, cu atât mai mult cu cât regele îşi crease o 
gardă personală alcătuită numai din perşi înarmaţi cu lănci şi 
vergi. 

Nemulțumirea avea să răbufnească pe când trupele lui 
Alexandru se aflau în localitatea Opis!'*, pe fluviul Tigru. Era în 
luna iulie a anului 324 î.e.n. Zvonuri felurite circulau printre 
ostaşi cu privire la intenţiile războinice ale lui Alexandru. Atunci, 
adunându-şi soldaţii, regele le aduse la cunoştinţă că cei răniţi şi 
cei care din pricina vârstei nu puteau duce mai departe 

greutăţile viitoarelor campanii, vor fi scoşi din rândurile 
luptătorilor şi trimişi în patrie, adică în Macedonia. Nu vor pleca 
însă cu mâna goală. Vor fi răsplătiți din visteria regală, iar o dată 
ajunşi acasă se vor bucura de stima şi cinstea concetăţenilor 
pentru care vor rămâne o pildă de bărbăţie şi de jertfă. 

Veteranii izbucniră însă în strigăte de nemulţumire. Nu 
temerea că cei mutilaţi şi bătrânii n-ar putea duce greutăţile 
războiului, strigau soldaţii, îngrijora pe rege, ci dorinţa ascunsă 
de a avea în jurul său o armată de barbari care să-l asculte 
orbeşte. Şi dacă vrea să se lipsească de veterani, atunci să se 
lipsească de toţi ostaşii macedoneni, care se vor întoarce 
bucuroşi în patrie, iar Alexandru să-şi continue expedițiile cu 
ajutorul zeului Ammon-Ra, din care pretinde că se trage. 

Cum  vociferările deveneau tot mai amenințătoare, 
Alexandru plecă, urmat de câţiva ofiţeri, şi porunci să fie puşi în 
lanţuri şi executaţi vreo treisprezece ostaşi care i se părură că 
îndemnau mai cu curaj la răzmeriţă. Apoi, potolindu-se 
strigătele, Alexandru reveni şi vorbi astfel soldaţilor săi: 
„Macedoneni!1“5 N-am de gând să pun vreo stavilă darului vostru 
de rasă, după cum n-am de gând să vă vorbesc în acest sens, 
deşi, după mine, vă puteţi duce oriunde vreţi. In schimb, dacă 
veţi pleca, vreau să vă fie limpede în minte cum m-am purtat eu 
faţă de voi şi cum aţi înţeles voi să-mi răspundeţi. Voi începe, 
cum este şi normal, de pe vremea lui Filip, tatăl meu (...) pe 
atunci nu ştiaţi, aproape nici unul, decât de cojoc şi să duceţi 
oile la păscut în munţi - câteva oi pentru care trebuia să vă 
bateţi din greu cu (...) vecinii voştri. 

Filip v-a înlocuit cojoacele cu hlamida (...) v-a făcut în stare 
să ţineţi piept (...) barbarilor vecini (...) Mai târziu v-a adus în 
oraş şi v-a dăruit cu cele mai bune legi şi cu cele mai frumoase 
datini. 

Filip a izbutit să vă facă stăpâni peste barbarii care, înainte 
vreme, aveau putere asupra voastră şi vă robiseră, nelăsându- 
vă nimic (...)17€ 

Ei bine, oricât de mari ni s-ar părea aceste realizări ale 
tatălui meu (...) şi oricât aţi fi avut de tras foloase de pe urma 
lor, ele nu se pot totuşi măsura cu ceea ce am izbutit să fac eu. 
Trebuie să ştiţi că n-am moştenit de la el decât câteva pocale de 

aur şi argint, iar visteria nu poseda nici măcar şaizeci de talanţi, 
în timp ce datoriile lui Filip se ridicau la suma de cinci sute de 
talanţi. Aflaţi acum că la aceştia am mai adăugat şi eu opt sute 
de talanţi, care mi-au îngăduit să vă scot de pe meleagurile ce 
nu vă mai puteau mulţumi, apoi să vă ofer Hellespontul, într-o 
vreme când perşii erau stăpânii mărilor. Mai târziu am zdrobit cu 
cavaleria pe satrapii lui Darius, făcând din voi stăpânii întregii 
lonii, ai Eoliei, ai ambelor Frigii şi ai Lidiei. Am asediat Miletul şi 
Miletul a căzut. Celelalte state au capitulat în faţa noastră, 
toate, şi v-am lăsat să trageţi foloasele de pe spinarea lor. 

Bogăţiile Egiptului şi ale Cyrenei!””, care ne-au încăput în 
mână fără vărsare de sânge, tot vouă v-au revenit (...):'5 Cu ce 
altceva m-am ales eu din tot acest zbucium afară de mantia de 
purpură pe care o vedeţi şi de această diademă? Eu personal n- 
am avut nimic de câştigat (...) Mă hrănesc cu ce vă hrăniţi şi voi 
şi dorm exact atât cât dormiţi şi voi. Ba pot să spun că mănânc 
chiar mai simplu decât unii dintre voi, cărora le place să 
mănânce bine; şi aş mai putea spune că priveghez pentru voi, 
ca să puteţi dormi în linişte (...) Ei bine, aş vrea să ştiu dacă-şi 
închipuie cineva că a avut mai mult de îndurat decât am îndurat 
eu pentru el (...) Hai, cine are răni de arătat, să vină încoace, să 
se dezbrace şi să le arate; pe urmă am să i le arăt şi eu pe ale 
mele! Îl previn însă că pe toată partea anterioară a trupului meu 
nu va găsi nici un mădular fără cicatrice: am pe mine urme de la 
toate armele folosite fie în lupta de aproape, fie în lupta de 
departe (...) vă port din victorie în victorie peste tot pământul, 
peste mări, peste toate fluviile, peste toţi munţii şi peste toate 
întinderile (...) 

Majoritatea aţi primit cununi de aur, ca mărturie pe veci a 
vitejiei voastre şi a recunoştinţei mele. Morţii noştri au avut 
parte de o moarte glorioasă şi de o înmormântare ca nimeni 
altul; în patrie celor mai mulţi le-au fost înălțate statui de bronz; 
părinţii lor se bucură de stima tuturor şi au fost scutiţi de orice 
obligaţie cetăţenească şi de toate dările (...) 

Ei bine, zilele acestea tocmai mă gândeam că a venit 
vremea să las la vatră pe cei ce nu mai sunt în stare a lupta şi- 
mi pusesem în minte să-i răsplătesc aşa încât toată lumea în 
patrie să-i fericească. Văd însă că vreţi să plecaţi cu toţii. Aşa e? 

Atunci spuneţi celor de acolo că pentru a vă întoarce, l-aţi 
părăsit pe Alexandru, regele vostru, învingătorul mezilor, 
perşilor (...)!%%. 

Spuneţi că l-aţi lăsat pe Alexandru în grija barbarilor pe care- 
i învinsese. Cuvintele voastre vă vor atrage, cu siguranţă, toată 
stima lumii, iar zeii vor vedea în ele o dovadă certă de pietate. 

Puteţi pleca”! 

Soldaţii rămaseră derutaţi; acum erau cu toţii concediaţi şi 
puteau pleca oriunde. Dar fără comandanţi, fără un plan de 
acţiune, fără un ţel precis şi fără disciplină ce-ar fi putut ei face? 
Oastea biruitoare de odinioară deveni o masă confuză şi 
nemulțumită, gata să acţioneze călăuzită de instincte, căci 
nimeni nu mai putea comanda şi nimeni nu se simţea dator să 
asculte. 

Alexandru, abătut şi supărat, se retrase în castelul regal de 
la Opis, unde rămase două zile. A treia zi chemă la el pe mai 
marii perşilor cărora le încredinţă posturile de comandă din 
noua sa oştire, care, organizată după tiparele macedonene, 
urma să fie alcătuită numai din soldaţi de viţă asiatică. 

Făcând cunoscut acest lucru macedonenilor, Alexandru le 
porunci să plece, sau dacă preferă, să-şi aleagă un comandant 
şi să lupte împotriva noii sale oştiri. Când aflară de toate 
acestea soldaţii macedoneni, temându-se de întorsătura pe care 
o luaseră lucrurile, se adunară cu toţii în faţa palatului şi 
aruncându-şi armele în semn de căinţă, cerură într-un glas 
îndurare. Apoi strigară că sunt gata să-i predea pe cei ce-i 
aţâţară la răzmeriţă şi că vor rămâne zi şi noapte în faţa porţilor 
palatului, până când regele îi va ierta. 

Auzind strigătele de jale ale soldaţilor săi şi văzându-le 
căinţa, pe care probabil o şi aştepta, Alexandru ieşi din palat. 
Ostaşii se apropiară cu toţii de el, implorându-l să-i ierte şi să le 
fie iarăşi căpetenie. Regele îi iertă, iar macedonenii îşi ridicară 
armele şi se întoarseră în tabere, veseli şi cântând cântece de 
luptă. 

Urmă apoi un ospăț; luară parte şi soldaţii macedoneni şi 
perşi. Masa comună simboliza, în intenţia lui Alexandru, 
înţelegerea între biruitori şi biruiţi, prosperitatea viitoarei 
colaborări dintre cele două popoare. De acum înainte, odată cu 

înfrângerea acestei ultime reacţii a patriotismului macedonean, 
etalonul aprecierii ostăşeşti şi a celei sociale urma să fie 
valoarea personală şi devotamentul faţă de rege. 


LVIII MOARTEA LUI HEPHAISTION 


După ce ospăţul a luat sfârşit, peste unsprezece mii de 
veterani macedoneni, bătrâni sau mutilaţi, au cerut să se 
reîntoarcă în patrie, fiind cu neputinţă să-şi continue îndatoririle 
lor ostăşeşti. Alexandru le plăti toate drepturile ce li se 
cuveneau şi urându-le drum bun, se despărţi de ei cu lacrimi în 
ochi. La rândul lor, nici veteranii nu-şi putură stăpâni plânsul. 
Sub conducerea lui Crateros, unul din credincioşii aghiotanţi ai 
lui Alexandru, porniră spre patrie, de unde urma să vină la 
rândul lor contingente noi de recruți macedoneni. 

De la Opis, Alexandru se îndreptă, pe la finele lunii august a 
anului 324 î.e.n., către răsărit, spre Ecbatana. 

După ce  detaşamentele trecură munţii, ajunseră la 
localitatea  Bagistane!%, unde  vizitară celebrele grădini 
cunoscute sub numele de grădinile Semiramidei. De aici sosiră 
în câmpia numită de către Herodot „Câmpia Nysei”!*!, pe care 
păşteau hergheliile regilor perşi; odinioară acestea cuprindeau 
un număr de o sută cincizeci de mii de cai, din care Alexandru 
găsi acum abia o treime. Restul dispăruseră, fiind în cea mai 
mare parte furaţi de geambaşii din partea locului. 

In această regiune oştile macedonene petrecură aproape o 
lună de zile. De aici armatele porniră către Ecbatana, unde 
ajunseră pe la finele lunii octombrie a anului 324 î.e.n. În acest 
bogat şi frumos oraş, veche capitală a Mediei, Alexandru se 
instală în palatul regal. Palatul constituia un monument de o 
mare valoare arhitectonică pe care mezii îl ridicară pe când erau 
în culmea puterii lor politice. 

Construcţia era făcută din lemn de chiparos şi cedru, iar 
plafonul, acoperişul şi coloanele de susţinere căptuşite cu aur şi 
cu argint. Nu mai puţin impunător era templul zeiţei Anytis din 
apropiere. 

In spatele palatului regal se ridica o colină pe care se afla o 
citadelă întărită cu tunuri de apărare, iar în faţă se întindea 
frumosul oraş, construit după cele mai îndrăzneţe reguli 
arhitectonice. 

În acest mare oraş Alexandru organiză întreceri sportive, 
concursuri de teatru şi coruri, şi înălţă zeilor jertfe de mulţumire 

pentru reuşita strădaniilor sale. Toate sfârşiră cu un ospăț 
sardanapalic, menit să mulţumească deopotrivă pe soldaţi şi pe 
generali. 

La Ecbatana se întâmplă ca cel mai bun prieten al lui 
Alexandru şi confidentul planurilor sale, Hephaistion, să moară. 
Faptul, atât de comentat din vechime şi până astăzi, pare să 
contureze ideea că Alexandru începuse să se comporte 
asemenea unui despot oriental. 

Se pare că Hephaistion, fiind bolnav, trebuia să urmeze dieta 
prescrisă de doctor. Acesta lipsind, pacientul se ospătă cu o 
pasăre friptă şi o sticlă de vin rece. Moartea surveni în câteva 
ore. Auzind de moartea celui mai devotat prieten şi cuprins de o 
durere fără margini, Alexandru începu să se comporte 
asemenea unui tiran. Doctorul, care nu avea nici o vină, a fost 
crucificat. Apoi Alexandru dădu ordin să fie tunşi caii şi catării 
din Persia, să se dărâme cetăţile vecine şi să fie masacrați 
locuitorii lor nevinovaţi. În fine, interzise orice cântec în lagărul 
său şi consacră 10 000 de talanţi, sumă uriaşă pe atunci, pentru 
a ridica un monument funerar lui Hephaistion. 

La ce serveau toate acestea e greu de spus, dar, cu toate 
exagerările inerente uneori tradiţiei, ele vorbesc dacă nu despre 
un caracter, totuşi despre unele porniri... 


LIX CELE DIN URMĂ PLANURI 


În primăvara anului 323 î.e.n. Alexandru ajunse pe malurile 
Eufratului în cetatea Babilonului, pe care o făcuse capitala 
imperiului făurit după atâtea campanii lungi, grele şi glorioase. 

Prin aşezarea sa strategică, prin poziţia sa economică, prin 
splendidele sale construcţii şi prin rolul pe care-l jucase în istoria 
vechii civilizaţii mesopotamiene, străvechea cetate a Babilonului 
era, într-adevăr, cea mai potrivită să devină capitala noului 
imperiu. 

În scurtă vreme sosiră aici soli şi ambasadori din toate 
părţile lumii pe atunci cunoscute. Veneau să ofere regelui 
daruri, să-i ceară ajutorul, să-i arate devotamentul, să-l ia 
judecător în neînțelegerile lor proprii sau cu vecinii. Aceste 
cereri şi asigurări de respect şi devotament l-au făcut pe 
Alexandru să se considere - după spusa onestului său biograf 
Arrianus - „un adevărat stăpân al întregului pământ şi al 
mărilor”.182 

Rând pe rând se perindată, în faţa regelui, etrusci, 
cartaginezi, celți, iberi, libieni, sciți, italici şi romani. Despre 
mulţi, macedonenii auzeau acum pentru prima oară. Solii 
cetăților greceşti purtau cununi cu flori, aşa cum obişnuiau ori 
de câte ori venerau un zeu. 

Dar Alexandru era departe de a fi mulţumit cu ceea ce 
obținuse până atunci. Neastâmpărul de a cunoaşte totul, 
pasiunea de a obţine noi biruinţe, dorinţa de a-şi consolida şi 
mări imperiul până la hotarele cele de pe urmă ale lumii, acel 
„patos” care necontenit îl împinge pe om la întrecere cu sine 
însuşi, nu puteau să-i dea liniştea celuia care râvnea la 
cosmocraţie. 

Noile sale planuri de cucerire împânziseră întreaga 
Oikumenă. In occident voia ca, făcând o expediţie împotriva 
Cartaginei, să ajungă până la coloanele lui Hercule!t:; nici Sicilia 
şi nici Italia nu rămâneau în afara planului său de cuceriri. 

Il interesa de asemenea regiunea Mării Caspice, unde 
trimisese deja o expediţie condusă de Heracleides pentru a 
construi acolo o flotă spre a-i cerceta țărmurile şi apele. Dar 
marea necunoscută rămânea Arabia. De fapt popoarele de acolo 


182 VII, 13, 5. 
183 Strâmtoarea Gibraltar de azi. 


nici nu-i trimiseră soli şi nici nu-i arătară în vreun chip oarecare 
că le-ar păsa de el. Într-adevăr triburile de beduini, războinici şi 
neîndurători - despre care însă nu se ştiau decât puţine lucruri - 
amenințau adesea hotarele satrapiilor persane şi drumurile 
comerciale ce legau, pe uscat, continentele Asiei şi Africii. 
Urmărind să înlăture primejdia din partea triburilor de beduini şi 
să găsească un drum mai scurt de la Babilon până la Marea 
Roşie, pentru a putea stabili comunicaţii directe cu Alexandria 
Egiptului, Alexandru se hotări să atace cu toate forţele regiunile 
arabe. Această campanie i-ar fi deschis totodată drum sigur spre 
mările de apus. 

În prealabil Alexandru însărcinase pe Nearchos să organizeze 
câteva explorări ale coastei arabice, în vederea pregătirii marii 
expediţii proiectate spre acele locuri. Veştile nu erau bune; pe 
toţi îi înspăimântase imensitatea acelei peninsule pustii. Dar 
Alexandru nu era omul care să se descurajeze. El porunci să se 
pregătească o flotă uriaşă în acest scop, la Babilon. Se 
construiră noi şantiere, în realitate un port cu totul nou şi 
modern pentru acea epocă; se procură tot ce era necesar 
pentru construirea de corăbii noi şi se lucră cu sârg pentru 
echiparea oamenilor şi a vaselor. Au fost angajaţi marinari 
iscusiţi din Siria şi Fenicia, cărora li s-au făgăduit solde 
ademenitoare. Trupe numeroase alcătuite din macedoneni, 
perşi şi mercenari se concentrară la Babilon. Mii de oameni 
lucrau în acelaşi timp la refacerea digurilor şi canalelor de 
irigație care, lăsate în părăsire de regii perşi, se ruinară, 
îngreunând navigația pe Eufrat. Totodată fură distruse barajele 
pe care administraţia persană le ridicase odinioară pentru a 
împiedica pătrunderea flotelor străine prin cele două fluvii spre 
inima ţării. 

O atmosferă războinică domnea în tot Babilonul. Trupele de 
uscat, organizate acum, după câte se pare, potrivit modelului 
legiunilor romane, făceau exerciţii zilnice de luptă, iar corăbiile 
ancorate în marele port ridicau cu rândul ancora, pentru a 
obişnui pe mateloţi cu văslitul şi lupta pe mare. 

Prezent pretutindeni, Alexandru supraveghea pregătirile 
oştirii organizând întreceri între soldaţi; răsplătea cu laude sau 
coroane de aur pe cei biruitori. 

Toţi aşteptau serbările şi sacrificiile religioase care urmau să 
încheie pregătirile şi să obţină de la zei ajutorul şi ocrotirea lor 


pentru expediţie. 


LX SFÂRŞITUL 


Era la începutul verii anului 323 î.e.n.; ziua plecării 
sosi.!8% Alexandru aduse sacrificii zeilor, să-i fie prielnici. Şi toată 
oştirea era veselă şi se bucura de dărnicia regelui, care petrecea 
şi el alături de generalii săi şi a conducătorului flotei, Nearchos. 
Când Alexandru se ridică de la masă, veni la el un intim al său, 
tesalianul Medios, şi-l invită să continue petrecerea în casa lui. 
Şi acolo se înveseliră cu toţii până în zori, la gândul noilor 
biruinţe ce-i aşteptau pe macedoneni. La despărţire Alexandru 
făgădui lui Medios că din nou îl va vizita în seara următoare. 
Într-adevăr, în seara zilei stabilite regele era, potrivit 
făgăduinţei, la Medios, în tovărăşia căruia bău până noaptea 
târziu. Când s-a întors acasă Alexandru nu se simţi bine; mâncă 
puţin, se îmbăie în grabă şi adormi cuprins de friguri. 

A doua zi regele era tot bolnav, iar frigurile se înteţiră. Cu 
toate acestea îşi îndeplini, potrivit ritualurilor, îndatoririle către 
zei şi dădu, ca de obicei, ordine subalternilor. Spre seară 
Alexandru se ridică din pat şi făcu o baie în Eufrat. Nici baia şi 
nici odihna nopţii următoare nu-i uşurară suferinţele. 

Dimineaţa Alexandru era din nou în camera sa de lucru, dar 
fără putere zăcea pe patul suferinţei. In zadar Medios încerca 
să-l distreze cu vorbe de duh, căci nimic nu-l putu înveseli pe 
general care nu va închide ochii toată noaptea. 

În dimineaţa zilei următoare, după îndeplinirea ritualurilor 
obişnuite, Alexandru primi pe Nearchos, cu care chibzui să 
amâne plecarea flotei cu câteva zile până la însănătoşirea sa. 

Dar boala se agravă şi mai mult; dorind să sfârşească cu 
suferinţa şi mai ales să se convingă pe sine că e spre vindecare, 
porunci ca peste două zile toată flota să fie cu pânzele sus, gata 
pentru a porni în larg. 

Cu toate eforturile făcute pentru a învinge boala, căldurile se 
înteţiră şi noaptea ce urmă a fost şi mai chinuitoare. A doua zi, 
în ciuda bolii istovitoare, Alexandru încă mai dădea ordine şi 
sfaturi celor din jur, dar după încă o zi, dându-şi seama de 
gravitatea bolii, porunci ca plecarea flotei să fie amânată din 


184 Istoricii epocii amintesc de câteva evenimente nefaste care s-ar fi petrecut 
între timp şi care ar fi „prevestit” nenorocirea ce se apropia. Create posterior 
morţii lui Alexandru, ele constituie una din acele creaţii legendare ce se pun 
în circulaţie, îndeosebi după moartea eroilor, ţintind să-i idealizeze ca pe 
nişte fiinţe supranaturale. 


nou. 

Noaptea următoare a însemnat un calvar; dimineaţa 
Alexandru dădu ordine ca generalii să rămână la palat, iar 
comandanții mai mici să nu-şi părăsească posturile. 

Legenda spune că unii apropiaţi ai săi l-ar fi întrebat cui lasă 
tronul dacă s-ar întâmpla ca zeii să-l ducă printre ei. 

„Celui mai vrednic” - a spus Alexandru. 

„Şi când să-ţi aducem onoruri divine”? l-a întrebat prietenul 
său Perdiccas. 

„Atunci când voi cu toţii veţi fi fericiţi”, ar fi răspuns regele 
macedonean. 

Mai trecu o zi; marele general dormi puţin, dar căldurile îi 
sleiră puterile şi când comandanții veniră să-l vadă nu mai putea 
vorbi. 

Aflând de boala regelui soldaţii dădură năvală la palat; la 
început acestora li s-a ascuns situaţia, dar după ce au aflat 
adevărul şi-au îmbrăcat hainele de paradă şi unul după altul au 
trecut în şir pe lângă patul marelui general. Era ultimul omagiu 
pe care i-l aduceau ostaşii săi devotați. 

Câteva zile în şir Alexandru zăcu într-un fel de letargie; 
sfârşitul veni în seara zilei de 13 iunie a anului 323 î.e.n. 

Cu toţii plânseră şi scoaseră strigăte de jale: macedonenii 
plângeau pe cel mai viteaz rege al lor, perșii pe cel mai vrednic 
şi iertător stăpân. In durerea comună - cel puţin pentru un 
moment - nu mai existau învingători şi învinşi. 

Noaptea ce se lăsă, făcu ca o tainică frică să cuprindă 
sufletele soldaților macedoneni. Cine le va fi de-acum 
conducător? Nu vor începe lupte între generali pentru 
dobândirea puterii? Vedea-vor ei oare, după atâtea biruinţe şi 
când simțeau mai puternic dorul de patrie, căminul şi pe cei 
dragi ai lor? Nu cumva rănile ce începuseră a se vindeca se vor 
deschide din nou în lupte fără de glorie? 

Şi ostaşii adormiră cu aceste gânduri în Babilonul învăluit în 
noapte şi tristeţe. 


EPILEGOMENA 


Apărut la răspântie de istorie, Alexandru marchează 
începutul unei ere noi. 

Înaintea sa toată filozofia politică era sau cantonată în cercul 
strâmt, uniform şi autarhic al cetăţii greceşti (polis) sau emana 
cu incertitudini şi fără contur din organizarea imperiilor 
despotice în care omul nu cuteza să se înalțe. 

Omenirii îi lipsea perspectiva largă a istoriei; totul era local şi 
particular. Generalizarea, chiar sub vestmânt empiric, nu era pe 
deplin posibilă din cauza dimensiunilor reduse ale arenei pe care 
se desfăşurau evenimentele. 

Ştiinţele naturii nu făcuseră decât progrese relative; 
cunoştinţele ştiinţifice ale vremii erau reduse. Pentru cei mai 
mulţi lumea era încă o întindere mărginită de un necunoscut 
imaginat în cele mai fabuloase chipuri. 

După Alexandru îşi croieşte drum noul concept al statului 
universal unitar, cel puţin sub aspect politic şi cultural. Omul se 
rupe acum de îngrădirile impuse de obştile orientale şi polisurile 
greceşti, de izolarea religioasă şi etnică şi încearcă să se 
angreneze într-o ordine civilizatorică. De esenţă greacă noua 
civilizaţie universală, elenismul, deschide largi posibilităţi de 
înflorire a personalităţii în viaţa socială şi eroismului individual în 
istorie. Perspectiva istorică cuprinde acum tot ce este general, 
tot ce ţine de Oikumena, adică de lumea cunoscută sau în curs 
de a fi cunoscută. „Voi deschide, spunea marele macedonean, 
pentru toate seminţiile, drumul către locurile pe care natura le-a 
ascuns în depărtări”.185 

Ştiinţele şi artele se vor dezvolta sub noul impuls generator 
de energii individuale, iar spiritul de investigaţie va căpăta tot 
mai mult certitudine şi încredere în propria-i menire. 

Faptele pline de „miraculos” ale lui Alexandru au fascinat 
lumea încă din timpul vieţii sale. Povestea lor a dat de pe atunci 
naştere legendei şi epopeii. Scriitorii greci şi latini i-au consacrat 
pagini şi lucrări pline de entuziasm şi de admiraţie, iar literatura 
orientală, mai receptivă la miraculos, i-a atribuit un rol 
supranatural. Coranul face din el un precursor al lui Mahomed, 
în timp ce poetul persan Nizami îl socoteşte, descendent al 


185 Aperiam cunctis gentibus terras, quas natura longe submoverat (Q. 
Curtius Rufus, IX, 6, 22-23). 


legendarului Abraham. 

Unele scrieri creştine îl privesc ca pe un erou credincios, iar 
literatura eroică a Evului Mediu apusean îl aseamănă cu un 
cavaler, chintesenţa şi prototipul omului desăvârşit, numindu-l 
uneori - ca acele „Chansons de geste” - „stăpânitor al lumii”. 

În Franţa, Spania, Germania şi Anglia literatura medievală 
cultă îi cântă faptele, iar J. Racine îi consacră o tragedie ce-i 
poartă numele. 

Nu mai puţin populară a devenit figura marelui cuceritor în 
Ţările Române, datorită A/ixănariei care s-a bucurat de o largă 
circulaţie pătrunzând până în păturile săteşti. Multă vreme acest 
roman popular a fost cartea de căpetenie a spiritelor dornice să 
cunoască istoria lumii şi a eroilor ei. 

Artele au găsit, la rândul lor, în faptele memorabile ale lui 
Alexandru, modele vrednice de inspiraţie. Sculpturi, picturi, 
mozaicuri, ţesături, broderii, încrustaţii în lemn şi metale, 
miniaturi pe manuscrise de preţ sau pe tipărituri au înfăţişat în 
cele mai felurite şi fabuloase chipuri aventurile unui erou 
devenit pentru artist ca şi pentru public un permanent 
contemporan. 

În fine oamenii politici şi de stat, generalii şi conducătorii de 
oşti i-au luat adesea viaţa şi realizările drept pildă şi îndemn. Nu 
regreta oare un Caesar că nu realizase nimic la vârsta când 
Alexandru cucerise lumea? 

Şi interesul pentru faptele eroului nu poate surprinde atâta 
vreme cât istoria cea dreaptă trece în Panteonul ei numai pe cei 
ale căror fapte strălucite - rod al minţii sau braţelor - îi 
îndrituiesc la această supremă şi ultimă cinstire. 


CUPRINS 


E CUVÂNT ÎNAINTE 

PREGATIRILE 

| ÎNAINTE DE ALEXANDRU 

II COPILUL LUI FILIP - FIUL LUI ARISTOTEL 

III FRĂMÂNTĂRI ÎN GRECIA 

IV RĂZBOAIELE CU TRACII, GEŢII ŞI ILLIRII 

V ULTIMA ÎMPOTRIVIRE 
MAREA CAMPANIE 

VI CĂTRE ÎMPĂRĂȚIA LUI DARIUS 

VII CUCERIREA CETĂȚILOR APUSENE 

X ÎNFRÂNGEREA LUI DARIUS 

XI TEMELII PENTRU UN NOU STAT 

XII TYRUL - O REZISTENȚĂ EROICĂ 

XIII GAZA PREFĂCUTĂ ÎN RUINE 

XIV ÎN EGIPTUL FARAONILOR 

XVI ÎN CĂUTAREA LUI DARIUS 

XVII LUPTA DE LA GAUGAMELA 

XVIII ÎN CETATEA DE SCAUN A BABILONULUI 

XIX LA SUSA 

XXIII ÎN SATRAPIA HIRCANIEI 

XXIV SPRE BACTRIANA 

XXVII PRINDEREA LUI BESSOS 

XXIX LUPTELE CU SCIŢII 

XXXIII PACIFICAREA 

XXXIV „PIATRA” DIN SOGDIANA ŞI „PIATRA” LUI CHORIENE 

XXXV NEMULȚUMIRI LA CURTEA LUI ALEXANDRU 

XXXVI - INDIA LA CAPĂTUL LUMII 

XXXVII ÎNCEPUTUL CAMPANIEI. LUPTELE CU ASPASIENII 

XXXVIII ALTE VICTORII 

XXXIX MAI PRESUS DECÂT HERCULE 

XL CĂPETENIILE INDIENILOR SE SUPUN 

XLI PREGĂTIRI ÎMPOTRIVA REGELUI POROS 

XLII TRECEREA RÂULUI HYDASPES 

XLIII POROS - ÎNVINS 


XLIV EXPEDIȚIA CONTINUĂ 

DEZNODAMANTUL 

XLVI ÎMBARCAREA 

XLVII NOI LUPTE 

XLVIII SINGUR ÎN FAŢA PRIMEJDIEI 

XLIX PE VALEA INDUSULUI, ÎN JOS 

L FLUX ŞI REFLUX ÎN DELTĂ 

LI PREGĂTIRILE DE REÎNTOARCERE 

LII DRUMUL SPRE APUS... 

LIII DEŞERTUL 

LIV PE VALURILE OCEANULUI 

LV DUPĂ REÎNTOARCERE 

LVI SERBĂRILE DE LA SUSA 

